Spoštovane kolegice poslanke, kolegi poslanci, gospe in gospodje! Začenjam 40. izredno sejo Državnega zbora, ki sem jo sklical na podlagi prvega odstavka 58. člena ter drugega odstavka 60. člena Poslovnika Državnega zbora. Obveščam vas, da sta umrla dr. Janez Kocijančič, poslanec Državnega zbora v mandatu 1992-1996, ter gospod Ivan Kebrič, poslanec Državnega zbora v mandatih 1996-2000 in 2000-2004. Spomin nanju bomo počastili z minuto molka. / minuta molka/ Obveščen sem, da se današnje seje ne morejo udeležiti naslednje poslanke in poslanci: Felice Žiža do 13. ure, Iva Dimic od 16.30 do 19. ure, Franc Kramar in Primož Siter. Na sejo sem vabil ministra za gospodarski razvoj in tehnologijo Zdravka Počivalška ter druge predstavnike Vlade. Vse prisotne lepo pozdravljam! Prehajamo na določitev dnevnega reda 40. izredne seje Državnega zbora. Predlog dnevnega reda ste prejeli v petek, 5. junija 2020, s sklicem seje. O predlogu dnevnega reda bomo odločali v skladu s prvim odstavkom 64. člena Poslovnika Državnega zbora. Predlogov za širitev dnevnega reda seje nisem prejel. Zboru predlagam, da za današnjo sejo določi dnevni red, kot ste ga prejeli s sklicem. Prehajamo na odločanje. Poslanke in poslance prosim, da preverijo delovanje glasovalnih naprav. [[izklop mikrofona]]Glasujemo. Navzočih je 79 poslank in poslancev, za je glasovalo 79, proti nihče. [[Za je glasovalo 79.]] [[Proti nihče.]] Ugotavljam, da je dnevni red 40. izredne seje Državnega zbora določen. [[opozorilo iz dvorane na izklopljen mikrofon]] Hvala lepa. Prehajamo na 1. TOČKO DNEVNEGA REDA - INTERPELACIJA O DELU IN ODGOVORNOSTI MINISTRA ZA GOSPODARSKI RAZVOJ IN TEHNOLOGIJO ZDRAVKA POČIVALŠKA. Interpelacijo je v obravnavo Državnemu zboru predložila skupina 37 poslank in poslancev s prvopodpisanim Branetom Golubovićem. Preden preidemo na obravnavo interpelacije, vas opozarjam, da besedilo interpelacije in odgovor ministra na interpelacijo vsebujeta nekatere osebne podatke, zato v svojih razpravah spoštujte varstvo osebnih podatkov. V skladu z Ustavo Republike Slovenije smo tudi kot državni organ odškodninsko odgovorni za škodo, ki lahko nastane z našim protipravnim ravnanjem. Besedo dajem predstavniku predlagatelja Robertu Pavšiču za dopolnilno obrazložitev interpelacije.
Zdravko Počivalšek, minister za gospodarski razvoj in tehnologijo, samooklicani reševalec življenj, heroj, skala modrosti in utelešenje sposobnosti v kritičnih tednih marca in aprila mesija. Tako se poskušate prikazati v svojem odgovoru za moj okus sicer precej neuspešno, kajti vaše pisanje razumem izključno kot prosti spis prežet z moralistično vsebino. V naših očeh niste zgoraj našteto še zdaleč ne. Morda ste res zgolj izvrševalec, ampak zato niste nič manj odgovorni, odgovorni objektivno in subjektivno. Odgovorni za nepregledne, negospodarne in za izbrance dobičkonosne postopke naročanja in nakupe zaščitne ter medicinske opreme. Odgovorni objektivno in subjektivno za zavestno prikrivanje dejstev, zavajanje javnosti, neetično, klientalistično ravnanje. Ob vseh sumih, indicih in razkritem osebnem vplivanju postopke nakupov opreme z javnimi sredstvi ste si interpelacijo spisali sami. Minister brez dvoma ste najmanj politično odgovorni ali ste še kako drugačno odgovorni bodo ugotavljali pristojni organi, ki jim ob vseh kadrovskih obglavljenih želimo predvsem neovirano delo. Poglejmo, podrobneje. Z vašo pomočjo gospod minister ter s pomočjo vsaj še Mateja Tonina in Tomaža Gantarja je Vlada seveda z blagoslovom Janeza Janše vzpostavila skrajno nepregledni sistem. V čem je ta nepreglednost! Najprej v tem, da je Vlada morda ste vi zgolj izvrševalec za naročila in nakupe opreme zadolžila strokovno povsem nepodkovani Zavod za blagovne rezerve. Med tem so strokovnjaki za javno naročanje delali od doma ali bili na čakanju, zakaj že? Vi ste vedeli zakaj vam to ustreza. Ponudbe ste zbirali na več elektronskih naslovih in s tem zameglili preglednost. Vlada je ustanovila medresorsko skupino, vi svojo projektno skupino spet zamegljevanje preglednosti. Pristojnosti ste selili jih nato še bolj razpršili. Malo se je pisalo, še več klicalo. Povišani toni, navodila, drama, naglica, sklicevanje na neprave podatke, lažne številke pač po načelu vsi za vse zaslužni, nihče za nič odgovoren ali bog ne daj kriv. Kaj drugega kot nepreglednost je ta vaš razvejani sistem, vaš trikotnik, obrambno ministrstvo, gospodarsko ministrstvo, zavod. Je ta sistem kaj drugega kot v naprej načrtovani manever pranja rok, če jih bo treba prati. Kaj drugega kot nepreglednost so elektronska sporočila državne sekretarke, soproge in še koga ali pa telefonski klici nekaterih politično odpisanih. Zakaj vam je vse to ustrezalo? Vi že veste zakaj. Mi zgolj sklepamo. Namreč, da ste v zavetju te nepreglednosti lahko nemoteno prikrivali delovanje in postopke. Gospod minister ta nepreglednost vam je ustrezala, ugajala, dopustili ste jo seveda z vednostjo in potrditvijo predsednika Vlade ali pa njegovem nareku. Mogoče ste bili res zgolj izvrševalec a za to nič manj odgovorni. Ne drži, da alternative niste imeli. Očitamo vam negospodarne nakupe. Prva več kot očitna negospodarnost so posredniki, vi ste jim rekli slovenski dobavitelji in utemeljevali, da veljavna zakonodaja, kar je sicer neresnica, laž drugačne poti ne dopušča. Kako prikladen izgovor, idealen pravzaprav, če je cilj omogočiti zaslužek. Morda ste bili zgolj izvrševalec pa vendar ste zaslužkarstvo trasiralo pot, niste ga preprečili. Recimo preplačila ventilatorjev in to povsem neustreznih ali pa naročila pretiranega števila ventilatorjev, kajti glede na dejansko število aparatur smo jih potrebovali precej manj. Druga negospodarnost. Skrbna izbira posrednikov. Tako zelo skrbna, da se vam skoraj polovice ponudb prispelih na nepregledno kopico elektronskih naslovov sploh ni zdelo vredno pregledati, verjetno ste raje verjeli ali pa ste morali verjeti raznih urgenc svojcev, soprog, politično odpisanih posameznikov. Takšno ravnanje gospod minister je negospodarno, kajti, ne morete vedeti, kaj gospodarnega ste spregledali. Zakaj ste to dopustili, veste vi. Mi zgolj sklepamo, namreč, da je nekaj vnaprej izbranih subjektov moralo zaslužiti. Tretja negospodarnost, nekakovostne maske, denimo iz serviet in gumi. Je tak nakup gospodaren? Gospod minister, ta negospodarnost vas ni motila, dopustili ste jo. Seveda z vednostjo in potrditvijo predsednika Vlade ali po njegovem nareku. Mogoče ste bili res zgolj izvrševalec, zato nič manj odgovorni in ne drži, da alternative niste imeli. In naprej, očitamo vam za izbrance, dobičkonosne posle. Vam bom pomagal s primerom – 18. marec, podpis pogodbe za nakup 220.-ih ventilatorjev, najmanj ustreznih ventilatorjev, cena za kos; 36 tisoč 400 evrov, dobavitelj, seveda podjetje Geneplanet. Šlo je, kot so vam pojasnili, za posel SDS. Zgovorno, sploh ob dejstvu, da je dan prej Evropska komisija objavila razpis za skupno javno naročilo, ki bi dobavila ustrezne ventilatorje po trikrat nižji ceni. Ko je nekaj neprimernega trikrat dražje od nečesa ustreznega, je to lahko zgolj in samo dobičkonosen posel za izbranca. Zakaj ste to dopustili oziroma podpirali, veste vi. Mi zgolj opozarjamo, da je šlo za omogočanje zaslužkarstva. Še to, 220 ventilatorjev ste naročili pri tem podjetju, skupno jih je bilo še več, seveda, ker je državna sekretarka v kabinetu predsednika Vlade dejala, navajam: »Kot je rekel minister Počivalšek, mi smo bili na nič ventilatorjev in bilo je potrebno čim prej nabaviti.« Konec navedka. Državna sekretarka torej o nič ventilatorjih. Sklicevala se je na vas, gospod minister in sklicevala se je na ministra Gantarja, spet navajam: »Minister za zdravje me je prosil za pomoč kot bodočo državno sekretarko.« In številke so se spreminjale. Minister za zdravje je govoril o 168, vladno poročilo 5. maja o prav tolikšnem številu in naposled izvemo, da ste zavajali. 281 ventilatorjev je bilo sredi marca. Seveda ste podatek skrivali, ker ste morali opravičiti nakup 220 novih aparatov, neustreznih, dragih, preplačanih. Ampak ne, to, kajne gospod minister, ni niti negospodarno, niti nepregledno, niti za nekoga ali za več vas ali njih dobičkonosno. Zame to ni reševanje življenj, ampak denarnic. K ventilatorjem se bom še vrnil. Gospod minister, ta dobičkonosnost za izbrance, vas ni motila, dopustili ste jo, seveda z vednostjo in potrditvijo predsednika Vlade ali po njegovem nareku. Mogoče ste res bili zgolj izvrševalec, a zato nič manj odgovorni in ne drži, da alternative niste imeli. Očitamo vam prikrivanje dejstev. Že omenjeno slepomišenje s številom ventilatorjev je en tak primer. Drugi je povezan s predplačili, ki da jih ni bilo, pa vendar so bila. Ni pomembno, ali jih je bilo le nekaj, pomembno je, da so bila, kajti vi, gospod minister, ste na domnevno neobstoječih predplačilih gradili svojo, zdaj vemo, lažno zgodbo, o zvezanih rokah države, pri poslovanju s tujimi podjetji ali državami. To je bil vaš argument, zakaj so posredniki nuja. To je bil vaš alibi za te dražje nakupe. V imenu koga in za koga vas sprašujem? Morda ste bili res zgolj izvrševalec, to veste vi. Mi zgolj sklepamo, da je nekdo moral dobiti priložnost za zaslužek in tudi to prikrivanje dejstev vas ni motilo. Pomagali ste, mogoče kot izvrševalec, po nareku, a zato nič manj odgovorni in ne drži, da alternative niste imeli. Očitamo vam »klientelistično« ravnanje. Česa ne vidite, gospod minister? Kdo vam verjame, da elektronsko sporočilo državne sekretarke v kabinetu predsednika Vlade nima teže? Ali so proge premierja? Kdo verjame, da klic v. d. generalnega direktorja policije ne pomeni nič ali pa vaš klic z navodili o predplačilu in sklenitvi posla. Ali vi minister verjamete, da to ni ne pomeni? Zakaj ste potem klicali? Res verjamete, da se poslovanje z določenimi podjetji, ki so, zgolj po naključju, seveda, lastniško, prijateljsko ali preko znancev povezana z vidnejšimi imeni, zdi čisto? Pa denimo to, da se je tako zelo mudilo, a vseeno je denimo podjetje Acron imelo izrazito dolg, sicer potem skrajšan dobavni rok, Tosamin pa je bil neustrezen, Acronov pač ne, nenavadno. V imenu boja zoper epidemijo v razmerah ustvarjenega strahu v maniru brez mene potop ste za okoriščanje, koga vse veste vi, izrabili negotovost in strah ljudi. Manipulirali ste, zavestno ali kot izvrševalec, morda po nareku. Odgovorni ste vseeno, predvsem pa nas ne prepričate, da ste reševali življenja, mogoče denarnice. Vajeni smo vašega besednega bega pred pojasnili in vašega zatekanja k očitkom o praznih skladiščih, pomanjkanju zaščitne opreme, zapoznelih reakcijah, kritično nizkem številu ventilatorjev in to ponavljate navkljub zavedanju, da to pač ni res, saj vas je mogoče celo razumeti, seveda bežite, ker ste od 13. marca dalje namerno svoji zgodbi primerno prilagajali in prikrajali podatke in aktivnosti, da bi dobili proste roke, nekakšen alibi za vse svoje morda marionetno početje, ker vi vendar rešujete življenja, naj stane kar hoče, naj se uklanja, služi in zasluži kolikor je treba. Ko minister pokliče podpisnika pogodbe, ki je formalnopravno odgovoren za vsak posel, ki ga potrdi, ko se zavzame za sklenitev posla s točno določenimi podjetjem, je presegel svoja pooblastila. Izgovarjanje, da je kriv le tisti na koncu verige, vas ne more oprati. Ko se minister zavestno sklicuje na podatke, za katere ve, da so neresnični zato, da lahko promovira točno določene posle, potem pa krivdo vali na druge ministre, na komunikacijski šum ali karkoli drugega, ga to tudi ne opere krivde. Ko minister igra na najbolj prvinski človekov nagon po preživetju in varnosti ter ga zlorabi za lastne interese ali interese drugih je tudi kriv. Se prepoznate? Prav neverjetna aroganca seva iz valjenja krivde na predhodnike. Mar niste med temi predhodniki bili tudi vi osebni? Mar niste bili seznanjeni z vsemi aktivnostmi, stanjem zalog in načrti za ukrepanje? Zagotovo ste bili. Čeprav se v zadnjih 14 dni niste udeleževali sej vlade. Zakaj, veste vi. Mi pa si lahko ustvarimo celotno sliko, ker ste bili tako dogovorjeni z novo koaliciji. Lahko vam samo čestitamo za načelnost, vsaj zadnja dva tedna niste sedeli na dveh stolih hkrati, ampak samo na enem, na tistem na drugi strani, ko se je že planiralo. Kako je to sprevrženo kaže že navodilo nekdanjega predsednika Vlade Marjana Šarca nekdanjemu ministru za zdravje, na katerega se boste sklicevali danes verjetno. Ključne ljudi prihajajoče vlade je redno obveščal o ukrepih zoper širitev epidemije. Obveščeni ste bili o vseh korakih in relevantnih dejstvih za zajezitev širjenja bolezni, pa ste tudi to odgovorno in zaupanja vredno potezo nekdanje Vlade zlorabili v politične namene, zamanipulirali ste jo in v maniri nove koalicije odgovornost skušali prevaliti na predhodnike. Njihova ravnanja bodo morda preiskovali drugi, ne mi. Mi s tem nimamo težav, pri vas so pa te težave očitno zelo izražene. Izpostavljate, da se ne želite ogniti svoji odgovornosti, ampak da se vaše delo presoja skozi prizmo dokazanih in dokazljivih dejstev. veseli me, da ste takšnega mnenja in se boste morali na koncu te seje strinjati z nami in posledično prevzeti odgovornost z dejanjem enim samim slovesom od funkcije, pa četudi so bili gonilo vaših ravnanj drugi, njihova navodila, njihova pričakovanja, četudi ste se tega zavedali ali ne, samorefleksija je tisto kar vam manjka. Naj povem jasno. Državni zbor in interpelacija nista sodišče, ki bi ugotavljalo kazensko odgovornost, danes ugotavljamo vašo politično odgovornost, odgovornost za to, da ste domov na čakanje poslali ljudi, ki se že več desetletij ukvarjajo z javnim naročanjem specifične opreme za zdravstvo, ljudi, ki vedo kam in na koga se obrniti, kakšna oprema je ustrezna, kakšne karakteristike mora imeti, ljudi, ki vedo, kje te karakteristike lahko preverijo, kakšne certifikate mora vsebovati in koliko je sploh potrebujemo. Ti ljudje so vam bili v napoto, v napoto pri vaši trgovini v malem. Razvejan in nepregleden sistem razpršenih pristojnosti in nikakršne odgovornosti, zgolj zaslugarstva. Sistem skrbno izbrane peščice določenih podjetij, brez referenc za te vrste poslov, ki bodo svojo hvaležnost za dobičke izkazala in poplačala. Vse to, kar lahko predvidevamo, in posledice bodo raziskovali drugi. Jasno je, da je v celotni zgodbi vpletenih več, vse niti pa vodijo tudi do vas, gospod minister, posli imajo, čeprav zanikate, tudi vaš prstni odtis. Ne bo odveč ponoviti nekaj drobcev. Zavestno ste lagali o številu ventilatorjev. Ne želite razkriti, katero podjetje je bilo izbrano za izpeljavo posla s Kitajsko, le zakaj. Skrivate podatke o maržah in provizijah, češ da gre za poslovno skrivnost, izgubljate ne le neobstoječe tovornjake, ampak tudi Boeinge 777 z zaščitno opremo. Ne morete neposredno sklepati meddržavnih poslov, ker za to baje ni zakonske podlage. Potem si premislite, češ da ne smete, ker je tvegano plačevanje avansov. Potem pa avanse vseeno plačate, ker se je pač reševalo življenja in drugače ni šlo. Nadaljujete z maličenjem dejstev, vendar ni vse tako preprosto. Nazaj k ventilatorjem. Teh je bilo, kot je pred dnevi razkril zdravstveni minister, že sredi marca 281. No, ni povsem tako, smo vam sklenili pomagati. Bolnišnice smo vprašali, koliko ventilatorjev so imele 13. marca. Če omenim samo UKC Ljubljana, v vladnem poročilu najdemo podatek 18 ventilatorjev, odgovor zavoda pa, imeli so - pozor! - 243 ventilatorjev. 243! Samo v enem zavodu jih je bilo več, kot pa je Vlada navajala oziroma zavajala v svojem poročilu, v katerem je operirala s številko 168. In če dodamo še ventilatorje v preostalih bolnišnicah - podatke smo zahtevali po Zakonu o dostopu do informacij javnega značaja -, številka je 404, ob čemer nekaj bolnišnic od 13 podatkov še ni poslalo. 404 ventilatorji, 13. marca! 168 jih je v vsej Sloveniji, od tega 20 do 30 prostih, do nič in potem spet 168, pa kasneje 281. To so bile vaše izjave do zdaj. Nič od tega ni res! Za najhujši italijanski scenarij bi jih potrebovali, po vladnih navedbah, od 100 do 200. Očitno smo jih imeli dovolj, dokazano. Minister, zavajali ste. Nenehno ste ponavljali neresnične podatke, lagali. Zavestno ste prikrivali in krojili dejstva, in vprašam se, zakaj. Zakaj bi kdo počel kaj takega? Zakaj bi kdo ponujal lažne številke? Še več, zakaj bi kaj takega počel minister? Zakaj bi namerno govoril o manj ventilatorjih? Zakaj bi prikazoval slabšo statistiko? Zakaj bi risal bolj črno sliko? Zakaj, minister, kaj je bil vaš interes? Mogoče ste bili res zgolj izvrševalec in ste delali po nareku. Po čigavem nareku? S čigavo vednostjo? Je bil to mogoče predsednik Vlade? A potem se vprašam, zakaj je to statistiko namerno kazila Vlada, zakaj je Vlada lagala o številkah, zakaj le? Vam pomagam - zato, ker je morala ustvariti privid izrednih razmer. Izkoristila je težko zdravstveno situacijo, zaskrbljenost ljudi. Zakaj je to počela - preprosto zato, da je sebi zagotovila alibi za nakup te velike količine ventilatorjev. Pretiranega števila ventilatorjev, ventilatorjev, ki so bili za bolnike s koronavirusom neustrezni in trikrat dražji od ustreznih, seveda, tu je pa point - z izjemno visoko razliko v ceni. Zakaj ste to storili? Nekomu ste - bom neposreden - »zrihtali« posel. Ste ga morali? Vam je bilo naročeno? To veste vi. Jaz pa vem, da ste nekomu pomagali zaslužiti. Nekomu ste omogočili zaslužkarstvo, ne komurkoli, pač pa Geneplanetu, podjetju SDS kot ste rekli sami. Drama, ki ste jo ustavili, je bila nepotrebna. Ne trdim, da je številka zadostna, trdim pa, da ne opravičuje niti vseh naročil niti preplačil ventilatorjev. Ponavljam, neustreznih in predragih ventilatorjev. Nikamor se ni mudilo, razen če je bil cilj nekomu omogočiti posel z mamljivo marž, vidno iz vesolja. Maržo za podjetje Geneplanet in še za koga. Sami ste rekli, da gre za posel SDS. Po naših informacijah ste ravno zaradi tega podjetja in tega posla trdili, da zakon neposrednega poslovanja države s tujim, v tem primeru kitajskim podjetjem ne dovoljuje. Predplačila so bila za državo menda preveliko tveganja, razen ko je šlo za posel SDS, torej podjetje Geneplanet. Kako ste že rekli? Bitenc bo moral posel dobiti, vi pa plačajte zdaj. In pogodba skupaj z avansom, brez garancije v tistem trenutku, 8 milijonov evrov je bila podpisana. Zakaj vse te? Bom odgovoril na mesto vas. Zaradi razlike med 36 tisoč 400 evrov in dobrih 8 tisoč evrov pri posameznem predihovalniku. Tolikšna je namreč po naših informacijah razlika o ponujeni in plačani ceni. In kam se je zlilo teh približno 28 tisoč evrov razlike za vseh 220 ventilatorjev, bi ta razlika znašala dobrih 6 milijonov evrov. Gospod minister, vas sprašujem. Želim verjeti, da bodo to raziskali pristojni organi, ki jih ob vseh kadrovskih obglavljenih resnično želim predvsem neovirano delo. Alternativo ste imeli, minister, in to veste. Ta alternativa so bili neposredni nakupi od držav tali tujih podjetij, potrditev tega, vzorčni primer, da se da, najdemo na sedmi strani vašega odgovora na interpelacijo. Navajate, da je Ministerstvo za zdravje 13. marca kupilo za 807 tisoč 189 evrov zaščitne opreme. To dokazuje ne le, da je prejšnja Vlada zaščitno opremo kupovala neposredno od tujih dobaviteljev, ampak tudi to, da je zakonodaja to omogočala, da je sistem nabav deloval in nenazadnje, da je bila nekdanja Vlada aktivna pri oskrbovanju zavodov s potrebno opremo. Sami ste se na seji Državnega zbora zahvalili prejšnjemu premierju gospodu Šarcu, da je potrdil to kar, navajam, že dlje časa poudarjam, pa očitno nihče noče slišati, centralna nabava zaščitne opreme preko zavoda je bila uvedena šele s sklepom aktualne Vlade z dne 14. 3., na drugi seji Vlade, prej so bile za to pristojne različne ustanove od posameznih bolnišnic, drugih zdravstvenih zavodov, do podjetij in zavodov. To je tudi moj odgovor na vse očitke in insinuacije, da sem jaz kot minister prejšnje Vlade pustil prazna skladišča. Seveda to ne drži in upam, da je vsem jasno, zakaj ob razglasitvi epidemije v skladiščih zavoda za blagovne rezerve ni bilo večjih količin zaščitne opreme. To so vaše besede, gospod minister. In to vam je prišlo zelo prav, za umetno ustvarjanje izredne razmere, nesorazmerne ukrepe, sumljivo nabavo vsega domnevno in neutemeljeno potrebnega, vi ste ustvarili sistem, ki je to omogočal, kot vojak ste nekritično sledili navodilom z vrha, zdaj pa je prišel čas, ko bo potrebno s prstom pokazati na tiste, ki so vas usmerjali ali pa boste odgovornost sprejeli sami. Imeli ste več alternativ, tudi neposredno ponudbo s kitajske, ki jo je posredoval SAZU, pa ste bili neodzivni in se sklicevali na interne prepreke. Vaš državni sekretar namreč v odgovoru SAZU zapiše, navajam: »Zavod za blagovne rezerve ne more sklepati pogodbe s kitajskimi podjetji ali mesti in za blago ne more plačevati v naprej, navodilo Vlade je pri tem zelo jasno. Zavod za blagovne rezerve lahko posel sklene le s podjetji iz Slovenije.«, konec navedka. Sami ste določili pravila igre in nabave in zdaj je treba prevzeti odgovornost. Za 22 milijonov evrov bi lahko vaša Vlada naročila 1 milijon FFP2 mask, 1 milijon FFP3 mask, večjo količino druge zaščitne opreme in 500 predihovalnikov in to že 23. marca. In vendar ste ta posel gladko zavrnili. Še več, citiram, ob tem pa vas vljudno prosimo, da v kolikor ocenjujete, da podjetje, uvoznik omenjenega pasla ne more izpeljati po poti kot to velja za vse ostale ponudnike nas z omenjeno ponudbo ne obremenjujte več.« - konec navedka. Na poziv SAZU ob tej nerazumni odločitvi 30. marca vaš državni sekretar še enkrat odgovori. Vašo ponudbo moramo zavrniti, odmev SAZU je zelo slikovit. Odgovor, ki ga po trinajstih dneh pošiljate je smešen in neresen in ga ne morem posredovati ne v Nandžing in ne na ambasado Ljudske republike Kitajske ali pač. Ponovo vas prosim in pozivam, da mi pošljete odgovor, ki ga bom posredoval Vladi regije Nandžing in ambasado Ljudske republike Kitajske. Še bolje pa bo, če odgovor pošljete direktno sami saj gre v bistvu za ponudbo na državni ravni. Regija Nandžinga ima 80 milijonov prebivalcev in na letni ravni ustvarijo okoli tisoč 300 milijard dolarjev v akcijo pa je vključen tudi predstavnik Ljudske republike Kitajske. V pričakovanju primernega uradnega odgovora, ki ne bo osmešil Slovenije vas lepo pozdravljam. Podpisan Igor Emri, predsednik SR SAZU. Tako vaše poslovanje deluje navzven. Med uveljavljenimi in spoštovanimi akademiki ter na mednarodnem nivoju, zakaj? Zato, ker je moral pač nekdo zaslužiti dokazano. 18. marca ste imeli posel že sklenjen sicer eden drug posel za eno drugo firmo. Res je kot je zapisal Yuval Noah Harari v Time magazine: »Človeštvo je ubit, ki proti pandemiji korona virusa trenutno brez celostnega vodenja, čeprav bi ga skupaj s tesnejšim mednarodni sodelovanjem potrebovalo za učinkovit spopad s to izjemno nalezljivo boleznijo.« Vašo tako imenovano celostno vodenje se je na svojevrstni način manifestiralo v tesnejšem mednarodnem sodelovanju. Krivi ste vsaj politično in to krivdo nosi vsaj objektivno tudi celotna Vlada. Nimate več našega zaupanja, zato vas pozivamo, da storite vsaj eno častno dejanje in odstopite sami. Tudi resnica je glagol, v vašem primeru najmanj vašem zagotovo. Hvala.
Hvala lepa. Odgovor ministra za gospodarski razvoj in tehnologijo na interpelacijo ste prejeli 26. maja 2020. Besedo dajem ministru za gospodarski razvoj in tehnologijo, Zdravku Počivalšku, za obrazložitev pisnega odgovora. Izvolite.
Spoštovani predsedik, spoštovane poslanke in poslanci, predsednik Vlade, ministrica, ministri! Hvala za besedo. Dovolite, da pred začetkom razprave v okviru možnosti, ki mi jih daje Poslovnik Državnega zbora pojasnim nekaj osebnih pogledov in vsebino moje interpelacije ter na ta način dopolnim svoj odgovor nanjo. Za tiste, ki se podpisali predlog za interpelacijo bodo moje besede verjetno brezpredmetne, a slovenska javnost si zasluži slišati tudi mojo plat zgodbe. Danes imam priložnost, da jo povem celovito in da se ponovno opredelim do vseh očitkov iz interpelacije. Najprej. Za nami so trije meseci, ki jih ne bomo nikoli pozabil tudi mi vsi skupaj nikoli ne bomo pozabili strahu in negotovosti, ki sta nas prevevala na eni strani ter zanosa in volje na drugi strani. Obe strani moramo videti in jo poskušati razumeti, da bi si lahko ustvarili celotno sliko. Tri mesece smo poslušali trajno maličenje tudi najpreprostejših dejstev in pred slovensko javnostjo naš boj za epidemijo povsem razvrednotili. Zato bomo danes upam, da zadnjič na tak način tej sliki nastavili ogledalo vsem tukaj. Slovenija je med najuspešnejšimi državami, ko govorimo o zajezitvi korona virusa. Ukrepi, ki smo jih sprejemali so bili ustrezni in učinkoviti. Naš poglavitni cilj boja z epidemijo je bil preprečiti človeške žrtve. Vsaka, ki smo jo doživeli je žalostna in vredna sočutja. Moramo pa priznati, da smo se tragičnemu scenariju kot so ga doživele druge , številne države, pri nas izognili. Za to gredo zasluge tudi tistim, ki so Sloveniji pomagali pri organizaciji in dobavi zaščitne opreme. Po njihovi zaslugi, je zdravstveni sistem vzdržal pritisk, da so drugi za državo pomembni sistemi, lahko nemoteno delovali. Na morebitni drugi val, se lahko zdaj pripravljamo z nekaj več manevrskega prostora za sprejemanje odločitev o tem, kako želimo ravnati v prihodnjih krizah. Slovenija je – to bi rad poudaril – država z dobro razvitim javnim servisom in ta je bil v odzivu na epidemijo ključnega pomena. Javno zdravstvo, javno šolstvo, civilna zaščita, močna mreža nevladnih organizacij, vojska, policija, so stebri naše humanosti in naše družbene moči. Ne smem zaobiti niti vloge medijev, ki so vstopali v naše domove, ko nismo smeli nikamor in Vladi pomagali komunicirati najpomembnejše ukrepe in rešitve. V celoti je naša izkušnja v obdobju epidemije torej dobra, pozitivna in vredna pohvale. Težave, ki smo jih vendarle imeli in teh ni bilo malo, so bile v mnogočem posledica objektivnih dejstev, na katera pa nismo imeli velikega vpliva. Ena takih težav je bila oskrba z zaščitno opremo, ki je tudi predmet ali jedro moje interpelacije. Najprej, govoriti o tem, da smo na tem izpitu padli po dolgem in počez, je veliko pretiravanje, da ne rečem kaj ostrejšega. Toliko laži, kot sem jih danes v uvodu slišal, moram reči, da jih nisem slišal že dolgo. Da smo se znašli v težavah zaradi ohromljenega trga zaščitne opreme, je res. Res je tudi, da smo zaradi velikih in nenehnih sprememb na trgu zaščitne opreme, sproti optimizirali organigram nabav. A kaj je zares spornega v tem? Vsak, ki je sredi marca in aprila spremljal medije, se mora spomniti zgodb iz Nemčije, Belgije, Španije in pa Velike Britanije. Vse to so države, ki so se ujele v zanko povsem ohromljenega trga z zaščitno opremo. Vemo tudi, kako so se končali poskusi skupnih javnih naročil Evropske unije, o katerih ste prej govorili, pa ne drži ničesar od tistega. Tisti, ki me danes obtožujete za to, česa vse nisem naredil, imate velik del zaslug za to, da ljudje še danes ne vedo niti najosnovnejših dejstev o nabavah zaščitne opreme. Da ponazorim. Če vas zdajle vprašam, koliko je Slovenija porabila za nakup zaščitne opreme, bom z leve strani parlamenta in dela sredine slišal številke 180 milijonov, 200 milijonov, morda celo prizanesljivih 120, pa vemo, da je prava številka, na današnji dan, 62 milijonov brez DDV-ja. V mojem odgovoru sem navedel številko 42 milijonov, ki je veljala na tisti dan, ko sem odgovor poslal. Danes je ta številka višja, kot so višje tudi zaloge zaščitne opreme v naših skladiščih. Kolikor bomo realizirali vse pogodbe, kar je sicer manj verjetno, pa vseeno, končna številka ne bo presegla 80 milijonov. Prav tako, še danes nočemo vedeti, da je bilo sredi marca v Sloveniji na voljo samo 168 ventilatorjev, ki so bili primerni za zdravljenje koronavirusa. Mogoče govorite o veterinarskih, o katerih ste prej iz Vlade pošiljali vabila vsem zavodom po Sloveniji. Vseh drugih je bilo v državi seveda več, a delati iz teh številk škandal, je smešno in pa neodgovorno. In čestitam vam, da ste velik del slovenske javnosti prepričali o tem, vendar ne drži, da je Slovenija za zaščitno opremo porabila ogromnih 200 milijonov evrov, sosedje na Hrvaškem pa samo skromnih 50. Kot tudi ne drži, da je šlo nekaj 10 teh milijonov v moj žep, v žep predsednika Vlade in tudi ne v žepe vseh znanih imen, ki so se znašla na različnih dokumentih. Seveda, imeli ste ves ljubi čas, da ste se ukvarjali z ukvarjanjem konstrukta, medtem, ko smo nekateri delali, delali za ljudi, ne zase, pomagali nemočnim, ne svojim prijateljem. Zase vem, kaj sem počel, česa nisem, vem, kje so rdeče črte mojega ravnanja in v teh zadnjih mesecih teh črt nisem spreminjal niti za milimeter, mi je pa žal za ljudi, ki jih danes po cesti zmerjajo z lopovi, barabami, vojnimi dobičkarji. Žal mi je za tiste, ki so državi želeli samo dobro, v zahvalo pa so dobili medijski linč brez primere. Naiven bi bil, če bi si mislil, da se posli za podjetja, ki so sodelovala z državo, niso izšli z dobičkom. Pa če kdo misli, da je pozitivno poslovanje eksces in zavrženo, sprevrženo ravnanje, naj kar zdaj najde kakega junaka, ki si želi poslovati v lastno škodo. Nisem pokroviteljski, vendar kot dolgoletni gospodarstvenik vem, kaj pomeni reševati zaostale regije in kaj pomeni boriti se za delovna mesta. Danes bom teh nekaj ur, deset in več, pozorno spremljal vse nastope, a moje misli so ves čas usmerjene tja, kjer se odvija realno življenje, kjer nastajajo realni problemi in kjer se ti problemi tudi rešujejo. Če sem prej govoril o poglavitnem cilju Slovenije v obdobju epidemije, to je varovanje človeških življenj, bom zdaj govoril o drugem, ravno tako pomembnem cilju. In sicer, pred Slovenijo je čas velike in vseobsegajoče gospodarske negotovosti. To ne bo lahek čas za nikogar in naša skrb mora biti, da se celotno breme ne bo, tako kot leta 2008, prevalilo na ramena najšibkejših ljudi. Naša in, če hočete, moja skrb je, kako preživeti, kako preprečiti zastoj razvojnih ciklov v naših najboljših podjetjih, kako ohraniti veter v jadrih našega razvoja in kako ljudem spet vrniti dobra delovna mesta, ki so zdaj ugasnjena. Za številna taka vprašanja bomo potrebovali široko družbeno in politično soglasje, če se bomo želeli premakniti naprej. Morali se bomo več pogovarjati za kamerami, ne pa samo še pred njimi. In bojim se, da smo od te točke danes še daleč, ker je vsaka kriza za slovensko politiko v resnici predvsem čas velike nekonstruktivnosti. A po svoje razumem tudi težnjo trenutne opozicije, da javnomnenjsko klimo, ki je daleč od mirnega stanja, izkoristi za nek kvantni preskok na oblast. Spoštovani! V svojem odgovoru na interpelacijo sem se podrobno odzval na vse očitke njenih podpisnikov; ker ste ga vsi prebrali, bom na tem mestu obnovil le nekaj ključnih dejstev. Najprej, zavračam vse tri točke, pod katerimi so zbrani očitki na račun mojega dela. Prvič, zavračam odgovornost za ne ukrepanje ter za zavestno prikrivanje dejstev, povezanih s postopki naročil in nakupov, ki mi jih očitate v 1. točki. Postopek zbiranja, pregledovanja prejetih ponudb je potekal v več fazah in na več ravneh. Sam sem bil seznanjen s predlogi pogodb, ki so bile večkrat preverjene s strani različnih organov ali delovnih skupin, od medresorske pa do tiste, ki je delovala pod okriljem Ministrstva za gospodarski razvoj in tehnologijo. Tak postopek je bil ravno v izogib morebitnih koruptivnim poskusom, na tak postopek nisem in tudi ne bi mogel vplivati. Nikjer tudi ni obstajal seznam favoriziranih dobaviteljev. So pa obstajali in še obstajajo favorizirani ponudniki medicinske opreme. Ti so se ves čas nabav zaščitne opreme trudili razbiti to shemo, zato da bi lahko prihajali do poslov preko svojih ustaljenih kanalov. Nobena pogodba nikomur ni bila vsiljena. Vsi, ki so bili na Zavodu za blagovne rezerve odgovorni za pripravo in podpis pogodb, so imeli kadarkoli možnost zavrniti sklenitev pogodb, ki bi bile za državo škodljive ali neustrezne; trditi drugače, je laž in manipulacija. Za vse sklenjene pogodbe pa sem zahteval javno objavo na portalu eNaročanje, in sicer v 48 urah od sklenitve pogodbe - to je tisto, kar pomeni odkrivanje, ne pa prikrivanje posla. To sem zahteval tudi zato, da ne bi bilo dvoma o tem, kaj smo kot država kupili in koliko smo za to plačali. Svoje delo smo opravili v skladu z zakonodajo in pristojnostmi, ki jih imam. Med odgovornosti ministra sodi tudi opozarjanje na možne nepravilnosti. Te so se izkazale in se bodo v vseh revizijah, ki že potekajo, gotovo tudi dokazale, vsaj v primeru treh podjetij, SL Marketing, OECO, N.D. Global. V vseh treh primerih sem na sume opozoril sam in v vseh treh primerih je bilo moje mnenje s strani Zavoda za blagovne rezerve spregledano. Če bi bilo res, kar trdite podpisniki interpelacije, da sem dirigiral celotno dogajanje okoli nabav, teh treh pogodb zagotovo ne bi bilo in zanje so se trudili tisti, ki danes Slovenijo razglašajo za koruptivni raj. Diskvalifikacija podjetij, s katerimi je država sklenila pogodbe o dobavi opreme na račun njihovega dotedanjega dela, je površno in škodljivo ravnanje. Podjetje se ni gledalo v drobovje, če se tako izrazim, temveč se je presojalo ali so bila v dogovorjenem času sposobna dobaviti opremo. Nadzor nad tem, kar smo kot država naročili, dobili in plačali, vsekakor nisem izvajal sam, ampak so to funkcijo opravljale za to usposobljene ustanove in podjetja. Odgovorno trdim, da sem v okviru svojih pristojnosti vse, ki so sodelovali pri nabavah zaščitne opreme, spudbujal k temu, da so bili v največji meri pozorni na morebitne poskuse zlorabe naše zakonodaje ali našega zaupanja. To ni bilo enostavno izvedljivo, a upam si trditi, da smo na tak način onemogočili veliko poskusov, ki bi jim lahko pripisali značaj vojnega dobičkarstva. Če pa se kljub vsemu in vsem mehanizmom nadzora kak tak primer zgodbi oziroma se je zgodili, si želim, da bi ga ustrezno preiskali pristojni organi. Drugič. Zavračam očitke o zavajanju javnosti pri utemeljevanju pravnih podlagi za naročanje, nakup in dobavo zaščitne opreme, kar izhaja iz 2. točke. Slovenija se je zaradi objektivno nepredvidljivih okoliščin, nezanesljivosti dobavnih verig, prekinjenih transprotnih poti in ne obvladljivih tveganj za oskrbo, za skrbno ravnanje z javnim denarjem, zavestno odločila za nakup zaščitne opreme po 46. členu Zakona o javnih naročilih. Ta člen omogoča nakupe po hitrem postopku in brez predhodne objave naročila, država ga lahko uporabi samo v objektivno izrednih okoliščinah, kar epidemija nedvomno je. Ta pravna podlaga je bila legitimna in utemeljena odločitev države, da bi bili ti postopki kar se da pregledni smo vse podatke o sklenjenih pogodbah in njihovi vsebini sproti objavljali na portalu e-naročanje. Ne vem kako bi bili lahko še bolj pregledni, morda tako, da bi naše delo prenašali na družbenih omrežjih, namenoma sem malo ironičen, ker tega kar mi očitajo podpisniki interpelacije preprosto ne razumem. Nadalje. Večkrat sem že navedel razloge za to, da smo v Sloveniji zaščitno opremo kupovali preko dobaviteljev, na ta način smo celotno tveganje nakupov prenesli nanje. Utemeljenost take odločitve dokazuje tudi dejstvo, da je višina vseh sklenjenih pogodb za nakupe zaščitne opreme neprimerno višja od zneska, ki ga je Slovenija do sedaj zanjo dejansko namenila. Povedano drugače, Slovenija je sklenila za več kot 183 milijonov evrov pogodb, dobavila in plačala pa opremo za 62 milijonov evrov. Nihče si najbrž ne želi, da bi Slovenija naročeno blago plačala v naprej in danes preplačane vrednosti terjala po zapletenih sodnih poteh. Evropska komisija je članicam Unije smernice za nakup zaščitne opreme poslala bistveno prepozno. Prejeli smo jih šele v začetku aprila, ko smo izpeljali že veliko večino vseh sklenjenih dobav. Seveda bi nam podpori Evropske komisije in Unije koristili, toda, ko smo bili povsem praznih skladišč in tudi brez konkretne podpore s strani Unije, smo si bili primorani znajti po svoje, tako kot so se tudi vse druge države članice. Slovenija je za nabavo zaščitne opreme sklenila 59 pogodb, predplačila so bila izvedena le pri petih, pri čemer so bila vsa ustrezno zavarovana z bančno garancijo oziroma pri enem s premoženjem podjetja. Pri štirih pogodbah je šlo za ventilatorje, ki jih brez predplačil še danes ne bi imeli. Šlo je za primere podjetij Geneplanet, LRM, Gorenje, Ram in Dobnik Trade. Te pogodbe so bile sklenjene pred 20. marcem, ko je bila situacija na trgu zaščitne opreme najbolj kritična, izjemo v ravnanju je odločilo dejstvo, da je bila opremljenost slovenskih zdravstvenih ustanov s temi aparaturami za primer resnejšega izbruha epidemije povsem neustrezen. Prav tako je bila dobavljivost te opreme ob izbruhu epidemije izredno nizka in nezanesljiva. Plačila avansov so bila pogoj, da smo do njih sploh lahko prišli. Vsakršna drugačna odločitev bi pomenila odlok dobave ventilatorjev v pozno jesen oziroma konec letošnjega leta. Vseh teh dejstev pred javnostjo nismo nikoli prikrivali in tudi ne zavajali. A pomembneje od tega kako smo javnosti svoja ravnanja pojasnjevali je, da so bila ta ravnanja v celoti skladna z veljavno zakonodajo. Kako resne so bile takrat razmere dokazuje tudi študija prof. dr. Dragana Marušiča, ki pravi naslednje, citiram: »Narava delovanja virusa v Slovenija je bila v začetku marca taka, da se je v začetnih desetih dneh širil po eksponentni funkciji z osnovo nekaj več kot ena in pol. To pomeni, da se je število okuženih podvojilo na manj kot dva dni oziroma se je podeseterilo v nekaj manj kot šestih dneh. S prepoznimi ukrepi in premalo zaščitne opreme bi imeli v obdobju enega meseca podobne težave kot sta jih imeli tudi Italija in Španija. Do njunega scenarija je manjkalo manj kot si danes upamo priznati.« Konec citata. Nadalje dr. Marušič z matematičnimi izračuni dokazuje tudi to, kar trdim tudi sam, ko se epidemija širi je tudi manj kakovostna oprema boljša kot nobena oprema. Tudi če ima maska samo polovično učinkovitost preprečevanja prenosa virusa se z dosledno uporabo stikov okuženega in neokuženega ta prenosljivost zmanjša na eno četrtino. Zakaj vam to govorim? Ker se je potrebno zavedati resnosti situacije in nevarnosti v kateri je bila Slovenija marca in aprila. To niso bila pretiravanja, ampak realnost. Podpisniki interpelacije se na številnih mestih svoje argumentacij sklicujejo na povzetke mojih izjav v medijih. Na tak način lahko kadarkoli interpeliramo kogarkoli, a eno so besede, drugo so dejanja. In moja dejanja ne izkazujejo tega kar mi očitajo podpisniki interpelacije, da sem kršil slovensko zakonodajo. Tretjič, zavračam očitke o neetične kliintelističnem in koruptivnem sodelovanju pri forsiranju podjetij in posameznikov, kar izhaja iz 3. točke. Kot sem že večkrat povedal, ponavljam tudi danes, za nobeno sklenjeno pogodbo o dobavi zaščitne opreme ni bilo drugega interesa kot je bil interes slovenske javnosti. Tega je pa za dobrih 2 milijona interesov, če smo natančni. Imena, ki so se v zvezi z nabavami ponavljala v javnosti, bodisi iz politike, bodisi iz javnega življenja ali gospodarstva sicer ne povedo nič o tem kar bi želeli podpisniki interpelacije slišati. Slišati želite, da smo s temi ljudmi že vnaprej dogovorili posle, pa tudi da smo si to dogovorili oziroma se dogovorili stran od oči javnosti in da smo si celo izmislili krizne razmere, da smo te naše rabote lahko izpeljali. Na vašo žalost nič od omenjenega ne drži. Sam sem tudi javno povedal, da o klicih, ki smo jih bili v drugi polovici marca in prvi polovici aprila deležni mnogi, nisem videl tega kar vidijo podpisniki interpelacije. Sem pa v njih videl čisto človeške geste pomoči. Lahko mi očitate, da sem naiven, a življenje in dolgoletno delo sta me naučila, da v stiski in kriznih razmerah ponujene pomoči ne zavrnem. In da počasi zaključim. Slovenija je nabavo zaščitne opreme v obdobju epidemije morala centralizirati. Pred tem so bile za to pristojne različne zdravstvene ustanove. Zakaj so bile te sredi februarja in kasneje s povsem praznimi skladišči vam jaz ne morem pojasniti. To je vprašanje, ki ga morate postaviti komu drugemu tudi v tej dvorani. Ko sem marca po izbruhu epidemije poslušal zdravstvene delavce s katerimi smo se srečevali v Cankarjevem domu nisem mogel verjeti svojim ušesom. Govorili so o ničnih zalogah zaščitnih mask, o pomanjkanju ustreznih ventilatorjev, o tem, da ne morejo več delati. Njihovi pozivi na pomoč so bili tako pretresljivi, da si jih nisem mogel več izbrisati iz glave. Vsi se še spomnimo tudi javnega poziva različnih zdravniških organizacij, s katerimi so Vlado 25. marca pozvali dobesedno takole, spet citiram: »Kolikor širjenja okužbe v zdravstvenih ustanovah ne bom zamejili predstavlja to tempirano bombo za razmah epidemije v Sloveniji. Da bi to preprečili potrebujemo ustrezno zaščitno opremo. Tako kot kirurg ne mora operirati brez skalpela tudi zdravstveni delavci v času pandemije ne moremo delati brez ustrezne zaščitne opreme.« Konec citata. V določenem trenutku smo imeli v vsej državi zaščitnih mask samo za približno 1 dan. V takih razmerah smo bili pod ogromnimi pritiski vsi. Toda, na eni strani so si eni jemali čas za pisanje neskončno dolgih mailov, prisluškovanje, slišal sem, da vidite in poznate vsebino še drugih mojih telefonskih pogovorov, zelo zanimivo, tudi imena ljudi poznam. Drugi pa smo vrteli telefone in iskali vse možnosti in vse možne poti, da čimprej pridemo do opreme. Vi, ki me obtožujete, mi hočete reči, da je bila to moja napaka, ker sem delal, ker mi je bilo naloženo narediti nekaj, ker sem ljudi priganjal k delu in kazal spoštovanje do slovenske zakonodaje. Sprašujem se, kaj bi mi šele očitali, če vsega naštetega ne bi počel. Mi nismo država z agresivno in močno diplomatsko in lobistično mrežo. Imamo prijatelje in mnogi so nam pomagali. Govorim o posameznikih in organizacijah, ki so marca z donacijami pomagali rešiti položaj Slovenije. V kritičnih dnevih, ko so bila naša skladišča povsem prazna, sta nas med drugim rešili tudi donacija, ki jo je uspel urediti gospod Aleksander Čeferin in velika pošiljka opreme, ki nam jo je posodila Češka Republika. Za obe donaciji, kot tudi za vse ostale, se iskreno zahvaljujem. V položaju, ki je bil poln velikih tveganj, bi bilo po vašem mnenju torej najbolje odgovorno to, da bi se odločili za neposredne nabave. Odgovorno trdim, da smo na način, ki smo ga izbrali in je zakonit, prihranili mnogo razočaranj in izgubljenega denarja, a tega danes nihče ne izpostavlja. Ne, vi računate marže, računate dobičke od letalskih prevozov, iščete dlako v jajcu, samo zato, da ker drugega ne zmorete. Vsi, ki smo sodelovali pri nabavi zaščitne opreme, smo delali kot smo lahko in kot smo najbolje znali. Ponudbe, ki smo jih prejemali, so obljubljale marsikaj, mi pa smo se odločali za tisto, kar je bilo realno dobavljivo v najkrajšem možnem času in je izpolnjevalo strokovne standarde. Kdor temu danes reče kriminal, ima to pravico reči. Prav pa nima, niti malo, in laže. Kdor mi danes zaradi tega očita nevestnost, neodgovornost, ne transparentnost, lahko to seveda spet mirno počne in to delate, a take obtožbe so neresnične, pretirane, zlonamerne in lažne. Tisti, ki boste iskali moje prstne odtise pri poslih z državo ali iskali koruptivne in za državo škodljive dogovore, izgubljate čas. Če je bilo v nabavah zaščitne opreme storjeno karkoli spornega, tveganega za državne finance, bodo neodvisne ustanove to zagotovo ugotovile in za sojenje pristojne to zagotovo tudi obsodile. In še, verjetno bi se spodobilo, da bi na tem mestu rekel tudi nekaj o domnevnih žvižgačih. To, kar smo doživeli, ni nobeno »žvižgaštvo«. To je »užaljenje«, tožarjenje človeka, ki je imel vse vzvode, da bi preprečil, po njegovem, škodljive posle, pa jih ni uporabil, bil je pristojen za to. Zakaj je ravnal tako, če mu je res za državo in ko so na dan prišli zanj neprijetna vprašanja, je lepo zbežal na bolniško. Ne prvič, kajti mi, ki ga poznamo, vemo, da se je na enak način pred odgovornostjo skril že v eni drugi, ravno tako odmevni zgodbi. Človek s čisto vestjo in čistimi nameni ne bi na pomoč klical televizijskih kamer, svojo odgovornost in pristojnost bi lahko izkazal tam, kjer državljani to od njega tudi pričakujejo – na delovnem mestu. Kdo misli, da bomo zaradi takih žvižgačev, bolj poštena, bolj transparentna in bolj čistunska država, se moti, da se bolj motit ne bi mogel. Bomo pa država, ki ne loči pravih problemov od namišljenih, obsojena na prostor v čakalnici, na boljši jutri. Zato, spoštovani poslanke, poslanci, dajmo danes vse karte na mizo in končajmo to mučno in nezdravo zgodbo. Najlepša hvala. [[aplavz]]
Hvala lepa. Prehajamo na predstavitev stališč poslanskih skupin. Besedo ima Poslanska skupina Stranke modernega centra, kolegica Janja Sluga. [[aplavz]]
Spoštovani predsednik, ministrice in ministri, kolegice in kolegi! Danes bomo obravnavali prvo interpelacijo v mandatu Vlade, ki je zaprisegla 13. marca. V normalnih razmerah bi se sedaj ravno iztekalo njenih 100 dni miru. 100 dni, ki pripada vsaki novoimenovani Vladi zato, da poprime za delo. Ta Vlada tega privilegija ni imela. Takoj po zaprisegi je namreč trčila ob enega največjih izzivov v zgodovini naše države. Kakorkoli obračamo je čas, ko je svoj mandat začela ta Vlada poseben, ni prizanesljiv, ni pospremljen z aplavzi tistih, ki so želeli drugačno razrešitev politične krize, ki je spremljala konec delovanja prejšnje Vlade, nasprotno od tega. To je čas praznih ulic in trgov, nemih vrtcev in šol, izpraznjenih pol, ustavljenih strojev v tovarnah in bil je to čas bitk z časom in bitk za življenja. Vem kaj si ob tem mislite tisti, ki stojite za interpelacijo, da pretirava. Vprašajte ljudi, ki so delali v zdravstvenih domovih in bolnišnicah, vprašajte pripadnike civilne zaščitne, zaposlene v domovih za ostarele. Njihova izkušnja minule epidemije je nekaj povsem drugega kot ta, ki smo jo delili za zidovi te stavbe in so jo delili tisti, ki danes nekritično gledajo na ravnanja naše države v času epidemije. V spominu teh ljudi niso ostali ta ali oni tvit in zapisi na drugih družbenih omrežjih ta ali druga nočna seja. Tudi ne ta ali oni dnevno politični obrat. Njihove skrbi so bile mnogo težje in mnogo bolj resnične. V njihovem spominu so ostali ljudje, ki jim je grozil tragični scenarij. Do njega ni manjkalo veliko bolje povedano do njega je manjkalo nekaj dni povsem izpraznjenih skladišč z zaščitno opremo. Tako tanka je bila namreč ločnica med tem, da nam je epidemijo uspelo zajeziti in tem, da bi se pod težo njenih posledic sesedli. Da nam je žarišče novega korona virusa uspelo zajeziti in izničiti je zasluga mnogih. Najprej je to zasluga državljank in državljanov, ki so razumeli navodila zdravstvenih ustanov in se jih tako dosledno držali. Za tem je tukaj zasluga delovanja vitalnih državnih sistemov od zdravstva do sociale, civilne zaščite, nevladnih organizacij, šolstva, obrambe, policije in medijev. Vsi ti so del podobe, na katero je Slovenija danes opravičeno ponosna. Mi smo ponosni nanje četudi smo bili od mnogih njih v teh mesecih deležni neokusnih in nedostojnih opazk ter kritik. Kritik je bil deležen tudi minister za gospodarski razvoj in tehnologijo, ki danes s svojim imenom in pokončno stoji pred to govornico in brani opravljeno delo, delo njega kot ministra in nazadnje tudi Vlade kot celote. A to podobo, na katero bi morali biti danes ponosni smo iztrgali iz konteksta in iz teh iztrganih delčkov sestavljali lepljenko, ki z realnostjo nima več veliko skupnega. To je zasluga tistih, ki so v krizi prepoznali politični potencial. Možnost vrnitve na oblast. Možnost splavitve novega obraza, možnost za nov ideološki obračun. Vse to je včasih, ko je naš dom varen in se lahko v prihodnost oziroma brez velikih skrbi legitimna politična taktika, a sedaj niso taki časi. Sedaj smo pred novo gospodarsko recesijo pred resnim izzivom kako ohraniti socialno varnost, kako preprečiti posege v prihodke ljudi in kako zavarovati dobra delovna mesta. To so skrbi, ki bi resnega gospodarja, če se vsaj v delčku zavesti tako počutimo tudi mi v Državnem zboru morale prizemljiti in ga vrniti na točko, kjer nastaja dialog in kjer se presekajo zamere. To so skrbi, ki nas morale strezniti in spomniti zakaj smo tukaj in kakšna je naša naloga. Slovenija je z epidemijo opravila dobro in se iz te izkušnje ogromno naučila. Sedaj vsi vemo, da država potrebuje posodobljen načrt odzivanja in ravnanja v kriznih razmerah. Vsi se bolj kot kdajkoli prej zavedamo pomena javnih sistemov od zdravstva do šolstva. Vsi bolj kot prej cenimo delo učiteljev, medicinskega osebja, zdravstvenega osebja, prostovoljcev, policistov, vojakov in tako naprej. In vsi zagotovo vemo, kako dragoceno je zdravje in kako hitro lahko postanemo zelo, zelo ranljivi. Kdor danes tega ne priznava, je neiskren, neiskren do sebe, do svojih bližnjih, do vseh sodržavljank in sodržavljanov in če želite, da, tudi do svojih volivcev. Vemo tudi, da moramo izboljšati naš sistem oskrbe z zaščitnimi sredstvi. Kar smo doživeli v minulih mesecih, v glavnem sicer ni odstopalo od izkušenj drugih držav. Najbrž na tem mestu ni potrebe po obnavljanju zgodb, o katerih smo lahko brali v naših in tujih medijih, o tonah izgubljene opreme, o preplačanih naročilih, o milijonskih nakazilih, ki jim nikoli ni sledilo tudi naročeno blago. Takim dogodkom se je bilo v preteklih mesecih težko izogniti tudi državam, ki so na globalnem trgu mnogo večje igralke od nas, z več politične moči in z močnejšimi lobističnimi aparati. Bili smo ujetniki trga zaščitne opreme, ki se je pod težko pandemije zlomil. Razmere, ki so vladale na trgu, so se tako zelo spreminjale, da je postal vsak posel neobvladljivo tveganje. Na izbiro smo imeli dve možnosti, plačevati vnaprej in tvegati, da se posli ne bodo izšli, ali pa poslovati preko posrednikov ter minimizirati tveganje in možnosti, da bo šlo kaj narobe. Ravnali smo, kot smo najbolje vedeli in znali. Za opremo, ki smo jo kupili in dobili do 1. junija, smo plačali dobrih 60 milijonov. In če odštejemo kak izgubljen tovornjak z opremo, druge večje škode nismo utrpeli. Vse druge številke, ki se bodo - in v to ne dvomim - danes ponavljale tekom razprave, so čista manipulacija. Zato še enkrat poudarjam, plačali smo dobrih 62 milijonov in obvarovali življenja državljank in državljanov. Cilj, ki smo ga imeli kot država, torej zagotoviti dovolj zaščitne opreme, je bil izpolnjen, mukoma in z iskanjem vseh možnih, a zakonitih poti. Da je bilo to vsej prej kot enostavno, vedo vsi, ki so pri tem sodelovali. Zgodbe, ki smo jih slišali, so resnično neverjetne. A vse to je za podpisnike interpelacije seveda navaden blef in laž. Resnica, kot jo želijo videti sami, je edina dopustna, edina možna, edina zveličavna. Vsi, ki so bili vpeti v nabavo zaščitne opreme, so danes pametnejši za marsikatero izkušnjo, ki bi jo, če smo odgovorna država, morali izkoristiti za to, da bomo v prihodnjih krizah manj ranljivi in manj odvisni od globalnih proizvajalcev zaščitne opreme. V Poslanski skupini SMC smo prepričani, da ni med njimi nikogar, ki je šel skozi pekel nabav z namenom - kar vsevprek očitajo tudi podpisniki interpelacije -, da bi zlorabil krizne razmere za lasten dobiček. Še najmanj pa je med njimi in danes pred vami interpelirani minister za gospodarski razvoj in tehnologijo. Lahko rečete, da smo naivni, a ne verjamemo, da so razmere, kjer je bila edina možna zmaga to, da si sploh uspel kaj kupiti in dejansko dostaviti v Slovenijo, komurkoli dopuščale toliko časa in toliko manevrskega prostora, da bi lahko vmes koval idejo o lastnem profitu. Kdor verjame v teorije zarote, mu je sicer težko pomagati, a zadoščati bi moralo to, kar si v SMC danes in kasneje najbolj želimo - da neodvisne in za to usposobljene ustanove pridejo nabavam zaščitne opreme do dna. Da se neha kriminalizirati vsakega, ki je premogel pogum in obraz, da je za državo storil vse, kar je zmogel in znal, potem, ko so se nekateri, danes zelo glasni, poskrili v lastna varna zavetja. Da se neha v nič dajati vsak dosežek aktualne Vlade. Da se začnemo pogovarjati o dejstvih, ne o osebnih mnenjih. Da številke, ki preverjeno držijo, primerjamo s številkami, ki preverjeno držijo. Da v tem visokem zboru nehamo opravljati funkcijo, ki primarno pripada sodnikom in tožilcem, in se vrnemo k temu, kar je naše osnovno poslanstvo. Vsem bo koristilo, če se bomo vrnili nekaj korakov nazaj in na dogodke minulih mesecev vsaj poskusili gledati človeško, objektivno, razumsko in s trezno glavo. Tisti, ki bi interpeliranega ministra najraje videli nekje v pretekliku, tisti naj poizkusi stopiti v njegove čevlje. In naj pomisli na to, kako bi se podobne naloge kot jo je sredi marca dobil minister, lotil sam. Govorjenja in nastopanja tega ste vešči. Pisanja dnevnih tvitov tudi, podžiganja medijskih viharjev še bolj, ampak je to res vse kar šteje. Mislite, da je resnično življenje enako temu, kar doživljate na vam domačih družbenih omrežjih in shodih, in da je odgovornost na katero se javno sklicujete, primerljiva s tisto ki jo moraš imeti, ko nase prevzameš tako resno nalogo kot jo je imel minister. Danes se ne bomo pogovarjali o tem kaj naj bi bil cilj interpelacije o politični odgovornosti enega ministra, danes bomo spremljali še en poizkus prevrednotenja vsega kar je država naredila v boju proti epidemiji novega koronavirusa. Še en poizkus razgrajevanja izkušnje, ki bi nas v resnici morala povezati in nam v resnici vliti optimizma pred gospodarsko recesijo, ki bo od nas zahtevala veliko složnosti in veliko sodelovanja. A žal drugače očitno še vedno ne gre. Zato bomo danes odšli domov s pričakovanimi občutji in z neizbrisljivim vtisom, da smo zamudili še eno priložnost, da bi v odnosu do države in razumevanju njenih izzivov pokazali zrelost in odgovornost. Ne glede na to zamujeno priložnost bo čas pokazal svoje. Vsak si ga bo seveda interpretiral na sebi ljub način. V SMC bomo ne glede na vse, ohranili trezno glavo z zavedanjem, da smo na čelu z ministrom Počivalškom storili vse, da smo ohranili življenja in varnost državljank in državljanov. Poslanska skupina SMC interpelacije ministra za gospodarski razvoj in tehnologijo seveda ne bo podprla. In če na koncu citiram eno od opozicijskih poslank, vsak v drugem gleda sebe, nemoralnež bo povsod videl nemoralnost, koruptivnež bo povsod videl korupcijo, kot odsev v ogledalu pobudnikov te interpelacije.
Hvala lepa. Besedo ima Poslanska skupina Levica, kolega Miha Kordiš.
Hvala za besedo, predsedujoči. Vlado Janeza Janše so postavile laži in prevare. Omogočila sta jo Stranki političnega centra, ki sta mandat prejeli na temeljni predvolilni obljubi, da z SDS ne bosta paktirali. Ali sta volivcem in volivkam zavestno lagali že v začetku ali pa so ju nemara premamili interesi po vplivu na toliko milijonov skozi državni proračun, podaljševanje poslanskih funkcij in obljubljene službe, je vseeno. Cilj je bil ostati na oblasti za vsako ceno, pa čeprav to pomeni, da državo prevzame skrajna desnica. Vlada Janeza Janše je bila imenovana dan po razglasitvi epidemije, a očitno boj proti epidemiji in reševanje problemov s katerimi so se soočali ljudje, nikoli ni bila na vrhu njenih prioritet. Rokave je zavihala le za popoln prevzem oblasti, očitno koruptivni posli za povezana omrežja SDS in drugih koalicijskih strank so del te zgodbe, in to ne prvič. Vsakič, ko je na oblasti Janša, gredo provizije v nebo. Trgovina z orožjem v 90., afera Patria, no sedaj pod tretjo Vlado Janeza Janše imamo sporne nabave zaščitne opreme. Vse za denar, vse za oblast. Sklepanje pogodb s sumljivimi, očitno v naprej zbranimi posredniki, zavajanje, da drugače kot s posredniki ne gre, javna razkritja in nenazadnje posneti telefonski klic v katerem minister za gospodarstvo Zdravko Počivalšek osebno poseže v posel in zagotovi 100 % avans za podjetje Geneplanet kažejo, da je ta Vlada ne samo pri vodenju države, ampak tudi pri plenjenju tako nesposobna, da proračunske milijone svojim dobaviteljem deli kar na očeh javnosti, mastne provizije pa na to pred isto javnostjo brani z očitnimi lažmi. V vsaki normalni državi bi razkritju takih praks sledil odstop gospodarskega ministra in cele Vlade, nato še kazenski pregoni, a Vlada Janeza Janše in ministra Počivalšek tega nista naredila. Mi ne rabimo nobeni javnosti ničesar razlagati, je rekel minister Počivalšek že v začetku mandata te Vlade. Da se jim oblast kljub razkritjem ne bi zamajala, so skrajna desnica in njeni sodelavci napadli vse državne inštitucije. Slovenija je sredi kadrovskega cunamija, kakršnega še ni smo videli. Vlada hiti zamenjevati ljudi, ki mislijo z lastno glavo, s svojimi lastnimi [[?]] . Najprej so zamenjali vodjo policije, nato vodjo kriminalistov, na koncu še šefa, na pol ni tožnika [[?]] , ni sodnika. Mali Orban in vsi, ki mu omogočate oblast počne vse, da svoj pretekli aktualni in bodoči kriminal pometete pod preprogo. Pa vam še to ni dovolj. Janez Janša in druščina ne merijo na nič manj kot na utišanje vsake kritike v družbi. Zato besni vsakodnevni napadi na novinarje, opozicijo, protestnike. Da bi zakrili svojo nesposobnost, da bi milijonske provizije skrili so pripravljeni lagati, javno groziti in uničevati. Minister Počivalšek, predsednik stranke, ki se ima še vedno nekako za sredinsko in liberalno je osrednja politična figura, ki to vlado, njene provizije in uničevanje inštitucij omogoča in ki vse skupaj javno ščiti, če je treba tudi z debelimi lažmi. Metodo je v čisti obliki razvil že v prvih dneh nove vlade. Med tem ko so zaradi koronavirusa tisoči ljudi ostali brez dela in sredstev za preživetje je kot minister na vladi glasoval, da sebi ter ostalim ministrom in državnim sekretarjem dvigne plačo za okoli 400 evrov. Javnost je upravičeno skočila v zrak. In kako je minister Počivalšek nekaj ur po tem, ko si je izglasoval povišico, odgovoril novinarju oddaje 24 ur zvečer? Rekel je, citiram: »To sem izvedel od vas.« Nato se je minister odpravil še na RTV in novinarki Odmevov na isto vprašanje odgovoril: »To sem sedaj izvedel od vas.« Ponovno citat. Primera bolj očitne laži si je težko predstavljati. Je tak človek res primeren za ministra? Od tam naprej je šlo samo še navzdol. Lažem s katerimi je opravičeval dodatnih 400 evrov za lasten žep je minister Počivalšek dodal serijo laži, s katerimi je opravičeval za 200 milijonov evrov sklenjenih poslov, pri katerih so provizije posrednikov tekle v milijonih. Odločitev, da bo Vlada zaščitno in medicinsko opremo kupovala preko posrednikov in ne neposredno od proizvajalcev, kot smo mimogrede ves čas zagovarjali v Levici, je bila pri tem ključnega pomena. Če ni posrednikov, tudi provizij ne more biti. Ko so se začele pojavljati konkretne ugodne ponudbe za neposredne nabave brez posrednikov in z meddržavnim dogovorim, takšne neposredne posle pa je sklepala večin držav v Evropi, je ministrstvo gospoda Počivalška sporočilo naslednje, citiram: Republika Slovenija oziroma Zavod za blagovne rezerve ne more izvajati neposrednih finančnih transakcij na Kitajsko, saj lahko posluje zgolj s slovenskimi dobavitelji. To ni odločitev te vlade, temveč je stvar veljavne zakonodaje.« Konec citata. Laž, debela še bolj kot provizije dobaviteljem, ki naj jih zaščiti. Zakonska omejitev s katero je ministrstvo utemeljilo odločitev za nabave preko posrednikov sploh ne obstaja. Vlada Janeza Janše je imela vse zakonske možnosti, da bi opremo kupovala brez posrednikov in brez provizij, a se je zavestno odločila za slednje. Temu je pritrdilo tudi Računsko sodišče. No, in ministrstvo gospoda Počivalška je zato nadaljevalo z naslednjo kitico, znova citiram: »Poleg tega večina kitajskih podjetij zahteva tudi sto odstotno predplačilo, česar pa se zavod ne poslužuje zaradi možnosti zlorab in nezanesljivih dobav.« Konec citata. No, tudi to je bila debela laž. Stoodstotna preplačila, avanse so namreč dobivala tudi dobaviteljska podjetja. »V dveh urah, treh urah bo imela bančno garancijo za tega Bitenca. Bitenc pa bo moral posel dobiti. Vi pa plačajte sedaj.«, je 18. marca minister Počivalšek po telefonu naročil nakazilo avansa Zavodu za blagovne rezerve, kot smo ga lahko slišali na posnetku telefonskega klica. Isti minister Počivalšek je še dva tedna kasneje v javnosti na temo avansov na debelo lagal dalje. Citiram: »Plačujemo zgolj ob prevzemu in ne bom dovolil, da bi se na račun in škodo slovenskih davkoplačevalcev zlorabljala javna sredstva in okoriščali vojni dobičkarji, ki vidijo v tem zgolj priložnost za dober zaslužek.« Konec citata. Cilj nabav opreme, kot je menda na tej točki že vsem razvidno, ni bila hitra in ekonomična oskrba prebivalstva z zaščitno opremo, ampak provizija. Ponavljam, cilj vseh nabav so bile provizije. Zato so ponudbe, ki so omogočale neposredne nabave in urejeno logistiko, takoj pospravili v predal. Lep primer je ponudba Slovenske akademije znanosti in umetnosti, s katero bi prihranili 41,7 milijonov evrov. Da ne omenjam javnosti, dobro znane ponudbe ob posredovanju Aleksandra Čeferina pri Jacku Maju. Slednjo so odbili samo zato, ker pravi, dobavitelji ne bi zaslužili, Čeferina pa so nato besno napadli prek SDS medijev, zgolj zato, ker je predsednika Vlade, Janeza Janšo, popadla preganjavica, da bi gospod Čeferin na tak način v Sloveniji pridobil ogled, kot ga kot predsednik UEFE zaenkrat še nima in da bi si nemara lahko zgradil politično kariero v Sloveniji. Seveda se je Janez Janša ustrašil. Ne zate, kot se je SDS zlagal že v volilnem sloganu, ta Vlada dela izključno zase. Z vrhom laži in nesposobnosti, se je minister Počivalšek okronal v oddaji Tarča, ko je poskušal braniti posel z ventilatorji. Da gre za precenjeno in neprimerno nabavo modela Siriusmed R30, je v oddaji izpostavil dr. Rihard Knafelj iz UKC Ljubljana, član strokovne skupine, ki jo je Vlada izbrala sama. Ker mu mnenje stroke ni bilo všeč, je minister Počivalšek nemudoma poiskal drugo mnenje, ki mu spet ni ležalo, zato je pač še malo prikrojil resnico. Cilj je bil samo en, da kupi robo, ki jo izbrani dobavitelj Geneplanet lahko priskrbi, ne glede na to, če je sploh uporabna. Saj veste, kupili so golfe, ne mercedesov. No, zdravniki in sama »Janšistična« tovarna laži, Nova24, so nato povedali, da ti golfi niso bili vozni, saj bi ob priklopu bolnika s Covidom nanje, okužbo razpihali in kontaminirali celoten prostor. V bolnišnicah so jih zato takoj pospravili v klet. A minister Počivalšek se ni dal motiti. S svojo zdravo kmečko pametjo, po kateri se ni treba ničesar naučiti, saj vendar minister že vse ve, je le ponovil, »Kupili smo golfe, ne mercedesov, ljudje so umirali, čakali bi do božiča.« To pokaže pravega Počivalška in razkrije vse, zaradi česar ni primeren za ministra. Aroganca – sam vedno ve vse, kaj mu bo en zdravnik, kot se je izrazil na Tarči, govoril. Nesposobnost – človek ni sposoben razumeti niti najbolj preprostih strokovnih razlag, zakaj je nek aparat primeren, drugi pa ne, zanj je ventilator, ventilator, tako kot je avto, avto, pa naj gre za golfa ali za mercedesa. Popolna nepripravljenost poslušati kogarkoli – če strokovna skupina poda mnenje, ki mu ni všeč, bo pač minister Počivalšek zamenjal skupino. Navsezadnje, koruptivnost – čeprav je v telefonskem pogovoru z žvižgačem Galetom sam povedal, zakaj točno Geneplanet, ker je to, citiram: »Zgodba od SDS« in je vedel, da je to posel zaradi provizij, ne zaradi ventilatorjev, ni imel do tega niti minimalnih zadržkov. Pripravljenost debelega laganja – ko je vse te lastnosti demonstriral celotni slovenski javnosti na očeh in izgubil vso legitimnost, se zdaj s svojega položaja oklepa z debelimi lažmi, ki iz njegovih ust letijo dobesedno dnevno, njihov povzetek pa smo na tej seji danes lahko že slišali. Minister Počivalšek pri tem ne skriva, zakaj se tako oklepa svojega položaja, ker si obeta, da si bo v tej Vladi ustanovil državni turistični holding in računa, da bo to državno premoženje njegova molzna krava, ko odleti iz politike. Fevd, kot se reče. A ta njegov fevd nas je do sedaj stal že na milijone evrov. Za primerjavo, nekajkrat večja Hrvaška, je prek posrednikov kupila le za 1,7 milijona evrov opreme, za ostalih 50 milijonov je poskrbela neposredno. V Sloveniji je podpisanih pogodb za 200 milijonov, vse prek dobaviteljev. Koliko denarja smo torej v Janševih in Počivalškovih koruptivnih poslih izgubili vsi ostali? 20, 30, 50 milijonov? Težko rečemo, ker so obglavili vse inštitucije, ki bi morale to preiskovati. Laž, s katero je Počivalšek začel svoj mandat, torej, da je od novinarjev dvakrat, prvič izvedel za 400 evrov povišice plače, ki si jo je sam izglasoval, je le kaplja v morje. Ta človek nas je že v treh mesecih stal na desetine milijonov evrov, ki jih je pomagal pospraviti žepe omrežjem te vlade in to je šele začetek. Če ga pustimo na položaju si bo nemara ustanovil slovenski turistični holding, pardon, holding za plenjenje slovenskega turizma, ne pozabimo, te so že z vavčerji že v naprej plasirali do 350 milijonov evrov javnega denarja. A najdražje bomo vsi skupaj plačali to vlado v celoti. Dlje, ko Počivalška pustimo na položaju dlje bo SMC omogočal to vlad in dlje bodo lahko šli s sesuvanjem inštitucij. Na koncu tega procesa bomo kot Madžarska, ko ne bo več neodvisnega sodstva, ko bodo utišali preiskovalne novinarje, ko bodo omogočili opozicijo takrat, takrat bo država njihov plen. Vsi posli, ki jih bo taka država naročala, bodo zgledali kot posel z ventilatorji, le da tega Nova 24, ki jo skušajo razširiti na RTV ne bo pokrivala. Namesto oddaje Tarča se bo vrtela oddaja »Alo presidente«. Ni naključje, da je Orban obdan s samimi oligarhi, med njima dvema milijarderjema, po nekaterih ocenah pa je tudi sam vreden vrtoglavih 750 milijonov evrov. Toliko so za koruptivno in diktatorsko vlado plačali Madžari, ne dovolimo, da se to ponovni tudi v Sloveniji. Hvala.
Hvala lepa. Besedo ima Poslanska skupina Nova Slovenija-Krčanski demokrati. Kolega Jožef Horvat.
Hvala lepa, gospod predsednik. Spoštovani gospod minister, drugi predstavniki Vlade, spoštovane kolegice in koleg! Gospod Zdravko Počivalšek je po naši oceni očitno dober minister za gospodarski razvoj in tehnologijo, je očitno dober minister za gospodarski razvoj in tehnologijo, saj to funkcijo opravlja že v tretji vladi. Ne boste verjeli, da ga je na to funkcijo postavil tudi gospod Marjan Šarec, bivši predsednik Vlade, najbrž zato, ker gospod Zdravko Počivalšek dober minister za gospodarski razvoj in tehnologijo. Ampak v bistvu sploh ne gre za to kar pišejo predlagatelji v interpelaciji v svojem gradivu, saj ne gre, gospe in gospodje, saj ne gre za nabavo zaščitne opreme, saj ne gre za tiste stiske, ki so jo doživljali vsi državljani, politika, izvršilna veja oblasti predvsem, predvsem zdravniška stroka v tistih najhujših časih, ko so predlagatelji iz domačih foteljev od daleč opazovali kaj se dogaja in se čudili temu kaj se je dogajalo. Gre v bistvu za to, da je 27. januarja letos gospod Marjan Šarec nepričakovano odstopil, medtem verbalno na novinarski konferenci zbrcal svoje koalicijske partnerje in SMC, ki ima gospoda Zdravka Počivalška, povabil skupaj na volitve. Si predstavljate v najhujši epidemiji bi se mi šli volilno kampanjo, ljudje bi nam umirali. Ampak ne bi, kot pravijo nekateri med predlagatelji, da pravzaprav virusa sploh ni bilo in ga ni in da so v Bergamu v masovne grobnice polagali prazne krste. To je danes laž, ki se širi tudi v Sloveniji in počasi in počasi postaja resnica. Nekaj ne smemo pozabiti, ker je v zadnjem času bilo veliko govora tudi o domovih za starejše občane. Imamo natančne podatke kdaj je prišlo do ugotovitve prvega okuženega, da je prvi stanovalec okužen recimo v domu starejših občanov Šmarje pri Jelšah, 18. 3., če je inkubacijska doba 10 do 14 dni, to stroka naj pove, potem je prišlo do okužbe v času Šarčeve vlade, ampak mi tega ne očitamo, samo časovno postavljamo zadevo, da vemo o čem govorimo. Melika, prvi stanovalec okužen 9. marca prvi zaposlen v Metliki 6. marca. Ljutomer, prvi stanovalec okužen, ugotovljena okužba 27. marca in prvič zaposlen 31. 3. Torej, ker se je gospod Šarec zakalkuliral - torej »računstvo, sedi, cvek« -, zdaj enostavno mora obračunati s svojim potencialnim partnerjem, v tem primeru z gospodom Zdravkom Počivalškom, in zato mi pravimo v Novi Sloveniji, da pravzaprav sploh ni to zdaj ključna tema, zaščitna oprema, urgentna nabava zaščitne opreme, ki so jo krvavo potrebovale naše zdravstvene institucije, kot smo videli in slišali v Cankarjevem domu na srečanju vladnih predstavnikov z vodstvi bolnišnic, zdravstvenih domov, z direktorji, strokovnimi direktorji, z glavnimi medicinskimi sestrami; obstajajo posnetki in bomo enkrat tudi posnetke teh pogovorov zavrteli ter njihove prošnje, ko so takole prosili: »Zaščitite nas, če mi pademo, pade zdravstveni sistem in pademo pravzaprav vsi.« Ta trenutek, 30 let po pomembnih zgodovinskih dogodkih za Slovenijo, za to mlado državo, bi v Sloveniji potrebovali tretji veliki nacionalni konsenz, če je bil prvi plebiscit leta 1990 in če je bil drugi nacionalni konsenz referendum leta 2003 za vstop Slovenije v Evropsko unijo in zvezo Nato. Ampak ne. Ni problem, da se kritizira to Vlado, ni problem, to je osnovna naloga vsake opozicije in to mora delati, vendar tudi na dostojanstven način. Mi nimamo težav, če je interpelacija priletela že 52. ali pa 53. dan od prisege te Vlade, kar v neki normalni demokratični državi ni običaj, ampak bolečina je velika, kar se dejansko vidi tudi na zategnjenih obrazih predlagateljev. In kar je še večji problem - problem je, da se laži, da se obsodbe tako ministrov kot tudi, vsaj jaz tako razumem, koalicijskih poslancev kar širijo, da smo kriminalci, da smo del organiziranega kriminala, da smo lopovi, in da se ta retorika - pozor! - iz parlamenta širi na ulice in stanje duha je danes tako nizko, kot ga menda v 30 letih še ni bilo. In to je problem. Niso problem demonstracije, povsod po svetu so, ampak pri nas so nekoliko drugačne. Pri nas - in zgleda, da samo pri nas v Sloveniji - vidite na ulicah transparente, kjer piše »smrt«. Smrt! Ta smrt ni namenjena granitni kocki, ker ni živa stvar. Smrt pomeni smrt ljudem, najbrž vladajočim. To je možno samo v Sloveniji. Upam, da ne več dolgo, da bo tudi v Sloveniji končno začela delovati pravna država. In zavedajte se vsi - naj se zavedajo vsi, tudi tisti, ki jih ni tukaj -, da vsakdo, ki spodbuja, ki hujska, dela pravzaprav kaznivo dejanje. Z raznimi očitki o provizijah in tako dalje, o visokih maržah, ste uničevali in uničujete še naprej slovenska podjetja. Mnoga so želela izključno pomagati. Kar se tiče cen - ja, na trgu zaščitne opreme niso veljale tržne razmere, veljale so mafijske, ampak to ste že predlagatelji pozabili. In v Novi Sloveniji se sprašujemo, kdo, kateri gospodarski subjekt bo še sploh sodeloval z državo Slovenijo. Kaj vse smo poslušali, kako ste jih nekateri blatili, podjetja, gospodarske subjekte. Od gospodarstva vsi živimo, vsi mi, tudi poslanci. In kaj vse smo slišali, to je res neverjetno. Seveda, normalno, skrajna Levica ima v svojem programu - nacionalizacija se je že začela. Nekaterim vam nič ni sveto, nič, ne človeška življenja, ne človeško dostojanstvo in ne naše družine, vse je treba uničiti in postaviti na novo. Kar dajte! V ustavi je natančno napisana receptura, kako se zamenja oblast, zelo enostavno. Kar me nekako najbolj boli in nas je v Novi Sloveniji še posebej prizadelo, da kot rečeno nekaterim vam nič ni sveto in ste obračunali tudi z zdravniško stroko, neverjetno. Nekaj dni nazaj je trajala seja je bila seja dveh odborov pa pravzaprav ves ta čas poslušamo neverjetne očitke ja tudi za tiste, ki so bili v prvi bojni črti. Zdravnik iz prve bojne črte piše kako sem gledal, videl in občutil oddajo Tarča o seznamih smrti. Jaz zagovarjam - sem vodil medijskega prostora, da se razumemo -, ampak vsakdo, ki izreče besedo mora biti gospodar svoje besede in dostojanstvo človeka je na prvem mestu in ne sme biti načeto. Zdravnik, mladi zdravnik piše: »Ob gledanju oddaje Tarča na TV Slovenija sem se zalotil kako odkimavam skoraj vsakemu izrečenemu stavku. Izrečenih je bilo veliko pol resnic, dogodki so bili prikazani nepošteno.«, to govori zdravnik iz prve bojne črte. S kolegi, ki smo oddajo spremljali nismo bili le jezni temveč precej globoko razočarani. Mučno je bilo gledati nekatere novinarje, ki se na zdravljenje in etične dileme ob koncu življenja ne spoznajo, kako v Prime Time ne rušijo samo ugleda našega poklica, ampak pljuvajo v obraz vsem, ki smo v tem času vestno izpolnjevali svoje poslanstvo z vsem prijetnimi in neprijetnimi stvarmi, ki spadajo zraven. Ob razglasitvi epidemije - razglasila jo je Vlada Marjana Šarca - 12. marca letos ob tem, da je bila pandemija razglašena eden dan prej. Torej, ob razglasitvi epidemije smo se vsi specializanti vrnili v matične ustanove, ker smo se pripravljali na italijanski scenarij. V Celju smo popolnoma preuredili urgentni center ter večina oddelkov in pripravili načrte za najslabše scenarije. Podvojili smo tudi dežurstva. Čutila se je tesnoba v zraku, ko trenutek preden valj udari na obalo. Takrat smo bili skoraj brez opreme, piše zdravnik. Na začetku smo imeli dovolj le za dva dni [[Slišite Šarčevi, slišite Šarčevi.]] , začetku smo imeli le za dva dni. Nekaj naših zdravnikov je iskalo možnosti, da bi z lastnim denarjem pripeljali opremo iz Kitajske. Iztrgano iz konteksta so kasneje o tem poročali v sklopu domnevnih barabij z maskami, ozadja pa izpustili. Ne vem kdo se bo ob drugem valu za nas še izpostavil? Bolnišnice, piše mladi zdravnik. Ne morem mimo nadčloveškega truda kolegov na primarni ravni v domovih za ostarele in tistih bolnišnicah, ki so z nami delili breme. Predstavljajte si kako je težko sestri na urgenci, ko mora delati na dveh koncih, ker so nestabilni pacienti. Več dela ob okuženih sodelavcih pa zmanjšanj kader. S tem, da so bil že pred COVID kadrovsko podhranjene. Ali specializantki, ki dela osmo dežurstvo v enem mesecu v polni varovani opremi. Bolnišnice so na sploh kadrovsko podhranjene, zdravnikov itak ni, sestre bežijo na delovna mesta z boljšimi pogoji ali vsaj brez dežurstev, prostori so dotrajani. Ravno infekcijski oddelki so v Sloveniji znani po tem, da domujejo v najslabših pogojih. Pri nas postelje ne gredo skozi vrata in je treba paciente predstavljati tudi v primeru reanimacije, da o ostalih bolj naprednih pogojih kot so predsobe ali sobe s podtlakom niti ne govorim. Napredek bi že bil, da bi nam napeljali vodo v vse sobe, upam da bo ta epidemija osvetlila, da so nujno potrebni vsaj minimalni pogoji z varno delo na infekcijskih oddelkih. Tega sedaj ni. Predlagam, kolegice in kolegi, predvsem predlagatelji, da si preberete ta sestavek mladega zdravnika. Dobro ste ga obdelali, priznam. Seznami, seznami. Ali so bili seznami? Seznami smrti, kot so jih poimenovali za kar največji propagandistični učinek. Veliko o tem lahko govorimo. Morda še kdaj. In še slovo od življenja. Bistveno pri tej debati je, da moramo kot družba sprejeti, da je smrt neizogiben del življenja. Zaradi napredka medicine, je poslavljanje od življenja lahko zakasnjeno ali podaljšano. Pri tem se postavlja etično vprašanje, kdaj je dovolj, kdaj pomoč postane mučenje. Prisegli smo, zdravniki namreč, da ne bomo škodili, »primum non nocere«. Koliko je človeškega v tem, da na urgenco pripeljejo nepokretno dementno 90-plus letno babico, ki se ne zaveda dogajanja okoli sebe, z nogami in rokami v ireverzibilnih krčih, kontradikturah. Edino kar to telo čuti je zbadanje igel, vstavljanje cevk in veliko tujih rok. Če se bo upirala, bo privezana in dobila bo pomirjevala. Je to življenje, itd.? Pod črto. Ostaja grenak priokus, da je šlo za iskanje afere za politični obračun. S tem vnašajo nepotreben razdor in zmanjšujejo zaupanje v družbi. Kako naj zdravniki zdravimo, kako naj gradbeniki gradijo in kako naj šoferji vozijo, če se med seboj ne zaupamo. Družbo gradimo vsi, vsak na svojem koncu in po svojih močeh. Ja, in temu jaz dodajam, politiki predvsem gradimo družbo in zato je bila dobra odločitev Vlade oziroma celotne koalicije, da sama Vlada pozove vse pristojne inštitucije, da do podrobnosti pregledajo vso urgentno nabavo zaščitne opreme. Računsko sodišče to dela, KPK dela, še druge inštitucije. Sam teh informacij nimam. Upam, da bo tudi dovolj časa, da bomo ta poročila z vso skrbnostjo tudi v Državnem zboru pregledali in jih obravnavali. Bojim pa se, nisem prerok, da takrat to ne bo zanimivo. Ja, to si upam napovedati. Zaključujem. Poslanska skupina Nova Slovenija – krščanski demokrati bomo danes razpravljali in glasovali tako, da bo gospod Zdravko Počivalšek tudi jutri minister za gospodarski razvoj in tehnologijo, in da bo to delal tako dolgo v tem mandatu, dokler bo uspešen, dokler bo to delal z veseljem in tudi z osebnim zadovoljstvom. In na tej nadaljnji poti mu mi želimo veliko uspeha. Srečno Zdravko!
Hvala lepa. Stališča Poslanske skupine SAB bo predstavil Marko Bandelli.
Spoštovani ministrski zbor! Podpredsednik, pošteno bi bilo, da bi predsednik Vlade in ostali ministri za spoštovanje do Državnega zbora, ki jih je imenoval, ostali v dvorani vsaj do predstavitve stališč parlamentarnih strank. Cenjene poslanke in poslanci! Dane je pred nami prva interpelacija v Vladi Janeza Janše in 42. v zgodovini samostojne Slovenije. Od osamosvojitve dalje se v državi nismo znašli v težjem položaju kot po razglasitve epidemije COVID-19, ki je korenito posegla v naša življenja. Nov koronavirus bolezen je od Vlade zahtevala učinkovito in zakonito ukrepanje, ki ga je spremljala konstantna bitka s časom. Bitka s časom za zajezitev širjenja virusa in za zmanjšanje prenosa okužb. V ta namen je morala Vlada priskrbeti veliko količino zaščitne opreme, pri dobavi katere so se pojavili številni sumi o korupitvnem ravnanju. Znano je, da so pri poslih sodelovali številni vplivneži in politiki, blizu vlade, prav tako obstaja jasen dvom o gospodarnosti in učinkovitosti porabe javnega denarja. V stranki SAB poudarjamo, da moramo za vsak evro davkoplačevalskega denarja vedeti kako in za kaj je bil porabljen. Z denarjem davkoplačevalcev moramo ravnati skrbno in v duhu dobrega gospodarja, zato še danes menimo, da bi bil sprotni parlamentarni nadzor nad porabo in dodeljevanje kriznih sredstev najboljši način za odpravo dvomov o pravični delitvi. To smo v SAB predlagali pri prvem proti koronskem zakonskem svežnju in ga pri drugem nadgradili še s proračunskim skladom. S proračunskim skladom bi v vsakem trenutku do centa natančno znali povedati koliko sredstev smo namenili za reševanje krona krize. Pri tem nas ni podprla nobena, in poudarjam še enkrat, nobena parlamentarna stranka, zato se dane veselimo pojasnil ministra Počivalška ali je pri nabavi zaščitne opreme resnično zagotovil preglednost porabe. V stranki SAB vseh članov in predsednikov vlade ne mečemo v isti koš in ne trdimo, da so vsi povprek lopovi in kriminalci. V stranki SAB nikoli nismo uporabljali to izrazoslovje. Nedopustno pa je, da se katerakoli kriza pod pretvezo pomoči izkoristi in zlorabi za vojno dobičkarstvo. Na takšno ravnanje na bomo nikoli pristali. Danes si želimo predvsem pojasnil zakaj so bila skladišča zaščitne opreme pred uradno razglasitvijo epidemije 12. marca oziroma ob menjavi vlad praktično prazna. Verjamemo, da odgovor na to vprašanje ni težak, saj je minister Počivalšek tudi v prejšnji vladi vodil enak resor. In, spoštovani vsi prisotni, prav pomanjkanje zaščitne opreme je vodilo v urgentne dobave, katerih nepravilnosti so potrdila številna razkritja. Prvič, nesporno dejstvo je, da bi zaščitne maske lahko kupovali brez posrednikov in s tem prihranili milijone. Spomnimo, da nam je ustanovitelj kitajske Alibabe v primerjavi s slovenskimi posredniki ponujal za polovico ugodnejše maske. Ob tem se poraja logično vprašanje zakaj ugodnejših ponudb nismo sprejeli. Kdo se je okoristil in mastno zaslužil? Verjetno tisti, ki se do epidemije še niso ukvarjali z zaščitno opremo, niti je niso imeli. Drugič, kako je možno, da so imeli posamezni dobavitelji prednost pred drugimi? V oddaji Tarča je bilo namreč izpostavljeno, da je imelo določeno podjetje, ki ga ne bom imenoval, ves čas status privilegiranega dobavitelja. To podjetje je, za razliko od nekaterih drugih, lahko imelo daljše dobavne roke in višje cene. Zares zanima me, kako je mogoče in zakaj so se določene nepravilnosti čudežno hitele odpravljati po odmevnih razkritjih v Tarči? Tretjič, kupovala se je neustrezna oprema z vprašljivimi, celo ponarejenimi certifikati. Poudarjamo pa, da zdravniki in medicinsko osebje, ki so neprestano v stiku z okuženimi potrebujejo brezhibne maske. In še četrtič, pri dobavi zaščitne opreme vam je dobro uspelo skriti in razpršiti odgovornost, ki vam je omogoča sklepanje nezakonitih poslov. Naročila ste selili iz enega na drug organ, ustanovili vladno medresorsko delovno skupino in nato še projektno skupino, ki jo je predlagal minister Počivalšek, pogodbe pa je formalno sklepal Zavod za blagovne rezerve. Ni odveč dodati, da zavod s tako obteženimi in hitrimi dobavami sploh ni imel izkušenj. Naj zaključim z naštevanjem teh zlorab. Dodal bi le še to, spoštovani minister, da reševanje življenj ne pomeni, da lahko v vladi ravnega koruptivno, netransparentno in nezakonito. Stvarem je enostavno treba priti do dna. V nagovoru predsednika Vlade z dne 19. marca, objavljenem na spletni strani Vlade, je zapisano takole, citiram: »Delali bomo tudi napake v tej situaciji in temu stanju pripravljenosti, se temu ni mogoče izogniti. Opozarjajte nas nanje in sproti jih bomo popravljali.« Spoštovana Vlada, prav to danes počnemo – opozarjamo vas na storjene napake in zahtevamo odgovore. Hvala.
Hvala lepa. Stališče Poslanske skupine Demokratične stranke upokojencev Slovenije, bo predstavil Franc Jurša. Izvolite.
Hvala za besedo, podpredsednik. Lepo pozdravljam vse, na vseh straneh te dvorane. Spoštovani, nekateri, ko pridejo za to govornico, imajo občutek, da lahko povejo vse, kar jim pade na pamet. Jaz se bom probal tega vzdržati. Interpelacija je orodje, ki služi svojemu osnovnemu namenu - to je preverjanje legitimnega, legalnega, odgovornega delovanja Vlade ali konkretnega ministra. Predlagatelj interpelacije, ministru za gospodarski razvoj in tehnologijo, Zdravku Počivalšku, očita med drugim izbrance, dobičkonosne postopke naročanja in nakupe zaščitne in druge medicinske opreme. Za takšne obtožbe ni primerna uporaba takšnega orodja, kot je interpelacija, temveč, se takšno nalogo zaupa pristojnim organom, na primer, kot so policija, računsko sodišče, preiskovalna komisija Državnega zbora. V predlogu interpelacije, v Poslanski skupini Desus razberemo, da se je predlagatelj postavil v vlogo raziskovalca in tudi razsodnika. Večino svojih virov za obtožbe pa črpa iz medijskih oddaj. Kot rečeno, imamo v Sloveniji pristojne inštitucije, ki očitane nepravilnosti nadzorujejo, preiskujejo in tudi sankcionirajo. Predlagatelj je očitno želel iz vsakega skupaj narediti politično in medijsko zgodbo, kar mu je do določene mere tudi uspelo, seveda na račun lastne zunanje podobe. V Poslanski skupini Desus menimo, da je ta interpelacija zgolj farsa in predstava, s katero želijo na strani predlagatelja, spodkopati prizadevanja celotne vladne ekipe ob soočanju s krizo. Da je temu tako, smo lahko videli že iz samega načina vložitve. Na družabnem omrežju, je 23. aprila, Marjan Šarec napovedal vložitev interpelacije. Iz izjav za medije lahko sklepamo, da o tem ni vedel nihče iz opozicije, verjetno pa je bilo presenečenje tudi za poslance LMŠ, ki so bili na izjavi, tiste dni, zelo skopi. Še več, določene stranke opozicije so poudarjale, da je šlo zgolj za samostojno akcijo in da zaradi petih minut slave, ne bodo v tej zadevi sodelovali. Interpelacija je bila nato vložena 4. maja, vključno s podpisi tistih, ki so sicer na začetku opredelili se, da svojih podpisov ne bodo dali. Zanimiva pa je tudi sama vsebina, ki se bere kot slabo napisana zgodba, v lokalnem časopisu. Polna je slovničnih napak in tudi nasprotujočih se zapisov. Med drugim, je notri omenjena tudi ponudba kitajskega podjetja, ki je prvič imenovan Sinofram, drugič pa Cilofram [[?]] , morda bo predlagatelj tu pojasnil, katero podjetje je imel dejansko v mislih. V predlogu interpelacije lahko tudi beremo o nasprotovanju naročanja zaščitne opreme preko posrednikov. Nekaj vrstic kasneje, pa beremo o zamujeni priložnosti, ki jo je ponudila skupina akademikov. Spodbuja se naročanje zaščitne opreme neposredno pri proizvajalcih, ki so zahtevali 100 % avanse, kar je seveda nesprejemljivo, saj bi tako lahko tvegali velikanske zneske, na podlagi zaupanja podjetij, ki jih praktično niso poznali. Zato je po mnenju Poslanske skupine Desus, popolnoma primerno, da se čim bolj zavaruje naročanje opreme, prek posrednikov, ki dobijo plačilo šele, ko dobavijo opremo. Pri zaščitni opremi je šlo za posebne nakupe, kjer verjamemo, da ima marsikateri gospodarstvenik ali morda celo kulturnik, pa tudi športnik boljše zveze s predlagatelji, kot bi lahko rekli za novo, sedanjo Vlado Republike Slovenije, ki se je morala soočiti s praznimi skladišči. Za predplačilo so bili izjemoma nakupljeni predihovalniki, kjer je bilo s strani ministra za zdravje Tomaža Gantarja in tudi ministra za gospodarski razvoj in tehnologijo pojasnjeno ozadje nakupa. Kakršnekoli nepravilnosti, ki bi se morda dogajale, bo pa seveda preveril pristojni organ. V predlogu interpelacije beremo tudi ponudbo za zaščitno opremo ter medicinske pripomočke družinskih članov ali znancev, pa tudi nekaterih političnih akterjev. Če gre verjeti pisanju Večera z dne 6. maja, kjer lahko beremo, da je tudi kolega poslanec Židan posredoval številko tedanjega državnega sekretarja, ki danes sedi z nami, svojemu kolegu, ki bi lahko neposredno povezal slovensko Vlado in kitajskega proizvajalca. In prav je, da je posredoval številko. Vsakemu, ki bi lahko v takih kriznih časih, ko so države zapirale svoje meje in preprečevale zaščitni opremi, da bi zapustila njihovo ozemlje, posredoval pri ponudnikih le-te, da bi jo čim prej in po najboljših pogojih prejeli, je bilo seveda dobrodošlo. Ni pa primerno kakršnokoli osebno okoriščanje, vendar se v tako viharnem času vedno lahko najde posameznik, ki želi izkoristiti takšno situacijo. Brez dvoma bi bili pri samostojnih nakupih pri neposrednih dobaviteljih opreme marsikdaj krepko opeharjeni. Niso pa zapravili več sto milijonov evrov za nakup zaščitne in druge medicinske opreme, kot trdi predlagatelj interpelacije. Če se v same nabave opreme vsaj malo poglobiš, vidiš, da je trenutni znesek - to je takrat, ko se je spisala interpelacija - 42 milijonov, danes je interpelirani minister pojasnil, kakšen je znesek. To je zahvaljujoč načelu, da se oprema plača ob dobavi, z izjemo predihovalnikov, ki so bili na trgu izredno iskano blago. V predlogu interpelacije predlagatelj piše tudi o ceni zaščitne opreme, še posebej izpostavi maske, ki naj bi še nedavno stale tri cente, v času covid-19 pa smo jih kupovali tudi po ceni več kot enega evra za masko. Postavlja se vprašanje, zakaj se že pri nakupih dejansko ni nabavilo teh mask, da bi jih imeli zadostno količino. S primerjavi z drugimi, tudi sosednjimi državami, se ne bom pretirano ukvarjal. Slovenija ima približno dva milijona prebivalstva, toliko kot Milano z nekaj predmestja, a kljub temu nam je uspelo zagotoviti dovolj zaščitne opreme in druge medicinske opreme, da smo omogočili kar se da uspešno spopadanje z epidemijo koronavirusa. Smo se pa Slovenci tudi sami organizirali, šivali zaščitne maske, in se predvsem samozaščitno tudi obnašali, zaradi česar je tudi takšen rezultat, kot ga večkrat navajajo predstavniki Vlade. Dosegli smo to, kar smo si tudi želeli, da omejimo covid-19 maksimalno, kolikor je bilo možno. Nas pa vseeno veseli, da predlagatelj z nekaj razumevanja le sprejema argument ministra Počivalška, da je bilo njegovo edino vodilo čimprejšnja oskrba zdravstva, domov za starejše občane in ostalih z zaščitno opremo. Glede besede »odgovornost«, ki jo v predlogu uporabljate večkrat, pa bi izpostavil še nekaj besed. Iz poročila o blagovnih rezervah, ki ga je pripravila Vlada Republike Slovenije, lahko razberemo marsikaj, kdo je bil odgovoren pri dobavi zaščitne in medicinske opreme, kakšni so bili postopki nabave in še kaj. Ni pa razbrati tistih, ki med drugim sedite tudi v tej dvorani in ki niste prevzeli odgovornosti. Roka za sodelovanje s strani Vlade je bila ponujena vsem. Marsikdo se, zaradi lastnih prepričanj o uspehih na predčasnih volitvah rajši obrnil stran. Mnogi, zaradi načel in čistega nasprotovanja niste želeli sodelovati, ker ste preprosto nekompatibilni in s svojim programom ne zagotavljate kompatibilnosti z nikomur. Dejstvo pa je, da če bi imeli takrat predvolilni boj in predčasne volitve bi imeli po Sloveniji večje število z epidemijo večje težave kot smo jih dejansko imeli. Z malo ali brez zaščitne opreme brez finančne pomoči prebivalstvu in gospodarstvu in brez trdnih temeljev, na katerih stojimo danes. To pa je lahko priznati ne glede na to ali se strinjate z levo ali desno usmerjenimi. Vam pa lahko sporočimo, da se zavedamo, da predlog interpelacije, ki jo obravnavamo danes ni zadnji, vendar pa apeliram kot politik in poslanec, ki imam dolgoletne izkušnje, da se tudi vi zavedate pomena interpelacije in primernosti uporabe le-te, da za vsako dejanje, ki vam ni po godu uporabljate enega največjih moči opozicije pomeni interpelacije. Za zaključek pa še morda lahko povem, da ko zagori hiša in pridejo gasilci s cisternami vode se nihče ne vpraša koliko vode so porabili ali kaj vse so zmočili, da so obranili hišo ali pa zavarovali tudi sosednjo. Ker vsakdo, ki dela lahko se tudi zmoti. V Poslanski skupini Desus pa ponovno poudarjamo, če je prišlo do osebnega okoriščanja ali nepravilnosti pričakujemo, da bodo odgovorni tudi za to odgovarjali, vendar pa ni na nas, da bomo obtoževali posameznike brez konkretnih dokazov temveč, da bomo to delo zaupali pristojnim institucijam oziroma organom. Obračaš gor ali dol ta Vlada je v tej krizi opravila nalogo prav dobro oziroma odlično.
Hvala lepa. Stališče Poslanske skupine Slovenske nacionalne stranke bo predstavil Zmago Jelinčič Plemeniti. Izvolite.
Lep dober dan vsem skupaj! Ta interpelacija je nekaj takega kot slaba seminarska naloga nekega srednješolca v eni umaknjeni srednji šoli. V bistvu temelji vse skupaj na govoricah in izjavah nekega Galeta, ki se po mojem mnenju ga ne moremo jemati resno. Dejstvo je, da gospod glede na, če gledamo s profesionalnega stališča se obnaša zelo čudno tudi pred kamerami in ob izjavah tako, da marsikdo bi podvomil v marsičem. Drugače pa je iz te interpelacije, ki nima v bistvu ne repa ne glave kaj šele telesa je čutiti hudo bolečino po izgubi oblasti. To je tisto, kar ves čas preveva razmišljanje dela opozicije, kajti izguba oblasti pomeni ogromno, pomeni izgubo položajev, izgubo medijske prevlade, ki počasi izginja in še česa. Rečeno je bilo, ko je gospod Pavšič kot predlagatelj govoril je rekel, da je Evropska unija pripravila ne vem koliko nekih ventilatorjev, ki jih bo poslala. Evropska unija ni naredila ničesar. Lagali so, nakladali so, na koncu pa se je zgodilo to, da so pošiljali okrog maske, ki so bile neustrezne pa sprašujem te predlagatelje ali boste mogoče proti gospe [[nerazumljivo]]vložili kakšno interpelacijo, ker je lagala o teh zadevah. Ne, tisto ne boste, ker Evropi se je treba klanjati, čeprav lažejo pa ne govorijo resnice, pa se sprenevedajo. Verjetno tega ne boste naredili, seveda ne. Zanimivo je, da se niče ne vpraša kaj pa je s tem snemanjem, ki ga je izvedel gospod Gale. Tajno snemanje je kaznivo dejanje in jaz pričakujem, da bo gospod Gale »fasal« kazensko ovadbo, kajti drugače se bo to razpaslo, kajti dejstvo pa je, da če nekateri snemajo je to dovoljeno, če nekateri drugi snemajo je to strogo prepovedano. Dajmo imeti enaka merila za vse. In jaz pričakujem, da bo minister ovadil gospoda Galeta ali vsaj neznanega storilca za protipravno snemanje in da se bo ugotovilo kdo je bil tisti, ki je snemal in bo tudi ustrezno kaznovan. Sicer pa kar se tiče gospoda Galeta, on je govoril, da ni mogel vsega pregledati, da ni mogel vsega vedeti, navkljub temu, da je bil on po opoziciji, ki jo je imel, je bil vodja splošne službe, vse je šlo preko njegovih rok, ampak je govoril: »Nisem mogel vsega pogledati, saj veste kako je to hudo toliko papirjev.« Ni bil pa problem, da je 84 strani dolgo poročilo, ki ga je pripravila Vlada v enem dnevu predelal in ga komentiral na televiziji oziroma v medijih, to pa ni bil problem. Človek bi rekel ali je potem to cepljena osebnost, da enkrat tako, enkrat tako. Ene zadeve lahko akceptira, enih pa nikakor ne more. Čudno vse skupaj. Je pa gospod Pavšič rekel še eno stvar, govoril je o pomembnosti elektronskih sporočil, pa je zanimivo, jaz jih imam tukaj nekaj, pa je zelo zanimivo kakšna elektronska sporočila je pa pošiljal gospod Gale. In glede kako se ta elektronska poročila skladajo s tistim kar govori v medijih. V medijih je recimo gospo Potočnikovo, jo je pljuval po njej enostavno rečeno pljuval po njej. Ampak zdaj si pa preberimo nekaj njegovih mailov. Recimo 14. 4. je on napisal lep pozdrav, Ivan Gale, vodja splošne službe, podpis, je napisal tako, samo del bom prebral: »Smo na zavodu z delom, željo in vnemo gospe Potočnik izjemno zadovoljni, pa tudi vsi sodelavci so jo za razliko od mag. Trčeta dobro sprejeli, predlagam, da se koordinacij udeležuje gospa Potočnik in potem prenese informacije zavodu. Ne vem od kod potem sprememba, da je gospa Potočnikova slaba. En drug mail iz 15. 4. letošnjega leta je rekel, gospe Potočnikovi piše: »Andreja, danes sem govoril z gospodom Zlatanom«, ta Zlatan je predstavnik Cross Continentala, »res omikan in vljuden možak, predvsem profesionalen, redno poročanje, če bi bili vsi dobavitelji taki bi imeli tri četrt manj dela. Sva se že z Ireno o njih pogovarjala danes.« To je en mail. Še en mail iz dne 21. 4., piše tako: »Gospa Potočnik je bila tudi skrbnica Cross Continental, ves čas je ona komunicirala z njimi in urejala posle. Meni je sicer Potočnikova delovala kot ena redkih, ki si je res želela, da bi prišli do mask in ostale opreme, pa ni važno kdo jo je pripeljal.« Zelo zanimivo, kajti izjave gospoda Galeta v medije so bile precej drugačne. Pravzaprav pride človek do nekakega zaključka, da bi rekel, da mogoče pa gospodu Galetu sploh ni bilo do tega, da bi maske prišle v Slovenijo, ne vem zakaj, ampak tudi to je mogoče. Človek pomisli na marsikaj. Rečeno je bilo, da bo preiskovalo ta dejanja tudi Računsko sodišče. Računsko sodišče pa ne vem, če je primerno za te preiskave. Najprej bom povedal eno stvar. Prvič; gospod Gale naj bi se srečeval z gospodom Tomažem Veselom. Zakaj? Verjetno nima ničesar takega na Računskem sodišču, da bi se v zvezi s tem poslovno srečeval. Tukaj je zanimiva korelacija – kaj, zakaj, čemu in kdo, in, kako bi potem lahko Računsko sodišče korektno preiskovalo afero maske, če naj bi predsednik tega sodišča, še pred izbruhom afere, kontaktiral z gospodom Galetom? Ali je tukaj bila tudi kakšna povezava, da se je ta afera začela? Ne vem, mislim o vsem, razmišljam. To bi moral raziskat ustrezni organi. Upam, da bojo. Zaupanje v Računsko sodišče, mi ga nimamo. V naši stranki ga nimamo, kajti, nas je Računsko sodišče kaznovalo, ker smo 150 evrov visok račun plačali 2 dni z zakasnitvijo iz drugega računa, kot bi morali, smo dobili 10 tisoč evrov kazni. Ali je dobila stranka Socialnih demokratov kazen za skoraj 900 tisoč evrov pufa? Ne, to ni važno. Če plačaš – če plačaš – in narobe plačaš 150 evrov, dobiš 10 »jurjev« kazni. Seveda, na sodišču, je ena sodnica pametna to zavrgla, ampak, se je Računsko sodišče pritožilo in nam je potem sodnik res znižal kazen, ampak še zmeraj, 4 tisoč evrov smo moral plačat. Kakšno Računsko sodišče je potem to? Jaz mu ne verjamem. In, če pogledamo drugače, gospod Vesel, predsednik Računskega sodišča, je po enih govoricah tudi kandidat za novo ime, nov obraz, v slovenski politiki. Ali je mogoče tukaj že povezava, kakšna? Da se nekaj naredi, zato, da bi se naredilo in dobilo kaj drugega? Ne vem, zelo, zelo hecno je. Namreč, kar nekaj ljudi iz Zavoda za blagovne rezerve, ima marsikaj za povedat, o vseh teh zadevah, kajne? Nekdo iz Zavoda za blagovne rezerve, je tudi za gospoda Galeta rekel, da je on specialist za termalno optimizacijo reproduktivnih aparatur. V pogovornem slovenskem jeziku bi se temu reklo, da hladi jajca. Mogoče je res, kaj vem, vse skupaj izgleda tako, nekako. In, potem se govori tukajle noter, v papirjih, kako so vsi mogoči ljudje telefonirali in poskušali pomagat za maske. Ja, res je. Govori se, da je žena gospoda premierja telefonirala in prosila za maske. Zelo lepo, pohvalno. Vsakdo, ki je poskušal pomagat, zasluži vsaj zahvalo. Ampak, so pa tudi taki, ki so jih polna usta nepravilnosti in ne vem česa še, ki pa so drugače poskušali. Recimo, govori se, da je hčerka od gospoda Janija Möderndorferja, tudi poskušala posredovati preko nekoga drugega, da bi posredoval pri ministru Toninu, da bi firma njenega ali fanta, ali starša od fanta, dobila posel za maske. Opala, zelo zanimivo, kajneda? Zelo zanimivo. Pa to ni edina zgodba, samo, nimam smisla dolgočasit vseh vas tukaj, s temi zgodbami. Skratka, takšna interpelacija, kot jo je del opozicije vložil, je sramotna. Sramoti tudi vas, tiste, ki ste podpisali tak papir. Ta papir je pamflet, pamflet, ki verjetno je napisan na pretrdem papirju, da bi ga uporabil za kakšno higiensko varianto. Česa več ta pamflet ni vreden in, ne vem, kako boste podprli to interpelacijo. Če pripravljate interpelacijo, dajte na papir dejstva, ne pa izmišljotine. Dajte preverjena dejstva, ne pa neke govorice, ki jih govori nek Gale, o katerem tudi njegovi sodelavci na Zavodu za blagovne rezerve nimajo dobrega mnenja. Je pa res, da če pogledamo papirje in vidimo podpise, pa vidimo, da je gospod Gale podpisan na kar nekaj papirjih. Če se ne motim, na enajstih pogodbah za okrog 29 milijonov evrov in mislim, da še na skoraj okrog desetih aneksih k pogodbam za približno 39 milijonov evrov. Če to skupaj seštejemo, to je skoraj 70 milijonov evrov podpis. Minister Počivalšek je rekel, da je bilo plačanega okrog 60 milijonov evrov. To pomeni, da je gospod Gale podpisan na več dokumentih še za več denarja kakor je država plačala. Ne vem. Spoštovani kolegi, ki ste vložili interpelacijo, dajte, drugič se posvetuje s tistimi, ki kaj vedo, s tistimi, ki jim je do resnice in pravice, ne pa na pamet zaradi bolečine po izgubi oblasti pisati take neumnosti. Hvala.
Hvala lepa. Stališče poslanske skupine Slovenske demokratske stranke bo predstavil mag. Marko Pogačnik. Izvolite.
Spoštovani predsedujoči, hvala za dano besedo. Spoštovani minister, kolegice, kolegi! V Poslanski skupini Slovenske demokratske stranke smo z veliko pozornostjo proučili vložene interpelacije o delu in odgovornosti ministra za gospodarski razvoj in tehnologijo, gospoda Zdravka Počivalška, ki so jo v parlamentarni postopek vložile skupine poslancev LMŠ, SD, Levica in SAB in temelji na treh ključnih točkah. Prav tako smo z veliko pozornostjo preučili vsebino odgovora ministra za gospodarstvo na podane očitke in nepravilnosti v interpelaciji. Po proučitvi obeh besedil smo se v Poslanski skupini SDS odločili, da predlagane interpelacije zoper gospodarskega ministra ne podpremo. V Poslanski skupini SDS smo prepričani, da je interpelacija zoper ministra Zdravja Počivalška neupravičena in neutemeljena, in da je podana interpelacija izključno politični boj proti gospodarskemu ministru in izključno politični boj proti Vladi Janeza Janše. Interpelacije ne bomo podprli iz večih razlogov. Na očitke ministra za gospodarstvo in tehnologijo, gospod Zdravko Počivalšek podal prepričljive odgovore, ki so utemeljeni s preverjenimi podatki in zavrgel vse očitke, ki jih navajajo poslanske skupine v interpelaciji. V Poslanski skupini SDS smo prepričani, da so nabave zaščitne medicinske opreme potekale v skladu z veljavno zakonodajo, ki omogoča tudi skrajšane postopke v primeru epidemije ali izrednih razmer. Ob tem pa je potrebno poudariti, da Vlada Republike Slovenije mnogo prej, mnogo prej preden se je postavilo kakršnokoli vprašanje o dobavah, cenah zaščitne opreme, je pogodbe o dobavah javno objavila. Vlada je tudi sama pozvala računsko sodišče, da se nabava zaščitne opreme preuči. Najvišje marže zaščitne opreme so imeli standardni dobavitelji slovenskega zdravstva. V Poslanski skupini Slovenske demokratske stranke smo prepričani, da so se problemi in napadi na gospodarskega ministra, napadi na Vlado Republike Slovenije začeli, ko ti dobavitelji niso prišli zraven. Ne moremo mimo dejstva, da je Vlada Marjana Šarca ob epidemiji koronavirusa za seboj pustila prazna skladišča zaščitne opreme. V času koronavirusa je bilo nemogoče kupiti zaščitno opremo neposredno od kitajskega podjetja. Trg se je zapiral, Slovenija pa je potrebovala nekoga, ki bo opremo pripeljal naravnost v Slovenijo. Najtežje je bilo, ko je bilo potrebno zdravnikom povedati, da zaščitne opreme ni. Kljub temu je Vladi Janeza Janše uspelo skoraj nemogoče. Slovenija se je v boju z epidemijo izkazala kot zgodba o uspehu, na kar so opozorili tudi številni tuji mediji in nenazadnje tudi Evropska komisija. Vrnimo se nekaj korakov nazaj. Epidemija COVID-19 je izbruhnila konec leta 2019 v kitajskem mestu Vuhan ter se od tam zelo hitro širila po celem svetu. Prvi primeri virusa v Evropi so bili ugotovljeni v Franciji, Nemčiji že proti koncu januarja 2020. V Italiji, kjer je bilo tudi glavno žarišče epidemije v Evropi pa so prvi primer ugotovili v začetku februarja. V Sloveniji vemo, da je to bilo 4. marca 2020. Na epidemijo virusa COVID-19 so se države Evropske unije različno odzvale, je pa večina držav tako izvedla najnujnejše ukrepe za preprečitev širjenja bolezni. Prvi ukrepi so se nanašali na vzpostavitev mejnih in zdravstvenih kontrol potnikov, zlasti tistih, ki so prihajali iz sosednje Italije. Sledile so prepovedi prireditev, zaprtje šol in vrtcev, omejitev gibanja in tako naprej. Zaradi hitrega širjenja epidemije so se morale države Evropske unije zelo hitro angažirati pri nabavi zaščitne opreme, predvsem zaradi splošno znanih izkušenj iz Kitajske in Italije, je bilo nujno potrebno zagotoviti zaščitna sredstva, v prvi vrsti seveda za bolnišnično in zdravstveno osebje, ki oskrbuje bolnike. Zaradi pomanjkanja osrednjih sredstev se je namreč tako na Kitajskem kot tudi v Italiji okužilo veliko število zdravstvenega osebja. In kako se je pri tem odzvala Slovenija? Že pred prvo potrjeno prvo okužbo v Republiki Sloveniji je bil takratni predsednik Vlade Republike Slovenije v odstopu gospod Marjan šarec seznanjen z opozorili stroke, tako glede pomanjkanja zaščitne opreme kot glede nujnosti sprejema potrebnih ukrepov za preprečitev širjenja COVID-19, vendar je vsa ta opozorila ignoriral. Navedeno potrjuje tudi njegove izjave, ki jih je dajal za javnost. 27. februarja je na novinarski konferenci po seji vlade dejal: »Civilna zaščita se bo vključila, če bo bolnikov več. Takrat se bodo vključile še vojska, saniteta in drugi, a nismo še tam. Zato tisti, ki so pozivali k zaprtju meja le širijo panik, le širijo paniko.« 27. februarja. Dejal je tudi: »Izjava, da se zdravniki bojijo virusa je legitimna, ne prispeva pa k umirjanju javnosti. Izkušnje iz sosednje Italije so pokazale, da zelo ostri ukrepi niso preprečili širjenja bolezni.« Dejal je tudi: »Popolnoma neustrezno je, da zdravi ljudje, ki prihajajo iz tujine tudi iz ogroženih območij ostajajo na boliniškem staležu.« 8. marca je gospod Marjan Šarec še vedno vztrajal, da pri nas nimamo epidemije in da ni bilo razlogov, da bi Svet za nacionalno varnost sklical prej. Do sklica najverjetneje niti ne bi prišlo v kolikor pri tem ne bi vztrajal takratni mandatar za sestavo 14. vlade gospod Janez Janša, ki je potrebo po sklicu v javnosti večkrat izpostavljal. Slovenija je tako, čeprav je neposredna soseda glavnega evropskega žarišča v Italiji, epidemijo razglasila šele dan za tem, ko je svetovna zdravstvena organizacija razglasila pandemijo. Naj spomnim, Italija je epidemijo oziroma izredne razmere razglasila že 31. januarja 2020. V Sloveniji je bilo 12. marca razglašena epidemija COVID-19. Ogroženo je bilo zdravje in življenje ljudi. Obstajala je realna možnost, da v zelo kratkem času zboli veliko število ljudi, kar bi imelo veliko socialnost, varnostno in ekonomski vpliv. V izrednih okoliščinah je bilo potrebno storiti vse, da se širjenja virusa upočasni, delovanje v takih razmerah je bilo izjemno zahtevno in nepredvidljivo. Nova vlada se je od 13. marca 2020 dalje morala z epidemijo praktično soočiti od samega začetka. Spopasti se je morala z bistveno večjimi motnjami nestabilnosti na trgu dobave osebne zaščite, kot če bi šla v nabavo predhodna vlada na podlagi sklepov in ugotovitev izrednega zasedanja ministrov za zdrave Evropske unije 13. februarja 2020. Spoštovani predlagatelji interpelacije, sprašujem vas, ali so državljanke in državljani Republike Slovenije 25. februarja v prosti prodaji lahko kupili zaščitne maske ali razkužila? Niso. Spoštovani predlagatelji interpelacije, ali so državljanke in državljani Republike Slovenije lahko 3. marca v prosti prodaji v lekarnah, v trgovinah kupili maske ali razkužila? Niso. Spoštovani predlagatelj interpelacije, ali so državljanke in državljani Republike Slovenije 10. marca lahko v prosti prodaji kupili maske ali razkužila? Niso. Časovnica sprejemanja ukrepov in dejstva glede stanja zaščitne opreme, na dan, ko je nastopila nova Vlada, kažejo, kako močno je vlada Marjana Šarca podcenjevala epidemijo. Zlom trga zaščitne opreme, nepredvidljivo logistične povezave in povsem neučinkovito delovanje Evropske unije, so se odrazili v trenutno povsem zaustavljeni dobavi zaščitne opreme in v komaj obvladljivih nakupnih procesih. Zato je bilo dogajanje na trgu nabave mask ob začetku pandemije težko opisati drugače kot popoln kaos in nastanek izrednih razmer. Takšnih, ki jih v zgodovini še ni bilo. Razmere na trgu zaščitne in medicinske opreme na Kitajskem, so se meseca marca 2020 ob začetku pandemije izven Kitajske, še dodatno zaostrile in so se dobesedno spreminjale iz uro v uro. Nihče, niti velika kitajska državna podjetja, meseca marca niso mogla jamčiti za nobeno pošiljko. Vlada, ki je nastopila dan, po razglasitvi epidemije, je z nabavo zaščitne opreme reševala življenja. Nova Vlada je praktično čez noč pričela z sprejemanjem ukrepov. Vlada Republike Slovenije je izdala uredbo o določitvi najvišjih cen varovalne, zaščitne in druge zdravstvene opreme, ki so začele veljati z dne 14. marca ob 8. uri, za čas treh mesecev. Uredba je najvišje maloprodajne cene varovalne, zaščitne in druge zdravstvene opreme, veljavne na trgu 14. marca, določila kot najvišje cene. Prav tako je 14. marca, s sklepom določila Zavod Republike Slovenije za blagovne rezerve za centralno nabavo zaščitne opreme za celotno Slovenijo. 17. marca je bilo na podlagi analize stanja na trgu osebne zaščite, opreme, ugotovljeno, da si v Republiki Sloveniji, ki še ni vzpostavila samooskrbe na tem področju, ne bomo mogli zagotoviti zadostnih količin opreme. Strmo naraščanje cene zaščitne opreme, podaljševanje rokov dobav in zamujene maloprodajne cene, zaščitne in druge zdravstvene opreme niso omogočile pridobitve zadostnih zalog osebne zaščitne opreme, zato je Vlada dopolnila uredbo o določitvi najvišjih cen varovalnih, zaščitnih, in druge zdravstvene opreme, z določbo, da te višje cene veljajo. Vlada Republike Slovenije 17. marca 2020 na podlagi analize stanja na trgu osebne zaščite opreme ugotovila, da ni vzpostavljene samooskrbe na tem področju in da je potrebno ravnati pri tem sistematično, previdno, glede na razmere na trgu. Do razglasitve epidemije je bila nabava zaščitne opreme v Sloveniji v pristojnosti različnih ustanov, od posameznih bolnišnic in drugih zdravstvenih zavodov, do podjetij in zavodov. Zavod Republike Slovenije za blagovne rezerve, ki sodi pod okrilje Ministrstva za gospodarski razvoj in tehnologijo, je bilo skladno zakonodajno odgovoren zgolj za zaloge manjše količine zaščitne opreme. Te ne ustrezajo kriznim razmeram, kakršnim smo bili priča od izbruha epidemije. Še več, gre za količine, ki ob trenutnih razmerah v zdravstvu, so zadoščale le za dan ali za dva. Ta podatek je pomembno pojasnil vprašanje, zakaj ob razglasitvi epidemije, ter kasnejši zaprisegi trenutne Vlade, v skladiščih blagovnih rezerv ni bilo potrebnih količin zaščitne opreme. Dejstva, ki govorijo, so drugačna, kot jih navajajo predlagatelji interpelacije. V Poslanski skupini Slovenske demokratske stranke smo prepričani, da očitki o nepreglednih, javnofinančnih, negospodarnih, za izbrance, dobičkonosnih postopkih naročanja nakupne zaščitne opreme ne držijo. V Poslanski skupini Slovenske demokratske stranke smo prepričani, da navedbe predlagatelja v interpelaciji, glede zavajanj javnosti pri naročanju in nakupih zaščitnih oprem, ne držijo. V Poslanski skupini SDS smo prepričani, da navedbe predlagatelja o neetičnem, »klientelističnem« in koruptivnem sodelovanju pri favoriziranju podjetij in posameznikov za naročanje, ne držijo. In, spoštovani, spoštovane, v Poslanski skupini Slovenske demokratske stranke smo prepričani, da je Slovenija se v boju z epidemijo izkazala kot zgodba o uspehu, na kar so opozorili in prispevali tudi številni tuji mediji in nenazadnje je to priznala tudi Evropska komisija. V Poslanski skupini Slovenske demokratske stranki smo prepričani, da velik del zaslug za to nosi tudi minister za gospodarstvo in tehnologijo gospod Zdravko Počivalšek. Še enkrat ponavljamo v Poslanski skupini Slovenske demokratske stranke predlagane interpelacije ne bomo podprli, ker smo prepričani, da gre izključno politični boj zoper gospodarskega ministra in pa Vlade Janeza Janše.
Hvala lepa. Stališča Poslanske skupine Liste Marjana Šarca bo predstavil Brane Golubović. Izvolite.
Prav lep pozdrav vsem skupaj. Spoštovani minister z ekipo! Danes so koalicijski poslanci, ki so predstavljali stališča govorili o vsem tudi o tem kaj je prejšnja Vlada naredila narobe samo ne o predmetu interpelacije. Preusmerjali ste pozornost. Naj vas zato spomnim o čem danes razpravljamo in o čem bomo danes odločali. Danes odločamo ali je minister Zdravko Počivalšek objektivno odgovoren za škodljivo ravnanje pri nakupu zaščitne opreme. Govorimo o odsotnosti celovitega vodenja in sodelovanja, kar je izvor vseh problemov, ki so nastali glede nabave zaščitne in medicinske opreme. Ni bilo jasno postavljene vertikale odločanja, namerno je ni bilo. Namerno ni bilo jasno kdo je vodja, kdo kaj dela, kdo ocenjuje, kdo podpisuje pogodbe in zato so se lahko, ste lahko prelagali odgovornost, se igrali ping-pong in to delate še sedaj. Tri ministrstva vaše obrambno in za zdravje vsako je imelo svojo delovno skupino nekatera še pod skupine, namerno. Seveda ste, potem lahko izgubili kamion, kakšno pošiljko, tekmovali kdo se bo prej slikal, [[nerazumljivo]], vsak po svoje pritiskali na Zavod za blagovne rezerve, dajali protislovne izjave. Ni bilo nobenega poizkusa, da bi spoštovani predsednik Vlade gospod Janez Janša stopil v kontakt s predsednikom Vlade Ljudske republike Kitajske. Ne vem zakaj. Kanclerka Nemčija je to naredila. Predsednik Vlade Hrvaške je to naredil. Zakaj bi stopil v kontakt? Zato, da se dogovori, da Slovenija dobi neposredno zaščitno in medicinsko opremo. Seveda je bilo to namerno kako bi sicer upravičevali posrednike, ne bi jih mogli. Kako bi sicer omogočili izjeme zaslužke celo perverzne marsikje. Težko, če sploh. Še enkrat, predsednik Vlade Hrvaške in kanclerka Nemčije sta to zmogla, ker jim je šlo za državo. Niste izkoristili vsega domačega znanja in povezav, da bi dobili kakovostno in cenovno sprejemljivo opremo. Zakaj ste spregledali Krko, zakaj posredniško podjetje ni postala Pošta Slovenije, ki sodeluje z Ali Babo? Zakaj niste aktivirali podjetij, ki delujejo ali poslujejo s Kitajsko, zakaj niste bolj aktivirali Gorenja, ki ima kitajske lastnike? Zakaj niste aktivirali Huawei Slovenije, dostavili nekaj mask lahko bi jih po vsej verjetnosti še več? Zakaj niste vključili bolj Slovence, ki delajo in živijo v tujini in so na pomembnih položajih? Zakaj ste se naslonili na podjetja, ki zaščitno in medicinsko opremo do tistega trenutka niso imele nič posla ali zelo malo? Tudi Joc Pečečnik je v eni od svojih izjav povedal, da on po medicinski in zaščitni opremi ne ve, veliko pozna kar nekaj ljudi na Kitajskem mu je pa minister Tonin povedal, da bodo vse uredili. Še eno vprašanje se postavlja, kaj je počelo naše Veleposlaništvo na Kitajskem? Kolikor smo lahko v medijih spremljali, so diplomatske službe drugih držav delovale. Pa da bomo pošteni do slovenskega veleposlaništva na Kitajskem, je vprašanje treba postaviti drugače - kaj je smelo početi slovensko veleposlaništvo na Kitajskem; mogoče je to bolj pravo vprašanje. Spoštovani minister Počivalšek, za vse našteto niste odgovorni sami, to mi vemo, ste pa soodgovorni. Izključno vaša odgovornost pa je delo vašega ministrstva, delo vseh organizacijskih enot znotraj ministrstva, delo vašega Zavoda za blagovne rezerve, vaše projektne skupine za koordinacijo in izvedbo nabave zaščitne opreme. In odgovorni ste tudi za početje vašega probono svetovalca, gospoda Terčeta, ki je bil neke vrste - težko mu določimo vlogo - prokurist na Zavodu za blagovne rezerve. Odgovorni ste, gospod minister, za vsa njihova dejanja in ravnanja. Četudi niste vedeli ali ste bili samo izvrševalec navodil, odgovorni ste, ker vodite, minister, ker ste minister. Pa pojdimo lepo po vrsti, kaj vam očitamo, kaj je tisto, za kar ste nedvomno odgovorno in bi morali, če bi imeli kaj politične kulture in občutka za pravičnost, danes odstopiti. Namen Vlade in vas kot izvrševalca, skupaj s pomagačema ministrom Toninom in ministrom Gantarjem ter supernadzornikom predsednikom Vlade Janezom Janšo, je bil vzpostaviti pogoje za zagotovitev perverznih dobičkov izbranim domačim posredniškim podjetjem. Mogoče niste vsi vedeli, da je to namen, ampak ko pogledamo celo zgodbo, danes ugotovimo, da je to bil namen. Obenem pa je bil namen te skupine tudi ta, da se znebite nepravih domačih podjetij in proizvajalcev zaščitne opreme iz tujine; v nadaljevanju bomo to poskušali tudi dokazati. Vaš skupni cilj je bil zelo jasen - zagotoviti izbranim domačim posrednikom sto- in večodstotne marže oziroma omogočiti nakup VIP vstopnic za najbolj dobičkonosen posel v zgodovini Slovenije. Katere štiri dejavnike, ki so potekali vzporedno, ste vede ali nevede pomagali narediti. V prvem dejanju je Vlada pod vodstvom Janeza Janše ustvarila paniko, strah. Spomnimo se, prva seja, maske, pet minut po tem jih dajo dol, ko novinarji odidejo. S tem ste ustvarili pogoje, da se je lahko sprejemalo tudi nesorazmerne ukrepe in kupovalo zaščitno opremo brez nadzora. V drugem dejanju ste priredili podatke o zaščitni medicinski opremi, predvsem glede števila ventilatorjev, kar je povedal že kolega Robi Pavšič, in ustvarili vtis, da ob menjavi Vlade ventilatorjev, ki bi bili primerni za zdravljenje covid bolnikov in prosti, ni. V tretjem dejanju ste postavili nepregleden in kaotičen sistem nabave, kjer se ni vedelo, kdo kaj dela, kdo je za kaj odgovoren, s čimer ste na stežaj odprli, hote ali nehote, vrata klientelizmu in korupciji. Če povem še bolj jasno, izbrancem se je omogočilo vojno dobičkarstvo. V četrtem dejanju ste preprečili neposredne nakupe zaščitne in medicinske opreme države od proizvajalcev in se ob tem brez kančka sramu na ministrstvu sklicevali na neobstoječo zakonodajo. Tudi tu ste zavajali. Res je, da tega niste storili sami, a ste bili aktivni izvrševalec skupaj z Vlado in predsednikom Vlade. Zaradi naštetega bi morali že odstopiti, a ker niste, naj utemeljim vsakega od teh dejanj še malo bolj temeljito. Prvo vaše skupno dejanje je imelo za cilj vzpostavitev strahu in panike v družbi, kar ste skupaj z vsemi vladnimi službami in njenim govorcem, gospodom Jelkom Kacinom, opravili uspešno. To ste delali dva meseca, širili paniko, strah in dezinformacije - šli ste se doktrino šoka. In medtem ko so bili ljudje v šoku, ko so spoštovali ukrepe, ko so pazili eden na drugega, je Vlada izpeljala svoj načrt, svoj, pod narekovaji, »koruptiven ples mask«. Takoj ste začeli s prirejanjem podatkov o številu ventilatorjev, o čemer je bilo že nekaj povedanega. V vseh vaših nastopih ste zatrjevali, da v Sloveniji nimamo ventilatorjev, ter s tem ustvarjali v družbi paniko. Govorilo se je: »Ljudje bodo umirali, nimamo dovolj ventilatorjev, dovolj prostih ventilatorjev, dovolj primernih ventilatorjev.« In če Slovenija ne bo takoj začela kupovati ventilatorjev ne glede na ceno in ne glede na njeno kakovost bolje slabše samo da je, potem bodo katastrofalne posledice, pa da vidimo oziroma pogledamo kdaj se je vse to začelo. Vse se je začelo 13. marca, ko je minister Gantar v Državnem zboru navedel tri ključna sporočila, tri ključna sporočila glede ventilatorjev, ne govorim o maskah, govorim o ventilatorjih, ki ste jih naslednja dva meseca vsi v Vladi in koaliciji neprestano ponavljali. Prvo sporočilo, ki ga je dal, v Sloveniji se lahko zgodi italijanski scenarij, za katerega potrebujemo vsaj 200 ventilatorjev, če ne želimo, da umre na tisoče ljudi. Drugo sporočilo, ki ga je dal. V Sloveniji imamo samo 168 ventilatorjev, od tega le 20 ali 30. In zadnje sporočilo, ki ga je dal in ste ga vsi ponavljali, v Sloveniji moramo takoj ukrepati, saj se nam ne sme zgoditi, da bi zdravniki odločali koga bodo priklopili na aparat in koga ne. Z ventilatorji rešujemo življenja. Takrat se je to res zdelo, da je temu tako in to ste tako vi minister kot nekateri drugi predstavniki Vlade in kolegice in kolegi iz koalicije neprestano ponavljali. Naj spomnim samo na eno oddajo, kjer se je to zgodilo, 30. april oddaja Tarča, kjer ste sodelovali vi in državna sekretarka v Kabinetu predsednika Vlade, ki je bila zadolžena za področje nabave, gospa Jelka Godec, kjer ona izjavi: »Tako kot je rekel minister Počivalšek, mi smo bili na nič, nič ventilatorjev in bilo jih je potrebno čim prej nabaviti.« 30. Aprila še zmeraj se govori, da smo bili na nič, nič se ne govori kolik jih imamo. Danes veste, videli smo tudi na vaši prezentaciji in razkrili smo to tudi v LMŠ, da je Vlada glede števila ventilatorjev na 13. 3. tudi cel mesec naprej, pa še kakšen dan zavajala. Tudi ta razlog zakaj se je zavajalo bom argumentiral. 25. maja minister za zdravje in njegovo ministrstvo priznata, mimogrede na seji Državnega zbora in nato še na twitterju, da je bilo na dan menjave Vlade v Sloveniji 281 ventilatorjev, od tega vsaj 168 primernih za zdravljenje covid bolnikov. Vau! Ni bilo več 20, ni jih bilo 30, ni jih bilo 0, bilo jih je 168, ki so bili na voljo in primerni za zdravljenje covid bolnikov. Ampak, da bo zgodba še boljša smo v Listi Marjana Šarca zahtevali dostop do informacij javnega značaja za vse bolnišnice z enim enostavnim vprašajem, koliko ventilatorjev so imele bolnišnice 13. marca 2020? Do včeraj smo dobili podatke od vseh bolnišnic razen UKC Maribor teh podatkov ni dostavil in ne boste verjeli na dan 13. 3., bilo je že povedano, so imele slovenske bolnišnice vsaj 404 ventilatorje. Poslušamo, 404. Se pravi ne 168 niti ne 281, ampak 404. To pa je čisto drugi podatek, ki popolnoma ovrže vladne argumente glede reševanj življenj ter argument, da se mora kupovati vse pod vsako ceno ne glede na kakovost. Bolje, da imamo nekaj kot nič, ampak mi tega nekaj nismo potrebovali glede na besede ministra Gantarja, da v primeru italijanskega scenarija potrebujemo 200, mogoče nekaj več primernih ventilatorjev in sedaj ugotovimo, da smo imeli mi na 13. 3. primerih ventilatorjev 168. Pa da ne boste rekli nismo jih imeli 200, pa smo morali kupovati. V bistvu smo mi imeli primernih ventilatorjev na 30. 3., 168, mislim da je naslednji dan ali datum kasneje prišlo še šest novih ventilatorjev, smo imeli 174 primernih ventilatorjev in prostih in Gorenje je konec marca, če se ne motim, 31. marca, dostavil še 46 sodobnih ventilatorjev. Se pravi, mi smo imeli konec marca 220 ventilatorjev. Ne nič, ne 20, ne 30, tako kot so v Tarči, 30. aprila še zatrjevali, mi smo imeli 31. marca 220 ventilatorjev primernih za zdravljenje COVID bolnikov in prostih. Danes to veste, danes ve slovenska javnost in danes vemo, da se z nakupom ventilatorjev ni mudilo in vedelo se je tudi, da je UKC Ljubljana že 12. marca naročil nove ventilatorje. Od 12. do 17. so opravili, če se ne motim, tri ali štiri javna naročila glede ventilatorjev in nekatera so že prišla. Ventilatorje Gorenja, ki so bili naročeni seveda prej, sem že omenil, prišli so 31. marca, ampak ne, 30. aprila nič, moramo ukrepati. Spoštovani minister! Ne glede ali ste vedeli ali ne, po našem mnenju glede na vse navedeno, ni bilo nobene potrebe, da ste vztrajali pri hitri sklenitvi pogodbe z dobavo močno preplačanih ventilatorjev s podjetjem Geneplanet, ki so bili tudi slabše kakovosti in brez dodatne opreme, ki bi omogočala zdravljenje COVID bolnikov. Samo v primeru Geneplanet, če izhajamo iz tega, da je bilo dovolj ventilatorjev, pa da je bil ta nakup nesmotern, ste oškodovali davkoplačevalce za 4 milijone evrov, toliko je bil vreden ta posel. En dom za starostnike, kar nekaj stanovanj za mlade, pa recimo, 4 milijone za raziskave in razvoj, za naše gospodarstvo. Ali ste to storili namerno ali zaradi tega, ker niste vedeli, je čisto vseeno. Na tem konkretnem primeru, se opravičujem, ampak v tem konkretnem primeru ste opravili tudi klic glede tega, da se izvede avans za to podjetje, da bodo že postavili garancijo v naslednjih urah. Se pravi, v interesu je bilo, da se ta posel čim prej izvede. Lahko, da je bilo čisto dobronamerno, bilo je pa napačno. In zato ste vi odgovorni za štiri milijonsko oškodovanje državnega proračuna in tukaj, drage kolegice in kolegi, bi se moral moj nastop končati. Tukaj bi moral narediti piko, vi pa bi morali odstopiti, spoštovani minister, pa ne samo vi, ampak tudi minister Gantar, ker vas je zavedel s številom primernih ventilatorjev. Ampak gremo naprej. Iz zgornjega primera vse vidi, da je Vlada imela pri dobavi opreme v mislih točno določena podjetja. Ne glede na cene ali potrebe. Da pa ste lahko začeli dajati prednost prijateljskim podjetjem, ne da bi kdo to opazil, ste morali sistem izbire posredniških podjetij za dobavo zaščitne in medicinske opreme narediti enostavno nepregleden, ker če bi stvar bila centralizirana, bi lahko tudi preko domačih posredniških podjetij se delalo transparentno in pregledno, sistem se je pa postavil na način, da enostavno ni nihče vedel kdo odloča, kje se odloča, imeli ste več elektronskih naslovov, enega na MORS, enega pri vas, nekaj je še zavod spotoma delal, zameglilo se je vse. In poleg tega, prefrigano, moram reči, ker pa se prelaga odgovornost, in to sem že govoril, ta ping pong konstanten, ste morali za ta zamotan sistem, ki ste ga postavljali, najti eno organizacijsko enoto, ki ni najbolj usposobljena. In poglejte, našli ste ga znotraj vašega ministrstva in imenuje se Zavod za blagovne rezerve. Se pravi, vzpostavili ste nepregleden in kaotičen sistem nabav, v katerem ste se znebili domačih posredniških podjetij, ki niso bila na liniji z vlado, in priviligirali prijateljska podjetja. Pa naj vas spomnim, kako je ta sistem nastajal, nekaj sem že omenil. Na začetku smo imeli nek krizni štab, ki ste ga zelo hitro tudi ukinili, ker je bil nezakonit. Če se ne motim, je točno ene štiri dni do 20. marca zavod za blagovne rezerve bil zadolžen za celovito obravnavo ponudb za dobavo zaščitne opreme. Njegovo nalogo sta si potem razdelila Mors in vaše ministrstvo, vsako je imelo svojo delovno skupino. Ne smem pozabiti tukaj še gospoda Terčeta, ki je v sistem dal še več megle, pa ne pozabimo tudi ministrstva za zdravje, ki je imelo svojo delovno skupino. In pa še nekatere podskupine so bile, med njimi tudi podskupina za oceno primernosti ventilatorjev, ampak te podskupine, ki jo je vodil priznani dr. Noč, vlada ni upoštevala. Tako smo dobili nepregleden in zakompliciran sistem nabave oprem, kjer se ni vedelo, kdo kaj dela, po kakšnih merilih se izbirajo posredniška podjetja. Zato niti ne preseneča, da od vseh prispelih ponudb po nekaterih podatkih kar 47 % ostane neodprtih. Kako pa mi danes vemo, da med temi neodprtimi ni neka ponudba, ki je bolj primerna od tiste, ki smo jih izbrali? Najbolj sprevrženo, pa mogoče je to prehuda beseda in se opravičujem, ampak vseeno, pa je bilo to, da ste vsi v vladi ustvarjali vtis kot, da je zavod za blagovne rezerve kupoval opremo sam. Tam je bil en Gale, pa je bil še ne vem kdo, pa še kdo pa še kdo, in te so sami kupovali. Ne, v resnici je za vsem tem stala vlada in vaše ministrstvo, konec koncev je znotraj vašega ministrstva ta zavod, ker zavod nima ne znanja, se pravi ne človeških virov ne kakšnih drugih virov, konec koncev pa nima avtoritete. Ker če lahko na en organ, ki dela razpise oziroma zbira ponudbe in sklene približno za 200 milijonov evrov pogodb, ki jih, je danes minister povedal, bistveno manj, se pravi en tak organ z neko tako avtoriteto poklekne, ko kliče minister »takoj, takoj, takoj to naredite« - ja, potem ta organ tega ne more delati in nima nobene avtoritete, ne izkušenj ne znanja, se opravičujem. Ta stvar bi morala biti drugače vodena. Ampak ja, za vas je bilo pomembno, da ustvarjate vtis, da je zavod za vse odgovoren. Ti, ti, zavod. Zadnje vaše dejanje je bilo zagotoviti visoke dobičke prijateljskim posredniškim podjetjem. In to ste storili na način, da ste enostavno prepovedali neposredne nakupe zaščitne in medicinske opreme od proizvajalcev, predvsem kitajskih državni podjetij. Naj vas spomnim na obdobje med 16. in 20. marcem - mislim, da je bilo to obdobje, je pa dejstvo, da podatkov res ni veliko kljub transparentnosti - mo so v Slovenijo prišle kitajskih proizvajalcev zaščitne in medicinske opreme, pri katerih je posredovalo tudi naše veleposlaništvo, pa SAZU, pa še kdo. Takrat je vaše ministrstvo zavrnilo cenejšo opremo in to utemeljevalo, da zakonodaja preprečuje nepodredni nakup opreme od proizvajalcev opreme, da morajo imeti tuji proizvajalci v Sloveniji svojega zastopnika, da Slovenija ne more izvajati neposrednih finančnih transakcij s Kitajsko, da lahko poslujemo samo z domačimi dobavitelji, da ne moremo plačevati 100-odstotnega avansa. Potrudili ste se, da ste obrazložili, zakaj ne more Slovenija kupovati neposredno zaščitne in medicinske opreme iz Kitajske. Tako dobro se niso potrudili na Hrvaškem in v Nemčiji in zato so lahko kupovali, izgleda, ne? Danes vemo, da to, kar je vaše ministrstvo zapisalo, kar so vaši predstavniki govorili ali mogoče celo sami, ne drži. Zakonodaja dovoljuje nepodredne nakupe držav od proizvajalcev, celo Evropska komisija je v svojih priporočilih predlagala državam, da kupujejo neposredno. Neposredne finančne transakcije na Kitajsko niso prepovedane, celo v vašem poročilu oziroma vladnem poročilu, se opravičujem, piše, da je ministrstvo za zdravje še pred nastopom nove Vlade nakazalo sredstva na Kitajsko za nakup opreme se pravi oni so to naredili in tudi opremo dobili po vsej verjetnosti. Vemo tudi, da sta neposredno, kar je bilo že omenjeno od Kitajske kupovala Nemčija in Hrvaška. Zakaj ju toliko omenjam? Zato, ker se največ piše o teh dveh državah, ampak to nista edini državi, ki sta kupovali neposredno. Danes tudi vemo, da se je glede na vaš nastop vsaj petim domačim posredniškim podjetjem dal 100 odstoten avans se pravi so tudi avansi možni. Jaz razumem oziroma v LMŠ razumemo vaša zavajanja, da ne moremo kupovati neposredno od proizvajalcev opreme celo sklicevanje na neobstoječo zakonodajo, ker je vse to omogočilo vstop prijateljskih posredniških podjetij in visoke zaslužke ter zavračanje drugih domačih ponudnikov z nižjimi cenami. Te ponudniki z nižjimi cenami so obstajali ne boste verjeli celo našli smo enega, kljub preglednosti. Podjetje Ledix to podjetje je ponujalo maske FFP2 v istem obdobju kot vladna izbrana podjetja nekje konec marca. Razlika med tem podjetjem in podjetjem, ki so bila blizu države je v tem, da je imelo to podjetje zelo nizko ceno za te maske, 1,97 evra s transportom. Prokurist tega podjetja je za eden od nacionalnih medijev celo priznal oziroma povedal brez velikih težav, da je bila nabavna cena s transportom te maske 1,7 evra in da je njihova marža 18 odstotna, ker se jim zdi pošteno ne želijo pa več zaslužiti, ker je država v krizi. Po navedbah tega prokurista je tudi na Zavodu za blagovne rezerve poslal ponudbe za nakup pol milijona mask, zavod mu pošlje v podpis pogodbo nato pa dobi sporočilo, da Ministrstvo za gospodarstvo ne daje soglasje za pol milijona mask pa recimo po dva evra. Ne, a da se soglasje za maske po 3,20, 3,50, 3,70. 4,26 evra je bila najdražja maska mislim, da 27. ali 28. marca FFP2. Pa, da bo zgodba še boljša to podjetje brez težav proda drugemu, ki je zbiral ponudbe Ministrstvo za obrambo vojski po vsej verjetnosti je njihova delovna skupina dobila tudi to ponudbo in prodajo 300 tisoč mask za vojake po 1,97 evra na masko. Torej, alternativa je bila dalo se je bistveno ceneje kupovati neposredno od Kitajske in drugih proizvajalcev kot tudi od naših domačih podjetij in ponudbe so bile na mizi. V neposredni in cenejši nakupi enostavno niso bili v interesu te Vlade kar smo dokazali do sedaj. Mimogrede je tudi, zaradi tega, ker je vaše ministrstvo in vi vodite ministrstvo zato rečem vi zavajalo glede zakonodaje in vsega tega, da niso prišli do neposrednih nakupov bi bilo že dovolj, da odstopite. Glede na vsa znana dejstva lahko rečemo, da je bil celotni sistem nabave vseh teh dejanjih, ki sem jih opisal, ki ste ga vzpostavili trije ministri s treh strank koalicije gospod Gantar, gospod Tonin in vi gospod minister in ga je usmerjal predsednik Vlade iz četrte stranke se pravi razdelili ste si območja predvsem ta, da se zabriše odgovornost ter na široko odpre vrata klientalizma in korupciji. Posledice pa so visoke marže za prijateljska podjetja in skupno preplačilo glede na ocene določenih nacionalnih medijev te opreme v višini vsaj 30 milijonov evrov. Nekateri so pisali celo o 40 milijonov evrov preplačane opreme. Alternativa za vse to je bila kljub kriznim časom. Alternativa je bila, da bi zahtevali na mizo realne podatke o tem koliko katere opreme imamo ne, da je cela koalicija in cela Vlada vseskozi razlagala, skladišča so bila prazna. Ja, minister je pošteno povedal zakaj je bilo skladišče Zavoda za blagovne rezerve prazno. Mi smo vam pa pošteno dokazali, da skladišča bolnišnic po Sloveniji niso bila prazna z ventilatorji. Bilo jih je 404. Pa ne v skladiščih. Imeli so pripravljene. Ne pravim, da nismo potrebovali ventilatorjev. Pravim pa, da smo imeli kakšen teden, dva časa, da premislimo in jih kupimo. Šlo je za največjo operacijo javnega naročanja v zgodovini Slovenije. Najbolj dobičkonosen posel. Na žalost, samo za izbrance. In zato bi morala vlada vzpostaviti centralen in pregleden sistem nabave zaščitne in medicinske opreme, tudi če bi imeli posrednike, ampak pregledno. Ne da slučajno erar pade za en teden dol, se pravi, tam, kje se zbirajo vse transakcije državne. In da se pogodbe objavijo šele kasneje, ne tako od začetka, ko ste jih začeli sklepati, ampak okej. Spoštovani minister, tudi če ste mislili, da delate dobro ali pa se samo izvrševali neka navodila vlade ali pa enostavno niste vedeli kaj se dogaja ste za zgoraj našteto, to kar sem povedal, odgovorni. Odgovorni ste zato, ker vodite ministrstvo. Tako kot je minister Tonin odgovoren zato, da je nek vojak na meji z Italijo kršil 37. in 37.a člen, ki sploh še ni aktiviran, odgovoren je. Jaz ne razumem kaj se toliko skrivate pred to odgovornostjo. Verjamem, da bo tudi minister Tonin našel neko organizacijsko enoto, ki bo potem odgovorna. Ampak niste odgovorni samo vi. Danes bi z vami lahko sedela vsaj še ministra Tonin in Gantar ter tudi seveda predsednik Vlade Janez Janša, a so vas pustili same. Je pa spoštovanja vredno, da je prišla vaša ekipa. Vsi trije ministri in predsednik Vlade so se taktično umaknili, seveda vas pa bo koalicija branila, seveda vas bo zaščitila, ampak samo zato, da boste molčali, ker vendarle veliko veste. A ko boste čez nekaj časa, spoštovani minister, pogledali na vse skupaj iz distance v miru, boste videli, da je šlo le za dobro premišljeno igro pri ventilatorjih v kateri ste pa bili le statist. Skozi nastop, se pravi naše stališče in predstavitev kolega Pavšiča smo vam dokazali, minister, da ste zavajali glede številna ventilatorjev v Sloveniji. Ni jih bilo 168, ampak 404. Nadalje smo vam dokazali, da ste vzpostavili nepregleden in s korupcijskimi tveganji prepleten model izbire posredniških podjetij, s čimer ste izbrancem omogočili vojno dobičkarstvo. Dokazali pa smo vam tudi, da v Sloveniji ne obstaja zakon ali neka zakonska ovira, ki bi onemogočala neposredne nakupe države od kitajskih proizvajalcev opreme. Vsa ta vaša dejanja in ravnanja so imela in še vedno imajo za posledico ogromno oškodovanje javnih sredstev davkoplačevalskega denarja. Torej, v LMŠ menimo, da je dovolj konkretnih razlogov, da bi morali danes odstopiti in povedati resnico. Povedati kaj je pri teh nakupih opreme šlo narobe in zakaj. Če tega niste sposobni ali ne smete, bi vam morali pri tem pomagati poslanke in poslanci iz vaše stranke. Danes ne odločamo samo o vašem preživetju ali preživetju te vlade. Vlade pridejo in gredo, država vedno ostane. Danes odločamo tudi o tem, kaj bo in kaj ne bo dovoljeno v naši državi, saj pod to vlado izgleda kot da je vse dovoljeno in za nič nihče ne odgovarja. Spoštovani minister gospod Zdravko Počivalšek, vaše priznanje napake in škodljivih dejanj pri nakupu zaščitne in medicinske opreme in posledično odstop bi v državi ponovno vrnil čast, odgovornost, pravičnost v politično kulturo. V enem od množice dokumentov, ki smo jih pregledovali, ko smo se pripravljali na to interpelacijo, je nekdo v elektronskem sporočilu, naslovljenem na vaše ministrstvo, zapisal: »Resnica je včasih boleča, ni pa žaljiva.« Mi dodajamo, naj resnica, četudi je še tako boleča, na koncu ugleda luč sveta in zmaga naj pravica. Hvala lepa.
Hvala lepa. Stališče Poslanske skupine Socialnih demokratov bo predstavila mag. Bojana Muršič.
Hvala lepa, podpredsednik, za besedo. Spoštovani minister, državni sekretarji, kolegice in kolegi! Današnja interpelacija zoper ministra za gospodarski razvoj in tehnologijo je več kot interpelacija o delu in odgovornosti enega ministra. Pomeni priložnost in premislek, razpravo in odločitev o načinu, kako se danes vodi ta država - o načinu, zaradi katerega že danes, manj kot tri mesece po imenovanju Vlade, v Državnem zboru razpravljamo o odpoklicu ministra. V normalnih razmerah naj bi imela Vlada svojih tako opevanih sto dni miru, toda razmere niso povsem normalne in v globalni pandemiji novega virusa tudi ne morejo biti. V to nas nenazadnje ves čas prepričujejo minister in celotna Vlada, da razmere še zdaleč niso normalne in da je prav zato bilo treba ukrepati na način, ki ga ministru očitamo podpisniki interpelacije. Način, ki so ga izbrali ali dopustili, da bi dosegli cilje, je razlog, da se razmere kljub koncu epidemije ne morejo normalizirati, ne brez razčiščevanja odgovornosti za nastalo situacijo. Zavedamo se dolžine vladnega mandata in zavedamo se razmer, v katerih sta bila svet in Slovenija v kritičnih trenutkih, ko je bilo treba nujno nabaviti zaščitno opremo. To smo dokazali, ko smo od nastopa mandata konstruktivno sodelovali pri vseh potrebnih postopkih za obvladovanje krize, v kateri se je znašel svet in Slovenija. Na dan, ko je bila razglašena epidemija in je nato zaprisegla nova Vlada, smo kot opozicija ostali tiho, da ne bi oteževali situacije. V zahvalo smo bili deležni pridige novega predsednika Vlade in vnaprejšnjih obtožb, da je opozicija kriva za vse, kar se bo slabega zgodilo. Nova Vlada se je fotografirala z najboljšimi maskami, ki jih je drugim krvavo primanjkovalo. Od tega trenutka naprej pa je, po svojih lastnih besedah, vse podredila cilju, da se zagotovi vse potrebno za uspešen spopad z epidemijo. Ključen izziv za Vlado je bil dvojen: preprečiti hitro širjenje okužb in zagotoviti zaščitno opremo vsem, ki so jo potrebovali. Začenši z zdravstvenim sistemom, domovi za ostarele, nujne dejavnosti, proizvodnjo in splošno uporabo, preveč potreb, da bi jih kratko opisali, zato smo jih strnili - maske, razkužila, ventilatorji, vse, kar lahko dobimo. Cilje, če govorimo o količini nabavljene opreme, je Vlada morda dosegla. Način, ki ga je izbrala za dosego cilja, zlasti pa način pojasnjevanja ob soočanju z obtožbami o nepravilnostih, pa sta tista, zaradi katerih danes obravnavamo to interpelacijo. Kar se tiče Socialnih demokratov, se je minister Počivalšek interpeliral sam s svojimi dnevnimi odzivi na utemeljene očitke. Pa mi dovolite, da navedem ključna dejstva. Prvič, Vlada, soočena s pomanjkanjem zaščitne opreme in kaosom na svetovnem trgu, se je odločila centralizirati nabave. Za to je zadolžila tako imenovano državno skladišče, Zavod za blagovne rezerve. Redko se omeni, da je centralizacija nabav pomenila tudi prepoved nabav vsem drugim. Torej mnogi, ki so se sicer vsakodnevno ukvarjali z nabavami take opreme, tega niso smeli več početi. Medtem ko so na Zavodu za blagovne rezerve pregorevali od dela, kar priznava Vlada tudi sama, niso pa imeli niti potrebnega znanja niti kadrov za dosego cilja. Ne Vlada ne zavodov resorni minister Počivalšek Zavodu za blagovne rezerve nista zagotovila pomoči, katerega omenjenih strokovnjakov. Namesto tega so jim poslali priganjače v obliki pro bono svetovalcev z nejasnimi pooblastili. To je bila vladna odločitev resorjev, ki ga že 6 let vodi isti minister – minister gospod Počivalšek. Kdo, kdaj in zakaj je sprejel to odločitev, še danes ne vemo. Drugič. Zaradi razmer na svetovnih trgih so bile cene visoke, dobave pa tvegane. Sprejeta je bila odločitev, da se to tveganje ne bo reševalo s poskusom direktnega dogovora z oblastmi Ljudske republike Kitajske ali pa z neposrednimi nakupi pri podjetjih na Kitajskem, ki so bili glavni proizvajalci opreme. Namesto tega se je tveganje preneslo na slovenske zasebnike, ki naj bi zagotovili, da država ne bo plačevala avansov za morebitno nedobavljeno ali celo neustrezno opremo. Minister je celo javno zavajal javnost, da neposredni nakupi od tujih ponudnikov niso možni, četudi ga je na laž postavil predsednik računskega sodišča. Na ta način se je v igro spustilo celo vrsto zasebnih igralcev brez predhodnih izkušenj, katerih edina kvalifikacija je bila lastno mnenje, da so sposobni v takih razmerah dobaviti blago. Posledice so bile kaos pri dobavah, neustrezna in preveč plačana oprema, naknadni poračuni, obtožbe o kriminalnih dejanjih. Mediji so razkrili, da so bili v nekaterih primerih avansi vseeno plačani in da se je minister po telefonu neposredno vmešaval v postopke. Ali res pričakujemo preveč od vladajočih, če prosimo odgovor na vprašanje zakaj tako? Po skoraj 2 mesecih ne slovenska politika ne javnost nimata odgovora na preprosto utemeljeno vprašanje: kdo in zakaj je sprejel takšno odločitev? Tretjič. Odločitev za nabave preko posrednikov je še toliko bolj nenavadna, če pri tem vemo še nekaj drugih dejstev. Slovenija ima dobre odnose z Ljudsko republiko Kitajsko in njenim državnim vrhom. Pri vzpostavljanju teh odnosov pa ima v zadnjih 6 letih ključno vlogo ravno minister gospod Počivalšek, ki je v vlogi gospodarskega ministra večkrat javno izpostavil svoje gospodarsko-politične povezave na Kitajskem. Slovenija je prejela vsaj eno pošteno ponudbo, za katero je stala celo Slovenska akademija znanosti in umetnosti in sodelovale so tudi kitajske državne oblasti. Kot je jasno razvidno iz informacij akademikov, je Slovenija ponudbo zavrnila. Ni je zavrnila zaradi previsoke cene, neustrezne kakovosti, prepoznega datuma dobave – zavrnila jo je pisno, ker ni bilo slovenskega posrednika. Kaj je bil pravi razlog, da Republika Slovenija ni izkoristila stikov s prijateljsko državo, da bi pridobila nujno potrebno opremo? Tudi na to vprašanje ni odgovora. Četrtič. V opisanih razmerah je bilo jasno, da se bo pojavila množica odrešenikov, ki bodo ponujali pomoč. Jasno je bilo, da se bodo ponudniki in ponudbe medsebojno zelo razlikovale, da bo potrebno preveriti tisoče ponudb preden bi lahko sploh vedeli, če so primerne. Namesto tega smo še danes soočeni s podatkom, da je ostala nepregledana skoraj polovica od 2 tisoč ponudb, ki jih je prejel zavod za blagovne rezerve. Po kakšnem ključu so se odpirale ponudbe? Zakaj so nekatere pustili zaprte? To so bila nova utemeljena vprašanja. V odgovor smo dobili vladno poročilo in zlorabo parlamentarnih postopkov, s katerim naj bi krivdo znova zvalili na preteklo vlado in celo na opozicijo, ker si je drznila postaviti vprašanje in zmotiti vlado pri njenem delu. V eni od prilog vladnega poročila o nabavah je navedena nekakšna shema, ki naj bi služila kot argument, da so bile nabave zaščitne opreme organizirane in pregledne, a že hiter pogled na to shemo nam pokaže kvečjemu, da je bil sistem izjemno kompleksen, zato pa tudi nepregleden in neučinkovit. V danih razmerah je to celo mogoče razumeti. Ni pa mogoče razumeti odziva vladajočih, v prvi vrsti ministra gospoda Počivalška, da se pred očitki in vprašanji branijo na način, ki so si ga izbrali. Petič; ministra gospoda Počivalška bremeni očitek, da je v pomoč Zavodu za blagovne rezerve poslal sodelavce koordinatorje. Pravzaprav je njihovo poimenovanje prav tako nejasno, kot so bila njihova pooblastila. Preprosto ne more zdržati izgovor, da niso imeli nobenih pooblastil, potem, ko je minister dopustil, da vsi ostali verjamejo v polna pooblastila, tako imenovanega koordinatorja, ki je na neki točki imel celo uradni naslov Zavoda za blagovne rezerve. Tudi dejstvo, da tako imenovani koordinator za svoje delo ni bil plačan in ni imel ponudbe z nobeno državno institucijo, je slaba tolažba. Prej služi dokaz, da minister ne razume svoje funkcije, ministrske, dovolj dobro, če meni, da ni nič narobe z neplačanimi svetovalci brez pogodb in nejasnimi pooblastili. Šestič; nenazadnje, minister je s svojim ravnanjem v zadnjih mesecih jasno pokazal, da ne spoštuje slovenskega državnega aparata in njegovih uslužbencev. Osebo, ki se mu je zaradi njegovih pritiskov postavila po robu, je javno označil za paragrafarja. Dajal je neokusne pripombe, o nezadostnem tempu dela zaposlenih na Zavodu za blagovne rezerve, zavodu, kateremu je bil 6 let oziroma je, resorni minister. Zavodu, ki ga je Vlada zadolžila za izpeljavo najpomembnejšega in največjega javnega naročila in za katerega bi moral prvi vedeti, kakšne so njegove sposobnosti in omejitve. Minister je pokazal tudi nespoštovanje do demokratičnega ustroja te države in pravil, ki veljajo za vse in povsod. Na medijska razkritja na vprašanja in javnosti in opozicije, se je odzival z vzvišenostjo in prepričanostjo, da izredne razmere dovoljuje izredne ukrepe. Prepričanostjo, da obstajajo okoliščine, v katerih ni potrebno spoštevati zakona, ko so za cilj dovoljena vsa sredstva. Po vseh odzivih na medijska razkritja in vprašanja, je za nas prav ta prepričanost ključni razlog, da minister, gospod Počivalšek, svojega mandata ne bi smel nadaljevati. Odločitve, ki jih je sprejemal, morda niso bile v celoti njegove in za marsikatero je treba odgovornost iskati pri Vladi, kot celoti. A vendarle, minister je tisti, ki se je vmešaval v konkretne postopke in zavajal javnost. Minister je tisti, ki se je fotografiral ob paletah kupljene opreme, ob vprašanjih medijev pa se skril. Minister je član Vlade, a če član Vlade ne dvigne glasu, ko Vlada sprejema slabe odločitve, je soodgovoren, kot član Vlade in kot minister. V prid korektnosti, je treba ponovno priznati, da je bil cilj hitrih nabav dosežen – oprema je v Slovenijo prišla. Le zaupanja, da je bilo vse v skladu s predpisi, ni več. Epidemija je končana, mi pa se še vedno ukvarjamo z razčiščevanjem situacije, ki je odgovorni ne znajo zadovoljivo pojasniti. Izjemne okoliščine, na katere so se nekateri sklicevali, imamo še vedno, a so žal predvsem posledica vladnih dejanj, manj pa je [[nerazumljivo]]ravnanj razmer. Najbolj očitno razkritje zadnjih mesecev je, kako velik del politike in žal tudi javnosti, dejansko verjame ministrovemu pričevanju. Da je možno v kriznih razmerah ignorirati pravila, to, spoštovani, je najbolj škodljiva posledica afer z nabavami zaščitne opreme in hkrati priložnost, da s tako miselnostjo opravimo, začenši z ministrom, ki je to miselnost demonstriral vsem na očem. Krivično bi bilo trditi, da edini s takšno miselnostjo, je pa v tem trenutku najbolj očitni predstavnik ljudi, ki je pa v tem trenutku najbolj očitni predstavnik ljudi, ki verjamejo, da v kriznih situacijah ne potrebujemo pravil in zakonov temveč mogočnejša s svojo ekipo, ki bo s telefonskimi klici grožnjam in udarci po mizi spravil stvari v red. Ta način je tisto kar očitamo ministru, enako kot mu očitamo način, na katerega se je pred javnostjo branil očitkov in vprašanj, medijskih soočanj se je izogibal, v državni zbor pa je pošiljal svoje namestnike, ki so sicer se maksimalno trudili a niso mogli nadomestiti ministrove politične odgovornosti. Spoštovani! Zakoni ne morejo veljati le v normalnih razmerah. Ciljev se ne dosega s pritiski na podrejene in z grožnjami. Z javnimi financami se tudi v kriznih razmerah mora ravnati preudarno in transparentno. Ko se pojavi dvom je prva dolžnost funkcionarja, da spoštljivo in potrpežljivo pojasni okoliščine. Ko parlament pokliče ministra na odgovornost se mora ta odzvati. Minister Počivalšek se je vložene interpelacije javno veselil kot priložnosti, da se sooči s predlagatelji in pojasni svoj prav. V tem času do danes ni izkoristil prav nobene od ponujenih priložnosti. Ob redkih obiskih te hiše je ostal tiho. Tudi to je imelo svoj vpliv na našo presojo o podpori interpelacije. In ko se minister javno posmehuje opoziciji in besedilo interpelacije primerja s srednješolskim spisom, ko minister obtožuje opozicijo, da za okrevanje države ne prispeva nič razen interpelacije, je čas, da tudi opozicija pove, da opravlja svojo vlogo, nadzira oblast in gleda pod prste, postavlja vprašanja, postavlja alternativo. Vlada, ki tega ne prenaša ne more biti vlada demokratične države. Minister, ki se mu opozicijska vprašanja upirajo, ne more biti minister demokratične države. Konstruktivnost se ne izkaže z molčanjem in gledanjem stran, konstruktivnost se izkaže, ko si pripravljen kljub lastnim izdelanim stališčem drugemu priznati, da je imel vsaj delno prav. Spoštovani, minister v vsem tem času od vložitve interpelacije ni priznal niti ene napake, niti enega odklona od pravil, vse je bilo v redu in vse je le zarota. Ljudje nismo popolni in že v bistveno bolj normalnih razmerah delamo napake. Logično bi bilo, da bi prišlo do napak, dejstvo, da minister ne priznava prav nobene, je jasen dokaz, da mu manjka temeljne samokritičnosti. KO sam ne zdrži več pritiska, pač naprti krivdo paragrafarjem, podrejenim in tudi opoziciji. Če kaj bi to moral biti razlog, da se ministru odreče podpora. Ne odrekamo mu sposobnosti in zaslug, ne odrekamo mu vloženega truda in iskrenih prizadevanj za dosego cilja, očitamo pa mu, da je pri vsem tem pozabil na zakone, na pravila in nujno spoštljivost do vseh, ki se ne strinjajo z njim. Očitamo mu, da je zanemaril predpisane postopke in poskušal uporabiti bližnjice, ki v pravni državi nimajo mesta. Skupaj z ostalimi člani Vlade je soodgovoren za nepregleden sistem nabav, ki onemogoča preverjanje dejstev, omogočil pa je sodelovanje nepreverjenih ponudnikov, dobave neustrezne opreme, netransparentne postopke, pretirane marže in dolga razčiščevanja vprašanj, ki ne dobijo odgovora. Spoštovani! Minister ni ne prvi ne edini odgovoren za nastalo situacijo. Še mnogo predstavnikov je v slovenski politiki in javnosti, ki jim pri doseganju njihovih ciljev ni pomembno, na to so celo ponosni, na tem gradijo celo svoj kapital, njihovo prepričanje, da je v Sloveniji preveč birokracije, predpisov in paragrafarjev je podobno v prepričanju junakov starih akcijskih filmov, da se po predpisih nič ne doseže. Da je treba vsaj v kriznih situacijah vzeti stvari v roke in ukrepati kakor se nam pač zdi. Je pa minister Počivalšek najbolj izpostavljen simbol mišljenja in delovanja, ki že dolga desetletja hromi državo, da so za vse krivi birokrati in paragrafarji ter da je vse mogoče urediti za dovolj pričanja in tudi udarcev po mizi. To Socialni demokrati ostro zavračamo. To je tudi glavni razlog, da je minister Počivalšek zapravil naše zaupanje, zato bomo v Poslanski skupini Socialnih demokratov podprli predlog interpelacije zoper ministra za gospodarski razvoj in tehnologijo gospoda Počivalška. Hvala lepa.
Končali smo s predstavitvijo stališč poslanskih skupin. Sledi razprava poslank in poslancev o interpelaciji. Predlagatelj Robert Pavšič ima besedo. Izvolite.
V imenu predlagatelja, predlagateljev je več. Danes smo slišali spet celo vrsto manipulacij pa se ne bom spuščal v komentiranje stališč, ampak eno zadevo pa moram poudariti. Danes se minister zahvaljuje zdravstvenim delavcem za opravljeno delo. To je najmanj higienična poteza lastna hvala se pod mizo valja pravi slovenski pregovor vse v smislu odvračanja pozornosti. Zakaj se ta zahvala ni poznala tudi v malce bolj oprijemljivi obliki? Tako pa poznam konkreten primer, ko je medicinska sestra za delo od 13. marca do 15. maja vse skupaj prejela 500 evrov dodatka, čeprav ste obljubljali ne vem kakšne bonuse in ne vem kaj še vse za dobra dva meseca poleg tega pa ste pozabili na negovalce v domovih starejših občanov, ki so bili tam zaposleni preko javnih del, oni pa sploh niso dobili dodatkov vam je pa to smešno tako, ker vas verjetno kamera ne kaže sedaj, vam je smešno tole. Ne niste vi reševali življenj drugi ste jih. Vi pa niste niti toliko pošteni, da bi ta preplačila vsaj deloma k analiziranju zdravstvenih sistemov pa nagradili tiste, ki so res žrtvovali in mogoče svoje zdravje in družinsko življenje in vse skupaj. Ne bolj važno je moraliziranje in nenehno ponavljanje manter razumem za stališče, ampak sedaj gremo pa na fakte, na številke. Na nič minister niste odgovorili niti na eno vprašanje ne vsebinsko zgolj z zanikanjem, da niste krivi, nobenih podatkov, nobenih utemeljitev zgolj golo zanikanje, nisem, nisem, nisem. Postregli ste nam z neko srce parajočo zgodbo kako ste reševali življenja oziroma preprečili žrtve, saj to smo pričakovali. Če bi bil zelo nameren bi vas spomnil na domove za starejše, niste preprečili žrtev, za starostnike niste uporabljali ventilatorjev tega pretiranega števila ventilatorjev niste jih uporabili. A pustimo to, ker domovi niso današnja tema. Sploh ne vem na kaj naj vam odgovorim glede na vaš odgovor na interpelacijo, ker v svojem nastopu niste povedali nič vsebinskega, da smo samo delali konstrukt vi pa za ljudi. Resno, verjetno se šalite ali ne? Razumljivo gre za tipanje kaj mi vem pa vi ne veste, da mi vemo pa se bo izkazalo danes še marsikaj. Da je nakupljena oprema stala 62 milijonov ste rekli danes. Katere podatke ste upoštevali gospod minister? Kaj ste seštevali izpolnjena naročila, delno izpolnjena, v teku, poziv za izpolnitev, kaj? Ker, če seštejem našteta bo tega za 108 milijonov ne pa 62, kaj naj odštejem? Vi ste rekli, da te opreme ne bo za več kot 80 milijonov, kako to veste kaj je že odpisanega na tistih velikih plahtah naročil, ki jih objavlja Zavod za blagovne rezerve? Kaj ne bo izpolnjeno, katera naročila, to pojasnite. Če pogledamo tabelo iz 5. junija 2020 imamo za 21 milijonov in pol izpolnjenih naročil, delno izpolnjenih za 26 oziroma skoraj 27 milijonov v teku za 29 milijonov, poziv za izpolnitev 30, 31 milijonov skupaj torej 108 milijonov. Še eno vprašanje, koliko teh naročil je bilo storniranih šele po medijskih razkritjih, o rabotah? Zelo so dinamične te vaše številke, od 13. marca naprej in uporabljate samo tiste, ki vam najbolj odgovarjajo. Jaz sem vam tukaj vse naštel, lahko izberete tisto ki vam najbolj odgovarja in verjamem, da jo tudi boste. Vmes ste se zatekli k pojasnilom, da je pred Slovenijo čas velike in obsegajoče in gospodarske negotovosti, vaša skrb pa je reševanje podjetij in delovnih mest in vam je še zmeraj vse smešno. Zakaj čakate? Samo na eno neizvedljivo ali popolnoma nefunkcionalno rešitev vas bom spomnil, in sicer na likvidnostna posojila s poroštvom države. Vi minister ste tisti, ki je na gospodarski zbornici razlagal, da ukrep, navajam, ni zaživel in boste zahtevali dopolnitev. Boli vas. Več kot očitno vas boli, da niste prepoznani kot rešitelj, kot nekdo, ki je zaslužen. Boli vas, da niste heroj, da je heroj v očeh ljudi Ivan Gale, zato ste ga morali tudi danes diskreditirati, češ da užaljeno tožari. S tem ste povedali vse o sebi, ne o njemu. Glede številke 168, to se bo danes še mnogokrat prelivalo in prelilo, ste dejali, da mogoče govorimo o veterinarskih ventilatorjih. Ali se vi spet hecate? Pa za koga nas imate. Mislim, to je pa dejansko že ponižujoče. Govorim o ventilatorjih, ki so jih imeli zdravstveni zavodi, sicer pa [[…]]Nima smisla. Govorili ste o ohromljenem trgu z zaščitno opremo, o dnevnih spremembah na trgu, da ste bili prisiljeni na to reagirati. Dejali, ste kaj o tem spornega. Načeloma ne bi bilo nič spornega, če ne bi prišlo do preplačil najmanj ustreznih ventilatorjev, preplačil mask, vašega osebnega posredovanja, groženj, pritiskov. Vi, tako kot tudi vodja vaše poslanske skupine ste poudarili, da ste, navajam, ravnali najbolje, kot ste vedeli in znali, saj ravno o tem je verjetno tudi problem, pač niste bili kos situaciji, posledice pa boste sprejeli ali ne, to je vaša odločitev in deloma tudi odločite tega Državnega zbora, ampak že vidimo kam pes taco moli. Nit z besedo niste komentirali razkritega dejstva, da je bilo 13. marca v državi najmanj 404 kosov ventilatorjev. 13. marca, najmanj 404, ker nismo dobili še podatkov od UKC Maribor, zato si vzemite čas zdajle, danes imamo na razpolago še dobrih dvanajst ur, trinajst ur, ja sem brez očal, hvala Tina. Pridobite si podatke in nam dajte svoje mnenje še danes, ker glede na številke, ki jih kakorkoli slišimo z vladne strani ob obravnavanju zaščitne in medicinske opreme, ste, če se zelo milo izrazim, kreativno- dinamični in zaradi tega vam ne morem verjeti, dokler ne bo to črno na belem, pa ne z vašim podpisom, ker potem prav tako ne verjamem, pa se bom k temu še vrnil. Gremo na Komisijo za nadzor javnih financ in na poročanje medijev vse do 25. maja. Danes ste rekli, vas citiram: »Prav tako še danes nočemo vedeti, da je bilo sredi marca v Sloveniji na voljo samo 168 ventilatorjev, ki so bili primerni za zdravljenje koronavirusa.« Komisija za nadzor javnih financ, datum zasedanja, 5. maj, obravnava, poročilo o vladnih nabavah. Vas ni bilo na tej komisiji, vas je pa zastopal vaš državni sekretar, pa takole pove: »Mislim, da 168 je bilo takrat v Sloveniji, in nadaljuje, in sedaj tukaj nekaj stvari, ki se pojavljajo tudi v medijih, najprej pa tudi, kar smo danes slišali, da nismo dobili jasnega seznama kaj mora Slovenija pravzaprav nabaviti. Dobili smo ga od ministrstva za zdravje. Tukaj je 16. 3., prvi o katerem je zapisanih tudi jasno, 100 dodatnih ventilatorjev in potem še nekaj vmes, italijanski scenarij, več kot 200 ventilatorjev.« Na potem eksplicitno vprašanje, še enkrat, pa vaš državni sekretar, ki vas je takrat zastopal s pooblastilom odgovori: »Po naših informacijah je bilo pred krizo in pred temi dodatnimi dobavami 168 respiratorjev, kar nekaj, da ne rečem večina je bila že precej iztrošenih. In spet ponovi, da jih bomo rabili sto oziroma več kot dvesto. To je bilo še 5. maja, veste, koliko je bilo poročanja medijev do takrat, koliko je dejansko v naši državi ventilatorjev. Recimo, 25. marca v tujih medijih piše: »Slovenija ima 168 ventilatorjev, lokalni inženirji razvijajo nove modele [[…]]» Samo 168 jih imamo, vsega skupaj. Potem, Regional Obala poroča: »Pred izbruhom epidemije koronavirusa je bilo po besedah zdravstvenega ministra Tomaža Gantarja v državi skupaj z vojaškimi rezervami 168 medicinskih ventilatorjev, od tega prostih za uporabo 20 ali 30,« to poročajo 31. marca. 24ur poroča takole: »'Če govorimo o ključni opremi, kot so ventilatorji, ta sega le nekaj nad trenutno število potrjenih, 168 ventilatorjev je v Sloveniji, danes je klinični center dobil odobritev s strani ministrstva za dobavo 50 novih,' je povedal poveljnik civilne zaščite Srečko Šestan.« Po Gantarjevih besedah smo jih imeli spet 168, od tega 20 do 30 uporabnih za covid bolnike, o čemer je že kolega govoril v stališču. Če ne verjamete mainstream medijem, kot jim vi pravite, pa Demokracija poroča še 1. maja: »Šarčeva Vlada je skladišča pustila prazna. Novi minister za zdravje Tomaž Gantar je že na parlamentarnem zaslišanju opozoril, da ima Slovenija 168 ventilatorjev, od katerih je prostih le 20 ali 30.« Tudi vam je to smešno, kajne? Sem pa nalašč naredil pavzo, da bodo lahko zmanipulirali vaši kolegi moj posnetek, tako da vam bo jasno. Vam pa ni jasno, koliko ventilatorjev imate, ne koliko ste jih imeli 13. marca, ne koliko jih imate danes, ne koliko ste jih imeli 31. maja. Pa je to stvar samo par pritiskov na gumb v zavodih, kjer so ventilatorji zavedeni kot osnovna sredstva, in vsak dober gospodar, vsak dober direktor ima svoja osnovna sredstva zelo dobro prešteta, s tem, koliko je stara »mašina«, ali je še uporabna ali je pripravljena za odpis in tako naprej. Res bi rad vedel, koliko imamo ventilatorjev v Sloveniji zdajle, ker koliko smo jih imeli, nimate pojma, to se je izkazalo že zdaj. Danes ste rekli med drugim tudi: »Zavračam očitke o zavajanju javnosti pri utemeljevanju pravnih podlag za naročanje, nakup in dobavo zaščitne opreme, kar izhaja iz 2. točke. Slovenija se je zaradi objektivno nepredvidljivih okoliščin, nezanesljivosti dobavnih verig, prekinjenih transportnih poti in neobvladljivih tveganj za oskrbo, za skrbno ravnanje z javnim denarjem zavestno odločila za nakup zaščitne opreme po 46. členu Zakona o javnih naročilih.« Nihče vam tega ne očita, tega vam ni nihče očital. Očitamo pa vam to, kar potem 2. aprila poroča Dnevnik, in sicer, da ste kot razloge, zakaj se pač posla s Sinopharmom ne more izpeljati, zato ker nimamo zakonske podlage. »Poleg tega je podjetje zahtevalo tudi 100 % predplačilo, česar pa se Zavod za blagovne rezerve ne poslužuje, saj zaradi možnosti prevar in nezanesljivih dobav blago plača šele po prevzemu.« Se poslužuje, ampak se poslužuje samo takrat, kadar vi to rečete, sicer se pa verjetno ne bi. »Slovenija je za nabavo zaščitne opreme sklenila 59 pogodb, predplačila so bila izvedena le pri petih, pri čemer so bila vsa ustrezno zavarovana z bančno garancijo oziroma pri enem s premoženjem podjetja.« No, za enega imam informacije, da je bila samo 50 % garancija, drugo pa je dal s premoženjem, seveda, ampak s premoženjem iz avansa, ki ste ga vi nakazali. In potem ne govorimo o protekcionizmu pa klientelizmu, lepo vas prosim! Danes ste tudi eno zelo močno rekli: »Mi nismo država z agresivno in močno diplomatsko in lobistično mrežo.« Ja, hvala bogu, da nismo taka, z agresivno res ne. Imamo pa dobro diplomatsko mrežo. V to sem pa prepričan. In da imamo dobre povezave z drugimi državami vam lahko potrdi tudi vaš državni sekretar, ki je dolga leta delal ravno na meddržavnih povezavah. V kritičnih dneh, ko so bila naša skladišča povsem prazna sta nas med drugim rešili tudi donacija, ki jo je uspel urediti gospod Aleksander Čeferin in velika pošiljka opreme, ki nam jo je posodila Češka republika. A niti toliko niste bili, da bi se danes zahvalili tudi za dve kitajski donaciji. Ali ste jih namerno izpustili? Ali ste se mogoče samo zmotili? Oziroma ena donacija celo je v poročilu Vlade o nabavah. Druga je pa čudežno izginila, ampak k temu se bom vrnil v eni od prihodnjih oglašanj svojih, da vam ne bom dal preveč vprašanj naenkrat. Kje so kitajske donacije? Pa upam, da se ne boste zapletli že vnaprej. Dve sta bili. Za dve vem jaz. In na koncu še diskreditacija gospoda Galeta ne prvič, pravite v njem, kajti mi, ki ga že poznamo oziroma ki ga poznamo vemo, da se je na enak način pred odgovornostjo skril že v eni drugi ravno tako odmevni zgodbi. Če je šlo tukaj za ograje, potem ta zgodba zelo dobro odmeva in so prepoznali vaš modus operandi in se poskušali zaščiti že vnaprej. In tukaj jim jaz, vsaj v tem delu, jim lahko popolnoma verjamem. O verodostojnosti podatkov, ki pa so jih izkazovali s strani žvižgačev Zavoda za blagovne rezerve ne bi razglabljal. Glede vaše verodostojnosti podatkov pa je vprašanj še ogromno. Pan e bom vsega razkril vnaprej. Imamo še dovolj časa danes. Hvala.
Hvala lepa. Besedo ima Franc Resec, pripravi naj se Edvard Paulič. Izvolite.
Hvala za besedo, predsedujoči. Lep pozdrav vsem prisotnim. Današnja interpelacija zoper ministra Počivalška izgelda bolj kot nek izraz nek užaljenosti oziroma nekih zamer iz preteklosti. Predvsem pa, bi rekel, v neki isti sapi se zdi kot neko branjenje prejšnje vlade oziroma tudi prejšnjega predsednika. Minister je v svojem odgovoru v interpelaciji in tudi današnjem nastopu povedal pač nekaj dejstev. In če malo ta dejstva povzamem, je pač, bi rekel, dva ključna dejstva sta. Skladišča so bila prazna in pa nevarnost razsežnosti epidemije ob neukrepanju. SE pravi, če imaš ta dva robna pogoja zahteva od tega nekaj. Da ti ukrepaš in da so ti ukrepi učinkoviti in tudi hitri. In to je bilo narejeno. Kar se tiče te transparentnosti, kis e očita, kakor je bilo tudi še prevečkrat omenjeno, sama vlada je zaprosila Računsko sodišče in vsi ti postopki so v pregledu. Tudi sam minister je prej še enkrat poudaril, da so bila vsa ta naročila najkasneje od izvedbe v 48. urah na tem portalu. Tu je bila javnost seznanjena. Toliko, da tukaj to očitati je že po tem kar malo težko. Potem smo zasledili tudi večkrat v teh medijih o teh groznih milijonih. No, danes smo bili priča številki 62 milijonov, ki je pa, bi rekel, precej precej nižja od tiste, ki se pač vrti po medijih, ker lepše je pač pisati neke številke 200 milijonske, ker lahko imaš daljšo zgodbo, kot pa če rečeš 62 milijonov. To je pač krajša zgodba. Ne morem se zgubiti nekega občutka, da ta interpelacija bolj nek medijski spin oziroma, bi rekel, iskanje pozornosti sedanje opozicije napram vladajoči koaliciji. Lahko pa iščemo tudi te vzroke za to interpelacijo v ministru v mogoče kakšnih drugih točkah. Da je odstop predsednika Vlade in ta, bi rekel, neuspela avantura v predčasne volitve to je, po mojem, tudi povzročilo nek strah teh nekih omrežij, ki, vemo, se skozi napajajo iz teh ali proračunskih postavk ali kakšnega drugega načina servisiranja države. In tu mislim, da to kar en vzrok tudi, da imamo danes to interpelacijo. Potem je tudi očitno videti, da se pač daje na tej, bi rekel, neki levici dogaja, bi rekel, tekmovanje kdo bo tisti lider te opozicije. Da je pač vsaka stranka hoče svojega liderja postaviti v ospredje in sedaj to izgleda bolj kot neko tekmovanje med strankami, katera bo imela kdaj tisto ključno vlogo. Zdaj pa, če pridemo pa še do tretje točke, to je pa [[nerazumljivo]]boli opozicijo, ampak saj mogoče bodo tudi enkrat prišli na vlado [[nerazumljivo]], da sedanja vlada dela pa uspešno. Se pravi ukrepi sedanje vlade so uspešni, smo, bi rekel ena izmed najuspešnejših držav na področju borbe napram temu virusu COVID-19 in da so pa te ukrepi bili, da so uspešni, je bilo pa to na podlagi teh dejstev, ko so bili pač neki zakoni sprejeti in ti zakoni so se izkazali, jaz bi rekel za zelo učinkovite. Zdaj, zasledili smo tudi, da se nam mogoče pa ne obeta takšna, bi rekel padec gospodarske rasti, ampak so napovedi, bi rekel bolj ugodnejše, kar, bi rekel, je zelo nekaj pozitivnega, da bomo lahko vse te obveznosti in da tudi, bi rekel proračun tudi ta del prihodkovne strani [[nerazumljivo]]malo bolj ugodno, bi rekel klimo oziroma bolj, bi rekel, bi rekel boljši občutek. Zdaj, v teh zakonih, ki jih je vlada predlagala, je bil tudi en zakon, ki pa je, bi rekel, mislim, en predlog, ki je pa zelo, bi rekel pomemben. Vlada se zaveda in tudi mislim, da minister sam gospod Počivalšek, da brez lastne proizvodnje zaščitne opreme in zaščitnih sredstev ne moreš ti obvladovati trga. Če nimaš te lastne proizvodnje, ne moreš ti obvladovati cen, ker pač si v tem ti odvisen vse od zunanjih dobaviteljev [[nerazumljivo]]ali so to Kitajce ali Japonci ali pa tudi kaka sosednja država. In tu mislim, da je dober korak, da se namenijo sredstva, da se začne tudi v sami Sloveniji ta zaščitna oprema in bi rekel in druga oprema proizvajati. Navsezadnje smo videli, da se pač v tej krizi slovenski narod, da je inovativen, da ima ideje in da, bi rekel po domače, da se znajdejo. In to je treba s pridom izkoristiti, ker na konec koncev lahko zaščitna oprema lahko tudi potem ta podjetja izvozijo in pridejo spet, bi rekel dejanski pozitivni učinki na proračun. Zdaj bi rekel, vsi ti ukrepi, ki jih je vlada izvajala in ima, bi rekel neko pozitivno luč oziroma neko posledico v gospodarstvu. In če primerjamo naše gospodarstvo mogoče napram drugim gospodarstvom, naše gospodarstvo, bi rekel ni utrpelo takšnih posledic kot so pa, bi rekel druga gospodarstva. In tu glede na to, da smo država, ki smo odvisna od izvoza in če imamo, naše gospodarstvo ohranimo v neki dobri kondiciji, bomo imeli priložnost čim se ti, bi rekel trgi, kamor mi pretežno izvažamo, opomorejo, da bomo lahko, bi rekel naše gospodarstvo zopet zagnali in s tem povečamo gospodarsko rast in tudi se druge zadeve od prilivov od blagajne in tako naprej. Zdaj bom svoje razprave, bi rekel malo kar zaključil, bi pa rekel, da menim, da so pač pred ministrom, bi rekel dosti večji izzivi, ki nas čakajo v gospodarstvu, če hočemo, da gospodarstvo čim hitreje okreva, kot je pa ta današnja interpelacija. Hvala.
Hvala lepa. Besedo ima Edvard Paulič, pripravi naj se dr. Franc Trček. Izvolite.
Hvala za besedo, predsedujoči. Jaz se bom v svoji razpravi omejil samo na en del očitkov, ki vas bremenijo, gospod minister. In to je zgodbe o številu ventilatorjev in pa o njihovih spornih nabavah. Ob vložitvi interpelacije ste nam svetovali, naj preverimo vsa razpoložljiva dejstva, čeprav ste dobro vedeli, da ta dejstva niso bila dosegljiva ne javnosti in ne opoziciji. Nekaj so jih sicer uspeli izbrskati preiskovalni novinarji, no, do danes pa smo se tudi mi uspeli dokopati do pravih številk, ki kažejo na vaše negospodarno ravnanje. In čeprav smo danes te številke že slišali, jih bom ponovil še enkrat, saj predstavljajo nekakšen izvirni greh celotnega konstrukta v zvezi z nabavo ventilatorjev. Dejstvo je, da ste že od samega začetka zavajali s podatkom o številu ventilatorjev v državi. Če grem po vrsti. Trinajstega marca smo s strani takratnega kandidata za ministra za zdravje Tomaža Gantarja na zaslišanju pred matičnim odborom lahko slišali, da imamo v državi 168 ventilatorjev. Tridesetega aprila je v oddaji Tarča državna sekretarka Jelka Godec izjavila, da ventilatorjev v državni sploh ni bilo. Navajam njeno izjavo: »in tako kot je rekel minister Počivalšek, mi smo bili na nič – nič ventilatorjev – in bilo je potrebno čim prej nabaviti«. V vladnem poročilu o nabavah zaščitne opreme, z dne 5. maj, pa lahko ponovno zasledimo podatek, da je bilo na dan 12. marca, na voljo 168 ventilatorjev. In kaj poročilo še vsebuje? Podatek, da UKC Maribor ni imel na voljo nobenega ventilatorja. Druga največja bolnišnica v državi, naj ne bi imela nobenega ventilatorja in spoštovana koalicija, vi ste to poročilo potrdili v Državnem zboru. To je bila ena in edina resnica dva meseca in pol in potem se je zgodil minister Gantar. V odgovoru na poslansko vprašanje, o dejanskem številu ventilatorjev na presečni datum 13. marec, je konec maja vendarle priznal, morda se je zarekel, skratka, povedal je, da je bilo ventilatorjev 281, torej, 113 več, kot ste vi zatrjevali in zavajali dva meseca in pol. In gospod Počivalšek, predlagam, da se z ministrom Gantarjem dogovorita o tem, katera številka je prava. In če nadaljujem. V skladu z Zakonom o dostopu do informacij javnega značaja, smo od bolnišnic pridobili podatke o tem, koliko ventilatorjev so dejansko imele na presečni dan, 13. marec in če izpostavim UKC Ljubljana, imeli so 243 ventilatorjev, od tega 58 otroških. Vi pa ste v vladnem poročilu zapisali, da so imeli vsega 18 ventilatorjev. Samo v enem zavodu je bilo torej več ventilatorjev, kot pa je Vlada navajala in zavajala v svojem poročilu, v katerem je operirala s številko 168. In če navedem še skupno število ventilatorjev po slovenskih bolnišnicah, na dan 13. 3. – 404 ventilatorjev in to brez UKC Maribor, ki nam podatka do danes še ni dostavil, in glede na to, da gre za drugo največjo bolnišnico v državi, bo verjetno ta številka blizu 500. Za zdravljenje Covid bolnikov, je bilo konec marca primernih vsaj 220 ventilatorjev. Bistveno drugačna številka torej, kot jo navajate v svojem poročilu, ki ste ga koalicijski poslanci potrdili. Trikrat več ventilatorjev smo torej imeli na presečni datum, 13. marec. In če se danes vprašamo, zakaj takšna zmeda in zavajanja, ko ste enkrat operirali s takšnimi, drugič z drugačnimi številkami. Lahko sklepamo, da ste manipulirali s številom ventilatorjev zato, da ste ustvarili privid izrednih razmer. Ustvarili ste si alibi za nakup večje količine ventilatorjev, pod velikim časovnim pritiskom. In potem, se tu pokaže še vsa izkušenost in iznajdljivost Vlade, kako se je želela ograditi pred vsako odgovornostjo, v zvezi z nabavami zaščitne opreme, pa vseeno ohraniti vpliv na postopke in izbiro dobaviteljev. Najprej ste pristojnost za izvedbo naročil in nabavo zaščitne opreme prenesli na kadrovsko in strokovno podhranjen Zavod za blagovne rezerve. S tem ste povzročili zmedo, saj so pri tem zaščitno opremo nabavljali zdravstveni zavodi sami. Potem ste ustanovili medresorsko vladno delovno skupino, pa še eno, ki sta pomagali zavodu, saj ste ugotovili, da zavod še zdaleč ne zmore opraviti naloženega dela. Naloga delovne skupine je bila tudi pregled ponudb. Vemo, da je bila pregledana le dobra polovica prispelih ponudb in sprašujem se, ali je to naključje in potem so nekateri člani delovne skupine pomagali zavodu, s klici, elektronskimi sporočili, obiski, grožnjami. Poleg članov delovne skupine, so zavodu pomagali še vplivni politiki, tudi vi, gospod minister, s tistim svojim klicem. Pa če se dotaknem še enega izmed vaših najbolj ponavljanih izgovorov, češ, da niste podpisali nobene pogodbe in da je vse pogodbe podpisal Zavod za blagovne rezerve. Formalno pravno to sicer drži, vendar naj še enkrat poudarim, danes se pogovarjamo o politični odgovornosti in zato je pomembno tudi dejstvo, da Zavod za blagovne rezerve spada pod okrilje vašega ministrstva in minister je tisti, ki je objektivno odgovoren tudi za dejanja ali dogodke, ki so posledica ravnanj njegovih podrejenih. Prav tako pa je ministrstvo za vsak posel, ki ga je sklenil Zavod za blagovne rezerve, podalo izrecno soglasje. In zakaj ste torej vi, gospod minister, dali neposredni ukaz za plačilo 100 % avansa podjetju Geneplanet in to brez bančne garancije, čeprav ste v tistem času ves čas poudarjali, da avansov ne bo? In zakaj se je s sklenitvijo tega posla tako zelo mudilo, če vemo, da se je rok za izpolnitev pogodbe kasneje podaljševal? Se je morda mudilo zato, da ne bi pristopili k skupnemu evropskem naročilu ventilatorjev po izredno ugodnih cenah? Vas gospod minister, ni zmotilo niti to, da ste s svojim početjem zaobšli stroko, ki vas je opozarja, da država kupuje za bolnike s COVID 19 neustrezne ventilatorje, ki so bili trikrat dražji od ustreznih, vi pa se za ta opozorila niste zmenili? To, spoštovani minister, zagotovo predstavlja negospodarno ravnanje in terja politično odgovornost. Opozarjam, da ste alternativo imeli, gospod minister, brez dvoma. Alternativam so bili gospodarni nakupi ustreznih in primerih ventilatorjev brez bogatenja posameznikov. Lahko bi šli v direktno naročilo opreme pri proizvajalcih. Lahko bi sprejeli ponudbo kitajske regije Nandžing, ki je ponujala ventilatorje po ceni 13.500 evrov. Alternativa so bili nakupi preko skupnega javnega naročila pod okriljem evropske komisije, razpis je bi objavljen 17. marca, torej en dan pred podpisom pogodbe s podjetjem Geneplanet. Slovenija bi lahko dobila 300 ventilatorjev Bellavista po ceni 13.820 evrov na kos, ki so ne samo ustrezni, pač pa tudi trikrat cenejši od neustreznih Siriusmed R30 ventilatorjev podjetja Geneplanet. In zakaj problematiziram nakup ventilatorjev od podjetja Geneplanet? Ti ventilatorji so po oceni strokovne skupine, ki jo je imenovala Vlada, prišli v poštev kot zadnja izbira in še to samo v primeru, ko bi se dokupila dodatna oprema za njihovo nadgradnjo. Izmed vseh ponudb so bili najdražji, dodatna oprema pa sploh ni bila predmet pogodbe. Vaša politična odgovornost, gospod Počivalšek, je danes več kot očitna in po mojem mnenju bi morali odstopiti že sami. To bi bil odraz neke stopnje politične higiene, ki pa jo nekaterim politikom očitno primanjkuje.
Hvala lepa. Besedo ima dr. Franc Trček. Pripravi naj se mag. Branislav Rajić, izvolite.
Hvala lepa za besedo. Lep pozdrav vsem skupaj! Za uvod malo predzgodbe, ker gre predzgodba, ne vem, kaj je Šarec pustil, kaj je ta pustil, kaj je tisti pustil. 4. maja sem naslovil na Vlado zelo preprosto vprašanje kakšne so bile zaloge nujno potrebne zaščitne opreme od leta 2000 naprej po posameznih letih v skladiščih Zavoda Republike Slovenije za blagovne rezerve in sem dobil kratek odgovor, nimam težav z njim, ne rabi biti dolgo nakladanje, zgolj od leta 2006 naprej. Zakaj? Zavod Republike Slovenije za blagovne rezerve zalog zaščitnih sredstev do leta 2006 ni imel, pa bi zdaj lahko tukaj nabijal prva Janševa vlada, dve leti jih ni bilo, ker je bilo to decentralizirano. Takrat se je nekaj malega nabavilo, dober tisočak kirurških mask, FFP3 2006, dober 1,7 milijona rokavic, 5000 kombinezonov, pa dve in pol toni dezinfekcijskih sredstev, na kar so te kirurške maske padle na 400, ostalo je približno ostalo isto, za časa druge Janševe vlade je bilo teh kirurških mask zgolj 200 v blagovnih rezervah, pa bolj štejte, da nekdo dela 13-urni šiht, pa da si na dve uri in pol to menja, za koliko ljudi, na kar 2014 se to malo popolni, 2015 zaradi migrantske krize kirurške maske in rokavice padejo dol in potem so te količine tukaj nekje do pred epidemijo identične. Vmes naraste edino malo ta tonaža dezinfekcijskih sredstev nekoliko število kombinezonov. To so neka dejstva. Če se hočemo nabijati za nazaj lahko, potem vse Vlade pribijamo na pranger vključno prvo in drugo, ko je bil predsednik Vlade Janša. Sedaj nadaljeval bom z nekim citatom, citat gre takole: »Biti v revoluciji je bila svoboda. Osvobojenost od vseh norm sobeg svoji svobodi, ki je bila utemeljena v skrajni izpostavljenosti smrtnost.« začetek stavka pa je to eden od njih, Dušan Pirjevec se je spominjal. To so besede Dušana Pirjevca iz knjige Jožeta Pirjevca Partizani. Gre za dogodke, ki so se dogajali pred 78 leti v istem času kot ta zgodba okoli mask. V zgodovini ONB to poznamo kot tako imenovani levi odklon oziroma partizansko vojvodstvo. To afero, ki jo imamo sedaj bi lahko poimenoval radikalno desni odklon in vojvodstvo nekega ministra, ki je že tretji mandat na istem ministrstvu in te Vlade. Boj za epidemijo ni izgovor za te vaše rabote. Boj za epidemijo smo v osnovi začasno zmagali državljanke in državljani. V osnovi z zelo preprostimi ukrepi, ki se niso kaj dosti spremenili v času beneške pa dubrovniške republike imenujejo se higiena. To je to. Sedaj v stališču SDS - gor v pisarni sem poslušal - je bilo ubesedovanja nekako takole, da niso bila možna direktna naročila iz Kitajske pa od kitajskih podjetij. Po drugi strani edino Slovenija in Bosna in Hercegovina so izjeme v teh naročilih, vsi drugi so naročali direktno in v glavnem ali preko ministrstev kjer piše zdravstvo zdravju v naslovu ali preko drugih institucij, organov države, kjer boste tudi našli to besedo a, potem so vse druge evropske države nemogoče, če logiko nekako izpeljem do konca. Jaz osebno mislim minister veste zakaj bi vi morali odstopiti. Vi ste ubesedovali in se celo hvalili s tem, da ste celotno tveganje nakupov prenesli nanje, na dobavitelje. Pa krščen Matiček gospodarski minister je zadnji, ki bi lahko v kriznih časih rekel ah, saj mene to kot državo skoraj ne zanima, če pa neko slovensko podjetje nasrka na tem kaj je to »frendly fire« kolateralna škoda. To so vaše besede. Pa gospodarski minister bi v teh - to, kar ste vi imenovali zlasti bivši državni sekretar sedaj poslanec - v vojni smo bili. Vi bi jih morali nekako zaščiti. Potem ta zgodba, ki ste jo ubesedovali tudi, če maska, ki je na pol okej nas še vedno na četrt zaščiti - ne bi bil rad nesramen -, ampak takrat, ko ste bili na odgovorni funkciji midva sva se prvič srečala v vaših termah, če bi rekli, dobro, če bazen ob pol vode izteče v eni noči je to še vedno bazen, v katerem lahko na četrt plava. Jaz zgolj logično poslušam razmišljati o teh norostih, ki si jih gremo. Dobro marže, dobički, kolegi iz LMŠ je tukaj govoril, če so neki predihovalniki beseda ventilatorji se mi je zagravžala za pet reinkrenacij priznam je ne bom uporabljal, če jih dva, trikrat preplačaš pa še ni ustrezen, če se izkaže, da so neke marže, ki gredo čez 100 % mislim, če to ni vojno dobičkarstvo, potem res ne vem kaj je. Sedaj izpade iz tistega vašega v bistvu nadiranja, arogantnega nazaj krivi so mediji, zakuhali smo to v opoziciji pa nad kriv je gospod Gale, ki je po vaše nekaj nad neodgovorni lenuh, ki pobegne na bolniško. Čakajte, so neke mere arogance, potem imamo naše gospodarstvo pred resničnimi izzivi in tako naprej. Tukaj se pa strinjam s tisto kolumno Mihe Mazzinija. Vi ste lepih 5 let debelih krav MGRT minister. V opisu ministrstva piše »gospodarski razvoj in tehnologijo«. Veliko večino prvega mandata sva se driblala s tisto strategijo pametne specializacije, ki je še vedno en tak slab - vas bom citiral - srednješolski spis, čeprav na srednješolske spise se res ne spoznam. In tudi to je razlog za odstop, a veste. Ker jaz si v 21. stoletju gospodarsko ministrstvo razumem kot ministrstvo, ki se ukvarja za gospodarskim razvojem in tehnologijo. Kot je lepo rekel tisto nagrajeno podjetje iz Lendave, kako bomo z glavo delali, potem šele z rokami, da bomo delali neke izdelke, da bomo imeli večji BDP, da bomo imeli vsi neko boljše življenje. In to v vseh treh vladah, v katerih ste bili, niste ravno dosegli. Ne bom rekel, da niste nič delal, daleč od tega, vsak minister seveda nekaj dela, ampak MGRT ni neko kšeftanje vaši-naši, en zadovoljen, drugi nezadovoljen, dajmo reševati firmo od mame, dajmo bratrancu zrihtat šiht, da bo nek zaslužni zelo bogat penzioner klical pa bo hčerki zrihtal šiht. A veste, evo, to sta dve blazno različni ideologijo med sedanjo opozicijo, verjetno z izjemami nekega dela opozicije, ki mene zdaj hoče tožiti, in to koalicijo, ne? Vi ste kao, ja, ve se, kdo je glavni vojvoda, potem ste podvojvode, zdaj smo mi pri koritu, finančni minister ko je v opoziciji ruši, zdaj si bomo mi talali, kakor si bomo talali – to je vaša ideologija. In potem še očitate opoziciji »kaj delate, grete se interpelacijo«. Od kdaj obstaja državi zbor je bilo 43 interpelacij, 21 jih je vložil SDS. Dobro jutro, Slovenija. S tem bom zaključil.
Hvala lepa. Za besedo je zaprosil minister Zdravko Počivalšek. Izvolite.
Hvala za besedo, predsedujoči. Zdaj, očitek LMŠ-ja je, da sem marioneta in izvrševalec ukazov. LMŠ mi vztrajno očita, da sem to, kar sem zdajle povedal in da sem na nek način delal to, kar mi je naročil nekdo drugi. To, kar sem bil v dveh prejšnjih vladah, sem tudi zdaj. Res je, da sem član ekipe, včasih sem back, včasih sem levo krilo, playmaker, center, vedno pa sem del teama in to bom tudi naprej. In cilji mojega teama so tudi moji cilji in dogovori našega teama so tudi moji dogovori. In zdaj, če to težko razumete, to celo razumem zato, ker ste navajeni način, da nekdo režira ali pa, da režira ena oseba, drugi pa igra. Zdaj, glede očitkov o prelaganju odgovornosti. Zaradi izjemnega obsega prispelih ponudb, zagotovitve hitrejšega preverjanja ustreznosti teh ponudb ter varnostnega preverjanja ponudnikov zaščitne opreme je vlada 24. marca imenovala medresorsko delovno skupino. To skupino je sestavljalo devet predstavnikov iz šestih resornih ministrstev. In medresorska delovna skupina je že na prvem sestanku z namenom boljše preglednosti nalog in delovanja skupine vzpostavila protokol, ki natančno določa postopek nabave zaščitne opreme in v njem so jasno določene naloge posameznih državnih inštitucij, natančno pa je opredeljen tudi postopek nabav zaščitne opreme. In ker so bila skladišča ob razglasitvi epidemije prazna, je hiter dostop do opreme bil praktično nemogoč. In ministrstvo je z namenom zagotovitve čim prejšnjih dobav zaščitne opreme in pomoči zavodu 25. marca imenovalo tudi projektno skupino za koordinacijo in izvedbo nabav zaščitne opreme oziroma sredstev in opreme. Tukaj ne gre za nobene prokuriste dodatne, ampak za to, ker je zavod, sicer ustanovljen za skrb na tem energetskem in prehrambnem področju tudi za primer vojne, bil v tistem trenutku potreben dodatne kadrovske pomoči zaradi silne ponudbe različnih ponudnikov ali pa zaradi velikega števila, o katerem ste tudi že veliko govorili, različnih ponudb, ki jih je bilo potrebno obdelat. Ministrstvo je z željo po korektnem, dobrem in predvsem tvornem sodelovanju, v projektno skupino imenovalo tudi gospoda Galeta, ki je bil zadolžen za pravno podporo in izvajanje nalog, s strani zavoda. Član projektne skupine je bil tudi Terče, ki ga omenjate, vendar ni imel pooblastil za sprejemanje odločitev, temveč so bile [[…]]Skratka, v skupini, so bili imenovani zato, da delajo pomoč pri koordinaciji in čimprejšnji realizaciji nabav zaščitne opreme. Projektna skupina je angažirana, zato, da pomaga zavodu pri operativnih nalogah pri dobavi zaščitne opreme. Niso imeli pooblastil za vodenje postopkov, bili so zunanja operativna pomoč. In če pogledate dobro, ker vidim, da ste dobro obveščeni, da so vse pogodbe, ki so bile na zavodu podpisane, bile podpisane s strani treh vodilnih delavcev Zavoda in med njimi tudi gospod Gale, ki je podpisal kar nekaj pomembnih pogodb. On ni bil navadna delovna sila, ampak je bil v času odsotnosti direktorja, zaradi okužbe z Covidom, imenovan od njega za to, da ga zastopa in vodi zavod in je ves ta čas imel možnost, to, kar sem povedal tudi v uvodnem govoru, da bi, karkoli ne bi bilo v redu, ne podpisal, preprečil podpis, zato, ker nismo z naše strani ničesar počeli in tudi, ko govorite o mojem vplivanju preko telefona, za podpis nečesa, v trenutku, ko sem govoril o tem, da se mora nekaj izvesti, je bila tista pogodba že dolgo podpisana. Šlo je za zagotovitev posla na Kitajskem, ne pa podjetju. To podjetje je že imelo pogodbo z zavodom in to pogodbo je podpisal eden od vodilnih delavcev zavoda. Tako da, jaz nisem imel kaj vplivat na to, da bi oni ta posel dobili in ta podatek si dobro poglejte in tudi dobro poslušajte tiste telefonske pogovore, da boste znali povezati vse zadeve, ki grejo skupaj. Seveda pa drugače lahko zavajate še naprej. Nekaj o neposrednih nabavah. Zdaj, o tem, da zavod ne more izvajat neposrednih finančnih transakcij na Kitajsko, tega niste od mene nikoli slišali, pa ponavljate to tolikokrat že, da že sam moram it preverit, zadeve nazaj, ali sem res kje kdaj kaj takega rekel, pa sem se fejst trudil, pa nisem, ne po spominu, ne po časopisih, našel nikjer take moje izjave. Seveda govorite o tem, da so časopisi pisali, govorite o tem, da so neki moji sodelavci te zadeve izjavljali, vendar, jaz vam tukaj povem, da tega nikoli nisem izjavil. Predplačila in pa neposredne nabave. Glede neposrednih nabav, ni bil sprejet nikoli nikakršen sklep ali pa drug zavezujoč dokument. Tudi tega niste od mene slišali. To je bila samo racionalna odločitev in edina smiselna odločitev, kot posledica razmer, ki so vladale na trgu zaščitne opreme. Zdaj, če se ne spoznate na posel, pa ne veste, da je pač, v trenutku, ko je iz nekega področja, ki je 8 tisoč kilometrov oddaljeno, nemogoče pripeljati blago, nemogoče potovati tja, tudi če bi to izvedel, bi tam šel v karanteno, je vse to, kar zahtevate, brezpredmetno. Tudi navajanje, prejle, izjav o tem, da so ene države to delale. Jaz poznam samo dve večji državi, ki sta direktno to zadevo delali, vse ostalo je zavajanje. Mi takih resursov nismo imeli, da bi lahko to naredili. Večina dobaviteljev je namreč zahtevala 100 % avans, tveganje za takšne posle je bilo preveliko in s predplačili bi lahko ogrozili državni proračun, kot se je to zgodilo v nemalo državah. Vlade so opremo vnaprej plačale, opreme pa niso nikoli prejele in zato smo se odločili za način, ki je nam zagotovil dvoje: prvič, da smo blago dobili, in drugič, da nismo denarja izgubili. In za to nosim vso potrebno odgovornost jaz, tu nimam nobenega strahu. Danes, ne vem katerega junija, govoriti o razmerah med 13. marcem pa 10. aprilom, je pa smešno, na način, kot to počnete vi. In tudi ko govorite o cenah pa o dobičkarstvu, ste smešni. Ja, maske v normalnih razmerah stanejo 10 centov, v tistem času jih pa nismo dobili, ne mi ne sosedje, nihče v Evropski uniji. Govorili ste o nabavi preko Evropske komisije. Tudi to smo naredili, vendar bi ventilatorje dobili šele čez eno leto. Tu je igrala glavno vlogo časovna komponenta, zato ker smo morali zagotoviti v tistem času zaščitna sredstva, predvsem mislim na maske, in ventilatorje, kakorkoli, tudi meni že ta beseda ne gre rada iz ust. Mi smo poskušali ali pa naredili, da so posredniki poskrbeli ali pa dobavitelji za izvozne papirje, certifikate, plačilo carine, prevzem opreme na Kitajskem in opremo pripeljali v Evropo. To niso bile enostavne zadeve. Kitajska je vmes čez noč spreminjala predpise. Nismo imeli ne resursov ne znanja, da bi to naredili. Seveda je strokovnjakov za poslovanje s Kitajsko zdaj veliko. Tako kot je bilo veliko dobaviteljev, ki so menili, da bodo opremo enostavno dobavili, realnost v praksi je bila pa popolnoma drugačna. Podjetju LRM - to je podjetje za ventilatorje - so, na primer, po navodilu brazilskega predsednika Bolsonara zaradi velike potrebe po ventilatorjih v Braziliji pri proizvajalcu zaplenili 10 naročenih in že plačanih ventilatorjev. To podjetje je za nabavo ventilatorjev prejelo predplačilo od nas, ker pa jih niso dostavili, so predplačilo zavodu dne 15. 4. 2020 vrnili. Prav tako je zaradi težav z dobavo od pogodbe odstopilo podjetje MESI, razvoj medicinskih naprav, d.o.o. Nobeden od dobaviteljev ni mogel več spoštovati dobavnih rokov in cen, razen v primeru večjih naročil, kot je bilo v primeru Francije za preko milijardo kosov mask ali pa Italije za več kot 100 milijonov mask. Ti dve državi sta ločeno zakupili celotno proizvodnjo večjih proizvajalcev za več mesecev in vse proizvode v lastnih skladiščih varovale s svojimi varnostniki, dokler jih niso poslali domov z lastnimi letali. Zavod česa takega ni mogel izpeljati, in to so tudi sami večkrat izpostavili. Kar se tiče očitkov v zvezi s Slovensko akademijo znanosti in umetnosti. V prvi vrsti želim poudariti, da cenim prizadevanja ustanove SAZU in gospoda Emrija glede morebitne dobave iz pokrajine Nanjing. Vendar ponudba ustanove SAZU je bila ena izmed vseh prejetih ponudb za dobavo zaščitne opreme. Bila je nekoliko nenavadna, saj bi zavod moral skleniti pogodbo s kitajsko pokrajino, ne s komercialnim ponudnikom zaščitne opreme. Ustanova SAZU je na MGRT posredovala ponudbo, ki jo je na osnovi prejetega ažurnega seznama potreb po medicinsko-tehničnih sredstvih, za katera je zaprosilo MGRT, kasneje popravila in posredovala ponovno. Gospodu Emriju je bilo večkrat pojasnjeno, da je treba urediti pogodbo s proizvajalcem oziroma regijo Nanjing in izvozne papirje. Poskrbeti je bilo treba za certifikate, plačilo carine, prevzem opreme na Kitajskem in opremo pripeljati v Slovenijo. Tega mi nismo mogli narediti, tudi kot država ne, zato ker nismo imeli resursov za to. To so naloge, ki so jih prevzeli v drugih poslih dobavitelji zaščitne opreme, s katerimi je zavod sklenil pogodbe. MGRT je gospoda Emrija pozvalo tudi, naj poskušajo oni najti uvoznika, ki bi bil pripravljen to storiti. Ponudili smo mu tudi pomoč pri organizaciji transporta opreme, ker smo takrat že prišli do tega, da smo vzpostavili zračni most in brezplačno koriščenje skladiščenja našega logističnega centra Quingdao na Kitajskem. Pomembno je povedati še to, da smo vso opremo, ki smo jo kupovali, kupovali po načelu dostavljeno in plačano v Slovenijo, ne pa na kitajskem. Tukaj gre v tistem času za ogromno razliko. Če je nekdo ponudil neko opremo in o tem, ko govorite, zamolčite, ali je to bilo možno pripeljati v Slovenijo, to je prva zadeva, ki jo je treba razčistiti. Druga, o kateri pa morate tudi razmisliti, je pa čas te dobave. Eno je govoriti o nabavah med 13. marcem in pa 10. aprilom, pa še potem malo, ajde, do 20. aprila, drugo pa so cene s katerim barantate na obdobje konec aprila pa cel maj. Zato, še to moram povedati pri tej zadevi SAZU, da je ponudba za zaščitno opremo ventilatorje, predvidevala sukcesivne dobave, kar bi pomenilo, da bi bili dobavni roki bistveno daljši, kljub temu pa, da ponudba ni bila popolna, pa ves čas govorite, da je, smo jo iz ministrstva takoj poslali v pregled na medresorsko delovno skupino in z gospodom Embrijem opravili nešteto razgovorov. Zato je trditev, da smo zavrnili ponudbo, neresnična in korektno smo jo pregledali in posredovali naprej. To še enkrat ponavljam, pa zdaj, če bomo se šli to igro, lahko to delamo do konca te interpelacije. Število ventilatorjev. Zavod za blagovne rezerve je s strani Ministrstva za zdravje pridobil informacijo o stanju in številu ventilatorjev v Republiki Sloveniji kot tudi potrebah za njihovo nabavo. Zdaj, po naših podatkih jih je 281 milo vseh, ampak ključna zadeva o kateri pa zavajate, je pa ta, da je le 168 ventilatorjev takšnih, ki so primerni za zdravljenje bolnikov s COVID-19. To niso moji podatki. To so podatki, ki smo jih dobili od Ministrstva za zdravje. Lahko razpredate še naprej koliko je teh ventilatorjev, takih in drugačnih. Ta dva podatka smo dobili in mi smo vse zadeve temeljili na tem, se pravi, pri odločitvah za nadaljnje nabave, da je 168 ventilatorjev takšnih, ki so primerni za zdravje bolnikov s kovidom. To sem ponavlja jaz, ponavljali moji državni sekretar, pa lahko ugotovite, da jih je bilo tisoč, ampak ventilatorji taki in pa drugačni. Da še tukaj ne povem, pa bomo, bom tudi jaz prihranil še kakšno zadevo za nadaljevanje. Ministrstvo za zdravje je marca potrebe po ventilatorjih ocenilo med 200 in 400 in Zavod za blagovne rezerve jih je vse skupaj dobavil 148. Zakaj Ginplanet ali pa Geneplant za ventilatorje, kakorkoli. Naj pojasnim, da je bilo v času, ko so se podpisovale pogodbe za ventilatorje, to je okrog 18. marca, stanje spet bistveno drugačno kot sedaj. Takrat je bil pri vseh poslih ključen čas in rok dobave in karkoli boste rekli, vam bom prečekiral na čas in na rok dobave in s tem povezano ceno. Se pravi, da smo bili pod pritiskom, da čim prej realiziramo pogodbo oziroma dobavo. V času od 16. 3. 2020 pa do ustanovitve medresorske delovne skupine, je ministrstvo zabeležilo prejem okvirno 50 različno strukturiranih ponudb tako glede ventilatorjev kot tudi ostale dodatne opreme. Medresorska delovna skupina je kasneje prejela še dve ponudbi za ventilatorje in sicer za podjetje Interpart, Medical ter Mesi Medical. Glede nato, da je bilo ob ustanovitvi medresorske delovne skupine s strani zavoda že naročenih 323 ventilatorjev, se dodatno pregledovanje ponudb ni izvajalo. Pogodbe s prvimi štirimi dobavitelji so bile sklenjene v prvih dneh po razglasitvi epidemije, odločali pa so predvsem dobavni roki. Ker ste me že citirali po mojih gostovanjih na takih in drugačnih medijih, sem takrat večkrat povedal, da smo kupili ventilatorje, ki so bili dobavljivi takrat, ko je bila potreba jasno izražena. Cene za ventilatorje, ki so nižje in pa dobavni roki, ki so bili šest mesecev ali pa leto kasneje, pa nam niso bili aktualni. In tudi ponudba oziroma razpis Evropske unije je omogočal nabavo ventilatorjev, ampak smo rezervirali, mislim da na tistem natečaju, rezervirali, ne kupili, 300 ventilatorje, bi bila šele naslednje leto. Še nekaj o tehnični ustreznosti o kateri ste tudi veliko povedali. Ekipa dr. Noča ne potrdila ventilatorje podjetja LRM, RAM 2, Gorenje, Interpart in Messi. Dr. Podbregar pa je potrdil tehnično ustreznost ventilatorjev Geneplanet. Še enkrat ponavljam, da pri maskah in pri ventilatorjih je bila ključna časovna komponenta in danes govoriti vse te zadeve brez povezave s tem, je pač preprosto zavajajoče. Še prej je predstavnik Levica v uvodnem govoru pojasnil, da se je za opremo porabilo, to kar ste tudi vi govorili, gospod poslanec, spoštovani gospod poslanec, 180 – 200 milijonov. Še enkrat ponavljam, da je bilo na zaslonih jasno in glasno povedano, da je znesek na današnji dan 62 milijonov, da je v mojem odgovoru na interpelacijo 42 milijonov. To so številke, ki so bile dosežene. Pogodbe, ki so pa bile podpisane, ne bodo nikoli realizirane, zato ker dobavitelji tega niso mogli narediti in so odstopili od teh pogodb, zato bi vas prosil, da o teh številkah 120, 180 in 200, ne zavajate več. In odgovorno trdim, da bo tista številka, ki sem jo v uvodu povedal, številka ki bo najvišja možna za realizacijo tega kar je v tem trenutku veljavno. Se pravi, ko govorimo o tej številki 200, tako nikoli ni veljala, točna številka je 183 milijonov vseh podpisanih, ampak storniranih pogodb, realizacija pa še enkrat, napisali smo, je znašala 62 milijonov. Zaključil bom s tem, da še enkrat želim poudariti, da ko že ocenjujete, karkoli ocenjujete, upoštevajte časovno komponento 13. marec, 10. april, ko ni bilo možno priti v Slovenijo niti z osebnim avtom ali s težavami in ko so bile cene popolnoma drugačne. Hvala.
Hvala lepa. Za besedo zaprosi predlagatelj, poslanec Robert Pavšič. Izvolite.
Hvala lepa. Saj zdaj pa res zadeve postajajo zelo zanimive. Nekaj vam je ušlo, pa sem zelo dobro slišal ali pa ste nalašč povedali, ampak se bom kasneje k temu vrnil. Najprej gremo na številke. Spet manipulirate. Jaz nisem nikoli rekel 200 milijonov. Vzel sem pa poročilo Zavoda za blagovne rezerve z njihove spletene strani, koliko pogodb je bilo realiziranih, delno realiziranih, koliko jih je v teku in koliko jih je pozvanih za izpolnitev in vsega skupaj znese 108 milijonov. To so uradni podatki vašega zavoda pod vašo ingerencoJa, lahko odkimavate, Zavod za blagovne rezerve sodi pod ingerenco Ministrstva za gospodarstvo. Kdaj ste vi izjavili, da država ne more neposredno zastopati oziroma nakupovati od podjetij v tujini? Dnevnik, 2. aprila, poroča, Slovenija pa ne more izvajati neposrednih finančnih transakcij na kitajsko, saj lahko posluje zgolj s slovenskimi dobavitelji, »to ni odločite te Vlade, temveč je stvar veljavne zakonodaje«, pojasnjujejo na gospodarskem ministrstvu. Potem še zdaj niste gospodarski minister, če na te izjave niste odreagirali in zahtevali demantija. Danes smo že sredi junija, dva meseca časa ste imeli za demanti ali pa vsaj sanacijo tega, kar ste rekli. Samo nekaj časa vam je ustrezalo to, nekaj pa ne. In vsakič, ko spregovorite o številkah neke nove zadeve servirate. Konec marca, ste rekli, mogoče sem preslišal, konec aprila je bila ocena, da rabimo 200 do 400 ventilatorjev. Ja, počakajte, vaš sekretar, ki vas je nadomeščal na Komisiji za nadzor javnih financ, ki je obravnavala poročilo je rekel, da rabimo od 100 do 200 novih ventilatorjev, predihovalnikov. Ali to pomeni, da je na pamet govoril? Dvomim. Ali pa sploh ne komunicirate, ker očitno je, da ne komunicirate z nobenim. Ne z Ministrstvom za zdravje, ne s svojim sekretarjem, sploh pa niste v zadnjem mesecu dni komunicirali z nami. Enkrat ste se tukaj pojavili in še tistikrat prebrali svoje in odšli. In potem se sprašujete zakaj smo tako dvomljivi do vas, zakaj dvomimo. Ja, karkoli smo dobili do sedaj iz Ministrstva za gospodarstvo ali pa iz vaših poročil se je na koncu izkazalo za vsaj nekredibilno. Vaše poročilo, ki je del vašega odgovora na interpelacijo govori o seznamu ponudb za ventilatorje na dan 17. 3., tukaj notri ni SAZU-ja. Boste pa imeli selektivno, seveda, se je zelo mudilo. Sedaj bom povedal, sedaj grem pa naprej, tisto, kar je bilo zelo zanimivo. V poročilu Vlade je omenjeno, da je 17. marca GenePlanet ponudil dobavo 220 ventilatorjev Siriusmed air 30 po ceni 39 tisoč 249,20 evra, in sicer po naslednji dinamiki. Prva dobava 23. marca, nato 30. marca itd. Citirano iz vašega poročila, ki je sestavni del odgovora na to interpelacijo. Sedajle, pred nekaj trenutku ste rekli, da je bil ta posel med GenePlanetom in družbo Siriusmed že dano sklenjen. Vi ste imeli pa ponudbo 17. marca. In to ne na Zavodu za blagovne rezerve. To ponudbo ste imeli na Ministrstvu za gospodarstvo. Dokaz za to imam tukaj, mail, Marko Bitenc piše Alešu Cantaruttiju in ostalim, Andreji Potočnik, zanimivo, Andrej piše na gmail, ne na službeni naslov. Seveda ker takrat še ni bila vaša medresorska komisija ustanovljena. To je bilo 17. marca. In do tistikrat se je delalo malo drugače, malo po domače. »Pošiljam še enkrat ponudbo, v oklepaju, ki bi naj bila danes že potrjena, zaklepaj, v priponki. Respiratorji sedaj čakajo v skladišču in so lahko dostavljeni čez 3 dni.« 17. 18. marca, kaj ste vi naredili? Dvignili telefon, poklicali Zakrajška: »Bitenc mora ta posel dobiti. Vi pa plačajte sedaj.« Če pa sedaj vam ni vse jasno, potem pa ne vem kdaj vam bo. Pa gremo še enk korak nazaj mogoče. Spomnimo se začetek tega leta, ko ste nas nabivali na vse možne prangerje, da nujno potrebne maske diniramo Kitajski. Pa smo stokrat razložili, milijon 200 tisoč mask je kupilo zasebno švicarsko podjetje, država je pa pristopila s četrtino kritja transportnih stroškov za dostavo te zaščitne opreme na Kitajsko. In Ljudska republika Kitajska nam je bila za to hvaležna. In kaj je naredila? Dala nam je donacijo, na to vprašanje mi niste odgovorili, dala nam je donacijo zaščitne opreme in omogočila, da kupimo 220 ventilatorjev mimo vrste po tovarniški ceni. In sedajle ste priznali, da je bila družba GenePlanet izbrana s strani MGRT, da izpelje ta posel. Vi ste priznali, da je bila ta družba izbrana, da izpelje ta posel. Jaz ne vem, res ne vem. Gremo še eden korak. Na Tarči ste bili vi pa gospa Jelka Godec, ki se je zgovarjala, da ne moremo speljati poslov neposredno s Kitajsko in je, potem na tvitu objavila, da je 16. marca dobila poziv [[nerazumljivo]]to je kitajsko ministrstvo za gospodarstvo pa komunikacije, da naj določimo podjetje, ki bo izpeljalo ta posel. Mislim sedaj se je pa dejansko vse skupaj tako lepo zložilo in je vsem vidno. Tebi Jani marsikaj ni jasno.
Prosim, za pozornost.
No, takole še enkrat od začetka, da se ne bomo zmedli. V dveh, treh urah, v dveh urah, v treh urah je rekel bom imel bodo naredili bančno garancijo za tega Bitenca, Bitenc pa bo moral posel dobiti vi pa plačajte sedaj in Zavod za blagovne rezerve je Družbi Geneplanet diagnostika nakazal 8 milijonov 853 tisoč 306 evrov. Če pogledamo prej vaše vladno poročilo prva dobava 23. marca na to sukcesivno 30. marca glede na vaše poročilo 23. marca ni bilo nobene dobave, čeprav so bili predihovalniki po tem emajlu že v skladišču. Gremo naprej. 24. marca STA - Slovenska tiskovna agencija - poroča, da je predsednik Republike Borut Pahor na pogovor sprejel kitajskega veleposlanika v Sloveniji, dogovorila sta se, da bosta Slovenija in Kitajska v vsestranskih humanitarnih znanstvenih in gospodarskih stikih za preprečevanje posledic pandemija korona virusa. Ob izbruhu korona virusa je Slovenija Kitajski namenila nujno humanitarno pomoč na klic na pomoč iz Pekinga za zaščitno opremo, ki bi pomagala preprečevati nadaljnje širjenje virusa je Slovenija sredi februarja na Kitajski poslala 1,2 milijona zaščitnih mask, ki jih je donirala slovenska podružnica podjetja [[nerazumljivo]], Slovenija pa je krila četrtino stroškov prevoza. Veleposlanik se je Pahorju zahvalil za podporo in pomoč Sloveniji v najtežjih trenutkih. Sedaj evropskim državam pomaga Kitajska, ki v Evropo pošilja na milijone mask in drugo medicinsko opremo za zajezitev pandemije. Slovenski predsednik se je veleposlanik zahvalil za posredovanje pri dobavi respiratorjev. Veleposlanik je zagotovil, da podjetje, ki dobavlja respiratorje skrbelo, da bo dobava v Slovenijo tekla kot je bilo dogovorjeno. Po prvih 20, ki so prispeli v Slovenijo v ponedeljek naj bi jih do začetka prihodnjega tedna dobavili še sto, v dveh tednih pa skupno 220. Naj še enkrat spomnim. Dan prej na zavod glede na vaše poročilo ni bilo nobenih dobav, čeprav je prišla donacija 20-ih predihovalnikov. Kdo je zavajal vaše poročilo veleposlanik, predsednik Republike? Je pa zanimivo kako gredo skupaj datumi in številke. Geneplanet ponudi 220 ventilatorjev kitajski veleposlanik navaja enako številko. Geneplanet ponuja prvo dobavo 20 ventilatorjev 23. marca naslednjo do konca tedna in tako nadalje tako vi trdite. Veleposlanik pove, da je v Slovenijo na dan prišlo 20 ventilatorjev naslednji pa pridejo konec tedna torej 27. marca, ampak tako je. 23. marca nobeden ventilator ni bil dobavljen, 27. marca nobeden ventilator ni bil dobavljen. Prve predihovalnike je glede na poročilo družba Geneplanet dobavila 6. aprila, notri piše 22 plus kompresor verjetno se malo zameglijo številke. Naslednja tranša prede 15. aprila in sicer 28 ventilatorjev in kompresor. Še naslednja, 22. aprila 10 ventilatorjev in kompresor in 29. aprila, ampak tega ni več v poročilu. Nam je pa podatek povedal državni sekretar na seji Komisije za nadzor javnih financ 5. maja, 50 ventilatorjev vsega skupaj 110 polovica ponujenega. Zakaj? Bom pa jaz tezo postavil, ker je vmes 23. aprila izbruhnila afera na oddaji Tarča in je nekdo se povlekel nazaj. Imam še drugo tezo in teorijo, ki je verjetno bolj resnična, ampak je ne bom tukaj dal, če me bo pa kdo kaj vprašal pa bom povedal. Ma ne, bom kar povedal. Zakaj bi se [[nerazumljivo]]. Da je prišlo le do polovice realizacije, je še nekaj razlogov. Za to je treba pogledati samo par dni pred zaprisego vlade. Po naših informacijah naj bi ministrstvo za gospodarstvo med 10. in 12. marcem – podatke za to še čakamo, smo uradno zaprosili – družbi SiriusMed nakazalo 1,8 milijona evrov za nabavo 220 ventilatorjev. Takrat 12. marca naj bi se zgodil tudi nek sestanek - kdo se ga je udeležil, predvidevam, da veste vi, minister -, na katerem naj bi vam bilo razloženo, da tako mogoče nebi šlo in bi bilo bolje, da to izvede zasebna družba. Tudi na tej točki predvidevam, da so vam razlogi znani, minister. Baje ste želeli plačilo preklicati, pa je bilo že izvedeno, denarja pa kitajska družba ni želela vrniti. Zato ste določili zasebno podjetje, da dokončno izpelje to nabavo, vendar je baje to podjetje kitajskemu plačalo le polovico, torej 900 tisoč evrov, in se kasneje želelo pogajati za drugo ceno polovice, kar je tudi njegov poslovni model. Tukaj pa se je zapletlo. Druga stran, torej kitajska, tega ni sprejela, zato je urgirala tudi meddržavna diplomacija. Rezultat je bilo poročanje Slovenske tiskovne agencije. In če zdaj 1,8 milijona evrov delimo z 220 ventilatorji, dobimo dobrih 8 tisoč evrov. Kolikšna je bila že ponujena cena sedemnajstega? 36 tisoč 400. Torej 28 tisoč evrov razlike za posamezen kos, krat 110, je to 2 milijona 800 tisoč evrov – samo na enem poslu. Zato se je tako mudilo. Zato se je pritiskalo, da strokovnjaki čez noč za primerne izberejo točno določene predihovalnike, zato so na te strokovnjake pritiskali posamezniki s kabineta in raznih skupin, tako Mitja Terče kot tudi Andreja Potočnik. Prav trmoglavo ste silili v nakup točno določenih – najmanj primernih in najdražjih – prehihovalnikov. Preveč je vsega tega in vem, da boste zato gladko zavrnili. Boste rekli »to ni res«. In spet vam je smešno, ker s temi milijoni mi tukaj kupčkamo kot da so bombončki. Čeprav ste reševali življenja, je to vam smešno, da se je preplačevalo, da se je izbralo podjetje, da izpelje meddržavni posel zaradi tega, da se je ustvarilo veliko razliko v ceni. In so vam povedali, to je bilo javno objavljeno: gre za posel SDS, gre za firmo, povezano z SDS. To so vam povedali in vi ste to dopustili. In zdaj se vam zdi to še smešno. Oprostite, meni se res ne zdi smešno. Jaz sem, cel čas sem upal, da se motim. Ampak danes ste priznali: družba Geneplanet je imela sklenjeno pogodbo s Kitajsko. Hkrati je pa to bila donacija države državi, v kateri naj bi bilo potrebno zaradi kitajske strani določiti posrednika. To se je pa zarekla nekdanja poslanka in zdajšnja sekretarka v kabinetu predsednika vlade. Njej se je zareklo »Kitajci zahtevajo določitev posrednika«. Ja, ni res. Vi ste zahteval določitev posrednika. Ne samo, da ste zahtevali določitev posrednika, določili ste ga, in to natančno izbranega. Tistikrat bi to lahko izpeljala tudi katera izmed državnih firm. Ponudba za transport, to je pa tudi vaš sekretar priznal, je bila in je bila zavedena, zavedena je bila med seznam ponudnikov. In to je bila ugledna farmacevtska firma slovenska, ki bi to izpeljala za minimalne stroške. Ampak ne, očitno se ta praksa v Sloveniji ne bo nikoli izpela, iztekla ali ne vem kaj še, vedno znova bomo nabasali na neke afere, kjer je nekdo samo zaradi tega, ker je bil ta pravi čas, na ta pravem momentu, pa imel ta prave prijatelje, si izdatno omastil prste. In to ste vi, minister, dopustili, in meni, to res mi ni smešno.
Hvala lepa. Besedo ima poslanec, mag. Branislav Rajić. Izvolite. Pripravi pa naj se Miha Kordiš.
Hvala, gospod predsedujoči. Ko ni drame, jo je treba naredit. Ta interpelacija se je začela zelo dramatično, seveda, v takem tonu in z neizogibno klišejsko bombo, interpelacijo, ste si spisali sami. Manjkala je samo tista znana obsodba iz polpretekle zgodovine, narod vam bo sodil sam. Ampak, šlo je za očitno napeljevanje in poudarek, na »dušebrižništvo« predlagatelja, predvsem in zlasti zdaj, ko je iz koalicijskih skočil v opozicijske vrste. Še ena trditev, da ne drži, da alternative niste imeli, je izrečena, seveda, je alternativa bila, ampak, kakšna pa je bila ta alternativa? Da se prepustimo usodi, da se življenja naj kar rešujejo sama, ali bi si mogoče kdo, če grem res v absurd, mislil, da bi se minister Počivalšek mogel postaviti pred kaki elektronski mikroskop, pa razlagat virusom, da naj ne udarijo, da bi se vse izpeljalo po vseh določilih Zakona o javnih naročilih. Tudi ta zakon, v svojem 46. členu določa, pod kakšnimi pogoji in kdaj se lahko nabave opravijo brez izpolnjevanja vseh pogojev, kot so predpisani za redne nabave in izkušnja Slovenije je zelo podobna izkušnjam drugih držav Evropske unije, s tem da je v drugih državah žal bilo veliko manj teh »mrhovinarskih« vzgibov, da je zdaj treba nekoga, ki je nekaj opravil, napadati in, če se le da, uničiti. Mi smo se skušali, vsi skupaj in seveda minister, ki je bil v nabavah, izogibati tem neobvladljivim tveganjem, ki so bila povezana z nabavami na Kitajskem in res je, da je kot pojasnilo, tudi rečeno, da nimamo tako močne diplomacije, ampak, nobena država nima tako močne diplomacije, da se bojuje s prekupčevalci, ki so na ta način zelo, zelo služili. Izjema sta Francija, Nemčija in tu se na nek način konča. Tudi Španiji to ni zaleglo. In, znani so primeri tudi, da so države pošiljale varnostnike na Kitajsko, da varujejo ponudnike oziroma prodajalce pred prekupčevalci. Če pa to vemo, potem je jasno, v kakšni situaciji smo se znašli. In tudi še ena nelogična trditev v tej »interpelacijski« napovedi, da rečem, ali introdukciji, je bila ta, da je zelo čudno, upravljat se po režimu, naj stane, kaj hoče. Ali kdo od nas ni bil kdaj v kaki situaciji, ko je rekel, naj stane kaj hoče, ampak to pa moram naredit in jaz tu ne vidim nič slabega, jaz to razumem, iz čisto človeškega vidika, ker, ko smo imeli ta odprta vrata države epidemiji, ko so Italijani umirali kot po tekočem traku, v tej situaciji pa res, ko vidiš, da so rezerve prazne in da tudi zdravniki ne morejo predvideti, koliko bomo potrebovali in kakšne zaščitne opreme, je res čas, da se udari z roko po mizi, pa če te snemajo ali ne, in rečeš, naj stane, kolikor hoče. Kako je ta situacija bila zelo zahtevna, pravi tudi en podatek, da so 13. marca, v Veterinarski zbornici Slovenije, so se odločili in vsem veterinarskim ambulantam, ki imajo »predihovalnike« ali ventilatorje, kot jim rečemo, so poslali obvestilo s prošnjo, da bi naj pripravili te za izposojo zdravstvenim zavodom in bolnišnicam, da bi v primeru hujše epidemije, lahko uporabili. Torej, bili smo pripravljeni uporabiti, tudi v takšni meri neustrezne, da so praktično za živalsko uporabo, za uporabo pri živalih. Torej, ti so bili ustrezni, ker, seveda, ko potrebuješ, tudi balon, s katerim »predihuješ«, pomaga, če si pripravljen sedet ob bolniku. Tako da, ta teza o neustreznih ventilatorjev, se mora obreči iz dveh razlogov in iz dveh zornih kotov. Prvo, ventilatorji, ki so neustrezni, so ocenjeni samo kot manj ustrezni, zato, ker so potrebovali dodatek in drugo ni to bila zadnja varianta po oceni, to je bila edina varianta, torej neke izbire velike ni bilo. In zdaj, ker se že operira s tem neustreznim in nadgradnjo, jaz sem si dovolil, da vam pokažem kaj je to kar loči neustrezen od ustreznega ventilatorja, to je cev z balonom za predihavanje s priključitvijo kot je ustrezna in ta stane 15 evrov po kosu, po tem kompletu, ta pa tudi se zamenjuje pri uporabi ventilatorja na sedem dni redno, ventilatorji pa se, filtri v ventilatorjih se menjujejo dnevno. Tako, da to je zadeva, ki ni problematična za nabavo in ki se redno dobavlja vsem bolnišnicah in t ni stvar, ki je iskočila zdaj v epidemiji, torej to moramo ovreči, toliko da smo na čistem. Nenazadnje to kar se pravi, da je nabavljeno 300 ventilatorjev, tabele jasno pokazujejo, da je nabavljeno 148 in to, da se ministra zaslišuje koliko jih je in kako on gleda na podatek koliko jih je, zakaj bi on to moral vedeti. Minister mora vedeti kaj mora nabaviti in to je ključno, ker za to je bil zadolžen, on ni inventurna komisija, ki bo po bolnišnicah hodila, spraševala zdaj koliko imate, če so vsi v redu in ostalo. Torej, tu se tudi moramo nekako odločiti, da smo pošteni, če že moramo eni druge na ta vidik opozarjati. Kot višek sprenevedanja pa opažam, da se ministru polaga na dušo in na jezik skoraj »mogoče ste bili samo izvrševalec«. Torej, vi se mu pravzaprav nočete zameriti, ker ste ga potrebovali nekoč in ga boste verjetno potrebovali v prihodnje, zlasti, ko boste za podjetja iz vašega konca verjetno kakšno pomoč in razumevanje ministrstva potrebovali, takrat je res dobro imeti v zalogo to, da se reče: »Ja, veste, ko je bila interpelacija, mi smo mislili, da je to Janša, niste vi.« Ampak to ni fer na tak način postavljati reči, ker minister ne beži od svoje odgovornosti in je za to, za kar je bil zadolžen, odgovoren in je to opravil kot se spodobi, kot smo videli v epilogu same epidemije. Zdaj pa naslednja tema, ki jo je treba odpreti, je to napačna uporaba te besede žvižgač. Namreč, za nas je pojem žvižgača Snowden in recimo Assange in jaz bi rad, da nekako tu se tudi ustavimo, ker mi slovenskega žvižgača še nimamo. Namreč vsako javno tožarjenje ni žvižgaštvo. Pravim žvižgačem je mar za javni interes in na nepravilnosti opozorijo takoj, ko jih zaznajo. Ko pa sodelujejo in potem čakajo na pravi medijski trenutek, da bi se junaško razkrili, to pa je potem nekoliko manj tipična situacija. In sploh, ko se umaknejo na varno, pa na bolniško in od tam sodelujejo v medijskem spektaklu, potem pa res mislim, da se vsak strinja, da dvojec Assange in Snowden ne moremo obogatiti s slovenskim priimkom. Ta gospod, o katerem smo govorili, rad bi samo spomnil, da je že podpisano pogodbo za 5 milijonov hotel z aneksom obogatiti za 3,8 ali 3,9, skleniti je tudi hotel pogodbo s ponudnikom za 10 milijonov, za katerega se je izkazalo že v prejšnjih poskusih sklenitev, da je nezanesljiv. In meni se to zdi bolj kot žalobno čivkanje, da je marmelada odletela kot to, da si resnično nekaj skušal pošteno narediti. Danes pa imamo polna skladišča in zato je plačano 62 milijonov. Torej, dajmo ne omenjati več 100 pa toliko, 200 pa toliko in ostalo kar se ves čas vsiljuje. Jaz mislim, da bi Zdravko Počivalšek »fasal« to interpelacijo v vsakem primeru, ker če ne bi zdaj in če ne bi nabavil te opreme in če bi ljudje umirali, potem bi verjetno »fasal« še hujše in še hitrejše, ker zaradi pomanjkanja opreme je to veliko bolj resen in tehten razlog. Ampak za kolege, ki interpelacijo predlagajo, so podatki, ki jih minister navaja, nepomembni, pravijo, da so neresnični, lažnivo je vladno poročilo in ne štejejo nobeni dokumenti, ki jih pripravijo ministrstva in vladne službe, torej, verjamejo samo sebi, pri tem pa ne vem, ali lahko samo sebi verjameš. In ko je interpelacija končni dan, da se minister izjasni in pove svoje argumente, potem od 39, ki so interpelacijo podprli, jih v dvorani sedi pet, šest, kar tudi nekaj pove. Torej, očrniti hočejo vse, ki so v koronakrizi hoteli pomagati. In kot je že kolega Horvat izpostavil - to vprašanje se tudi nam velikokrat poraja -, kdo bo potemtakem res hotel pomagati naslednjič, ko bo naslednji val ali naslednja huda situacija. Danes za to krivite človeka, ki je v nemogočih razmerah uspešno opravil svojo nalogo, in kot sem že rekel, kaj bi mu pa očitali, če te naloge ne bi izpeljal. Zato menim - in v dramskem slogu bom končal -, da je interpelacija spisana kot kakšen dramski scenarij, v smislu enega od najbolj sposobnih ministrov v treh vladah do političnega trupla v treh prizorih: pred, med in po epidemiji. Lahko bi dramo poimenovali, recimo, Umor z žvižganjem, s podtekstom Nevarnost je mimo, zdaj pa lahko crkneš. In vsi tisti, ki ministra Počivalška želite posprejati z vonjem političnega trupla, morate vedeti, da ta vaš namen nima toliko zdravega materiala, kolikor ga - po mojem trdnem prepričanju, pa to niti ni tako pomembno - dajejo dostopna dejstva, da je Zdravko Počivalšek v tem primeru in v tej situaciji kot minister za gospodarstvo ravnal pravilno in naši družbi bil zelo, zelo koristen. In vsi tisti, ki danes izvajate to politično obdukcijo na silo, hočete obducirati politično truplo, zlasti koalicijski partnerji - to tudi nas boli, ker ste ga dvakrat hoteli v svojih vrstah -, pa tudi opozicija, ki se že tretjič izmika odgovornosti, torej, vsi boste morali uporabiti novo orožje, in jaz samo upam, da ne boste uporabili virusa, dejanskega virusa. In ko smo se že ustavili pri tej drami, ki ste jo spisali, bi se na koncu spodobilo, da pridete na priklon, če vas je kaj v maskah, ker koliko vas je v hlačah, ste pokazali, ko te pustili prazna skladišča in zapustili Vlado. Interpelacije seveda ne podpiram. Hvala.
Hvala lepa. Besedo ima poslanec Miha Kordiš, pripravi pa naj se poslanka Iva Dimic.
Hvala za besedo, predsedujoči. Obramba ministra Počivalška pred današnjo interpelacijo je veren podaljšek tega, kar se je v zadnjih treh mesecih dogajalo, in sicer, da minister Počivalšek samega sebe, umazane posle, ki so se pod njim sklepali, in celotno Vlado, ki je vse skupaj omogočala, brani z lažmi, lahko dokazljivimi debelimi lažmi. Že pred obravnavo je minister Počivalšek interpelacijo označil za šolski spis. Poleg laži so tu seveda protinapadi v obliki diskreditacij. To je druga politična tehnologija, s katero se minister Počivalšek brani pred javnostjo, ki ga je dobila s prsti v marmeladi, navsezadnje sta pa obe politični tehnologiji, ki se ju verno poslužuje, celotna Vlada. Če bi v obrambi ministra Počivalška dejali, da gre za šolski spis, bi mu v resnici naredili uslugo, pohvalili bi ga. Vemo, kako daleč sposobnost ministra Počivalška nese, lahko smo jo slišali v Tarči - »ljudje so umirali, kupovali smo golfe, ne mercedesov, čakali bi še do božiča [[…]]» Evo, če ta stavek napišemo 10-krat, smo dobili šolski spis ministra Počivalška. In če je tak človek za ministra za gospodarstvo? Vprašanje je seveda retorično. Minister Počivalšek je poosebljene nesposobnosti Vlade Janeza Janše. Dejstvo, da je bilo podpisanih za okoli 200 milijonov evrov pogodb, se pravi 183 milijonov brez DDV-ja, da pa se sedaj minister sklicuje na to, da en kup teh pogodb v resnici ni bilo sploh realiziranih, je testament in podčrtaj tej nesposobnosti. Cilj celotne akvizicije zaščitne opreme, od ventilatorjev do mask, so bile provizije. To je menda jasno. Opreme se ni kupovalo zato, ker bi jo potrebovali, opreme se ni kupovalo zato, ker bi bili v epidemiji, da bi se zaščitilo delavce, naj gre za trgovke v »shopping« centrih, zaposlene v industrijskih conah in še najbolj delavce v zdravstvenih ustanovah in ustanovah skrbstva. Ne, to ni bila vladna prioriteta, to ni bila prioriteta ministra Počivalška. Prioriteta so bile provizije, in te provizije so program nabav vodile. Edina bolj debela stvar od provizij za dobavitelja so laži ministra Počivalška, s katerimi jih brani. Odločitev za posrednike je bila zavestna odločitev za provizije. Na mizi je bila alternativa. To alternativo smo predlagala tudi v Levici, predlagali smo jo že takoj v začetku. Neposredne nabave, možnosti meddržavnih dogovorov, nekatere izmed teh opcij so priromale tudi v nabiralnik ministrstva oziroma zavoda, lahko bi se sprevedle, niso se, vemo, zakaj se niso. Neposredne nabave pomenijo, da provizije ni. Če provizije ni, pravilni prijateljski dobavitelji te ali one koalicijske stranke seveda ne morejo zaslužiti. Kar opisujem, se morda sliši kot kriminalka, ampak to je dejstvo dogajanja v zadnjih dveh, treh mesecih, še posebej na Zavodu za blagovne rezerve, vse odkar je 13. marca oblast prevzel Janez Janša. Organiziran kriminal. Organiziran kriminal. Glavni ključar tega organiziranega kriminala pa je seveda tisti, ki ga je neposredno omogočal, politično zadolženi operativec Vlade Janeza Janše, to je bil pa seveda minister Počivalšek kot resorno pristojni. Za občutek o dimenzijah tega organiziranega kriminala Vlade Janeza Janša bom navedel eno primerjavo, ki sem jo navedel že večkrat, ampak je, tako kot vse ostalo, kar se v Državnem zboru zadnje tri mesece dogaja, kot da bi govoril stenam. 5,5 milijona je država plačala Jocu Pečečniku v sklopu tiste 30-milijonske pogodbe za transport nekih 20 ton blaga. Hrvaška je za 5,5 milijona evrov dobila 60 ton zaščitnega materiala neposredno od Kitajske, cena prevoza vključena. Tako za primerjavo, o kakšen redu velikosti razlik se pogovarjamo. Država je za Vlado Janeza Janše plen. Plen. Na tisoč in en način, tu ne gre samo za proračun, ki ga je mimogrede koalicija vzela iz rok Državnega zbora in ga podredila samovoljni Vlade. Tu gre za vse mogoče in nemogoče kadrovske menjave na vseh instancah, ki lahko delo Vlade kontrolirajo. Da misli ta Vlada rokovati z državo kot s plenom, se je izkazalo zelo hitro. Od prvega dne, odkar je nastopila. In prav minister Počivalšek je bil tisti, ki je stopil v prvo vrsto, da to plenjenje brani z lažmi. Začelo se je s tisto debato o vladnih plačah. Ko si je minister Počivalšek dvignil plačo za okoli 400 evrov, resnici na ljubo celotna vladna garnitura si je dvignila plačo za okoli 400 evrov, ne, to je pač tisti dvig za ministre. Potem pa ta isti minister Počivalšek, ki je glasoval za dvig teh plač, gre na 24 ur in izjavi, da je za to izvedel od vas. Torej novinarju je na njegovo poizvedbo odgovoril, da je šele od njega izvedel za to, da se mu je lastna plača dvignila. Eno uro kasneje oddaja Odmevi, minister Počivalšek znova: »to sem izvedel od vas«. Dvakrat je isti minister isto informacijo izvedel od novinarja v dveh različnih oddajah. Ta primer dviga plač in te debele laži ministra Počivalška ne omenjam zaradi tega, ker bi teh 400 evrov dviga plače ministrom naredilo kakšno silno luknjo v državnem proračunu, omenjam pa zato, ker je to zgovoren primer, kakšen ton lahko od vlade Janeza Janše in od gospoda Počivalška pričakujemo v nadaljevanju. In oh, kako zelo smo v naslednjih mesecih ta ton slišali. Vemo, kdo vse se je vmešaval na zavod za blagovne rezerve. V prvi vrsti je tu Mitja Terče, prostovoljni lobist, ki je patruljiral z nalogo, da kraja, ki se dogaja, gladko poteka. Potem je tu cela paleta aktualnih ali odsluženih političnih funkcionarjev, ki je tako ali drugače pritiskala - sugerirala, če jim hočemo dati benefit of the doubt. Andreja Potočnik, nekdanja poslanka SMC-ja, zdaj sekretarka, se je prišla zdirati za to, da bi šli pravi posli naprej. Omenja se Alenko Jeraj, aktualno poslanko SDS – tudi ona je bila vpletena v nabave oziroma se je poskusila vpletati. Pa Jelka Godec, nekdanja poslanka SDS, trenutno sekretarka te vlade. Tudi Urška Bačovnik Janša se je potegovala za posel z Zanmaxom - ta Zanmax je dobil pogodbo v višini stokratnika svojega letnega prometa, ne? A sekretar Cantarutti za medije izjavi, da so podjetja varnostno preverjali, potem pa skoraj 10 milijonski posel dobi podjetje, ki je v prejšnjem letu ali pa v prejšnjih letih obračalo okrog 100 tisoč evrov prometa. Ne se hecat. Pa Marjan Podobnik, odsluženi satelit skrajne desnice, je grozil z Janezom Janšo in Počivalškom, če posla ne bo dobilo Dobnik trade. Lojze Peterle iz Nove Slovenije je urejal naročilo za podjetje svoje hčerke in tako naprej. Skratka cela garnitura, politična garnitura, povezana z aktualno oblastjo, je pritiskala za takšne in drugačne nabave. In posledice, vemo, kakšne so. Nekaj tednov nazaj je 24ur na spletni strani razkril, da je podjetje Acron, saj veste, ta zgodba, Toninova mama in to, ki je prejelo poslov za 30 milijonov evrov, obračunaval tudi 143 % marže. Končni izplen iz te 30-milijonske pogodbe? 16,6 milijonov. Pardon, več pogodb je bilo. pri tem, da so to informacije stare nekaj tednov. Vmes se je zaradi razkritij v javnosti in javnega pritiska zavod za blagovne rezerve malo bolj proaktivno lotil pogajanja o cenah, ampak to ne spremeni dejstva o višinah marž, se pravi do 143 %, in tega, da je skoraj polovico neke pogodbe končalo v provizijah. To izpostavljam eno pogodbo zato, ker so se mediji precej potrudili, da so naračunali razkorake v posameznih cenah, da so v tem obračunali logistiko in tako naprej, razumna domneva je, da vse ostale pogodbe niso nič boljše. Pa kakšna vse podjetja so pogodbe še dobivala? MD global logistics dobil pogodbe v 10-kratniku svojega letnega prometa, njegov lastnik je bil pa FURS-ov dolžnik. Spet eden v plejadi primerov, ki ga navajam. Nič čudnega, da se je prednostno že na svoji prvi seji vlada lotila tega, da samo sebe zavaruje pred pregonom. Ne samo političnim pregonom, pred tem da bi jih preganjala policija za izvajanje njihovega organiziranega kriminala. Najprej je zamenjala vodjo policije, tja je postavila svojega človeka, svojega vojščaka. Potem je zamenjala vodjo kriminalistov. Na koncu je zamenjala še vodjo nacionalnega preiskovalnega urada. Zato da svoje pretekle aktualne in bodoče svinjarije pomete pod preprogo. Nekako v smislu, da če jih že javnost dobi kako kradejo, vsaj kazensko ne bodo odgovarjali. In interesi za tak poseg v policijo in vplivanje na kriminalistične preiskave so seveda veliki, zelo veliki. Vemo, da je v teku ali pa vsaj bila je, sedaj so jo verjetno že pokopali, preiskava o financiranju mreže SDS povezanih inštitucij iz Madžarske, Viktorja Orbana. Seveda vse to kar se je že zgodilo, pa kar se še bo zgodilo, ni tožnika, ni sodnika. Če ti obvladuješ celostno policijsko vertikalo, če si izvedel tja kadrovski blitzkrieg, serijsko postavil na ključna mesta ljudi s primerno strankarsko izkaznico, seveda se ti ne bo nič zgodilo. Tako delovanje nosi svoje ime. Temu se reče udar. Udar na državo. V sklopu tega udar na proračun, v sklopu tega udar na policijo, v sklopu tega udar na demokracijo. Zato pa redkokdaj sploh mine kakšna obravnava v tem državnem zboru v zadnjih treh mesecih, da se ne bi usuli proceduralni predlogi, ker se nam v opozicijski vrsti neprestano poskuša odrekati besedo, poskuša se izigravati protokol v Državnem zboru in tako naprej. Vlada, zanjo predvsem minister Počivalšek oziroma pod njim Ministrstvo za gospodarski razvoj in tehnologijo, je seveda to svojo strategijo za provizije branila z lažmi. Najprej so dejali, a se neposrednih nabav ne morejo iti, zaradi tega, ker za to nimajo zakonske podlage. Takole je navedlo ministrstvo gospoda Počivalška: »Republika Slovenija oziroma Zavod za blagovne rezerve ne more izvajati neposrednih finančnih transakcij na Kitajsko, saj lahko posluje zgolj s slovenskimi dobavitelji. To ni odločitev te vlade, temveč je stvar veljavne zakonodaje.« Prosim pokažite mi člen veljavne zakonodaje v kateremu piše, da država ne sme izvajati neposrednih nabav. Vam povem, ne morete mi ga. Zakaj? Zaradi tega, ker ne obstaja. Kar je povedalo tudi Računsko sodišče. Ampak seveda ministrstvo gospoda Počivalška to ni zmotilo in je nadaljevalo z naslednjo kitico, znova citiram: »Poleg tega večina kitajskih podjetij zahteva tudi sto odstotno predplačilo, česar pa se zavod ne poslužuje zaradi možnosti zlorab in nezanesljivih dobav.« Vauuu, kaj pa vse te dobave oziroma bolje rečeno pogodbe preko posrednikov, ko so dobile svoje avanse, pa so se ali se niso zgodile. Ti avansi pa niso krili samo nabavnih stroškov, ampak tudi marže. Tudi sto odstotne, 143 odstotne marže, kot smo lahko videli na primeru pogodb Acrona. Še ena obrazložitev v kateri se je ministrstvo gospoda Počivalška zlagalo. Vrh tega ministrstva težko pričakujemo, da brez vednosti gospoda Počivalška, prej bi rekel pod njegovo neposredno direktivo. Ob tem je pa ministrstvo in tudi gospod Počivalšek osebno zatrjeval, kako oni avansov ne dajejo, kako oni avansov ne izplačujejo. Takole je dejal: »Plačujemo zgolj ob prevzemu in ne bom dovolil, da bi se na račun in škodo slovenski davkoplačevalcev zlorabljala javna sredsdtva in okoriščali vojni dobičkarji, ki vidijo v tem zgolj priložnost za dober zaslužek.« Konec citata. Laž. Laž debela toliko kot provizije. Nakazovali so avanse in niso nakazovali avansov samo za ventilatorje, kakor se je naknadno popravilo ministrstvo, češ, ja saj ventilatorji so pa nekoliko bolj zahteven nakup, zato bomo dali avanse, za maske pa ne. Dobnik trade, to je tista zgodba povezana z Marjanom Podobnikom, ki sem ga prej prej omenil, je dobilo, recimo, eden izmed podjetij, je dobilo 600 tisoč evrov avansa za maske. Skratka, minister Počivalšek provizije branite z lažmi. Zakaj to Vlada počne, je pa menda tudi jasno. Mudi se ji nahraniti omrežja, ki vsako izmed strank obdajajo. Zdaj, za oportunizem politične sredine, v katero sodita tako Desus, kot SMC, pa bom ostal pri SMC, so provizije verjetno ta glavna stvar. Imajo prijatelje v gospodarstvu, namažejo jih s primernimi provizijami, potem naredijo na koncu mandata tole [[…]]in je zgodba zaključena. SDS, na drugi strani, z močnimi političnimi ambicijami »dekontrolira« celotno državo, da zaduši opozicijo, da uniči svobodne medije in tako naprej, razmišlja v nekaterih drugih kategorijah. Za SDS valuta niso samo evri, niso sami kadri, ampak politična moč v celoti. Tiste provizije, ki so šle v podjetja, povezana z SDS, lahko tudi na podlagi preteklih praks in preteklega vojnega dobičkarstva, ker razmeram, ko je na oblasti Janez Janša, gredo provizije v milijone. Na podlagi tega lahko sklepamo, da gre prednostno za financ kapital, ki se bo tako ali drugače pretopil v politični kapital, kakšno »podmizno« financiranje na volitvah, posredno financiranje tovarne laži Nove24 in tako naprej, kajne [[…]]In na take načine se pač [[…]]
Kolega Kordiš, interpelacija je na dnevnem redu. Ostalo [[…]]
Ja, ja [[…]]
Insinuacije boste lahko pri kakšni drugi točki dnevnega reda.
Vse, kar sem ravnokar objasnjeval, je stvar interpelacije, zaradi tega, ker ključni mehanizem, kako se je spravljalo sredstva iz javnega kase, iz proračuna Republike Slovenije, v zasebne žepe, v zadnjih treh mesecih, je bil Zavod za blagovne rezerve oziroma akvizicije zaščitne opreme, mask in ventilatorjev, in ključni politični operater, ki je to počel, za Vlado, je Zdravko Počivalšek, minister za gospodarstvo. Seveda je bilo pričakovati, da takoj, ko bo Vlada začela s pogromom nad demokracijo in plenjenjem proračuna, da bojo ljudje vstali, da bodo vstali v protestu in zato se je Vladi še tolikanj bolj mudilo in zato pri krajah ni ravnala kakorkoli prefinjeno. Zaletela se je v te nabave zaščitne opreme, v Zavod za blagovne rezerve, dajmo mi čim prej »spumpat« čim več denarja iz javne blagajne, preden nas razjarjeni ljudje vržejo iz oblasti. Tako nekako je šla ta logika. V vsej tej logiki se je izkazal tudi ogromno nesposobnosti, enako, kot pri odpiranju šol, pri odpiranju muzejev, pri pomoči gospodarstva in še kod drugod. Kradli so vsem na očeh. In zdaj to krajo branijo z lažmi, prav tako vsem na očeh. Z zelo lahko dokazljivimi lažmi, nekaj od teh sem danes že navedel. Medtem pa obljubljenih dodatkov, ki jih je zagotavljal tudi predsednik Vlade na Twitterju, osebno, za tiste, ki so delali v epidemiji, ki so se izpostavljali v zdravstvenih ustanovah, predvsem pa bi dal v prvi plan skrbstvene ustanove, kajne, domove za starejše, teh dodatkov še kar ni. Ali niso v celoti izplačani, nekateri pa do njih sploh niso opravičeni. Ne tako, kot bi bilo obljubljeno. Sočasno se pa taisti kriminalni Vladi, kar cedi od retoričnih pohval in zahvaljevanja tem požrtvovalnim zdravstvenim delavcem, vmes nas še vojaška letala preletavajo in tako naprej. Vse očitno gre v tej državi, samo pošteno plačilo, za pošteno opravljeno delo, ne. Točnih številk o provizijah nimamo, čeprav bi jih morali imeti. Ne vemo, koliko denarja je bilo izgubljenega, na nabavah zaščitne opreme – 20 milijonov, 30, 40? In kakšen bo končen znesek, pod črto? Tega ne vemo. Zakaj tega ne vemo? Zato ker vse pristojne inštitucije, ki bi ta kriminal lahko preganjale in pregledovale, končajo na tnalu kadrovskih menjav Vlade. Policija, primer policije, kadrovanje po policiji je dobesedno udarilo na policijo, to sem že omenil. Pa Urad za preprečevanje pranja denarja, kajne. Zakaj hudirja je Vlada zamenjala vodstvo Urada za preprečevanje pranja denarja? Ni jim všeč, kajne, ker še posebej vladna stranka ima problem s tem, da nekdo pregleduje pranje denarja v tej državi. Smo pa danes lahko brali, prišel je ven članek z naslovom: Razkrivamo, Počivalšek pred 14 dnevi kupil še 20 milijonov mask. Zakaj je država tik pred iztekom epidemije kupila 20 milijonov mask, ki jih ne more uporabljati zdravstveno osebje? Četrtek, 11. 6., 5 minut do 6.00 zjutraj je izšel ta članek na portalu Necenzurirano. Mimogrede, ta portal je bil eden izmed ključnih instanc raziskovalnega novinarstva, ki je razkril svinjarije Vlade. »Gre za daleč največjo dobavo mask od začetka epidemije, količina mask celo presega število vseh mask, ki so prišle v državo do začetka maja. Posel so izpeljali v času, ko so na Zavodu zavračali dobave mask drugih preverjenih ponudnikov. Gre za 11 milijonov evrov težak posel, ki ga je dobilo podjetje Hmezad TMT,« in dobilo ga je med 27. in 29. majem, zato da je dobavilo 20 milijonov mask, ki za zdravstveno osebje sploh niso ustrezne. Pazite, med 27. in 29. majem. Kolegice in kolegi, to je bilo nekaj dni nazaj. Po vseh razkritjih v medijih, kako pleni državni vrh državni proračun preko pravilnih svojih posrednikov, dobaviteljev. Še zmeraj, kljub temu minister Počivalšek gre in zrežira še zadnji korak in še zadnjo krajo, ki mu jo jurisdikcija na Zavodu za blagovne rezerve oziroma mandat za akvizicijo zaščitne opreme omogoča. »Odgovora na vprašanje,« tako nadaljuje članek, »zakaj država po koncu epidemije potrebuje tolikšno količino mask, ni. Gre za navadne troslojne higienske maske, ki so neuporabne za bolnišnice in druge zdravstvene ustanove. Podjetje Hmezad TMT se nikoli prej ni ukvarjalo z dobavo zaščitne opreme. Njegova lastnika Miloš in Domen Prešeren imata dobro zvezo s politiko, tudi s SDS. Z istim podjetjem je imel zavod še nekaj tednov pred tem negativno izkušnjo. Aprila je od njega kupil 2 milijona neustreznih mask« – pazite to – »neuradno je šlo za iste maske, ki jih je pred tem državi neuspešno poskušalo prodati podjetje Geneplanet.« Nihče me ne bo prepričal, da to, kar se dogaja, ni organiziran kriminal. »Podjetje Hmezad TMT je pri dobavi s pomočjo zavoda obšlo farmacevtsko inšpekcijo, zato nihče ne more preveriti, ali maske dejansko učinkujejo.« Še enkrat, posel s konca maja, med 27. in 29. majem. Zdaj, par dni nazaj. Podjetje Hmezad TMT, pardon, »Zavod je s tem izbranega dobavitelja rešil iz hude zagate, saj je ta v Slovenijo že prepeljal 20 milijonov mask, ki so zaradi težav s certifikati za več kot mesec dni obtičale na carini. Vse to se je dogajalo v času, ko je nacionalni preiskovalni urad NPU že začel preiskovati sume nepravilnosti pri dobavi zaščitne opreme.« Cel članek si lahko preberete na tem spletnem portalu Necenzurirano, dovolite mi, da povzamem samo še dva odstavka. »Na zavodu tako Hmezadu TMT ne bi mogli iti bolj na roko. Podjetje je namreč v Slovenijo že več kot mesec dni prej pripeljalo 20 milijonov mask, ki so zaradi neustreznih certifikatov obstale na carini. Njihovo dobavo zavodu pa je omogočila šele sprememba pogodbe. Ob tem so se dogovorili tudi za znižanje cene s 56 na 52 centov, a je bila ta še vedno krepko višja od cene na trgu.« In to pač v tem času, ko sam minister Počivalšek pravi, da oni pa sedaj lahko dobavitelju, da ni več take panike, da lahko dobavitelje izbirajo. »Kdo bo za to odgovarjal? Že glede na obseg posla je težko verjeti, da Počivalšek zanj ni vedel. Besede Ivana Galeta in ostalih pričajo o tem, da se je vpletal tudi v pogodbe precej nižje vrednosti. Že 11. maja je Ministrstvo za gospodarstvo zavodu nakazalo 8,7 milijonov evrov, to je bilo v času, ko se je Rumpf, to je novi vodja blagovnih rezerv, s Hmezadom TMT še dogovarjal o aneksu k podobi. Če zavod tega denarja ne bi dobil, ne bi mogel kupiti rekordne količine mask. Na vprašanje, ali je ministrstvo denar zavodu nakazalo, ker je Počivalšek že takrat vedel, da bo končal na računu Hmezada TMT, bo lahko minister odgovarjal danes.« Kdo dejansko pričakuje, da bo minister na to temo odgovarjal danes. Če bo pa že, bo odgovarjal enako, kot je odgovarjal na vse do zdaj, s tem da bo trmaril pri svojih lažeh. Pri tem ne gre samo za nabave zaščitne opreme, posredno, neposredno, in to serijo laži, ki naj upravičijo nabave preko posrednikov in s provizijami, tudi konkretni posli so v igri, Geneplanet, ventilatorji Siriusmed R30, verjetno najbolj razvpit primer, pa zato tudi najbolj reprezentativen. Vlada je imenovala strokovno skupino - dr. Riharda Knaflja smo videli, nastopil je tudi v Tarči -, pa mnenje te strokovne skupine gospodu Počivalšku ni bilo všeč, ker je na vsak način Geneplanetu želel omogočiti biznis in kupiti Siriusmed R30 ventilatorje. Zato se je obrnil na alternativno strokovno mnenje, pa mu tudi tisto strokovno mnenje ni bilo všeč, je bilo še zmeraj preveč pošteno, zato ga je še malo prikrojil in v Tarči debelo lagal. Namesto tega pa podmuklo, hinavsko napadal dr. Riharda Knaflja, ki je zgolj izrazil svoje strokovno mnenje. Laži, laži, laži, ki naj pokrijejo serijo provizij. Namerna preplačila, laži, napadi na stroko, ponovite desetkrat, pa bomo dobili približek tega, kdo in kaj je gospod Počivalšek, vsaj v zadnjih treh mesecih, najbrž pa že pred tem, samo ne tako zelo na očeh javnosti. Ti, Zdravko Počivalšek, lažeš! Ti, Zdravko Počivalšek, kradeš! Ti, Zdravko Počivalšek [[…]]
Kolega Kordiš [[…]]
/ izklop mikrofona/
Kordiš, izrekam opomin za stvari, ki jih nisi z ničimer argumentiral in dokazal. [[oglašanje iz dvorane]] Izvoli, postopkovno.
Rad bi nadaljeval svojo razpravo [[izklop mikrofona]]
Saj vam nisem vzel besede, samo izrekel sem opomin. In želim, da v nadaljevanju verbalno komunicirate z nami, ministrom in tudi z javnostjo na spodoben način. Izvoli, imaš besedo.
Komuniciram z gospodom ministrom natanko tako, kot on komunicira s stroko, kot on komunicira z javnostjo in kot on komunicira z Državnim zborom. Izklopili ste mi mikrofon, preden sem zaključil s stališčem, da mora minister Počivalšek v zapor za to, kar sprovaja in kar je sprovajal. Imamo pa še en veliko večji problem, ki presega eno samo ministrstvo in enega samega ministra - in to je, da so v Vladi Janeza Janše praktično vsi Počivalški, nesposobni kriminalci. Smrt janšizmu, svoboda vsem!
Hvala lepa, kolega Kordiš. Kar zadeva te zaključke, bi predlagal, da bi bili argumentirani. Ideološke opredelitve niste napisali v interpelacijo, in predlagam, da se takim diskusijam v nadaljevanju izognete. Nivo parlamenta je čisto nekaj drugega kot tisto, kar imate takrat, ko protestirate po ulicah in navijate. Predlagam, da nadaljujemo. Se želi kdo na to odzvati? Minister? Če ne, nadaljujemo. Besedo ima poslanka Iva Dimic, pripravi pa naj se poslanec Dušan Šiško.
Hvala lepa. Ja, res je težko poslušati zgolj in samo ideološke razprave, ki dejansko že po kar nekaj sejah še vedno eno in isto zagovarjajo, čeprav je bilo vse dokazano s poročilom, kar se tiče nabav. Pa vendar, eno je pa dejstvo - če minister Počivalšek ne bi bil dober minister za gospodarstvo, sem prepričana, da ne bi bil v Vladi Marjana Šarca. Očitek je jasen, da so po izvajanju kolega Pavšiča užaljeni, ker je SMC oziroma tudi minister Počivalšek v tej Vladi. Ni problem zaščitna oprema, ampak res samo to, da SMC ni šel z LMŠ skupaj na volitve in da so se odločili za drugačno pot. In hvala bogu, da so se tako odločili, ker si kot državljanka res ne predstavljam, da bi bilo v času največje krize epidemije ob praznem skladišču še kampanja za volitve. Kaj bi bilo potem dejansko, kakšno stanje bi bilo v Sloveniji? Zadnjič je bilo na Komisiji za nadzor javnih financ s strani predstavnikov LMŠ v zvezi z nakupom zaščitne opreme govora o objektivni odgovornosti, pa naj za trenutek uporabim vašo logiko, se pravi logiko LMŠ-ja o objektivni odgovornosti. Gospod Marjan Šarec je vsaj objektivno odgovoren za to, da so bili naši zdravniki in medicinske sestre ve najhujših časih epidemije skoraj brez opreme. Na tem mestu naj ponovim. V državnem logističnem centru Roje je bilo 16. marca 2020 na razpolago 93.500 kirurških mask, 2000 mask FFP1, 1000 mask FFP2, 3400 mask FFP3, milijon 514 tisoč 380 lateks rokavic, 8.649 zaščitnih kombinezonov in 374 zaščitnih očal in to kljub temu, da je svetovna zdravstvena organizacija že v prvih dneh marca posvarila, da se zaloge zaščitne medicinske opreme zaradi naraščajočega povpraševanja kopičenje opreme in zlorab hitro zmanjšujejo. Vlada Marjana Šarca pa temu ni prisluhnila in ni zagotovila ustrezne rezerve zaščitne opreme. Svoje strahove ter tudi zaskrbljenost nad stanjem preskrbljenosti z zaščitno opremo je v izjavi že konec februarja izrazila tudi zdravniška zbornica Slovenije, takratni primer Šarec pa je na izjavo skorajda posmehljivo odgovoril, citiram: »To je tako kot da bi rekli, da se policisti bojijo strelnega orožaa.« Konec citata. To dodatno kaže na to kakšen je bil odnos predsednika LMŠ-ja do tega vprašanja ter dodatno pojasnjuje vzroke za pomanjkanje opreme za zdravstveno osebje v času po zaprisegi nove vlade. Druge obtožujete, vaša vlada pa je s svojo pasivnostjo skoraj povzročila katastrofo. Hvala bogu, da je nova Vlada opremo lahko hitro zagotovila. Toliko samo o objektivni odgovornosti koga. Kdaj in zakaj je rekla moja poslanska kolegica v svojem stališču. Prvi je pri Geneplanetu naročil ventilatorje ravno UKC Ljubljana po nalogu Ministrstva za zdravje, se pravi ministrstva od Šarčeve Vlade in je naročal za celo Slovenijo UKC Ljubljana, vse ponudbe so jih preverili strokovnjaki in dejstvo je, da ne vidim nobene zlorabe, kar se je dogajalo ali zgodilo je to, da je bila potem zloraba vseh strokovnjakov, zagotovo strokovnjaka dr. Noča in Podbregarja. Zakaj se je to dogajalo je res vprašanje. Zakaj je potrebno uničiti stroko? Kar na enkrat, bom rekla tudi v Državnem zboru so že kar vsi strokovnjaki, vsi imunologi, vsi intezivisti in človek naj razume kdor more. Kako se lahko nekdo postavi nad vse? Ampak nekaj pa je dejstvo Vlada je zaščitila ljudi in to je bil njihov namen in to je dobro naredila. V vsem času se je borila tudi na mednarodnem trgu, da bi prišla pravočasno do dovoljšnje količine zaščitne opreme. Če se to ne bi zgodilo bi bila resnično zadeva v Sloveniji drugačna. Vlada je zaščitila ljudi tudi s protikoronskimi paketu 1, 2 in 3. marsikomu je pomagala. Pomagala je upokojencem, študentom in ljudem, ki so bili v stiski, zaposlenim. Poskušala je ohranjati kar največjo mero delovnih mest, ampak očitno je to res dobro naredila, da sedaj se poskuša vse to nekako prikazati, da to ni bilo učinkovito in da so bili kakšni drugi nameni zadaj. Danes berem, zdajle sem odprla en portal in piše naslov - LMŠ: »vlada je zavajala glede ventilatorjev in s tem omogočila vojno dobičkarstvo ne 168 niti ne 281 ventilatorjev, vsaj 104 jih je bilo v Sloveniji«. Veste, kaj? To me spominja, ko smo imeli, kar nekaj časa nazaj že, nek požar in so prišla gasilska društva na ta požar. In po zakonu mora vsako gasilsko društvo imeti vsaj 4 predihovalne naprave, dihalnike. In v evidencah jih imajo 4, ko so pa prišli na požar, so pa rekli naprej s štirimi dihalnimi, so rekli »imamo pa samo dva«. To hočem povedati. Mi imamo lahko na zalogi v skladišču tisoč, če so neizpravni, če ne delujejo. In samo vprašam, kako lahko nekdo trdi in šele na podlagi nekih podatkov iz informacij javnega značaja potem vleče ven podatke nekdo, ki bi moral te podatke imeti že pred 12. marcem koliko je vseh zadev, se pravi delujočih. Nekdo, ki bi moral te podatke poznati, potem tukaj zvrača krivdo in pravi, da so podatki različni. Jaz mislim, da bi morali imeti te podatke tudi moj kolega Pavšič. Ker vendarle 12. marca do 12. marca so bili v tem vladnem delu zagotovo zadolženi, da imajo to vse pod nadzorom. In vsa ta pritoževanja kakšna je ta vlada in tako naprej, moram reči, da me je en tweet zelo dobro nagovoril, da je za demokracijo značilno, da se oblast tudi lahko zamenja. In se je oblast zamenjala po tolikih letih in očitno je to zelo hudo za nekatere. To, da se poskuša izničiti delo vlade in vseh ljudi, moramo reči, da je uspelo Sloveniji iti skozi to epidemijo zato, ker so dobro delovali vlada, strokovnjaki, zdravniki, medicinsko osebje in nenazadnje tudi državljanke in državljani, ki so spoštovali tudi to socialno distanco, se niso družili in so se vendarle zavedali, da je ta epidemija ne zgolj samo gripa, ampak mogoče res nekaj bolj nevarnega. Vidimo, kako se dogaja, bili smo tukaj v nekaj dni nazaj, ko smo poslušali strokovnjake, da imajo težave ali pa napovedujejo, da bodo bile težave ob morebitnem drugem valu, čeprav si želim, da ga res nebi bilo, ker enostavno se je ljudi preveč diskreditiralo, preveč se je o njih grdo govorilo. In kdo je še potem pripravljen, da bi v takih razmerah, v takem vzdušju pomagal? Jaz seveda pričakujem, da bo vendarle premagal razum in želja, da se vsi skupaj dobro zaščitimo in pripravimo na morebiten prihod. In še, ko je kolega Kordiš govoril, da se je spet nekaj, da se je naročila ogromna količina mask – če bi prebral Večer pred petimi dnevi, je objavil, da javni zavodi že opozarjajo, da so količine zaščitne opreme padle, da jih imajo zgolj še samo za dva slaba meseca, se pravi, da se verjetno pripravljajo na morebitne ponovne razmere, težke razmere in da upam, da ne bomo potem spet se spraševali, kdo ni nabavil in kje je nabavil in tako naprej, ampak dajmo vendarle nekaj narediti in te razprave dejansko jemljejo voljo ljudem, saj mogoče je tudi namen opozicije, da bi vzeli voljo ljudem pa vendarle jaz upam, da bo tukaj resnično zmagal razum, složnost in seveda tudi solidarnost, kar je najbolj pomembno v taki razmerah.
Hvala lepa. Besedo ima poslanec Dušan Šiško, pripravi pa naj se poslanec Jure Ferjan. Izvolite.
Predsedujoči, hvala za besedo. Jaz bom za začetek čestital predlagateljem kajti se sprašujem zakaj poslanci moramo raziskovati kaj se je dogajalo z nabavo mask v času krize tako mask kot respiratorjev. Tudi, ko je parlamentarna komisija bila ustanovljena s strani dr. Anžeta Logarja in Jelke Godec v prejšnjih mandatih pa so prišli do nekih zaključkov in mi ne boste verjeli nismo vedeli, še danes ne vemo kdo je bil kriv, kaj je bil kriv. Predlagatelji jaz vam priporočam resnično, da podate pobudo, da greste na NPU kajti mi imamo v Sloveniji institucije, sodstvo, tožilstvo, policijo. Do današnjega dne nisem dobil od njih nič. Poslanci in vam čestitam se matrate, ugotavljate tako z ene strani kot z druge strani pa prihajajo raznorazne stvari na plan. Resno se sprašujem ali sploh še potrebujemo te inštitucije, zaposlenih je veliko, gre denar iz javne uprave. Ta denar lahko tudi kam drugam namenimo in smo poslanci tisti, ki bomo ugotavljali, zasliševali enega ministra sedaj trenutno za gospodarstvo. Kmalu slišim, da bo v pečico padel za obrambo še prej pred tem mogoče za policijo, potem bo pa mogoče že kultura prišla na vrsto, ker kulturniki v Sloveniji jih sploh nimamo več, ker so sami naredili eno veliko štalo pred kulturnim ministrstvom. Ne vem kako je mogoče tudi, da tako imenovani »žvižgač«, čeprav je Bane prej razložil, da mi nimamo v Sloveniji žvižgača kje je on. Nikjer se ga ne omenja. Jaz verjamem poslanci od prvega do zadnjega, če bi podpisovali vi pogodbe, mi bi bili že zdavnaj nekje tam na spisku. Ta gospod Ivan Gale ga ni pa nikjer. Nekam se skriva in iz leve in desne, ne vemo kje je, mogoče je na Bahamih in uživa, da ne bom rekel predvidevam z denarjem, ki ga je pokasiral, da je začel žvižgati. Tako ste govorili, da imamo žvižgača in da je dejal ven podatke. Nenazadnje jaz sem, kar presenečen, da se še vedno ukvarjamo s tem maskam pa z respiratorji, čakam, da bo nekdo prinesel ven, da teh mask sploh nismo potrebovali. Te maske, če bi bile po vseh pravilih bi mogle biti čisto vse testirane. Ne tiste maske, ko so določeni ljudje nosili v trgovine, ko so jih doma sami zašili pa so šli. Resno se sprašujem kam to pelje. Hudo mi je vam moram povedati nisem pričakoval, ko sem stopil v dom demokracije, da bomo imel takšne pogovore od določenih poslancev. Spomnim se parlamenta, ko so se ometaval z bananami, z jabolki, ampak takrat parlament ni bil na televiziji, danes pa, pa s »cajtengem« so se tolkli, danes pa to, preprosto rečeno, otroci, ko so iz plenic prišli ven, mislijo, da lahko govorijo vse sorte. Neko kulturo pa moramo imet. In ti, ki najbolj govorijo, kako je treba kulturo, kulturo, pripeljejo ljudi, pridejo tam, zraven tistih, ko se vozijo s kolesom in sprehajajo in na koncu, ko katerega vprašaš, kaj pa ste tu, ja, prišli smo malo, zaradi firbca. Tako da, dajmo, začnimo razmislit, kaj bomo se pogovarjal tu noter, Slovenija nas gleda. Gospod Počivalšek, imate eno, tako, bom rekel, kljukico pri meni, če ste vi minister za gospodarstvo, pa celotna Vlada, ne vem, zakaj ste dovolil, saj, če bi jaz bil šef, ne bi dovolil, da se vsi »vtikujejo« v to nabavo mask in bi mogli vi potem odgovarjat za te nabave, ne pa, nekaj je minister za obrambo, nekaj za zdravstvo, ne vem, kdo še vse, tistih starih, iz Bruslja, poslanci, so neke klice opravljal, naši poslanci, kot sem danes slišal, v razpravi, so klice opravljal in, v kolikor se vam pa res dokaže, če bojo te naše inštitucije, tožilstvo, pa policija in vsi, če bojo naredil svoje, potem žal pojdite v zapor, plačajte, če ste kaj vzeli, plačajte vse kazni. Če bi jaz bil šef države, bi enega postavil, ne pa vse. Hvala.
Hvala lepa. Besedo ima predlagatelj, Robert Pavšič. Izvolite.
No, saj preden pod totalno skrenemo s poti, ne vem, jaz sem bil prepričan, da je danes na dnevnem redu interpelacija ministra za gospodarstvo, gospoda Počivalška. Danes pa očitno »interpeliramo« nekdanjega premierja, gospoda Marjana Šarca in »interpeliramo« gospoda Ivana Galeta. Pa, gospod Šarec je spodaj v pisarni, Ivan Gale pa bo jutri verjetno na kolesu - tako da dvomim, da je na Bahamih – tukaj okoli bo hodil, vsaj tako, kar vidim na Facebooku, ker se jaz teh zadev ne udeležujem, zaradi tega, ker so to stvar civilne pobude, ne pa politikov. Mi imamo možnost za temi mikrofoni, marsikdo pa te možnosti nima. Niti gospod Gale, ki ga tako danes vsi napadate. Kaj je bistveno? Pustimo ob strani indice, sume in gremo samo na tisto, kar smo danes neizpodbitno dokazali. Danes smo javnosti, vam verjetno ne, ker boste to zanikali, neizpodbitno, brez dvoma, dokazali, da ste kupili nepotrebno opremo. Glede na število »predihovalnikov«, se ni nikamor mudilo in jih je bilo očitno dovolj. Torej, zavestno ste kupili nepotrebno opremo in s podlago za ta nakup, zavajali dobra dva meseca dni, dokler ni enemu izmed ministrov ušel pravi podatek, pa smo potem še tega šli preverit. Namesto nič, smo prišli na 404 »predihovalnike«, pa verjetno jih je še več. Druga stvar, ki je bila jasno dokazana danes, že večkrat – zavajali ste glede nujnosti uvedbe slovenskih posrednikov. Država ne sme sklepati neposrednih poslov. Je bilo stališče Ministrstva za gospodarstvo, 2. 4., še v Dnevniku. Še več, na enem izmed medijskih nastopov, se je zarekla tudi sekretarka v kabinetu predsednika Vlade, in rekla celo to, da so kitajski dobavitelji zahtevali uvedbo slovenskih posrednikov. In vse to ste nam prodajali dva meseca in pol. In kaj je posledica tega? Najmanj 4 milijone evrov škode, neposredne, za državni proračun. In zdajle je ta oprema v skladiščih. In potem poslušam kolege, ki govorijo, da je Večer pred petimi dnevi poročal, kako so količine zaščitne opreme padle v pričakovanju verjetno drugega vala. Ne, vam bom jaz povedal, zakaj so padle. Zaradi popolne nesposobnosti komunikacije te Vlade, ker se je spet čez noč odločila, da bo s 1. 6. nabavo znova decentralizirala. In vsi ti nabavni tokovi, vse te nabavne službe, nabavniki po vseh javnih zavodih morajo začeti danes iz nule, ta zadeva se ne dela tako stihijsko, to se dela načrtovano, ljudem se jim pusti nekaj časa, ne pa 14 dni, sami veste, kako poteka javno naročje. Pa saj se ne da naročiti v tej državi ene robe v dveh tednih, razen seveda, če gre za vnaprej izbrane dobavitelje z naprej izbranim blagom, takrat pa to gre. A zdaj lahko pričakujemo spet kronično pomanjkanje zaščitne opreme? Očitno da ja. Čeprav tokrat dvomim, da je bil to manever Vlade, ampak da je bil to še en dokaz popolne nesposobnosti obvladovanja nabavnih tokov v tej državi. Pa saj, vsak posel, ki se ga loti ta država, na koncu konča v neki aferi. Zelo malo pa je takšnih poslov, ki bi to lahko še v času, ko je zadeva topla, dokazali. In danes smo neizpodbitno dokazali dvoje. Kupili ste nepotrebno opremo, dokazano, in zavajali ste glede nujnosti uvedbe slovenskih posrednikov, posledica najmanj 4 milijone evrov škode.
Hvala lepa. Besedo ima Jure Ferjan, za njim pa bo dobil besedo Nik Prebil. Izvolite.
Gospod podpredsednik, hvala za besedo. Spoštovani minister, spoštovane poslanke in spoštovani poslanci in pa seveda vsi, ki nas spremljate. Dejstvo je, da je Vlada Republike Slovenije, ki je z mandatom nastopila 13. marca letos, se uspešno in odločno soočila z epidemijo koronavirusa, vsaj v tem prvem polčasu oziroma v prvi tretjini. To dokazujejo podatki, statistika, to dokazuje tudi trenutna epidemiološka slika in to nam priznavajo tudi iz tujine, tako v Evropi, tako v svetu. Interpelacijo, ki ste jo vložile opozicijske stranke oziroma del opozicije, ste vložili 4. maja letos. Vložili ste jo torej sredi epidemije, vložili ste jo po manj kot 100 dneh po nastopu te Vlade, pravzaprav manj kot 2 mesecih po nastopu te Vlade. Seveda to pravico imate, ali pa je bilo to konstruktivno in državnotvorno ravnanje, pa bodo seveda odločili volivke in volivci. Kar še posebej bode v oči, je, da so interpelacijo vložile tri nekdanje vladne stranke, torej LMŠ, SD in SAB, in pa nekdanja nadkoalicijska stranka Levica. Torej, te 4 stranke, ki so Slovenijo pustile v stanju, ki je bilo zaskrbljujoče in zelo nezavidljivo, tik ob nastopu epidemije. In ko sem razmišljal, kako v današnji razpravi najbolj ponazoriti, kakšen odnos imajo pravzaprav predlagatelji do soočenja z epidemijo koronavirusa in posledično do javnega zdravja in seveda tudi življenja državljank in državljanov, sem se spomnil izjav nekdanje direktorice Nacionalnega inštituta za javno zdravje, gospe Nine Pirnat, ki sicer prihaja iz vrst Socialnih demokratov, in pa njenih besed, njenih nastopov na novinarskih konferencah, ki smo jim bili priča. In zato sem se odločil, da bom tudi v današnji razpravi teh nekaj besed tudi citiral, kajti težko z drugimi besedami tako enostavno, tako nazorno, tako plastično, če hočete, pokažemo kakšen je odnos predlagateljev do soočanje z epidemijo koronavirusa, ki je prizadeva Slovenijo, Evropo, ves svet. To so tudi stranke, ki so v vseh teh zadnjih tednih, mesecih, ovirale sprejemanje protikorona paketov, ki v veliki večini niso podprele protikorona paketov, ki so z več milijardno intervencijo kakšne je v zgodovini samostojne Slovenije še ni bilo, se je pomagalo slovenskemu prebivalstvu in slovenskemu gospodarstvu. Takole gre. 24. februarja letos je torej kot omenjeno, nekdanja direktorica Nacionalnega inštituta za javno zdravje, gospa Nina Pirnat dejala, 24. februarja: »Potniki, ki se vračajo iz tujine in dobijo bolezenske znake, naj po telefonu kontaktirajo zdravnika, zaščitno vedenje pa ni potrebno, tudi maske ne.«. Štiri dni po tem, 28. februarja, takole je dejala gospa Nina Pirnat: »Ljudje, ki prihajajo iz ogroženih območij in so zdravi, so lahko normalno vključeni v delovni kolektiv in ne potrebujejo domače samoizolacije.« Pa gremo naprej. 3. marec oziroma 2. marec, gospa Nina Pirnat, njena izjava, citiram: »Mogoče je seveda, da je virus med nami, vendar tudi če je, so očitno znaki tako blagi, da ne povzroča težav.« Gospa Nina Pirnat je rekla 2. marca, »znaki tako blagi, da ne povzroča težav«. 5. marec, poudariti moramo, da je za prenos bolezni potreben tesnejši stik z bolnikom, zato je verjetno, da bi se okužili bolniki oziroma bolniki in njegovi spremljevalci na urgenci zelo majhna, podobno velja za sopotnike na letalu. Zelo nazorno, kaj ne. In če se sprašujete zakaj je v Sloveniji zbolevalo medicinsko osebje. Če se sprašujete zakaj je prišlo do okužb v domovih za starejše, če se sprašujete zakaj ta oseba ni več direktorica Nacionalnega inštituta za javno zdravje, če se sprašujete ali pa, če se ne sprašujete, sem vam pravkar podal odgovore. Tukaj bi se dotaknil čisto na kratko samo za intermezzo še z nekaj besedami domove za starejše občane v naši državi. Videli smo kaj bi se lahko v njih zgodilo, če bi bile nadaljnje reakcije tudi nove Vlade takšne kot so bile reakcije pod Vlado Marjana Šarca. Tako smo imeli tri domove za starejše, kjer je sicer situacija nekoliko eskalirala, to je šlo za Metliko, Šmarje pri Jelšah in pa Ljutomer, tega bi bilo lahko še mnog mnogo več. Podatek, ki zelo jasno potrjuje tudi to, da se je ta Vlada pod koalicijo SDS, SMC, NSi in Desus uspešno soočila z epidemijo, je tudi podatek, da je v enakem obdobju v letošnjem letu v domovih za starejše občane in v enakem obdobju v preteklem letu, torej v letu 2019, ko epidemije ni bilo, v domovih za starejše je v letošnjem letu v enakem obdobju umrlo manjše število ljudi kot v preteklem obdobju lansko leto. Ob tem bom eksplicitno poudari, da je vsako izgubljeno življenje, ga je škoda, in da je vsako življenje dragoceno in pomembno, da ne bo slučajno kakšna napačna interpretacija, ki se jo v zadnjih tednih v medijih pogosto uporabila. Tukaj bi dodal samo še en podatek. In sicer, v slovenskih domovih za starejše imamo okoli 19 tisoč oskrbovancev. Od tega je bilo okuženih 1,7 %. Toliko za podatek in statistiko, ki je postavljena v kontekst. Nadaljeval bom še z enim citatom nekdanje direktorice NIJZ, gospe Nine Pirnat, potem pa obljubim, zaključim v tej razpravi s citiranje. Takole je rekla 8. marca 2020, štiri dni pred razglasitvijo epidemije v Republiki Sloveniji, »v Sloveniji še zdaleč nimam epidemije koronavirusa in upam, da jo bomo preprečili«, sicer odločne besede, ampak poglejte, štiri dni pred razglasitvijo epidemije je direktorica Nacionalnega inštituta za javno zdravje rekla, »še zdaleč nimamo epidemije«. Veliko to pove, kaj ne. Seveda tudi to, Vlada Marjana Šarca v odhodu je razglasila epidemijo. In drugi stavek oziroma drugi del te povedi in upamo, da jo bomo preprečili, pa se na tem mestu vprašam s čim bi jo pa vi preprečili – s sprenevedanjem, s kazanjem prsta na druge, s prelaganjem odgovornosti, z metanjem peska v oči, s praznimi skladišči? S tem bi jo preprečili, s tem bi se spopadli, če ne bi vrgli puške v koruzo? Stanje zaščitne opreme v blagovnih rezervah Republike Slovenije na dan 16. marec, torej tri dni po prevzemu tretje Janševe Vlade operativne vloge, je bilo stanje sledeče, poglejte. Zaščitni kombinezoni 2700 kosovo, to so lahki, potem višja stopnja zaščite zaščitni kombinezoni 5949, potem gremo pa po zaščitnih maskah FFP1 7000 kosov, FFP2 1000 kosov in FFP3 1900 kosov, od katerega je bilo 1500 komadov s pretečenim rokom in pa še kirurške zaščitne maske 93.500 kosov. Torej, oprema, ki ni zadoščala niti za nekaj dni zaščite medicinskega osebja, ki se je v prvi bojni liniji spopadlo s koronavirusom, to je vlada Marjana Šarca pustila vladi Janeza Janše. In ko je bilo tudi v današnji raz0pravi že veliko povedano koliko respiratorjev je bilo, koliko postelj in tako naprej, pa pojdimo konkretno, glejte, 12. 3. 2020 je bilo 26 razpoložljivih postelj na intenzivnem oddelku, kjer bi lahko sprejeli paciente z okužbo koronavirusa oziroma COVID-19, pa to je podatek ministra Liste Marjana Šarca, gospoda Šabedra. Pa gremo lahko konkretno po naših bolnišnicah. Poglejte, UKC Ljubljana, govorim na dan 12. marec 2020, število razpoložljivih postelj za intenzivno nego oziroma terapijo, UKC Ljubljana 3 postelje, UKC Maribor 4, Splošna bolnišnica Celje 5, Splošna bolnišnica Novo mesto 3, potem Murska Sobota 2, Izola 2, Jesenice nobena, splošna bolnišnica Slovenj Gradec 2, Nova Gorica nobena, Brežice nobena postelja, Ptuj 1, Splošna bolnišnica Trbovlje 2 in Univerzitetna klinika Golnik 2, torej skupaj 26 postelj. Toliko o tem, da ni bilo nujno kupiti respiratorjev, kajne. Še nekaj je treba poudariti. Vlada ni plačevala stvari v naprej za zaščitno opremo, kjer ni bilo garancije, izjema so nekateri ventilatorji, kar je tudi eksplicitno bilo povedano, za katere pa je bila bančna garancija, torej je bilo tudi zato zavarovanje. Zdaj, nekateri ste tudi že v tej razpravi rekli: »Ja, pa Vlada za to ni bila odgovorna«, govorim o Šarčevi vladi, ampak poglejte, nehajte se sprenevedati, 20. februarja 2020 vas je Svet Evropske unije, tako kot ostale članice Evropske unije, pozval, k sprejetju ukrepov za zagotovitev varovanja javnega zdravja, zlasti, da bo bolnišnično osebje, ki oskrbuje bolnike, imelo ustrezno zaščito. Torej, z 20. februarjem 2020 so bili izpolnjeni pogoji, da bi takratna vlada pod vodstvom Marjana Šarca osebno zaščitno opremo določila kot blago osnovne preskrbe. Ali je to storila, pa imate odgovor v stanju v naših blagovnih rezervah na dan 16. 3. 2020, ki sem ga pred tem predstavil. Če bi Vlada Marjana Šarca takrat reagirala drugače, če bi takrat šla v nabavo zaščitne opreme, jaz sem prepričan, da bi bile tudi cene te zaščitne opreme bistveno nižje, ker pa to ni storila, pa vemo kakšno je bilo stanje, saj vemo vsi, ki sedimo v tej dvorani, pa vedo tudi vsi, ki nas spremljamo. Saj vemo, ko smo šli v trgovino ali pa v lekarno ali smo dobili razkužilo, ali smo dobili rokavice, ali smo dobili masko, ja nismo jih dobili zato, ker jih ni bilo v Sloveniji. Vi se pa zdaj tukaj sprenevedate zakaj je Vlada kupovala in zakaj so bile cene višje. Ja, seveda so bile cene višje, če stvari ni bilo. Glejte, v kapitalizmu ceno določa trg. Jaz sicer razumem oziroma poskušam razumeti, da nekateri ste z miselnostjo še v socializmu ali pa v kakšnem drugem režimu, pa to težko razumete, ampak to ne spremeni realnosti, stanje je tako kakršno je na trgu. In še en pomemben podatek je tukaj. Glavna stvar, ki je bila v očeh tistih, ki so naročali zaščitno opremo je bil faktor pravočasnosti. Kaj vam pomaga maske, ki bi jih dobili mogoče za, ne vem, 10 % ceneje, pa bi jih dostavili nam, ne vem, 15. junija, čez 4 dni. Nam nič ne pomagajo kaj dosti, kajne. Preberite si tudi kakšen tekst, kakšno kolumno zdravnikov, ki so delali z bolniki COVID-19, ki so delali v sprejemnih oddelkih, s kakšnimi situacijami so se soočali. Ampak jaz vem, da ste vi to prebrali, ampak vas očitno ne gane. Ob tem bi rad poudaril, da, osebno to zagovarjam in sem tudi prepričan, da v kolikor pa je bila kakšna nepravilnost, da bodo te zadeve pristojne inštitucije natančno raziskale. In v kolikor je do nepravilnosti prišlo, to tudi ugotovile in ustrezno ukrepale. Tukaj res ne sme biti dvoma. Ne smemo oziroma ne moremo si pa dovoliti, da bomo kar vsepovprek obtoževali, še posebej tiste, ki so se izpostavili, ki so reskirali konec koncev tudi seveda svoje zdravje, ne samo čas in marsikdo verjetno tudi sredstva, da smo se uspešno soočili z epidemijo koronavirusa v Sloveniji. Marsikdo, ki se je sedaj izpostavil, kaj, če bo prišlo do drugega vala, ki si ga seveda ne želimo, je pa treba biti realen, da se lahko zgodi, se ne bodo več hoteli izpostaviti. In jaz ne razumem na tej točki, kako je mogoče, da se tudi v času epidemije, da se v času razmer, ko bi res morali pokazati neko enotnost in se ne deliti na ene, druge ali kakršnekoli že, da se gremo neko ideološko bitko ali kakorkoli. Res ne razumem tega. Zato bom v sklepnem delu te svoje razprave to zaključno misel namenil ravno nasprotje tega, ker v opoziciji počnete oziroma v delu opozicije, da ne bom krivičen, počnete. Ne bom kritiziral, ne bom blatil, ne bom krnil javne podobe tistih, ki so se izpostavili, ampak bom ravnal ravno nasprotno, pa ne zato, da bi nasprotoval opoziciji, ker če boste kaj predlagali dobrega bom to z veseljem podprl, ampak zato, ker je to prav in pravilno. Zato se bom na tem mestu še enkrat zahvalil čisto vsem, ki ste na kakršenkoli način pomagali, da smo se v tem prvem delu v prvem polčasu, v prvi tretjini kakorkoli, uspešno soočili z epidemijo koronavirusa, ki to še vedno počnete, kajti ta bitka še vedno z epidemijo, z virusom poteka, ki to počnete. Hvala vsem, ki ste bili omenjeni, ki niste bili ali ne boste omenjeni. Hvala vladi, hvala tudi ministru Počivalšku. Hvala zdravnikom, medicinskim sestram, medicinskemu osebju, civilni zaščiti, policiji, vojski. Vsem. Tudi vam, drage poslanke in poslanci, ki ste podprli ukrepe in proti korona pakete, ki so pomagali slovenskemu prebivalstvu in gospodarstvu, slovenskemu turizmu. Milijon 300 tisoč ljudi je dobilo neposredno pomoč s turističnimi boni, pa s sleherni državljan in državljanka oziroma prebivalec naše lepe države. Dokazali smo, da zmoremo in da bomo zmogli. Želim pa si, da boste tudi v opoziciji spoznali, da ne gre za oblast, ampak da gre za Slovenijo.
Hvala tudi vam, gospod poslanec, za to razpravo. Besedo je želel predlagatelj. Izvolite, gospod Pavšič.
Tudi jaz se bom najprej iskreno in od srca zahvalil za vso modrost, ki smo jo nujno potrebovali, pa poučnost, pa ne vem kaj še vse skupaj. Ne, ne gre za ideologijo v primarnem smislu besede. Gre pa za ideologijo, ampak ideologijo ene valute. Ko sem prejle govoril o neposredni škodi, 4 milijone evrov, samo na enem poslu, na poslu nepotrebnega nakupa predihovalnikov. Koliko je bilo drugih poslov, ki so neposredno oškodovali javne finance, jih je pa verjetno več, več deset milijonov, ampak to bodo drugi ocenjevali. Sprašujete kakšno staje je zapustila prejšnja vlada. 240 milijonov evrov bilančnega presežka je zapustila. V prvem tednu vaše vlade je to izpuhtelo. Očitno je zapustila dovolj predihovalnikov in očitno je zapustila delujoč sistem nabav zaščitne opreme, ki ste ga potem vi v roku 12 ur popolnoma podrli. Na osnovi česa, to pa ne vem. Na osnovi skladišča zavoda za blagovne rezerve? Kot je meni jasno, zavod za blagovne rezerve skladišči nujno potrebne zadeve, ki jih rabi ta država, če se res nekaj hudega zgodi. Kaj skladišči? Mleko, moko, olje, gorivo. Slučajno se je notri našlo po letu 2006, kar je že kolega v svoji razpravi ugotovil, nekaj zaščitnih mask FFP-2, nekaj rokavic in nekaj kombinezonov in zdaj pa pride ta vlada in čudežno ugotovi »a, skladišče je prazno, kaj čmo narediti, aha, dajmo mi prekiniti vse tiste, ki nabavljajo zaščitno opremo, vi tega ne smete več, zdaj bomo pa mi nabavljali, naši«, v isti ideologiji – ideologiji evra. Kaj pa je naredila prejšnja vlada? Jaz ne vem, jaz stalno tukaj poslušam. Saj tukaj gre za kolektivni uspeh, da nismo toliko zboleli, a vam je žal, da ni toliko ljudi, da ni zbolelo, ne vem, 5, 10 tisoč ali pa 100 tisoč ljudi pa da nismo imeli 5 tisoč mrtvih? Ja, glede na to, koliko vas jaz poslušam, vam je žal, da do tega ni prišlo, ker potem bi bilo vse to, kar ste delali, popolnoma upravičeno. Ne, vi ste si to želeli. Prvi v Evropi smo še v prejšnji vladi zaprli meje, za to smo jih slišali iz Francije. Normalno smo komunicirali z ljudmi. Epidemijo smo razglasili glede na epidemiološke podatke. to ni zadeva, ki se kar nekdo odloči in reče »aha, jutri bomo pa mi imeli epidemijo«. Pa, dajte no, lepo vas prosim. Zaprli smo šole, prepovedali obiske v domovih starejših občanov – to so bili učinkoviti ukrepi. Tudi vi ste imeli kakšnega učinkovitega, ampak da so bili pa protikorona paketi učinkoviti za naše gospodarstvo in za ljudi? Ne me basat, lepo vas prosim. Še ko se izvajajo, mi že ocenjujemo, koliko je bilo vse to uspešno. Pa ni bilo uspešno, dajte si priznati, no. Vsi niso mogli biti uspešni. In če bomo mi predlagali kaj dobrega, boste vi to velikodušno potrdili? Od treh paketov do zdaj, pa ne vem, 300 plus nekaj predlaganih dopolnil, ne vem, če bi jih lahko preštel vse sprejete na eno roko. In zdaj nam šolate in modrujete o tem, kako mi predlagamo, ne vem, zanič dopolnila, zanič ukrepe in vam samo nagajamo in ne vem kaj še vse. Ma, lepo vas prosim. Dajmo vseeno ohraniti vsaj vis a vis ljudi, ki nas gledajo, da pa ni tako – pač vi nas povozite, ker ste se tako odločili in za svojimi odločitvami stojite. Je s tem kaj narobe? Ne, ampak ne nam potem tega očitati, ali pa celo reči »joj, koliko smo mi dobri, ker smo vam sprejeli en amandma od SAB-ja pri PKP-1« - ne vem, pri PKP-2 ne vem, če je bil sploh kakšen, pri trojki tudi ne, od dvesto sedemdesetih – in citirati gospo Pirnat. Jaz zdaj raje nebi bral citatov dr. Kreka in Jelka Kacina, res nebi, ker bomo zašli čisto na neke druge nivoje komuniciranja. Pa, dajte no. In vsi se kimali tam, ja, kako kolega dobro govori. Ja, je naiven. On je pa lahko hvaležen, da je prejšnja vlada odstopila in da je SMC in DeSUS novo vlado potrdil. Zakaj? Ker drugače sploh nebi tukaj notri sedel.
Hvala lepa. Naslednji ima besedo gospod Nik Prebil. Gospa Anja Bah Žibert, prosim, če počakate na svoj čas, ko boste razpravljali. Naslednji ima besedo gospod Nik Prebil, pripravi se gospod Jani Prednik. Izvolite, gospod poslanec.
Hvala lepa, podpredsednica. Minister Počivalšek, kolegice in kolegi. Svojo razpravo danes začenjam s citatom: »zavod ni in ne bo izvajal neposrednih predplačil dobaviteljem, ki zahtevajo 100 % avans. Tovrstne transakcije so za Slovenije preveč tvegane. Ne bom dovolil, da se na račun davkoplačevalcev zlorabljajo javna sredstva«. To, minister, so izjave iz vašega tweeta, dne 9. 4. 2020. In danes na podlagi tega ugotavljam, da ste lagali takrat in lažete sedaj. Lagati pa ni lepo. In zgodba posla z ventilatorji oziroma pravilneje predihovalniki je mnogo širša, kot se zdi na prvi pogled in je pravo leglo sumov korupcije, negospodarnega ravnanja z denarjem davkoplačevalcev, je zgodba o netransparentnosti in osebnem vmešavanju vas, spoštovani minister, v zadeve, kjer bi že iz neke moralne higiene morali ostati zunaj. Začelo se je nekako z željo po posrednikih, ki bodo posle zaščitno in medicinsko opremo za Slovenijo speljali. Sem pa spada tudi najbolj udaren primer posla s podjetjem Geneplanet, pri katerem je v imenu države vaše ministrstvo, ki ga vodite vi želelo izpeljati posel za cirka 8 milijonov evrov, kar znese 220 ventilatorjev oziroma predihovalikov. V sredini meseca marca je bil celotni vrh ministrstva pa tudi ljudje v Vladi seznanjen z mnenjem stroke, da so ti ventilatorji torej Siriusmed r30 zadnja izbira med 90 predlaganimi, saj so najdražji in najmanj ustrezni. Mimo tega je bil dan kasneje posel sklenjen pa poglejmo dejstva. Ta posebna strokovna skupina zdravnikov, ki je strokovno pregledovala ustreznost ventilatorjev je le te ocenila kot manj primerne za bolnike s korona virusom in tukaj se jaz resnično vprašam za koga ste, potem vi to kupovali morda za sebe? To vas namreč sprašujem, ker ste ponovno povozili stroko in resnično ne razumem kako ste se lahko odločili za tak nakup, ki pač očitno kaže sum koruptivnosti. Potem si celo drznete vsi po vrsti diskreditirati javnost še naprej ljudi, ki vas opozarjajo na neustreznosti in nepravilnosti. Zanimivo kaj ne, da ko v oddaji eden od članov strokovne skupine izrazi nasprotovanje vaši odločitvi se nanj zgrnejo napadi in to se resnično sramotno. Zamolčali ste tudi nam in javnosti, d je strokovna ocena dr. Podbregarja, na katero ste se sklicevali tudi prej, češ da imate na MGRT soglasje za ventilatorje Siriusmed r30, ampak on je ocenil tudi druge ventilatorje nekatere kot bistveno boljše pa ga bom citiral, da ne bo rečeno, da to ni res, citiram: »V primerjavi z r30 je Mindray sv300 naprednejši ventilator in omogoča dodatne za pacienta vitalne meritve, ima pa tudi vse tisto, kar dodatno kot opcijo nudi ta r30, strokovno bi izbral Mindray.« konec citata. Kot drugič ste v eni od oddaji nekako s tresočim glasom rekli in vam bom tudi tukaj citiral: »Te ventilatorje smo kupili, ker so bili v tistem trenutku na voljo, čeprav niso bili Mercedesi, ampak Golfi.«, to te rekli vi minister. Sedaj pa vas jaz tukaj vprašam čisto tako po kmečko kaj vam da misliti, da potem kupite Golfe, če so vam podjetja ponujala Audije pa Jaguarje z več opreme za nižjo ceno z istim dobavnim rokom? Edini možni odgovor je, da zato, ker ste si pač Golfa oziroma to vrsto posla oziroma ventilatorja pri tem izbranem podjetju zaželeli oziroma ste pa želeli zrihtati posel in temu se reče preferiranje nečesa, kar je držaje in pa slabše. Spomnimo, da povezava v to podjetje pa ne seže samo do vas, ampak spet tudi v stranko SDS. Ne želim resnično obtoževati nikogar, ampak povezave so več kot očitne. Direktor tega podjetja gospod Bitenc dober prijatelj Boruta Petka nekdanjega tajnika predsednika Vlade Janše. [[nerazumljivo]]je govoril tudi na enem od odprtem forumov stranke SDS. [[nerazumljivo]]tega petka pa je bil nekdaj sedaj več to ni ironično solastnik tega istega podjetja Geniplanet. Vi minister ste tudi v telefonskem pogovoru, kjer so pač vas posneli posredovali ravno pri tem podjetju in za to podjetje zahtevali 100 % plačilo avansa in to ste mu samo s 50 % bančno garancijo, kar je zelo narobe, kar pri takih poslih pač je 100 % garancija ključna, da se država zavaruje in zavaruje svoje nakup. Pa saj vemo kaj je avans, predplačilo za neko storitev. To ste dali v celoti preden je bilo zagotovljeno bančno zavarovanje ves čas pa ste govorili, da se to ne bo zgodilo. Kar je pa res resnično zanimivo glede na to, da je bila težava predplačila pri nekem drugem paketu, ki ga je želela iz Kitajske poslati Alibaba. Torej ste minister osebno, zavestno posegli v postopek pri tem izbranem podjetju in omogočili v bistvu zahtevali plačilo takšnega avansa, kar je pa najbolj pereče za material oziroma ventilatorje, ki so pri Covid pacientih neuporabni brez dodatne opreme. Še enkrat, neuporabni so. In takšen posel, minister, ni nikoli nesmotrn, še manj pa gospodaren za državo. No in kot tretjič, za piko na i – ponudba Geneplaneta je bila najdražja, s ceno 36 tisoč 400 evrov na enoto, brez DDV in brez nuje pripadajoče opreme. Poleg tega niso dostavili teh medicinskih ventilatorjev do predvidenega roka - to je bil 15. april – in je bila pogodba še celo podaljšana za mesec dni, čeprav se je neznansko mudilo. No in za primerjavo, naročali ste tudi ventilatorje pri podjetju Interpart, kjer pa ste vzeli sicer samo 7 kosov, a je bila cena na enoto bistveno nižja, spoštovani, 17 tisoč 800 evrov brez DDV. To pomeni, da so bili ti ventilatorji Geneplaneta, od osnovne cene skoraj štirikrat dražji in še dražji bi bili, če bi dodali tiste potrebne vlažilce zraka in pa kompresorje, za nekje dodatnih tisoč 500 evrov, še na kos in jaz tukaj res ne morem razumet, zakaj ste potem posredovali pri takšnem poslu, zakaj ste si želeli, da se takšen posel sklene, zakaj ste pošiljali tesne sodelavce na zavod, kot pač to, da vam je to bilo bodisi naročeno od nekoga, ki sedi višje od vas ali pa ste želeli okoristiti sami oziroma vaši poslovni prijatelji. Nenazadnje, pa smo, preko medijev lahko slišali tudi številne izjave o nekih pritiskih, kričanju, grožnjah, delavcem na zavodu, kaj vse se bo zgodilo, če ta posel ne bo izpeljan in da so to navodila iz nekega vrha. In tukaj je očitno, pri vsej tej povezavi, da ste imeli, nekako s tem podjetjem osebne želje in niste edini v tej Vladi, daleč od tega, niti ni to edina želja, ker vemo, da je bila želja tudi ta, da naročanje prevzame Zavod za blagovne rezerve, ki sodi pod okrilje vašega ministrstva, torej MGRT in minister tega ministrstva ste bili tudi v prejšnji Vladi, kakor ste minister tudi v tej Janševi vladi in glede na to, da je bil zavod že večkrat strokovno neocenjen kot neprimeren za te centralne nabave, jaz se resnično čudim dejstvu, da ne veste, kakšne so zmogljivosti zavoda in kakšne organe imate pod ministrstvom. Ker govorite namreč javno, da niste podpisovali ničesar, čeprav ste dali soglasje k vsaki sklenitvi pogodbe in vi lahko v bistvu govorite kar hočete, ampak dejstvo je, da ste objektivno politično odgovorni, kot najvišja oseba na ministrstvu, za vsako dejansko in vsak dogodek, ki je posledica ravnanj subjektov, ki ste jim neposredno nadrejeno. No in sem spada tudi Zavod za blagovne rezerve. In jaz, lepo prosim, da nas nekako ne zavajate in da nimate ljudi za neumne, ker to niso, ker so vas pravzaprav že davno spregledali. In o objektivni in subjektivni odgovornosti, ali veste, je govoril tudi vaš bivši šef SMC, dr. Miro Cerar. Jaz predlagam, da si ta članek preberete. Nenazadnje pa bi si ga lahko prebrali tudi koalicijski poslanci, predvsem kolegi iz SMC, ki so še nedavno močno zagovarjali etičnost in moralo v politiki, sedaj pa to ploščo hitro obrnili, a žal na stran, ki je močno spraskana. In jaz resnično sprašujem vse koalicijske partnerje, kdaj boste si nehal zatiskat oči in ščitit tukaj ministra, ki ne prevzema nikakršne odgovornosti, čeprav jasno je vidno, da se je vmešaval v posel in »preferiral« določeno podjetje, ter deloval mimo pravil. Ker vaša zgodba o, ali veste, podjetju Geneplanet, pa je bolj opazna, kot si mislite, namreč, to ni neznano podjetje vašemu ministrstvu. Če pogledate podatke Erarja, pa vam bom tole prebral, je razvidno poslovanje v višini milijona in pol z MGRT, v zadnjih osmih letih, vemo pa tudi, da bo to podjetje še naprej prejemalo subvencije, saj je v teku šest projektov na MGRT, kar v bistvu ne predstavlja nobene težave, prikazujem pa zgolj navezo. Ampak, še več, Vlada je takoj po prevzemu oblasti zamrznila proračun in ustavila vsa ne nujna plačila. A pravila spet očitno ne veljajo za vse enako oziroma ne veljajo za tiste izbrane. Zdaj, katera podjetja so vseeno prejemala nepovratne subvencije vašega ministrstva in med njimi tudi Geneplanet, in sicer, za 423 tisoč evrov, med epidemijo, ko je bil proračun zamrznjen. In prav tako je bilo to podjetje privilegirano pri poslu z maskami in jaz se tukaj vprašam, zakaj? Imate možnost in poveste, kdo, kaj in zakaj, je bilo privilegirano. Ker opozarjam pa še enkrat, če pod tezo teh pritiskov javnosti in vseh razkritij Vlada Republike Slovenije oziroma Ministrstvo za zdravje ne bi preklicalo naročila teh neustreznih ventilatorjev, ki jih bo še nekatere potrebno nadgraditi, bi mi to nonšalantno lepo kupili. Kljub temu da je minister Gantar 2. 5. izjavil, da se ventilatorjev ne potrebuje več, da smo jih, in to danes vemo, že ob razglasitvi epidemije imeli dovolj tudi za hujši scenarij. Torej, pač ste lagali vsi eden za drugim, laž na laž na laž pa po vaše postane resnica, ampak ne, žal, laž je še vedno neresnica. In celo zadnji rok za dobavo 220 ventilatorjev je po podaljšku potekal 15. 5. In edina možna razlaga tukaj je zloraba javnih sredstev pod pretvezo, in tukaj obstaja nek dvom in sum na kaznivo dejanje, ampak glejte, s tem se bodo ukvarjali pristojni organi. Epilog vsega, podjetje nato zaradi vsega predlaga preklic pogodbe, državi ostane 90 ventilatorjev, za katere moramo dokupiti dodatno opremo, 20 jih podjetje odkupi nazaj, 110 jih ne dobavi. Zdaj pa še nekaj, kar je ključno. Kljub temu da so bili ti ventilatorji neustrezni za bolnike s Covid-19 in najdražji, in to, da ste osebno klicali zavod in zahtevali, da se uredi plačilo 100-odstotnega avansa pred garancijo in se spelje ta posel z Geneplanetom. Bile so številne nepravilnosti, ki so dokazljive, in to niso več sumi, nepravilnosti, ki kažejo na neetično klientelistično in pa koruptivno dejanje. In to je vredno vsakršne obsodbe javnosti in začetek postopkov. In potem si vi, minister, v oddaji drznete reči, ja, pa kaj imamo mi javnosti razlagati. Jaz se resnično opravičujem, ampak, kaj no, ste padli na glavo? Ves čas trobite, reševali smo življenja, šlo je za krizne razmere. Ja, seveda, ampak to je vaša dolžnost. Ampak to ne upravičuje nakupa teh ventilatorjev, ki so neustrezni. Ključno je to, da so bili na voljo primerni ventilatorji in da jih glede na znane številke danes sploh nismo rabili. No, pa poglejmo, vi ste prej rekli, bilo jih je 281, od tega 168 primernih ventilatorjev za bolnike s Covid-19. V redu, glejte, kupim to vašo trditev, 168 ventilatorjev je primernih. Potem so z dnevi in dnevi prihajali še novi ventilatorji od Gorenja in tako dalje, številka se je večala, danes vemo, ker so nam bolnice sporočile, da jih je bilo čez 400. Mislim, povejte mi potem, in to je ključno, vsi, spoštovani kolegice in kolegi, zakaj ste potem kupili in silili naprej z nakupom 220 ventilatorjev, ki so neustrezni za bolnike s Covid-19 brez te opreme, ki pa naročena ni bila. Razložite mi to. S tem, kar zdaj govorim, ste se dokazano vmešavali, nenazadnje je vaš državni sekretar povedal, da bi od 100 do 200 ventilatorjev zadoščalo za nek hujši scenarij, ki ga k sreči ni bilo. Ste odgovorni politično za preferiranje podjetij, ker so bile s tem oškodovane javne finance za 4 milijone evrov, lahko pa bi bilo oškodovano tudi javno zdravje, če bi se zadeva zaostrila, ker so bili ti novi ventilatorji potem seveda neustrezni. In še nekaj, minister, in tukaj bom zaključil. Če bi imeli vsaj resnično trohico spoštovanja do državljanov ali pa trohico moral in integritete ter osebne odgovornosti, bi se s položaja poslovili že prvi trenutek, ko so vam bile ugotovljene številne nepravilnosti in spornosti. Namreč, prišli smo v čas, ko nihče več ne prevzema nikakršne odgovornosti, in to je skrajno zaskrbljujoče, in če pa že to niste bili sposobni, pa predlagam, da odstopite zdaj tukaj pred koncem te interpelacije in si prihranite vsaj še tisto malo spoštovanja, ki vam ga je ostalo. Hvala.
Hvala lepa. Naslednji ima besedo gospod Jani Prednik, pripravi se gospa Monika Gregorčič. Izvolite.
Predsednica, najlepša hvala za besedo. Vsem en lep pozdrav, spoštovani minister. Zdaj, naj na začetku takoj odgovorim kolegu iz SDS-a, ki je dejal, da smo na tej strani Parlamenta z glavo še vedno v socializmu. Mene to vedno zaboli, zato ker jaz sem 87 letnik in mi to predava in govori član stranke, katere predsednik je rastel v komunizmu in se je jokal, ko so ga iz komunistične partije vrgli. Tako da jaz predlagam, da s tem enostavno nehate. Jaz tudi ne bom na tem mestu govoril o kriminalu oziroma kogarkoli označeval kot kriminalca ali kriminalno združbo. Imamo institucije, ki bodo ugotavljale ali je šlo za kriminal ali ni šlo za kriminal in jaz lahko tukaj samo rečem, spoštovani minister z ekipo in celotno Vlado, jaz srčno upam, da ni šlo za kriminal, ne bom pa na tem mestu nikogar obsojal. Dejstvo je, da znotraj te krize, znotraj te epidemije, so skozi oziroma iz te krize najboljše šle države, ki so med svojimi voditelji imele ljudi, ki so se znali hitro in pravilno obrniti in izkoristiti svoje povezave, poznanstva, predvsem s kitajsko. In spoštovan minister, vi ste minister za gospodarstvo že od leta 2014. To je vaša tretja Vlada v kateri sodelujete. V teh šestih letih sem jaz prepričan, ker sem tudi prej delal v kabinetu ministra in vem kako to poteka, ste imeli ogromno srečanj s politiki, gospodarstveniki in vplivneži tudi na kitajskem. In vaš fokus delovanja od letu 2017 naprej je bil, vsaj kolikor je zaznati po javnih objavah, predvsem na kitajskem, od leta 2017 naprej, ste bili na kitajskem štirikrat. In kot vemo, je bila kitajska pri dobavi te zaščitene medicinske opreme ena izmed ključnih. Kot sem rekel, ste bili na kitajskem štirikrat in za ta štiri potovanja ste porabili okrog 60 tisoč evrov. To samo po sebi je absolutno ni sporno, zato ker je pač vedno treba nekaj vlagati za to, da nekaj iz tega iztržiš. Pridemo pa sedaj do tega, kaj ste s temi obiski Kitajske v bistvu iztržili, pa bom šel kronološko. Poglejte, leta 2017, ste bili na Kitajskem zraven 110 voditeljev držav, ministrov in podjetnikov. Tukaj v kotu vidimo vaš obraz. Bil je tudi predsednik kitajske, bi je tudi Erdogan, bil je Putin in vplivni kitajski gospodarstveniki. In jaz predvidevam, da ste tudi na tem srečanju spletli neke prijateljske vezi, spoznali gospodarstvenike, spoznali vplivne Kitajske, ki nam bi kasneje lahko pomagali. Potem ste bili leta 2018 na kitajskem in ste se sestali s kitajskim ministrom za trgovino, ministrom za kulturo in turizem ter predsednikom pekinške univerze za šport. Tukaj vas vidimo kako ste sedeli za isto mizo in ste verjetno imeli konstruktiven pogovor. Čez pet mesecev ste šli za en teden ponovno na kitajsko in sicer ste se tukaj srečali z ministrom za znanost, tehnologijo, guvernerjem province in sprejel vas je tudi podpredsednik skupini HighSentse. To je tista skupina, katera je kupila podjetje Gorenje in tukaj samo za intermezzo, ker to v bistvu ni tema interpelacije. HighSense je lastnik Gorenja in na začetku ste dejali, da veste kako se je boriti za delovna mesta. Zdaj, tukaj naj opozorim, da v Gorenju ravno to podjetje odpušča ogromno ljudi, kljub temu, da imajo milijardne dobičke zaradi nekaj milijonov izpada v Sloveniji, v bistvu tukaj Gorenje zapira in tista vaša borba za delovna mesta ravno ne vzdrži. Naslednjo, kot četrto, sicer je bil to obisk na nižji ravni, ampak tukaj ste se četrtič dobili z namestnikom župana Sudžu, gospodarstveniki in ugledali ste si sejem Sije, kjer je sodelovalo enajst slovenskih podjetij in namesto, da ste se tukaj samo slikali, bi lahko dejansko spletli nova poznanstva, kot tukaj piše »you are new connection« in iz vsega tega lahko potem bi v bistvu sklepali več zadev, ampak poglejte, vi ste bili minister v prejšnji Vladi, vaši poslanci tvivajo kako so bila prazna skladišča, vi v bistvu, vas nisem slišal še tega, da bi rekli, ampak vaši poslanci se venomer sprenevedajo okoli tega, pa jim še enkrat povem, bili ste minister v prejšnji Vladi in če niste vedeli za ta prazna skladišča, je to še ena graja na vaš račun, tako da tudi predlagam poslancem SMC, da nehajo s tem, ker so bili prej del koalicije, vi ste bili minister. In gospod Počivalšek, prej sem omenil tistih 60 tisoč evrov, ko samo po sebi seveda ni spornih, absolutno, to pač stane, Kitajska je daleč, to stane. Iz vsega tega bi mi lahko sklepali, da ste spletli poznanstva, veze in tako naprej in glede na to, da ste bili minister v prejšnji vladi, bi že marca oziroma februarja, ko ste vedeli oziroma morali bi vedeti, da primanjkuje zaščitne opreme, enostavno ta poznanstva uporabili. Marsikatere države z vplivnimi voditelji so to storile, kupile so tudi neposredno. In ne zanikati, da neposrednega nakupovanja ne sme biti, ker vas je računsko sodišče postavilo na laž in dejalo, da bi to lahko tako izpeljali. In se tu poraja več dvomov. Jaz, še enkrat, ne bom sodil, ampak odgovorov je enostavno premalo glede na vsa vprašanja in na vse dvome, ki se v zadnjih dveh mesecih porajajo. Eno je, ali ste bili, bom rekel na nek način nesposobni splesti politična poznanstva in poznanstva z gospodarstveniki, s katerimi bi lahko v času krize konktaktirali in je šlo tistih 60 tisoč evrov v zrak. Ali pa ste jih kljub temu vzpostavili - kar je pa še bolj sporno - in tega niste želeli uporabiti in ste s tem omogočili posrednikom v Sloveniji, da služijo na ta račun. Zdaj, če bi lahko sodil, bi rekel, da je boljša prva varianta – da ste bili nesposobni. Ker ta ta druga varianta pa meji na tisto, kar je večkrat izpostavil kolega Kordiš. ampak, še enkrat, ne bom tega jaz izpostavljal. Tako, da odgovorov ni, vprašanj je zmeraj več. In, gospod Počivalšek, jaz vas kot človeka spoštujem, tudi prej sem sodeloval, ko sem bil še v kabinetu ministra Židana, tudi z vami, vendar zaradi vseh teh naštetih dejstev ne morem podpreti vašega obstoja oziroma bom absolutno podprl interpelacijo, ker ne morete biti več minister. Hvala.
Hvala lepa. Nadaljujemo. Gospa Monika Gregorčič ima besedo, pripravi se gospod Željko Cigler. Izvolite.
Hvala lepa za besedo, podpredsednica. Zdaj to, kar danes poslušamo, to obrazložitev predloga interpelacije ministra za gospodarstvo, naj takoj povem, bistvo celotne te interpelacije je laž, politični konstrukt in res vzorčni primer pritlehnega političnega, pritlehnega politikantstva. Namreč, predlagatelji te interpelacije računate, da če laž ne vem kako velikokrat ponovite, da ji bodo ljudje sčasoma verjeli. Ampak jaz sem prepričana, da resnica slej ali prej pride na dan. Danes je minister za gospodarstvo na zagovoru zato, ker je v res nemogočih razmerah izpeljal uspešno nalogo in zagotovil dovolj zaščitne opreme, da je ni nikomur zmanjkalo. In največji absurd je to, da je bil interpeliran zato, ker je nalogo uspešno opravil. V bistvu je narobe svet, moral bi, lahko bi bil interpeliran, če tega nebi uspel. Strinjam se. Proces nabave medicinske zaščitne opreme, je prav, da ga osvetlijo institucije. Potreben je pregled, morda je res šlo kakšna stvar vseeno narobe, vsekakor pa morajo to narediti pristojne ustanove, odkriti morebitne napake. Treba je iti pač po črki zakona, upoštevati pravno državo. Tukaj imamo institucije kot je računsko sodišče, KPK, organi pregona, na koncu so to sodišča, ki sodijo. Ni parlament tisto mesto, ki sodi in obsoja. Imamo tri ločene veje oblasti, prav bi bilo, da nekateri poslanci tega še vedno pač ne obvladajo, pa bi bilo prav, da preberejo ustavo. Tako pa je danes pred nami pravi politični linč ministra za gospodarstvo, ki pa mu asistira – in to je najbolj žalostno – vsi glavni mediji, seveda s ciljem, da pač pade vlada. Ampak o tem več v nadaljevanju. Želela bi predvsem osvetliti razmere, v katerih je nabava medicinske opreme, zaščitne medicinske opreme potekala v začetku oziroma v sredini marca in začetek aprila. Tako, da takrat, naj samo preberem kratek izsek iz članka na 24 urah z dne 2. 4., namreč tedaj je očitno POPTV še korektno poročal, glede razmer v mesecu marcu, kako zaostrene so bile, kot v vojni, pravila trgovanja ne veljajo več, šteje le gotovina, dobavitelji v parih urah želijo plačilo v gotovini, povpraševanje je 50-krat večje od ponudbe, prodajo vse, maske je treba plačati v celoti in v gotovini še pred dobavo, preden kupec sploh vidi naročilo. Države pošiljajo svoje ljudi na Kitajsko s kovčki denarja, ki se dogovorijo in kupijo maske neposredno pri dobavitelju ali zakupijo celotno proizvodnjo. Pravila trgovanja ne veljajo več, kdor plača hitreje in več, četudi je kdo že pred tem vplačal polog te maske dobi in odpelje. Tovornih letal ni. Za prevoz so se uporabljala potniška letala. Cene prevoza so se zviševale vsak dan. Kitajska je celo omejila lete. Tako da jaz mislim, da je jasno, da so vladale tedaj dobesedno vojne razmere in hektika. Zato je prav, da bi danes fokus današnje razprave bil ne iskanje odgovornosti tistih, ki so težave reševali in na koncu tudi rešili, ampak iskanje odgovornosti tistih, ki so krivi, da smo se v tako hudem pomanjkanju sploh znašli. Nepripravljeni na epidemijo, da so bili zdravstveni delavci goli in bosi, tako rekoč v prvih bojnih vrstah. In ja, odgovornost je treba terjati od tistih, ki so v času, ko bi lahko ukrepali, pač gledali stran in zamižali ter čakali, da zadeva mine. Jaz verjamem, da se našemu sedaj poslanskemu kolegu, nekdanjemu premierju, gospodu Šarcu ni niti sanjalo kaj bi bilo treba takrat narediti, ker pač očitno ni vedel, da z vodenjem vlade pridejo tudi odgovornosti, velika odgovornost. In da biti predsednik Vlade niso samo govori na prireditvah. Kaj pomaga škarje in platno, če ne znaš šivati, če si pomagam s kakšnim šarcizmom. Zato je res neprimerno in nedostojno poslušati očitke s strani predlagateljev, tako o številu ventilatorjev, da jih je bilo 13. 3. kar 404. Veste, to je podatek, ki bi ga vlada, ki je takrat prevzela posle, nova vlada, nujno potrebovala. In jaz se sprašujem, zakaj nekdanji premier tega podatka pač ni posredoval novi sestavi, novi vladi. Ja, očitno ga ni imel. Očitno ga tudi ni bil sposoben pridobiti. Pozdravljam pa vse napore, vse preiskovalne napore kolega Pavšiča, ki je res se potrudil in se kot pravi kriminalist in forenzik raziskal to problematiko. Mogoče kar se tiče še očitkov s strani LMŠ o nesposobnosti, nekoordiniranosti, o slabem vodenju in slabem odločanju ministra za gospodarstvo. Veste, res so nedostojni ti vaši očitki, kajti o nesposobnosti smo se, mislim da, lahko prepričali , kako je to v prejšnji vladi potekalo. Prazna skladišča so pa samo dokaz. Ko pa poslušam o očitkih, da tudi minister ni navezal ali vzpostavil vseh zunanjepolitičnih kontaktov, da ni nihče kontaktiral, ne vem, sem slišala predsednika vlade Republike Kitajske in za neposredno organizacijo nabav, jaz vas samo spomnim, da to govorijo tisti iz vrst katerih izhaja nekdanji premier, ki se je v dveh letih vladanja srečal, uradno srečal le z enim predsednikom Vlade, to je z gospodom Orbanom, ki je na mednarodni politični sceni popolnoma neprepoznan in ki pač ne ve veliko o kriznem menedžmentu. Očitki so bili o vojnem dobičkarstvu, o perverznih dobičkih. Pa se jaz sprašujem, ali predlagatelj sploh ve kaj je to razlika med maržami in dobički, kaj so to odvisni oziroma posredni stroški in kateri so te perverzni dobički 10 %, 20 %, 100 %, 500 %. Bi bilo prav, da postreže s konkretnimi številkami, ne pa da operira s puhlicami. Če se vrnem nazaj kaj je cilj te interpelacije, seveda je prozoren, rušenje Vlade, zato se sredstev ne izbira, uporabljeno je bilo celo nezakonito prisluškovanje ministru. Prav neverjetno, te zadeve tudi v SD-ju nihče ne problematizira. Naj samo spomnim na izjave vašega nekdanjega predsednika, mislim, da v Tarči, kjer so ravno tako bili podani očitki, da se poslancem in politikom nezakonito prisluškuje, takrat pa je znal odločno povedati, da je to neprimerno, danes pa sodelujete s temi ljudmi, s politično opcijo, ki v ozadju niti vleče prav zanimivo nekdo, ki spada v ekstremni del političnega prostora pač na drugi strani. Tako da, ali vam ni nič nerodno, ko opozicijo v bistvu vodijo ljudje iz ozadja, ko politično levo opozicijo vodijo ljudje iz ozadja skrajnega desnega roba? Ampak to je stvar, ki jo boste morali vi razčistiti sami pri sebi. Dejstvo je, da očitno sodite po sebi, ko prejudicirate, da je prišlo do ne vem kakšnih goljufij, kriminala pri teh nabavah, tako da smo v situacijo v bistvu, ko lopov s prsti kaže na nedolžnega in vpije »primite tatu«. In kje je resnica, zakaj je ta vlada tako v napoto in zakaj ste se lotili prve možne točke, to je nabava mask, medicinske opreme? Zato, ker tako imenovani posvečeni dobavitelji niso bili sposobni in kos, pa so bili ti drugi. Tako, da kdo bo sploh še pripravljen na sodelovanje v naprej, ko pride drugi val epidemije? Državljani vas bodo takrat poklicali na odgovornost, če ne bo, ker ste uspeli umazati delo in prizadevanje tako uradnikov kot podjetnikov. Hvala.
Hvala lepa. K besedi se je prijavil predlagatelj. Izvolite.
O kontekstu pritlehnem politikanstvu in o tem, ko pride, ne če pride, ampak ko pride drug val, ker zdaj smo že prepričani, da bo tudi prišel drugi val zgleda, že v Državnem zboru. Mogoče boste predlagali to pa bomo izglasovali ali naj pride ali ne. O tem raje ne bi. Kdo ugotavljam politično odgovornost? Sodišča in pravosodni organi niso pristojni za ugotavljanje politične odgovornosti. To lahko ugotavlja edino Državni zbor, prepozna in sprejme pa to lahko posameznik na politični funkciji ali pa tudi ne in danes vidimo, da očitno je edini odgovor ne. Spet manipulacija glede praznih skladišč, pa že minister sam, ki je danes interpeliran, je povedal: »Zavod za blagovne rezerve ni bil nikoli namenjen skladiščenju zaščitne opreme, nikoli. Število predihovalnikov pa zgleda, da je neko številko pa ta Vlada le dobila, če je šlo od 0 oziroma 13. marca 168 je vseh, od tega 20, 30 primernih, potem kar na enkrat je postalo v vladnem poročilu, da je 168 primerih. Neke številke so torej le imeli. Katere ne vem. Smo že zahtevali že zdavnaj primopredajni zapisnik med ministroma Šabedrom in Gantarjem, pa je Vlada ta toliko odzivna, da nam ga še ni poslala ali pa vsaj pokazala, da bi notri pogledali ali je bil ta podatek kje zaveden ali ne. To kaže na odlično odzivnost te vlade, sploh kar se tiče transparentnosti komuniciranja in poslov, identično kot ob obravnavanju in pripravi poročila o nabavah. Toliko časa ste ga pacali, da je poln napak in zavajanj in še vedno vztrajate na nekaterih že sedaj dokazanih in priznanih napakah v tem poročilu pa še vedno trmasto vztrajate. To je pač normalno. Ja, če trmasto vztrajaš pri neki napačni zadevi bo postala resnična, mar ne? Danes sem ministru zastavljal neposredna vprašanja. Odgovoril pa je samo na eno. Ali je bilo podjetje Geneplanet izbrano za izpeljavo meddržavnega posla in na to je minister odgovoril, da ja, da je vedel, da je bilo to sklenjeno že prej - je potrdil -, potem je to podjetje izpeljalo posel in donacijo zahvalnosti Kitajske do Slovenije, kar pa je in smo danes tudi že izpostavili dokazano brez trohice dvoma. Je pa dvoje in že to je dovolj za politično odgovornost. Prehidovalnikov smo imeli dovolj. Kupili ste nepotrebne in očitno tudi neuporabne predihovalnike za bolnike s COVID. Druga ugotovitev dokazana brez dvoma zavajali ste z razlogi za uvedbo posredniških podjetij in preprečili neposredne nabave. To je bila čista politična odločitev. Ni imela zakonske podlage, imela je pa politično podporo in to ste priznali. Bilo je zapisano v medijih. Niste demantirali nikoli dokler ni pač ta zadeva počila kot eden balonček in potem pa ja, čez mesec in pol tisto, kar smo se zmotili smo narobe povedali. Ja, ne gre to tako. Imate ogromne piar službe, ki sprejemajo vse, kar se dogaja v zvezi z Ministrstvom za gospodarstvo in te članke ste videli, ko so bili že objavljeni, zakaj niste takrat odregiral. Sedaj post festum te zadeve zanikati ni več kredibilno. Kredibilno bi bilo pa takrat se odzvati in pojasniti zakaj je do tega prišlo, kako je do tega prišlo in kdo se je to odločil. Me zanima kako koalicija komentira podatek, da je Vlada dva meseca, dobra dva meseca zavajala, načrtno zavajala število ventilatorjev. Verjetno ja, je kriva prejšnja Vlada, da je ta Vlada zavajala z številom ventilatorjev. Ne vem, da ne govorimo o nezakonitem prisluškovanju, to pa je res perverzno. In o tem, ko pride drugi val. Dajmo spet še preden smo se tega znebili dajmo spet strašiti ljudi in ne vem kaj. Kot jaz vem se je prvi interventni zakon oziroma paket zakonov izpel in s 1. 6. spet nabave izvajajo tisti, ki so za to usposobljeni, ki vedo kaj kupiti, koliko kupiti in kje preveriti ali je tisto, kar so naročili res primerno tistemu, za kar to rabijo. Mi govorimo sedaj o FFP-2 maskah, FFP-3 maskah to ocenjujejo ne vem kakšni zdravniki. Eden reče, da je to v redu drugi reče, da to ni v redu. Imamo dve instituciji v tej državi, ki lahko to edini rečeta lahko mi prinesete pisma tisočih zdravnikov. Dva instituciji lahko rečeta ali je to primerno za uporabo v Sloveniji ali ne Agencija za zdravila in medicinske pripomočke in Trži inšpektorat. Samo ti dve imata to pravico. Nima je ne Vlada, nima je ne posamezni zdravnik, še najmanj pa ima to pravico se odločati Državni zbor, ampak ta Državni z bor je na koalicijski strani, da so bile te nabave ustrezne, gospodarne, transparentne, učinkovite vse naj naj potrdil. Seveda opozicija v tej šlamastiki ni želela sodelovat in tudi ne bo in dajte, gospod minister, dajte končno odgovorit na kakšno vprašanje. Pa ne stalno ene in iste stavke obračat, ker ne bo v redu. Vam priporočam. Lahko, da se motim, pa bo v redu, saj, mislim, saj vi veste, koliko glasov imate, vi se že zavedate, da boste to interpelacijo preživeli, vsaj glede na stališča, ki so jih vsi povedali. Ampak, ima pa to še druge posledice. Predvsem ugled Vlade, ugled Državnega zbora, ugled zdravstvenega sistema, ugled vojske, policije, ugled civilne zaščite. Koliko ljudi in podjetij, tudi poštenih, med njimi, smo v tem Državnem zboru, v raznih sobanah, v zadnjem mesecu dni, blatili. Zakaj? Zaradi vaše politične odločitve. In marsikdo tukaj pride, pa nam še grozi, vas bodo tožili. Ja, to ni v redu. Zakaj bi nam natikali nagobčnike. Lahko, da kakšen podatek dobimo od kod, nas nekdo namerno »zavede«, ampak zato je interpelacija – da vam mi postavljamo vprašanja, vi pa nam date kredibilne odgovore. Da vam damo možnost, da se zagovarjate. Ampak zgleda, se ni potrebno zagovarjat, če veste, kakšen bo na koncu rezultat. Danes porota niso volitve, danes je porota tukaj noter, 90 nas je, pa ne vem, če nas bo ob glasovanju 90 in vi veste, da boste dobili večino, ki bo potrdila, da ste odlično opravili svoj posel. Ampak jaz imam še vedno, pri vsem tem, dokazani najmanj dve, tako hudi zadevi, zaradi katerih bi si morali sebi ohranit politično hrbtenico. Dovolj smo imeli »predihovalnikov«, dovolj smo imeli ventilatorjev. Ne, nismo jih imeli dovolj, boste rekli in vi ste kupili zelo drage in glede na mnenje stroke, najmanj uporabne oziroma neuporabe, brez dodatne opreme in, zavajali ste z razlogi za uvedbo posredniških podjetij in tako preprečili neposredne nabave. Pa za dve veliki neposredni nabavi vemo vsi, tukaj noter, vi ste pač se odločili, skozi celo serijo dopisovanja, da tega ne boste izvedli. Zakaj? Veste vi. In glede na to, da ste povedali, da niste nobena marioneta in da niste delali po nobenem navodilu, danes odgovornost prevzemate osebno in samo vi. Enkrat vas je že v tem Državnem zboru poskušal državni sekretar rešit, pa je eno od teh dveh očitkov prevzel nase, na svoj hrbet, tako da, nekdo, iz vaše ekipe ima hrbtenico, ali ima pa šef te ekipe, to pa ne vem.
Hvala lepa. Nadaljujemo. Gospod Željko Cigler ima besedo, pripravi pa se gospod Jani Möderndorfer. Izvolite.
Predsedujoča, hvala lepa. Gospod minister, predstavniki Vlade, kolegice in kolegi. Ne gre samo za nas, 90, tu noter, zakonodajno telo, ki ima nadzor in nadzorno funkcijo, ki ima zakonodajno funkcijo, ampak imenuje tudi to Vlado. Gleda ji, kako izvaja naloge, zaradi katerih je bila imenovana. In danes tukaj, kot je nekaj predgovornic in predgovornikov, kolegic in kolegov poslancev reklo, govorimo o ideologiji. Glejte, ne gre za ideologijo. Gre za javna sredstva Republike Slovenije, kjer jih državljanke, državljani, ki zdajle gledajo tole oddajo, po televiziji, kljub nizkim prihodkov, penzijam, socialnim prejemkom, dajejo za to, da jih ta Vlada uporabi – za dober namen, za blagostanje te države. In nazadnje, za drugič, v konkretnem primeru, gre za denar, ki je namenjen za zaščitno opremo, bil je namenjen, v primeru epidemije Covida-19. Kako so se te stvari izvajale? Mediji in tudi sami predstavniki Vlade dajejo različne informacije, iz katerih se da sklepati, da je zelo veliko stvari bilo najmanj vprašljivih, če ne celo negospodarno in koruptivno uporabljen denar. Danes je nekaj predgovornikov že povedalo, da gre tukaj za 40 in več milijonov vprašljive porabe javnih sredstev. Bom prevedel, to pomeni, da govorimo o osmih domovih za ostarele, govorimo o dodatnem denarju, nujno potrebnem za slovensko javno zdravstvo, za revne brezposelne in to, kar gospod Počivalšek verjetno rad čuje in se jaz z njim strinjam, za podporo gospodarstvu. Za kaj je bil ta denar uporabljen? In številke so se, konkretne, dajale na mizo. In dalje o zaščitni opremi, o kateri zdaj govorimo, ki je bila nabavljena na očitno vprašljiv način. Pred dvema dnevoma je bila seja Odbora za zdravje in Odbora za socialno delo. Predsednica zdravniške zbornice, potrdili pa so jo tudi predstavniki domov za ostarele, so povedali, da za zaščitno opremo, potrebno za njihovo delo, za zdravje delavcev v zdravstvu in domovih za ostarele oziroma za same ljudi, za zavarovanje državljanov, ni in ni bilo, oprostite, mi se pogovarjamo o ogromnih denarjih, ki so bili namenjeni za to opremo, opreme pa tam, kjer bi morala biti, ni. A je to ideologija? Sprašujem. Državljanke in državljani te države, ki dajo sredstva in so nas izvolili v te organe, tudi Vlado zraven posredno, računajo, da se bodo sredstva, ki skozi davke in prispevke odvajajo, korektno porabila za njihove potrebe. Tisti, ki tega ne zna početi, oprostite, v tem Parlamentu, v tej Vladi nima kaj iskati. In to se danes govori in to je namen te interpelacije, in vedno je interpelacija bila temu namenjena. In glejte, z različnimi podatki, ki se danes navajajo in se govori, pa kaj to govorite, kaj nam očitate. Čakajte malo! Govorimo iz konkretnih podatkov, iz konkretnih dejstev, ki so bila javnosti posredovana. In to ni samo nas 90, to zadevo zdajle spremljajo ljudje v tej državi, ker je to njihov denar. In v njihovem imenu mi delamo. In kar se tiče, ko je prej kolega Prednik govoril, ko je minister Počivalšek bil večkrat na Kitajskem in je bilo vprašanje postavljeno, zakaj se ni s kolegi ministri, ali pa naš predsednik Vlade Ivan Janez Janša govoril s predsednikom Vlade Kitajske, kot je to naredil Plenković iz Hrvaške, kot je to naredila Merklova iz Nemčije in je v korist svojih državljanov se nabavilo zaščitno opremo in nujno medicinsko opremo. A to pa ta Vlada ni sposobna? Bom tako vprašal. V korist svojih državljanov. Te oblike domoljubja pa ne pozna? Glejte, kadrovsko in strokovno se je ta zahtevna zadeva, ki so jo nekoč izvajali zavodi in ustanove, ki se ukvarjajo z zdravstvom, to je nabava medicinske in zaščitne opreme, osebne, se je predalo Zavodu za blagovne rezerve v mesecu aprilu. Zakaj? Zakaj? Gospod Cantarutti, nekoč, ko je v tem Državnem zboru o tej zadevi govoril, je sam povedal, to je kadrovsko in kar se znanja tiče, prešibka ustanova za to. Ampak zakaj ste jim potem dali? Kaj je bil namen tega? Še povečati nepreglednost in ene druge cilje skozi cilje skozi nabavo medicinske opreme zasledovati? In vzpostavil se je dejansko nepregleden in kaotičen sistem te nabave zaščitne medicinske opreme in vseskozi se je skozi različne informacije Sloveniji vsiljevalo eno mnenje, da so pri nas razmere izredne, in te izredne razmere tako postopanje ministra Počivalška in njegove ekipe oziroma Vlade zahtevajo. Pa to ni res. In prejle, ko je kolega Ferjan iz Slovenske demokratske stranke govoril, je rekel, glejte, kaj govorite, saj imamo organe pregona in nadzora, ki bodo to pogledali. Gospod minister, v času, ko je nacionalni preiskovalni urad že preiskoval sume teh nepravilnosti pri dobavi zaščitne opreme, sicer se je zamenjalo njegovo vodstvo, jaz ne vem, s katerimi cilji, sumim pa, zato da se ne bi preveč poglabljali v te zadeve. Moram povedati, da nas danes obveščajo mediji, da je zavod za blagovne rezerve, ki ga vodi človek, ki ste ga vi, gospod Počivalšek, imenovali, to je Tomi Trumpf, v zadnjih dneh maja, tik pred koncem epidemije kupil 12 milijonov zaščitnih mask, in te niso primerne ne za zdravstveno osebje, ampak le za osebno uporabo. In 11 milijonov evrov vreden posel krepi sume, da je bil namenjen zaslužku izbranega dobavitelja, o katerem smo pa že večkrat govorili, ko smo brali, kdo je dobavljal medicinsko opremo, in to je Hmezad-TMT. Gre za daleč največjo dobavo mask od začetka epidemije. Gospod minister, mogoče boste lahko potem kaj odgovorili na tole, kar vam zdajle govorim, ker to je denar državljank in državljanov Slovenije in vi ste dolžni, da z njim odgovorno ravnate. Količina mask, ki se je tukaj nabavljala, celo presega število vseh mask, ki so prišle v državo do začetka maja. In posel so izpeljali, ko so na zavodu zavračali dobave mask drugim preverjenim ponudnikom. In posel je bil izpeljan v obdobju od 27. do 9. maja – le nekaj dni preden je zavod na podlagi sklepa vlade izgubil pristojnost za nabavo zaščitne opreme, te osebne zaščitne opreme. In še to: podjetje Hmezad-TMT je pri dobavi s pomočjo zavoda obšlo farmacevtsko inšpekcijo, zato nihče ne more preveriti, ali so maske dejansko učinkovite in primerne za namen. In, kar je zelo pomembna informacija, jaz upam, da se bo NPU s tem ukvarjal in v primeru krivde ustrezne sankcije potegnil, po informacijah iz več virov, navaja vir, gre za iste maske, ki jih je že pred tem zavodu poskušal prodati drug ponudnik, to je podjetje Geneplanet, ki je znan iz dobave medicinskih ventilatorjev. In ko se kdo vtakne, ko na primer posameznik, ki dela na odgovorni funkciji, kot je gospod Ivo Gale, ki spoštuje zakonodajo Republike Slovenije, ki govori v kolikor zaznaš protizakonito delovanje, si ga dolžan naznaniti, in on je to naredil z dejstvi, gospod minister, potem se takšnega posameznika diskreditira, napade in celo fizično ogroža. Ima policijsko zaščito, moral jo je dobiti. Kakšno vlado imamo, da se to dogaja in da je to potrebno? In dalje, ko se povabi zdravnika dr. Knaflja, strokovnjaka pač za področje ventilatorjev oziroma predihovalnih aparatov, ko on poda potem svoje mnenje in pove, da izmed 13 najbolj primernih naprav, je od Geneplaneta ta bila na zadnjem mestu, se potem začne človeka strokovnjaka napadati, diskreditirati. Ja, kdo bo pa delal in pomagal pri teh strokovnih zadevah, razen stroke? In moram reči, da organi pregona in nadzora bi se danes morali s temi zadevami aktivneje ukvarjati. Res pa je, da to, kar je že več ljudi pred mano povedali, bila so zamenjana njihova vodstva, ampak to je v tem mandatu. In če z 2 leti, ko bodo volitve ali pa morda že v okviru teh organov preiskovanja in pregona, se bo zgodilo, se bodo ugotavljala dejstva. In podajanje nepravilnih podatkov o prostih ventilatorjih za zdravljenje COVID-9, s čimer se je minister ukvarjal aktivno na dosti nepregleden in nelegitimen način, in postopek nabave te opreme, je en fakt, ki je utemeljen z veliko argumenti, zlasti danes, ko je še gospod Bogunovič na začetku povedal, 13. 3. 2020 je bilo v slovenskih bolnišnicah brez drugega največjega kliničnega centra 404 teh naprav. In tisto, za kar bi se morala ta vlada vprašati brez nasmeha na svojih ustih, bi bilo: zakaj te naprave niso bile dostopne našim starejšim sodržavljankam in sodržavljanom iz domov za ostarele, ki jim bolnišnično zdravljenje – pa ne zaradi zdravnikov, spoštovanje do zdravnikov, ampak zaradi koncepta vlade, ki ga zastopa in se ukvarja predvsem z čudnimi nabavami – ni bilo zagotovljeno. In iz poročil medijev jasno izstopa, da so dobavo dobila točno določena podjetja ne glede ali so se te stvari rabile, to je bilo že danes večkrat povedano, in ne glede na ceno. In pri tem, kot je bilo že prej rečeno, jaz bi se nad tem zamislil, če govorim ene stvari v mikrofon, da ni avansov, itn., da so bila najmanj petim ponudnikom za nakup podani avansi v 100 % in vprašanje ali imeli zadali bančne garancije. Geneplanet, kot se je pokazalo, kot smo preko medijev izvedli tudi poslanci, je ni imel in je imel privilegij, čeprav so bili njegovi aparati po mnenju strokovnjakov na trinajstem mestu po primernosti kako pomagajo obolelim s kovidom. In neposredni in cenejši nakup kot sem prej rekel, s kitajsko ali pa kot se je hotelo pomagati s strani SAZU ali pa Akbade oziroma podobno kot sta naredila Hrvaška in Nemčija, te stvari se je zanemarjalo, postavljalo na stran in v škodo javnih sredstev in v škodo javnega zdravja v Republiki Sloveniji. Oprostite, za to je potrebno prevzeti odgovornost, ker za tem stojijo smrti mnogih ljudi, za tem stojijo njihovo poslabšanje zdravstvenega stanja in za tem stoji vprašljiva poraba javnih sredstev. In ta potrebna oprema si je nabavila skozi organizirano dezorganizacijo, kaotičnost in klientelizem, ki je bil že tukaj danes večkrat predstavljen. Sistem nabave se je odvijal nepregledno, ni se vedelo kdo je odgovoren, kdo odloča, kdo kaj dela. In pri tem je zelo zanimivo, to je pa še gospod Cantarutti, ne vem koliko je že zdaj, dva meseca ali koliko, ko ste nastopili pri nas v Državnem zboru povedali tudi vi, da skoraj polovica ponudb ni bila pregledanih, nekaj več, ker ni bilo časa in možnosti. Tako je bil organiziran ta pomemben posel za javno zdravje državljank in državljanov Slovenije. In to je to bistveno kar je treba povedati, da je oprema tista, ki se je nabavila, bila preplačana za 30 do 40 ali še več milijonov evrov. Kakšen denar, ki ga ta država rabi, spomnite se, ko smo govorili o raznih socialnih prejemkih za na primer socialno aktivacijo in pomoč brezposelnim, pa se je pri desetih, šestnajstih milijonih šparalo in se jih ni našlo, in preplačalo se je neustrezne ventilatorje in zaščitne maske brez certifikatov. To je tretja oddaja Tarče, ki je o tem govorila, nam pokazala, kjer je nastopila predstavnica ustanove, ki ima to poslovno zadevo, da to počne. Gospod minister, to je vrednost tega denarja, še enkrat povem, šest do osem domov za ostarele v katerem bova verjetno tudi midva kdaj. In odgovornost teh državljanov, ki so v domovih za ostarele, bi mi morali imeti. Minister, vi in Vlada bi morali vedeti, da se obravnavana preplačila iz javnih sredstev so se krepko potrebovala drugje. In pri tem bi rekel še tole, vprašam vas, kako bo ravnal prejemnik naročila, komu naj se odda naročilo za nabavo opreme, kot so nas seznanili mediji, kdo vse je to bil, če ga pokliče en vplivnež. Kako naj ravnajo na Zavodu za blagovne rezerve, če jih poklice žena predsednika Vlade, če jih pokliče državni sekretar iz notranjega ministrstva, če jih pokliče poslanka iz Slovenske demokratske stranke, ki ima oblast in večino v tem Državnem zboru s svojimi koalicijskimi strankami. Če jih pokliče bivši Evropski poslanec ali pa aktualni predsednik Slovenske ljudske stranke. A tako se posli vodijo? To je napačno, to je kaznivo, to je protizakonito, gospod minister. Jaz upam, da me razumete, saj sva obadva na gimnazijo Kajuhovo v Celju hodila. Vse v imenu domoljubja in skrbi za zdravje državljanov. Katerega domoljubja, katerega zdravja, ki se je prav s takšno politiko ogrožal in o katerem, kako je bilo ogroženo in prizadeto, smo dva dni nazaj govorili na odborih za zdravje, delo in socialo. Ne vem ali ste gluhi ali ne razumete. Če ne razumete, potem je pa vprašanje vaše sposobnosti, da so se opravili tile posli. Oziroma kot je povedal kolega poslanec Golubovič, je tole srž zbujajoče, žal pa resničen, danes je dovoljeno v Republiki Sloveniji vse. Organi pregona in nadzora zaradi [[nerazumljivo]]vodstva so pod kontrolo, jaz upam, da bodo zdržali neko neodvisnost, polaganje upanje v nje. Pravna država je vse bolj na papirju. Nadzorna funkcija Državnega zbora v kateri, ki jo danes uveljavljamo tudi skozi interpelacijo in argumentirano, pa je s preglsovanjem s strani vladne koalicije očitno odstranjena ali pa vprašljiva. In o tem govorijo tudi opomini Evropske unije Slovenije glede svobode medijev, glede položaja pravne države in sodstva, glede dogajanja na Statističnem uradu, glede nespoštovanja okoljskih direktiv. Ob tem vsak petek ob 7. uri zvečer po celi državi govorijo biciklisti ko protestirajo proti korupciji in avtoritarizmu, ki se hoče uveljaviti v Republiki Sloveniji. In ko državljanke in državljanke »smrt Janšizmu«, »smrt Janšizmu« izražajo ostro nasprotovanje s tem krikom prav takšni politiki, ki jo danes želim odstraniti in politično sankcionirati predlagatelji implementacije [[?]] proti ministru Zdravku Počivalšku, čeprav se zavedamo, da za tem stoji odgovornost vse vlade. In gospod minister Počivalšek, politični higienski standard v tem državnem zboru je sendvič. Sendvič, preprosta zadeva. Vrednost spornih nabav in preplačil pri vaših spornih nakupih osebne zaščite, medicinske opreme pa je nekajkratna vrednost vseh tovarn sendvičev v Sloveniji. In, spoštovani gospod minister oziroma minister Zdravko Počivalšek, je nivo poslanca Darja Krajčiča, ki je odstopil zaradi sendviča za vas previsok ali ga ne razumete? Hvala.
Hvala lepa. K besedi se je javil minister. Izvolite.
Predsedujoča, hvala za besedo. Spoštovani poslanke, poslanci! Bom skušal v nekaj sklopih odgovoriti na vprašanja. In sicer najprej o sodelovanju s Kitajsko na primeru ventilatorjev. Zavod za blagovne rezerve je pred 20. marcem sklenil pogodbe s štirimi dobavitelji ventilatorjev, se pravi tudi z Geneplanet. Zaradi številnih sprememb zakonodaje na Kitajskem, logističnih težav, nepoštenih praks s strani različnih potencialnih dobaviteljev zaščitne opreme se je MGRT z dopisom obrnil tudi na veleposlaništvo Republike Kitajske v Sloveniji. Jaz sem osebno govoril z veleposlanikom. In to je tisto, kar vi mešate, donacijo pa nakup. Prošnja se je nanašala na pomoč pri izvedbi logistike v primeru dobave ventilatorjev. V sodelovanje s Kitajsko sta se vključila tudi Ministrstvo za zunanje zadeve in Urad predsednika republike. Predsednik republike se je v tej zvezi srečal s kitajskim veleposlanikom Slovenije, STA je o tem poročal. Predmet vseh teh aktivnosti pa je bil samo eden, pomoč kitajske države Sloveniji pri logističnih izzivih pri dobavi ventilatorjev. Mi smo morali te ventilatorje spraviti v Slovenijo in to smo naredili s pomočjo kitajske države, njihovega veleposlaništva in njihovega zunanjega ministrstva. To, kar ste povedali, na žalost, ne drži. Druga zadeva. O očitkih kdo je plačila podjetju na Kitajskem za Siriusmed ventilatorje. Tudi od tega nič, na žalost, gospod Pavšič ne drži. Ne vem od kod vam ti podatki, ki jih tukaj prezentirate in tudi ne vem čemu služi ta vaš konstrukt. Jaz si sicer mislim od kod imate te podatke. Povedal pa sem že, da so bile nabave, ki smo jih izpeljali, zahtevne, zelo negotov posel, ki ga ne bi mogli izpeljati, če se bi z njim igrali tako kot vi hočete in to, kar sedaj govorite. Veste, to ni cirkus, ki je vam poznan teren iz nekih drugih časov. To so bile resne zadeve, v katerih smo morali misliti na vse zadeve. Tudi na to, kako zavarovati naš skupni interes. In tudi tukaj ste me sedaj spomnili še, da ste v prvi intervenciji meni dali odgovor na vprašanje, kdaj sem bil prisluškovan. Do danes tega nisem vedel. Sem pa iz vaše intervencije ugotovil to. Jaz sicer se nisem natančno ukvarjal s tem, tako da mi je ta podatek zelo zanimiv. Nekaj še o teh ventilatorjih Siriusmed air 30. Po informacijah, ki smo jih pridobili sta pogodbi s podjetjem Geneplanet sklenili tako UKC Ljubljana, in sicer za ventilatorje tipa SternMed in pa Splošna bolnica Celje, ventilatorji tipa Siriusmed R30. In to je bilo še preden je zavod sklenil pogodbo s podjetjem Geneplanet. Ministrstvo za gospodarski razvoj je želelo samo preveriti in pridobiti mnenje bolnice, ki je ventilator Siriusmed R30 ocenila za tehnično ustrezno. Zato smo stopili v kontakt z dr. Podbregarjem, z vodjo oddelka za intenzivno interno medicino, ki je tudi strokovno potrdil ustreznost ventilatorjev tipa Siriusmed R30. Kasneje, 4. maja 2020, je tudi strokovna svetovalna skupina ministra za zdravje, pod vodstvom prof. dr. Bojane Beović ugotovila, da so ventilatorji Siriusmed R30 primerni za zdravljenje bolnikov s Covid-19, v kolikor imajo zagotovljene ustrezne dodatke, cevi, vlažilce in pa kompresorje. Še nekaj o pogodbi z Hmezadom. Danes smo slišali spet ene zanimive podatke o dodatnih nakupih. Na zavodu niso ničesar dodatno kupovali. Pogodbe so bile vse podpisane prej in tudi, vaš tako opevani žvižgač, je pri teh zadevah sodeloval. Pogodba s Hmezadom je bila sklenjena v začetku marca, za nakup mask za splošno uporabo. Šlo je za nakup mask, ki jih je Slovenija potrebovala za oskrbo in zaščito državljanov. Take maske koristimo tudi danes. Ponavljam smo maske za splošno uporabo in za ta namen in jih tudi uporabljamo. Ponudnik je bil skrajni rok za dobavo 30. 4. 2020, vendar je z dobavami pričel že 16. 4. 2020. Hmezad je dolgoletni poslovni partner ZBR, tega jaz niti vedel nisem, niti za podjetje, niti za to, da je dolgoletni, to pa vaši informatorji dobro vejo. V desetih letih je z njim opravil zavod že za več kot 2 milijona poslov. Na tem zavodu imajo očitno dobre odnose in to najbrž odločilo tudi o poslu z maskami. Ne drži trditev, da je Hmezad zavodu najprej hotel prodati maske, ki jih je državi pred tem želelo prodati podjetje Geneplanet. Gre namreč za dve popolnoma različni maski. Namreč, zavod je s podjetjem Geneplanet sklenil pogodbo za dobavo FFP2 mask. V pogodbi za ta posel je bilo najprej napisano, da morajo maske, ki so predmet pogodbe, vsebovati ustrezno dokumentacijo s CE certifikati. To je bila napak obeh strani. Tak certifikat za navadne maske ni potreben in pogodbo, osnovno, s tem podjetjem, je podpisal gospod Černe, aneks za podaljšanje te pogodbe - to prosim dobro poslušajte – je podpisal gospod Gale in na koncu je zdaj zadnji aneks, s katerim smo znižali ceno, podpisal pa zadnji direktor oziroma aktualni v. d. direktor zavoda. To napako je ZBR na zahtevo zdajšnjega direktorja v pogajanjih s Hmezadom popravil in ob tem tudi »spogajal« nove, nižje cene mask. Prvotna cena za eno masko je bila 0,56 evra, podpisan aneks za podaljšanje pogodbe in osnovna pogodba, gospod Černe, podaljšana pogodba, aneks, gospodu Gale, se je znižala iz 0,56 evra na 0,52. Prvotna cena za nakup mask po tej pogodbi, je bila 12 milijonov 300 tisoč evrov, končna pa 11 milijonov 500. Se pravi, 800 tisoč manj. Prihranili smo skoraj 800 tisoč evrov, z tem, kar je naredil zdaj zadnji direktor. Vaš opevani žvižgač pa je ta posel naredil na tej osnovi, kot zdaj pravite, da smo dodatno kupili maske. Nismo kupili dodatnih mask, samo v skladišče je prišlo to, kar je bilo podpisano prej. Zdaj, še par zadeve o tem, pa smo o tem že veliko govorili, pa moram še enkrat, ker ste toliko imeli za povedat o cenah, da vam povem dva podatka, v primerjavi povprečnih cen, že s popravki, ker smo razčiščevali DDV, brez DDV-ja. Če cenam zaščitne opreme trenutne Vlade, prištejemo DDV in pa cene FFP mask in ventilatorjev, ki jih je nabavila trenutna Vlada, še vedno odstopajo po ceni od prejšnje Vlad. Pa ne morete pomagat, številke so zelo, zelo krute in sicer, so FFP2 maske, v Vladi, prejšnji, v kateri sem tudi jaz bil, ampak je bil predsednik, vaš predsednik, gospod Marjan Šarec, koštale 4,64 evra za kos. V tem obdobju, ko smo morali preplačevati maske zaradi krize, pa smo uspeli kupiti po 4,14. Kje je zdaj ta časovna komponenta pa kriza pa kdo je za to odgovoren? Dajmo to pogledati. Ventilator, o katerem govorite prej, pa bom o golfih pa mercedesih še potem nekaj povedal, ventilatorji v Vladi Marjana Šarca so bili kupljeni po 49 tisoč 154 evra za kos, v tej aktualni Vladi pa za 41,33, govorim o povprečnih cenah. Pa spet, imamo krizo, imamo nenormalne visoke cene, pa so že takrat bile visoke cene. Dajte mi na to odgovoriti pa vi, čeprav nisem jaz tukaj, da bi vas spraševal, jaz sem tukaj zato, da vam odgovarjam in bom to tudi počel naprej. Zdaj pa še nekaj besed o funkciji zavoda. O zavodu se govori, kako so ubogi, kako nič ne morejo, kako so nesposobni, mi, Vlada, grda, jih pa določimo za to, da morajo opraviti posel stoletja. Pa želim, da se enkrat ve jasno in glasno, da v skladu z Zakonom o blagovnih rezervah zavod opravlja dve gospodarski javni službi, in sicer javno gospodarsko službo oblikovanja in porabe državnih blagovnih rezerv ter javno gospodarsko službo oblikovanja obveznih rezerv nafte in njenih derivatov. Ne smem vam povedati številke zalog, 90-dnevnih, enega in drugega, zato ker je to tajna, vendar vedite, da gre za številke, ki jasno in glasno povejo, da so kot ekipa dolžni biti sposobni izpeljati tak posel, kot smo ga delali tukaj. Lahko pa zdaj vi kimate, koliko krat hočete. Gre za podjetje, ki ima v tem trenutku 65 zaposlenih oziroma zavod. Program oblikovanja državnih blagovnih rezerv, obveznih rezerv nafte in njenih derivatov določi Vlada v petletnem programu. V njem pa so, to je pa zdaj pomembno, določene vrste in najmanjše količine posamezne vrste blaga, ki mora biti na razpolago za potrebe osnovne preskrbe, in sicer: pri večjih motnjah in nestabilnosti na trgu, ob naravnih in drugih nesrečah večjega obsega in v vojni. To je pomemben podatek, ko skos govorite, da zavod ne more teh zadev delati. Za vse ključne izredne zadeve, na dveh pomembnih segmentih, je zadolžen zavod. In v izrednih razmerah ocenjujemo, da je tak zavod najbolj usposobljen za intervencijo na področju centralne nabave. Zakaj potem zavod ne bi mogel biti primeren za nabavo zaščitne opreme? Spet pomembno vprašanje. Zdaj, osnovna preskrba po tem zakonu je preskrba z osnovnimi živili, neživilskimi proizvodi, ki so nujno potrebni za življenje ljudi, s strateškimi surovinami, reprodukcijskimi materiali, ki so potrebni za zagotavljanje proizvodnje ali ki so posebnega pomena za obrambo države. Še enkrat, zavod ima 65 zaposlenih oseb, je samostojna izvajalska institucija, katere namen, pristojnosti in usposobljenost je ravno zagotavljanje življenjsko pomembnega blaga v izrednih razmerah. In v tej kriti se je pokazalo, to pa je res, da nekateri tega ne razumejo ali pa nočejo razumeti. Predvsem pa smo ugotovili, da je 65 zaposlenih na zavodu očitno premalo, da bi lahko v kriznih razmerah čez noč bili sposobni izvesti nabave hitro in predvsem efektivno. In zato je Vlada odločila o tem, da smo imeli medresorsko delovno skupino, ki je prevzela zavodu del nalog, in sicer izbiro in pa selekcijo dobaviteljev, ki so bili prečekirani tudi s strani Varnostno-obveščevalne službe. Zavod je samo iz nabora, ki ga je dobil, izbral tiste, s katerimi je podpisal pogodbe. In kakšna je vloga Ministrstva za gospodarski razvoj in tehnologijo pri tej zadeve. Za vse sklenjene pogodbe je zavod predhodno pridobil soglasje ministrstva. Ministrstvo je v skladu z Zakonom o blagovnih rezervah dajalo soglasje k izbiri pogodbenikov in k vsem pogodbam, ki jih je sklenil zavod. V tem okviru podanega soglasja MGRT pa presoja ministrstvo – in to je zdaj pomembno, ker boste spet rekli, da sem ravnokar nekaj priznal, ker boste vzeli tisto, kar vam paše, iz mojega podajanja – le skladnost vsebine pogodbe s petletnim programom državnih blagovnih rezerv, s katerim je vlada zadolžila zavod za blagovne rezerve, in sicer ga je vlada zadolžila za centralno nabavo zaščitnih sredstev. Preverjanje skladnosti vsebine se nanaša na predmet pogodbe, na zagotovljenost finančnih sredstev, kajti oni ne smejo podpisovati pogodb, če nimamo zagotovljenih finančnih sredstev, presoja pa ne vključuje pregleda nad izvedbo postopkov javnih naročil – to, kar očitate meni. Poudariti je pa še potrebno, da so ta tip, govorimo zdaj o ventilatorjih, v času pandemije COVID-19 naročile, ta Siriusmed Air 30, mislim, da sem prav povedal, še številne druge države, bistveno večje od naše – Francija, Združeno kraljestvo, Velika Britanija, Italija, Nemčija, Nizozemska, Avstrija in Rusija. In to ne isti tip, tako kot ste mi rekli, da UKC Ljubljana ni naročal Siriusmed Air 30, kar je res, ampak te države pa so naročale to. In če želite, vam povem še, kdo je kupil odpovedanih 110 ventilatorjev, ki so bili po tem, ko smo se tako odločili, da se pogodba ne izpolni v celoti. In tudi vam lahko povem, po kakšni ceni. In sicer jih je odkupila Madžarska, vseh 110, po ceni 49 tisoč evrov, tudi to lahko greste preveriti. Zdaj pa še nekaj. Ko govorimo o dobavah preko dobaviteljev, moram še enkrat povedati, da smo sklepali pogodbe z dobavitelji zato, da zavarujemo državni proračun in ne plačujemo avansov. Tisti, ki pa so bili, pa ste mi jih že velikokrat danes povedali, pa so bili zavarovani z bančno garancijo. Tudi pri tistem, ki pravite v 50 %, boste videli, da je bila zadeva pokrita z dobavami. Zdaj pa hočete reči, da bi jih mi morali sklepati neposredno in plačevati 100 % avanse in na ta način ogroziti državni proračun. Pa se sploh zavedate, kakšna bi bila situacija oziroma kaj bi mi s tem naredili? Jaz mislim, da vam ni jasno. Jaz mislim, da ne poznate načina posla. Govorite o avansih, maržah, ne vem o čem še. Jaz dvomim, da poznate te zadeve, kaj pomenijo v naravi. Še nekaj o primerih izgubljene opreme in neuspešnih nabav iz tujine. Sredi marca je Nemčija sklenila pogodbo z dvema podjetjema v Zürichu in Hamburgu za nabavo 15 milijonov vrednih zaščitnih mask – Nemčija, ne Slovenija. Država je izvedla nakazilo v višini 1,5 evra na masko, vendar maske nikoli niso prispele. Tudi ta podatek se dobi v časopisih. V Stuttgartu so prav tako izvedli predplačilo za dobavo zaščitnih mask FFP-2 v višini 700 tisoč evrov, 2,33 evra na masko, vendar maske niso bile dostavljene, zato je podjetje takrat komuniciralo v državni urad kriminalistične policije. Finska je vnaprej plačala zaščitne maske v višini 4,9 milijona evrov, vendar so ob prevzemu zaščitnih mask ugotovili, da ne ustrezajo dogovorjenim standardom za uporabe v bolnišnici. Podjetje v Hong Kongu je bilo prav tako žrtev prevare po tem, ko je nakazalo 2,4 milijona evrov za dobavo zaščitnih mask, ki jih nikoli ni bilo. Tudi slovenski dobavitelji na katere se mi izgovarjamo, so bili soočeni s poskusi zlorab, vendar državni proračun pri tem ni bil oškodovan, saj zavod za blagovne rezerve oziroma država ni izvajala predplačil za nabavo zaščitne opreme brez ustreznega zavarovanja. Zdaj, bil sem tukaj, saj ne vem, kako naj razumem, deležen očitkov, da sem bil na Kitajskem oziroma to nisem bil. Bil sem deležen očitkov, da nisem vzpostavil dovolj komunikacije od kolega predstavnika stranke, katerega predsednik je bil vsaj enkrat več na Kitajskem kot jaz, ampak sem tudi jaz sklenil, kar nekaj komunikacij takih, ki omogočajo našim podjetjem, da na tem trgu kar dokazujejo številke od zadaj, veste, z rastjo tudi našega izvoza na Kitajsko lažji vstop. Obiskal sem tam na eni sliki naše podjetje mislim, da je Cablex in Novega mesta. Sedaj veliko sem poskušal kritike in sicer na osnovi podatkov iz častnikov. Poglejte, jaz se trudim že, kar dolgo časa skupaj z mojimi kolegi na ministrstvu demantirati nebuloze, ki jih pišejo v taki in drugačni obliki pa sem neuspešen. Sedaj vse, kar pa gradite tukaj danes na tej osnovni pa bazira, citirate razno. Jaz ne bom citiral teh časopisov, nobenega, ker ne želim nobenemu nič slabega, ampak dajte bodite malo kritični. Včasih bi bilo dobro, da tudi nas kaj vprašate pa bi vam povedali. Govorite o aferi, kakšna afera o čem. Mi smo sprejeli, jaz kot odgovorni minister odločitev, da imate vse podatke v elektronski obliki takoj in nihče ne rabi ničesar odkrivati. Za vsako to komunikacijo, ki jo vzpostavite z nekaterimi na zavodu pa boste dobili odgovor, ker je samo ena resnica. Resnica, da se je velika večina ljudi odgovorno in korektno prizadevala za to, da smo nabavili zaščitno opremo pravočasno pod najboljšimi pogoji, eni so pa imeli čas zbirati dokumentacijo, še danes to delajo, prisluškovati. Sem vam res hvaležen, da sem danes izvedel za datum prisluškovanja, ker ste mi s tem odgovorili, da verjetno veste kdo je to počel. Še enak o gospodu Galetu. Še enkrat povem tukaj vsem vam prisotnim poslancem in vsej slovenski javnost, da je bil gospod Gale direktor tega zavoda, kajti direktor je bil na bolniški, je njega pooblastil. Nihče ga ni silil v podpis nobene pogodbe in sedaj govorite, ko je nekdo čez dva meseca reagiral ni pa takoj in to je njegova obveza naznanil sum takega ali drugačnega pritiska je pa malo čudno. Jaz ne na direktna vprašanja njemu ne preko javnosti ne dobim in še enkrat ne dobim odgovora za podpis treh zelo zanimivih pogodb, ki bodo pa morale biti proučene, o tem pa je, kar tišina pa ne bom sedaj obnavljal. Če bo potrebno bom še v nadaljevanju kaj na to temo tudi povedal. Ventilatorji Golf, Mercedes. Še enkrat vam povem. Obdobje 13. marec, 10. april je obdobje, ko smo bili v situaciji, da se ni dalo kupiti ničesar na tak način kot vi sedaj govorite. Kupili smo tisto oziroma pogodbe podpisali samo z štirimi podjetji, ki so lahko ventilatorje dobavila. To, kar vi govorite ne drži. Tisto, kar je dobavljivo novembra za božič tako kot sem rekel v tisti oddaji tisto nas ni takrat zanimalo. Tudi vaš večkrat omenjeni UKC. Mislim, da je omenil pa ne bom sedaj imenoval tip teh ventilatorjev, ki so pa enkrat dražji pa še danes niso dobavljeni, mislim da so Hamiltonian, če se ne motim, da me ne bo kateri kraj za besedo držal, niso še dobavljeni. Še enkrat, ne morete, ne moremo mimo časovne komponente dogajanja 13. marec, 10. april. Število ventilatorjev. Vztrajam pri tem, da smo dobili od Ministrstva za zdravje podatek, da je bilo 168 ventilatorjev primernih za delo s COVID-19 bolniki. Stokrat lahko rečete, da jih je štiristo, mogoče jih je sedaj, ko so jih dodatno nabavili, ne vem o tem, mi smo delali na osnovi zahtev, ki smo jih dobili. In zadnje, pa bom zaključil zdaj v tej rundi, o certifikatih na splošno. Na področju higienskih mask, nobeden predpis oziroma tehnična zakonodaja, nikjer in v ničemer ne določa, da bi moral higienske maske spremljati kakršenkoli certifikat, njihova tehnična ustreznost je pa vseeno pregledovala kontrolna hiša BVQI. Drugače pa je z maskami FF5 2 in FF5 3 ter ventilatorji, ker gre za izdelke, ki se uporabljajo v zdravstvene namene in za te izdelke je potrebno imeti in zahtevano je izkazovanje njihove tehnične ustreznosti s certifikati. Hvala.
Hvala lepa. Repliko ima gospod Nik Prebil. Izvolite.
Hvala lepa podpredsednica. Bom zelo kratek. Minister, ponovno zavajate. Govorite o tem, da je UKC nabavil te ventilatorje. Jaz imam tukaj sporočilo UKC, ki sporoča, da teh ventilatorjev R30 niso naročali, so pa dobili enega v pregled in ga spravili v skladišče. Govorili ste vmes tudi o enih boljših ventilatorjih, ki so bili naročeni pač že prej pred krizo in zdaj pa o ocenah teh ventilatorjev iz prejšnje Vlade pa te Vlade, poglejte, veliko se je zavajalo na ta način in vam bo potem v nadaljevanju kolega Jože povedal, ki vas je že razkrinkal, Vlado, kako je te podatke prirejajo z DDV, ene brez, itd. In niste mi odgovorili na vprašanje, zakaj ste potem v krizi, če je bilo 13. 3., po podatkih ministrstva teh 168 ventilatorjev dovolj, vseeno silili v naročilo teh 220 neustreznih, najdražjih ventilatorjev. Hvala.
Hvala lepa. Nadaljujemo z razpravo. K besedi se je prijavil predlagatelj, gospod Pavšič. Izvolite.
Ja, gospod minister, odlično, da vztrajate pri številki 168. samo ste izpustili nekaj pomembnega poleg. Najprej ste trdili, vseh ventilatorjev v Sloveniji je 168, od tega 20 do 30 uporabnih za COVID bolnike. Potem ste na oddaji slišali, pred vami je gospa Godec rekla, lahko odkimavate, je pred vami rekla, je to posneto, je rekla, nič ventilatorjev nismo imeli, nič ventilatorjev, niste tega tam zanikali pa rekli ne, jih imamo 168. Potem smo jih imeli kar na enkrat 25. maja 281, danes smo že operirali s številko 404, brez UKC Maribor. Kaj piše že v vladnem poročilu, koliko jih ima Maribor? Zdajle smo dobili podatek. Veste koliko, vas niti ne zanima ne. 49 jih ima. Torej je bilo 13. marca v Sloveniji 453 ventilatorjev. 453 ventilatorjev. Da bodo slišali še tisti, ki vam pripravljajo tekste. In gremo naprej. Pogodbe med Zavodom za blagovne rezerve so bile po vašem, dve ste rekli, sklenjene pred 20-tim, da sem vam jaz razkril datum, kdaj je bil vaš pogovor posnet, ja pa saj to je evidentno iz dokumentacije, ki je bila zraven na oddaji, danes mora to dobiti Bitenc, ste rekli, danes. In kdaj je bila pogodba podpisana? Vam pokažem, 18. marca. Ali mislite, da ne znamo gledati pa videti. Zelo lahko je manipulirati na neki poziciji moči, ko pošlješ v parlament selektivno pripravljeno poročilo v katerem je vse krasno, vse štima, vi ste najboljši, ekscelentni, mi smo pa totalni bedaki, pa ne znamo niti seštevati pa ne znamo niti potem primerjati z medijskimi objavami. Minister, ali se bova spuščala v preteklost ali mislite, da me boste s tem ustrahovali. Jaz se svoje preteklosti ne sramujem, niti najmanj, ko ste omenjali cirkuse. Niti najmanj se tega ne sramujem. In če mislite, da boste s kričanjem me prestrašili ali pa z udarjanjem po mizi, se tudi motite. Marsikaj sem že preživel pa marsikaj še bom. 16. marca ste dobili depešo ministrstva oziroma Kitajske države, depešo. To je pa vaša kolegica oziroma sekretarka na KPV, kabinetu predsednika Vlade. 16. marca ste dobili depeš iz Kitajske, v kateri piše, da določite slovenskega posrednika za izpeljavo posla. Ja, in ste ga določili. Vi ste ga določili. Ni imel Geneplanet že prej podpisane pogodbe. Vi ste rekli ne, Geneplanet bo izpeljal ta posel. 16. marca je Jelka Godec to, je objavila na Twitterju, izsek iz depeše, 16. marca, MOFKOM, kitajsko ministrstvo. Aja, samo pri logistiki bo pomagala Kitajska. In zaradi logističnega zapleta je tukaj prišel kitajski veleposlanik na obisk k predsedniku republike in slučajno povedal novinarjem, ki so bili tam zbrani, da odlično sodelujemo, vse tiste diplomatske zadeve, ki se pač ob takih dogodkih jih spodobi povedati, in to da je pripeljal 20 ventilatorjev s seboj, včeraj, je rekel. To se je zgodilo v torek 24., včeraj bi bilo potem torej 23. Kje je teh 20 ventilatorjev v poročilu vladnem o nabavah? Ni jih. Če jih Geneplanet dostavil, potem morajo biti v poročilu ali pa niste dosledni ali ste pa zmotili. Ne štimajo datumi, ne gre skupaj, no. Lahko ste 14 dni mencali to poročilo, ampak ste na osnovnih zadevah, na časovnici ste zgrešili. Tukaj ni vprašanje denar. Čeprav po 49 tisoč evrov, da so ga prodali Madžarom, super. Mene olj nekaj drugega zanima, kako vi to veste. Ali ste še danes v stiku z njimi, pa so vam povedali, to je poslovna skrivnost. Ja, poslovno skrivnost podjetja ste sedajle izdali oziroma tisti, ki so vam ta tekst napisali. Dajte biti malo samokritični. Znamo tudi mi malo širše razmišljati. Tukaj imam mail gospoda Bitenca gospodu državnemu sekretarju in bivši državni sekretarki na Ministrstvu za okolje, da ne bom imen po nepotrebnem uporabljal. In piše: »Pošiljam še enkrat ponudbo, v oklepaju,« sem vam že prebral to danes, ampak sedaj bolj sodi v kontekst, »ki bi naj bila danes že potrjena. 17. marca je že Geneplanet pričakoval potrjeno ponudbo z vaše strani,« ker to je bilo poslano na MGRT. Ni bilo poslano na Zavod za blagovne rezerve. Vem je bilo to poslano. Razen če je Zakrajšek ali pa Gale bil minister tisti čas. »Respiratorji sedaj čakajo v skladišču in so lahko dostavljeni čez tri dni.«, napiše direktor firme, ki dobavlja te ventilatorje. Dajte biti potem, ko že navajate neka dejstva, pa kaj vse se je zgodilo, pa iskati zasilne izhode, pa rešilne bilke, dajte biti dosledni vsaj pri datumih, ker tukaj pa ne gre. Potem gremo naprej, sedaj bo treba pa dobiti strokovno potrditev, da je vaš posel odličen, excellenten, brez popolnoma vsakih napak. Andreja Potočnik piše Mateju Podbregarju v Splošno bolnišnico Celje: Spoštovani prof. dr. Podbregar, vljudno vas naprošam za vaše strokovno mnenje v zvezi s spodnjimi resporatorji. Potrebujemo jih za nabavo od države za Zavod za blagovne [[…]]«, nabavo države za Zavod za blagovne rezerve. Pa iz koga se vi norca delate, no? In odgovor, vam povem odgovor: »R 30 je najosnovnejši model nižjega razreda, ki pa opcijsko omogoča«, in tako naprej, »Cena je zelo visoka. Za to ceno bi lahko dali njihove najboljše ventilatorje R50 plus z vsemi opcijami. Ker je cena zelo visoka mora dobavitelj zagotoviti servis naprav in ustrezno garancijo.« Jaz upam, da je to zagotovil. Ampak opcij pa v poročilu ni. Dobili smo gole predihovalnike, ki niso ustrezni. Ker odgovori še isti dan, to je bilo vse 17. marca, ampak eno, niti ne eno uro, pol ure kasneje odgovori še enkrat gospod Podbregar. V primerjavi z R30 je Mindray SV300 naprednejši ventilator in omogoča dodatno merjenje ogljikovega dioksida in saturacijo kisika, kar je pomembno za nadzor bolnikov. Naslednji dan, 18. marca, je bila podpisana pogodba z Geneplanetom po vaši urgenci, iz tistega, kar smo slišali po televiziji, ni razvidno, ali ste vi urgirali za podpis pogodbe ali za plačilo avansa, kolikor pa so meni znane poslovne uzance, je način plačila osnovni element pogodbe v poslu. Torej ste hkrati s tem, ko ste urgirali za plačilo avansa, urgirali tudi za podpis pogodbe v imenu države, v imenu Zavoda za blagovne rezerve s točno določenim podjetjem, kar se je izkazalo resnično. Vse skupaj se je sestavilo. In gospod Tonin, ne boste me prepričali, kaj se je prej zgodilo, ne vem, to lahko predvidevam. Sem vas vprašal, pa niste zanikali. Da bi se med 10. in 12. marcem zgodil kakšen sestanek, ko še ni bilo Vlade, tega niste ne potrdili ne zanikali. Ampak 20 ventilatorjev naj bi veleposlanik Kitajske že pripeljal 23. marca. Tega v poročilu ni. Tudi Geneplanet ni izpolnil svoje ponudbe. 23. marca naj bi pripeljal 20 ventilatorjev, ja, potem pa sukcesivno naprej. Nekje ste se ušteli. Ker zdaj, ali laže veleposlanik Kitajske, ali laže predsednik republike ali pa laže Slovenska tiskovna agencija ali pa so vsi trije naredili proti vam, bom uporabil besedo, ki smo jo že slišali, komplot in so se zarotili proti vam. Ne, pač indici z jasno dokazljivimi elementi kažejo vsi proti vam. Nekaj vam jih je ušlo na soočenjih na televiziji, nekaj vam jih je ušlo oziroma nekaj jih je ušlo vašim sogovornikom iz kabineta predsednika Vlade. Zato ne morem tega sprejeti. Dejansko ne morem sprejeti in pravzaprav zadeva postaja iz momenta v moment bolj neverjetna. 4. maja je doktor Beovićeva po neki strokovni komisiji, ste zdajle rekli, ja, da so primerni za uporabo s posebno opremo, te opreme pa še vedno niste nabavili. 453 predihovalnikov je bilo v Sloveniji 13. marca in vi še vedno vztrajate na tem, da je bil nakup teh, ne rečem slabih, ker ne morem jaz tega ocenjevati, ampak najmanj primernih oziroma neprimernih za obravnavo bolnikov s Covidom. Vi še vedno vztrajate, da je bil to gospodaren nakup. Ne, skozi okno ste vrgli 4 milijone evrov, ki jih ne bi bilo treba, in zdajle slišimo, Necenzurirano poroča tudi o tem, da še tisti posel z maskami zraven preko istega podjetja. Nekaj ne štima, ker baje te maske, higienske, lahko pregleduje vsak. Ja, saj, zato ste pa kupili tiste maske z gumicami, ki ljudem režejo ušesa. In mene, ljudje me sprašujejo zdajle, kje so te maske. Kaj bomo potrgali dol elastike? Jih bomo uporabili za tisto, čemur so bile pravzaprav res namenjene? In to zelo dobro plačane maske. In to kaže na gospodarnost, kaže na premišljenost, kaže na to, da je bila res vrhunska inteligenca vzpostavljena v teh netransparentnih nabavnih tokovih. Ja, urgirali ste zato, da se državni posel, vaš človek je napisal mail, državni posel naj se spelje preko zasebnega podjetja. In vi potrdite, da ste na zvezi z njimi, ker točno veste, za koliko denarja je šlo tistih dodatnih 110, ki jih pa mi nismo hoteli kupiti, seveda, ker se je vmes zgodilo par stvari, aha, potem ste pa rekli, aha, zdajle pa je vrag šalo vzel, zdajle pa moramo mi tole zadevo prekinit. Če je kdo drugi kupil, za 49 tisoč evrov, te predihovalnike, je to njegov problem. Vi ste pa omogočili temu podjetju, da jih je kupilo, ker ste jim dali avans, z vašim osebnim angažmajem in tudi veleposlanika ste kontaktirali, da pomaga pri logistiki. Sami ste rekli to, lahko se smejite [[…]]Zdajle ste rekli, naj vam, kolegica prebere, kar ste prebrali vi sami. Saj, meni bojo prinesli magnetogram pogovora, vašega odgovora, čez nekaj, ko bo narejen in vam je to smešno. Še enkrat, čestitam, res. Odlično izpeljan posel Vprašanje je, za koga?
Hvala lepa. Gospa Janja Sluga, imate postopkovni predlog. Izvolite.
Hvala lepa, gospa predsedujoča. Jaz bi vas lepo prosila, da opozorite vašega strankarskega kolega, če se že sklicujemo na to, da smo natančni, da navajamo neke podatke in če predlagatelj že bere nek odgovor, ki ga imamo sicer vsi, ampak bi bilo potem zelo korektno, da ne prebere samo določenih izsekov, tako kot je zdaj postala praksa in na čemer je zgrajen ta celoten konstrukt [[…]]
Gospa Janja Sluga, jaz vas na tej točki [[…]]
[[…]]Ampak da, da prebere [[…]]
[[…]]Opozarjam, da ste želela besedo za postopkovni predlog. Postopkovni predlog je [[…]]
[[…]]In od vas želim, da opozorite svojega strankarskega kolega, da v imenu natančnosti prebere celoten odgovor, kjer piše [[…]]
Gospa poslanka [[…]]
[[…]]R3 z opcijskimi oblikami [[…]]
[[…]]Gospa poslanka, trenutek.
[[…]]Bi bil v epidemiji primeren ventilator za široko uporabo. To je del, ki ga je izpustil in lepo prosim, da se prebere v celoti.
Gospa poslanka, zdaj vam bom pa jaz v celoti prebrala člen Poslovnika, ki govori o postopkovnem predlogu. To je 69. člen, ki pravi – »Poslancu, ki želi govoriti o uporabi Poslovnika, da predsedujoči besedo takoj, ko jo zahteva. Govor tega poslanca ne sme trajati več kot 3 minute. O postopkovnem vprašanju ali predlogu ni razprave. O uporabi Poslovnika odloči predsedujoči, razen v primerih, ko o tem Poslovnik odločitev sprejme Državni zbor.« Zdaj pa, vi niste govorili o določbah Poslovnika. Vi ste vsebinsko komentirala razpravo predlagatelja in to je zloraba Poslovnika in že večkrat smo slišali obrazložitev, vseh predsedujočih tukaj, kaj pomeni postopkovni predlog, zato vam na tem mestu izrekam opomin. [[oglašanje iz dvorane]] Ja, prvi opomin. Nadaljujemo z razpravo. Naslednji ima besedo gospod Jani Möderndorfer, pripravi se gospod Bojan Podkrajšek. Izvolite, gospod poslanec.
Hvala lepa, podpredsednica. Moj namen ni bil danes sploh razpravljat, na sami interpelaciji, iz enega zelo preprostega in več kot očitnega razloga – v času, ko je pravzaprav minister vodil ekipo, ki je imela nabavo zaščitne opreme in ko je tudi nastala sama interpelacija, sem jaz bil član SMC in interpeliran minister je bil moj predsednik in higiena govori, zelo jasno, da seveda je nespodobno, da v tem času karkoli seveda tudi razpravljam, ker tudi ne bi imel nobenega resnega efekta, glede na to, da sam pojem interpelacija, vemo, kaj pomeni in tudi vemo, kdaj je uspešna. Uspešna je samo takrat, kadar koalicija oziroma del koalicije, na to pristane. Se pa oglašam zaradi ene druge stvari, ki jo mislim pa seveda zelo jasno definirat, tudi v poduk in opozorilo vsem, ki se tako lahkotno igrate v tem Državnem zboru in izrekate stvari, kar tako, zato, ker mislite, da vam bo to dobro prišlo prav, ker boste všečni in tako naprej. Danes je gospod Jelinčič, z lahkoto izrekel neko trditev, katero jaz niti ne mislim se odzivat na njo, niti polemizirat, niti odgovarjat, ali ima prav ali ne. Bi pa rad opozoril eno stvar. Veste, kolega Zmago Jelinčič Plemeniti, kajne, je poslanec in ima poslansko imuniteto. Franc Trček in ima imuniteto. In kolikor vem eden drugega celo tožita na sodišču in iščeta pravico kdo bo kaj dosegel, ampak oba imata poslansko imuniteto in oba imate možnost stopiti tukaj na govornico in se tudi braniti in uporabljati vse možne pritikline teh kamer. Moja hčera tega nima, nima niti imunitete, nima možnosti nastopati v tej dvorani in zato je brez kompromisno, tukaj seveda jasno povem vsi tisti, ki uporabljate sorodnike poslancev in poslank zato, da bi bili všečni in prikazovali nek svoj prav ob tem, da ne poveste niti enega dokaza za to, se mi zdi eno navadno pritlehno dejanje, še posebej, ko omenite besedico »govori se«. Veste kaj to pomeni, se pravi da ni pravnih sredstev. Moja hčera je dovolj stara bo že uporabila vsa sredstva za to, da bo iskala kje drugje pravico. Ampak prav pa je, da se pogovorimo tudi o tem kaj poslanec pravzaprav sploh lahko počne, ker več kot jasno je bilo, da gospod Zmago Jelinčič Plemeniti to ni naredil zato, ker kaj ve, to ni naredil zato, ker je zdaj on nekaj odkril, to je zato, ker mu je nekdo nekaj naročil. Zaradi tega, ker gospod Zmago Jelinčič je znan po tem, da ne naredi kar nekaj iz srca in iz duše, ampak naredi to tako kot se to spodobi, tudi ve se kam hodi zadnje čase in s kom se zelo veliko pogovarja. Tako, da jaz bom rekel naslednji stavek. Dajte razmisliti preden kaj izrečete, ker to ni tako enostavno in preprosto. Druga stvar, ki se mi zdi zelo pomembna, da jo omenimo, pa je, veste, danes sem slišal kar nekaj stavkov v uvodnih razpravah: »Kje ste bili pa vi, kje ste bili pa vi, ko smo mi reševali državo« in kaj ti jaz vem kaj še vse. Jaz sem se ponudil za prostovoljca, pa sem v rizični skupini, so mi zelo hitro povedali, da nimam kaj zraven sodelovati. Poleg tega kot poslanci smo imeli tudi druge naloge in druge obveznosti, nenazadnje tudi v parlamentu, vsak od nas je imel svoje obveznosti, ki jih je moral početi, zato očitati poslancu »kje ste bili vi, ko smo mi reševali državo«, se mi zdi nesramno, dobesedno podlo in pritlehno. Prvič izvršna veja oblasti je izvršna veja oblasti, ima vse vzvode in moči zato, da tudi opravi naloge in nenazadnje je tudi plačana za to delo. Poslanci so tukaj zato, da tudi opravijo oni svoje deklo in so ga v času koronekrize tudi opravili. Zdaj, ali poslanec lahko nekoga pokliče in vpraša kaj se kaj dogaja? Da ne bo nesporazuma, profesor Igor Emri me je poklical in mi je zelo jasno povedal, da hoče navezati stik zaradi vseh znanih dejstev, ki so že objavljeni na spletni strani, jih ne mislim ponavljati. Sam se nisem vmešaval v to zgodbo in sem govoril na dan 18. 3. s tremi ključnimi ljudmi, ki so mi dali eden informacijo o tem koliko je respiratorjev in koliko jih res potrebujemo, drugi o tem kdo vse to nabavlja in takrat sem tudi izvedel, seveda, ker si nisem predstavljal, da to istočasno kupujejo tudi bolnišnice, in tretji kdaj bo profesor Igor Emri dobil odgovor. Nisem klical predsednika, ministra takratnega za gospodarstvo, ker imam njegovo številko, ker se mi je zdelo absurdno, da njega sprašujem nekaj kar vem, da sploh ni pisal on odgovorov in kaj čem jaz zdaj njega to spraševati in pisati in ne vem kaj še vse. Od gospoda Cantaruttija sploh nimam telefonske številke, ga tudi klicati nisem mogel. Sem pa poklical svojo bivšo kolegico Andrejo Potočnik in jo vprašal en zelo preprosti stavek: »Zakaj ne odgovorite profesor Igor Emriju? Ni važno kaj mu boste odgovorili, me ne zanima kakšna je vaša odločitev, ampak dajte mu odgovoriti, ne ga pustiti na dnevih brez odgovora.« To je vse. In je rekla: »Kolikor vem je odgovor že dobil.« Sem rekel: »Hvala lepa.« Slišala sva se potem kmalu zatem, ko je preverila in mi je odgovorila: »Jani, imel si prav, res nihče ni odgovoril, malo smo pozabili, mu bo odgovorjeno.« In tukaj smo naredili piko. Toliko o biznisih, ki nekateri govorijo. Bi pa radi marsikdo kaj spregovoril. Veste, tukaj so sorodniki in sorodniki. V Državnem zboru nikoli ne govorimo o Rajkotu, nikoli, nobenega Rajkota ne omenimo, pa je hud sorodnik a veste od marsikoga in to vemo vsi tukaj, pa ne rabimo niti priimka odgovoriti pa vemo o kom govorimo, zato tiste, ki to omenjate, da vas ni sram, sram vas je lahko. Veste mene napadite kolikor hočete jaz imam debelo kožo in sem zavestno postal javna osebnost in vem in sem se zavedal, da bom tudi kaj mogel dol požreti tudi kakšno bitko pa, če mi je to prav ali pa ne. Ampak napadati ljudi, ki te možnosti nimajo veste to zna samo laboratorij in samo v laboratoriju to znajo perfektno izvesti samo eno stvar so pozabili stare fore, sedanjih jih znamo že vsi na pamet. Toliko je samo del moje razprave bom pa povedal še eno stvar, ki se mi ključna zdi. Jaz sem malo razočaran nad razpravo kolegice Monike Gregorčič predvsem v tistem delu, ko zna zelo fino obračunavati z ljudmi in jih postavljati in jim dajati v [[nerazumljivo]]kdo so, kaj so, kaj znajo, kaj ne dela in koliko so prepoznavni. Bom dal samo eden primer. Primerjala je predsednika prejšnje Vlade in sedanje Vlade kdo je koliko kje primeren in kdo je koga koliko obiskal. Jaz ne zakaj tako radi primerjate te primerjave. Veste jaz bom drugače povedal saj lahko gledamo tudi z druge percepcije. Tako kot je prepoznan v tujini Janez Janša jaz ne bi želel biti. Jaz si tako ne bi želel biti prepoznan na ta način mene bi bilo sram, jaz bi raje bil anonimen v takem primeru. Tako, da te primerjave delati se mi zdijo malce bizarne. Jaz ne bi bil presenečen, če bi to iz une klopi tam slišal, to mene nič ne čudi, ampak da to slišim od liberalcev to pa moram reči, da se me je dotaknilo, ker ne vem v kaj se, potem liberalci spreminjamo. Osebna diskvalifikacija je v tem parlamentu bila znana samo pri določenih posameznikih, ne posplošujem vseh kolegov poslancev in poslank, da se ne bomo narobe razumeli, ker večino v tem prostoru vas cenim. Hvala.
Sem slišal postopkovno. Kolega Verbič, postopkovno.
Žal mi je, ker ni podpredsednice, ker bi njej prej postavil eno vprašanje sedaj vam predsednik ne bom, ampak glede na to, da sem pozorno poslušal ravnokar govorečega poslanskega kolega se preprosto mi vsiljuje vprašanje, s kakšno pravico lahko poslanec komentira in dosti na neugoden način razpravo moje poslanske kolegice. To je kot prvo. [[medsebojno pogovarjanje]] Kakorkoli. Jaz bi prosil predsedujoči, da v bodoče tovrstni bi človek rekel osebni pogled na neko zadevo ni stvar današnje teme. Hvala lepa.
Spoštovani kolega Verbič Poslovnik tega, kar ste izpostavil ne omejuje tako, da dokler je vse v merah nekega dostojne razprave jaz ne vidim pri tem nobenih težav. Še kdo? Predlagatelj.
Bom jaz se vas rešil iz zagate gospod predsednik. Kaj pomeni razprava iz slovenskega slovarja knjižnega jezika? Razprava je izmenjava mnenja o kakšni pomembni stvari. Sedaj, če kdo reče s tiste strani kakšno pomembno stvar lahko jaz z njim razpravljam, če vi od zadaj bom z vami razpravljal, če pa kolegica Gregorič bom pa z njo razpravljal - Gregorčič, pardon, se opravičujem -, to je razprava.
Besedo ima kolega Bojan Podkrajšek.
Spoštovani predsednik tega državnega zbora hvala za dano besedo! Cenjeni minister za gospodarstvo, državni sekretarji, kolegice in kolegi pa predvsem lep pozdrav tudi predlagatelju današnje interpretacije gospodu Pavšiču! Uvodoma dopoldne smo že slišali, da je v zgodovini Slovenije bilo nekje 45 interpelacij seveda ene uspešne druge manj uspešne ene potrebne druge manj potrebne. Sam sem vedno zavzemal, da tudi danes ne bom govoril o imenih bom pa govoril o ministrih, predsednikih Vlad in poslankah in poslancih. Sam se zavzemam, da vso slovensko zgodovino, spoštujem državno zastavo, državno himno, da spoštujem vse predsednike držav ne glede ali ti je kdo všeč ali ni všeč in, da spoštujem tudi vse predsednike vlad v zgodovini Republike Slovenije, seveda in vse kolegice poslanke in poslance ne glede s katerega seveda dela prihajajo, z leve ali desne. Pa mogoče danes najprej nekaj besed o osebi, o ministru, ki je interpeliran. Zdaj osebno moram priznati, da ga dosti ne poznam blizu, vem pa, poznam pa njegovo zgodovino seveda malo od daleč, ko je bil seveda v prejšnjih službah. Ker sem doma iz podeželja, vem, da ko je bil direktor mlekarne, je delal vestno in zavzeto za vse kmete tistega dela Slovenije. seveda, ko je bil v turizmu v Podčetrtku, vem, da je delal za turizem, za tisto podjetje, predvsem pa za turizem v slovenskem merilu. Ko je bil minister v prejšnji vladi, jaz mislim, da ni imel, kolikor se spomnim, niti težav v koaliciji prejšnji, niti ni imel ta minister težav z nami, ko smo bili v opoziciji ves mandat. Seveda, spremljal sem ga, ko je bil minister v prejšnji vladi v mandatu, ko smo ga vsi skupaj začeli z istim datumom, ampak tudi sam sem dvakrat ga prosil za eno podjetje, pa moram priznati, da se je odzval v tistem dnevu. Skratka, kot ministra zdajšnjega in njegovo poslovno pot kolikor ga jaz od daleč poznam, je človek, ki dela v poklicu, ki se ga je lotil, preudarno, pred vsem pa dela vedno za Slovenijo, za naše državljanke in državljane. To sem trdno prepričan. Kot mogoče jaz pa vsi v tej dvorani, pa je tudi ta minister verjetno v življenju naredil kakšno napako. To je sestavni del naše poti. Mogoče nekaj besed pa o tistih, ki so danes, ki so to interpelacijo predlagali. Glejte, kot sem že omenil, skupaj smo začeli ta mandat. Predsednik vlade prejšnje sedi v dvorani. Še enkrat ponavljam, ko je bil izvoljen za predsednika vlade, sem to spoštoval. To je bilo večinsko mnenje tega državnega zbora. Pa, gospod Šarec, ne mi zdaj zameriti, seveda, ko je bil prvi sneg 27 januarja, ste kot šofer tega, če tako imenujem, tega avtobusa med katerim je tudi ta minister, ki je danes interpeliran, seveda ustavili - ampak ta avtobus je verjetno še bil na avtocesti - in ste rekli, da ne boste več vozili. Prav gotovo se nihče v tem državnem zboru še takrat ni zavedal, kaj nas čaka v naslednjih mesecih - najtežji čas v zgodovini Republike Slovenije. jaz sem vam hvaležen, gospod Šarec, da ste takrat odstopili. Mislim, da vam bodo Slovenci hvaležni že vrsto let, in da ste dali možnost ljudem, da so se te krize, ki se je takrat niti nismo zavedali, lotili odgovorno. Tudi tu bom, verjetno ne morem mimo tega, da se ni zgodila kje kakšna napaka. Se je. Je pa nekorektno in nepošteno vse to, kar poslušamo vse tri mesece. Kot sem rekel prej, da spoštujem vse sklice in vse predsednike vlad. Vsi predsedniki vlad in ministrski zbori so imeli vso slovensko zgodovino sto dni časa, da so se pripravili na delo, ki jih čaka v mandatu. Ampak ta kriza, ki sem jo že omenjal, tej Vladi ni dovolila in tem ministrom, predsedniku Vlade, seveda za mene je nedopustno, kaj vse ste povzročali v času te krize. Nikomur ne zamerim, da ni pomagal, ampak da ste vedno metali polena, obsojali te ministre, vključno s tem, za katerega je danes interpelacija, seveda to prenašali na medije, posledično so to prenašali mediji na ulico. Mogoče je komu smešno, ampak meni, ko sem izvoljen že drugi mandat v ta Državni zbor, mi ni bilo smešno ves čas te krize in mi tudi danes ni smešno. Mogoče si je kdo obul prevelike čevlje v tem mandatu, ki smo ga skupaj začeli, ampak odgovornost vseh nas je, ker smo bili izvoljeni, jaz mislim, da smo več 100 tisoč glasov vsi skupaj dobili, da delamo za te ljudi, ki nas verjetno danes en del spremlja. Očitki danes, tudi bom rekel, saj smo v tem Državnem zboru eni starejši, drugi mlajši, glejte, saj se ni svet z nami začel, predvsem mladi poslanci. Zemeljska obla se ni začela z nami vrteti, mislim, da je naša naloga, da se najprej spoštujemo. In kot sem začel uvodoma, tudi želim zaključiti. Osnovno naše poslanstvo je, da spoštujemo tiste, ki so nas izvolili zunaj tega Parlamenta, drugič, da se mi med sabo spoštujemo, tretje pa, da spoštujemo ministre, ki so bili izvoljeni v tem Državnem zboru in so za mizo, ki je danes ni tukaj, zaprisegli. Vse, kar danes poslušam in kar sem spremljal zadnji, te mesece, ko je Slovenija bila v zelo veliki preizkušnji, jaz mislim, da ni dobro. Če kdo misli od vas, spoštovane kolegice in kolegi, da bo iz te interpelacije izšel zmagovalec, je v zmoti. Nisem najstarejši v tem Državnem zboru, nisem pa najmlajši. Spoštovani minister, jaz vam želim, da še naprej delate za dobrobit Republike Slovenije. Hvala.
Hvala lepa. Besedo ima kolega Andrej Černigoj.
Spoštovani gospod predsednik, hvala za besedo, spoštovani gospod Zdravko Počivalšek, sekretarke in sekretarji, spoštovani kolegice in kolegi. V slovenski hram demokracije vstopam kot poslanec šele tretji mesec, čeprav mi zgradba ni tuja in sem njen stalni gost zadnjih 9 let. Vsak dan vstopam skozi glavni vhod z mislijo, da moram pošteno in dostojno zastopati vse državljane Republike Slovenije, še posebno pa tiste, s katerimi sobivam in so mi zaupali svoj glas. Vsako izrečeno besedo najprej zapišem preudarno, kasneje pa z dostojanstvom do vas, kolegic in kolegov, izrečem tukaj v slovenskem hramu demokracije. Vse, kar sem že doživel v zadnjih treh mesecih, nisem doživel ne v Evropskem parlamentu niti nisem bil navajen takega diskurza tukaj v hramu demokracije v preteklosti. Ko nam bi morala biti izgovorjena beseda sveta, me na drugi strani žalosti, da nekatere kolegice in kolegi tukaj v hramu demokracije govorite s tako lahkotnostjo in z neosnovanim obtoževanjem, kot mi Primorci ne govorimo, ne govorimo o svojem, kaj šele v sosedovem vinskem hramu. Sam zelo pazim, da se izgovorjena ne sprevrže v golo sredstvo moči. V meč, [[nerazumljivo]], potem spregovori ulica. Zavedam se, da najprej ubijajo besede, šele nato meč. Ampak vrnimo, vrnimo se k dejstvom. Konec januarja je kapitan odstopil. Kdo je bolj zibal ladjo, ni moja pristojnost, da ugibam. Dan zatem pa smo stopili v zelo zahtevno obdobje, katerega nismo bili priča v tem življenjskem ciklusu. Življenje s Covid-19. Vi ste pozivali k volitvam, drugi pa smo, čeprav z razlikami, stopili skupaj. Sedaj bi rad izpostavil še nekaj kronoloških dejstev. Vaša, Šarčeva Vlada je vladala natanko 534 dni po 138. dneh je doživela ustavno obtožbo predsednika Vlade o kateri smo se Nova Slovenija – krščanski demokrati vzdržali. Kolegice in kolegi, vzdržali. In nenazadnje interpelacijo ministra po 281. dneh, za 14. vlado v izjemnih okoliščinah veljajo veliko drugačna pravila. Danes obravnavamo prvo interpelacijo na 90. dan vladanja, na 90. dan vladanja. O prvih stotih dneh ne duha ne sluha. Na vidiku pa nam napovedujete in pripravljate še več današnjih seans, kjer bodo lahko ministrici in ministri dokazali, da delujejo dobro in preudarno, predvsem pa v dobrobit državljank in državljanov Republike Slovenije. Vsa ta obračunavanja opozicije ter pozive vas k protestom in predčasnim volitvam, ko imamo uspešno in trdno koalicijo, ocenjujem na dejanje iz obupa in v boju za oblast. Ko izpustiš krmilo pred začetkom burje, za isto krmilo pa želiš priti takoj, ko burja oslabi oziroma začne pihati maestral, je zame nedostojno in nevredno naziva kapitan. Vsak dan, ko se vozim iz Ilirske Bistrice v Ljubljano v to spoštovano hišo demokracije Republike Slovenije, poslušam najbolj poslušani komercialni radio, kjer zelo rad prisluhnem voditeljici, ki prihaja iz naših koncev, torej primorske, na spoštljiv način podoživim kaj delujemo v hramu demokracije. Bojim pa se, da boste s takim delovanjem, draga opozicija, in s takim lahkotnim vlaganjem interpelacij razvrednotili orodje opozicije in razvrednotili demokracijo v Republiki Sloveniji. Zato se bojim, da bom naslednjič malce v šali malce zares, v etru in med ljudmi dobil nov mejnik oziroma oznako, za dobrim konjem se praši, delovni ministri pa si za zahvalo zaslužijo interpelacijo. Ker se vsi v dvorani zavedamo, da bo minister interpelacijo prestal in ta inštrument nekateri uporabljajo le za medijsko pozornost, zato se bojim, da bo prestana interpelacija in vse nadaljnje interpelacije dobile prizvok pohvale. Zato na tem mestu stojim trdno in častno in vseh znanih dejstev in iz vseh znanih dejstev ne bom podprl interpelacije zoper gospodarskega ministra gospoda Zdravka Počivalška. Njemu in Vladi želim uspešno delo še naprej. Hvala za pozornost.
Hvala. Besedo ima kolega Marko Koprivc.
Hvala lepa spoštovani predsednik za besedo, spoštovane kolegice poslanke, kolegi poslanci, spoštovani minister in ekipa iz ministrstva! Dovolite mi, da se najprej odzovem na kritike določenih poslancev iz koalicije v smislu, da opozicija ni naredila nič v času krize oziroma pozicijski poslanci. Temu seveda ni tako in taka obtoževanja so res zelo zelo nesmiselna. Jaz osebno sem med drugim deloval tudi kot prostovoljec, pomagal sem tistim najšibkejšim pri nakupih v trgovini, itn., ampak to ni bistveno v današnji razpravi ni tema današnje razprave, se mi je pa zdelo prav, da se vendarle tudi na te očitke odzovemo. In seveda vsi smo tudi kot poslanci delovali v skladu s svojimi pooblastili. Enako bi pričakoval tudi za Vlado. Delovanje v skladu s svojimi pooblastili. Verjamem in pravilno bi bilo, da bi Vlada skušala narediti vse pač najboljše kar je mogoče, da se na nek način čim bolj prepreči posledice krize tako na gospodarskem področju kot pri reševanju življenj, kot ste večkrat povedali gospod minister, in seveda na vseh drugih področjih. Žal pa se mi zdi, da je marsikje ta Vlada ravno to krizo izkoristila za neke druge interese. To so hude obtožbe, sigurno, ampak žal ne določena dogajanja, dogodki navdajajo na to. Vlada je izkoriščala določene ukrepe oziroma ustvarjala določene ukrepe za utrjevanje oblasti na eni strani, represivne ukrepe je vzpostavljala, ki niso bili potrebni, na drugi strani pa zagotovo pri samih nakupih zaščitne opreme, se ne moremo znebiti občutka, da je šlo za naklepno izkoriščanje, okoriščanje in pridobivanje provizij. Gospod minister, niste jasno odgovorili, zakaj se na primer niste odločili za ponudbo, ki je bila poslana s strani gospoda Emrija iz SAZU. Na eni strani je gospod Cantarutti, državni sekretar, govoril, da gre za to, da je pač ta dobava prepozna. Pozneje se je izkazalo, da je bil problem v tem, ker ni bilo posrednika, ki bi dobavil te zadeve. Skratka, žal, to me navdaja občutek, da je bil razlog samo v tem, da pri tem konkretnem poslu oziroma tem dobavitelju, ne bi dobili, morda ne vi osebno, morda tudi ne vaša stranka, ampak tisti, ki so blizu vrha Vlade, ne bi dobili potrebnih provizij. To je, oprostite, gospodarski kriminal. Nič manj in nič več od tega. Enako velja za nabavo ventilatorjev. Nabavili ste ventilatorje, ki zdravniška stroka opozarja, da so za zdravljenje Covid bolnikov neprimerni. Nabavili ste maske z tistimi gumicami in iz robcev. Zanima me, kje so dejansko te maske? Kdo je te maske uporabljal? Jih ni, izginile so, razdelili ste jih po občinah in verjetno stojijo v nekih škatlah. Skratka, to so vse zelo, zelo resna vprašanja in odgovorov, gospod minister, danes, oprostite, v teh osmih ali koliko, urah, še niste podali. Zanima me tudi, kaj je z nakupom 20 milijonov mask pred 14 dnevi. O tem danes poročajo mediji. Se pravi, še 20 milijonov mask ste kupili, nekaj dni pred koncem oziroma preklicem epidemije. Kaj je s temi maskami? Kje so te maske? Je edini namen nakupa teh mask financiranje, pa morda ne SMC-ja, SDS-a verjetno? Pa še nekaj, prosim za jasen odgovor, ste se o tem odločali vi, gospod minister, o vseh teh spornih poslih, ali se je o tem odločal predsednik Vlade ali kdo tretji. Malo prej ste v repliki razlagali, da bi Zavod za blagovne rezerve moral bit usposobljen za nabavljanje zaščitne opreme. Pred tem, pa ste nas poučevali vse skupaj, da brez posrednika, se pravi, podjetja, ki zadevo dobavi, ne gre, ker zavod za to ni usposobljen. Prosim, pojasnite zdaj, ali je usposobljen Zavod za blagovne rezerve, za nabave ali ni? Tako da, poglejte, jaz verjamem, da morda vi osebno niste krivi, ki ste dobivali navodila od drugod, ampak, to prosim povejte in prekinite to prakso. Jaz ne vem, ali vas ni sram? Ali vas ni sram, SMC in Desus, ki je omogočil nastop te Vlade in vse te najslabše prakse, ki jih ta Vlada izvaja? Če vas ni sram, je zagotovo sram vaše volivke in volivce. Hvala lepa.
Hvala. Besedo ima kolegica Janja Sluga.
Hvala lepa. Saj, to je bil zdaj živ dokaz, zakaj ne pridemo nikamor, kajne, ker se zastavljajo ena in ista vprašanja, ne glede na to, kaki so odgovori, koliko izčrpni so, lahko so ti večkratni, lahko so pisni, pa še vedno, ni bilo odgovora, še vedno je potem tako. Ampak, tisto, kar jaz v bistvu danes, ko s to razpravo ugotavljam, je to, da imamo mi očitno enega super ministra, enega Chuck Norrisa med ministri. Zakaj? Zaradi tega, ker bi se on očitno mogel spoznat na vse in zato, ker je očitno on imel pod kontrolo vse, na pamet bi mogel vedet, koliko je ventilatorjev, kakšni so, za kaj so uporabni, poznati bi moral vse sezname, vse bi moral on vedeti, kontrolirati vse dobave, poznati vse dobavitelje, vseh tistih tisoč in nekaj ponudb bi moral pregledati in med njimi izbrati, potem na koncu bi moral pa še na Kitajsko poklicati in urediti še tam stvar. Tako, da očitno vse v eni osebi. Ampak v resnici ni bilo tako ne? v resnici se dajmo vprašati, kdo je bil tisti, ki se sestavil seznam, s katerega je minister Počivalšek dobil podatek, koliko je potrebnih ventilatorjev zakupiti? To ni bil minister Počivalšek. Kdo je preverjal vse te silne ponudbe in ponudnike z različnih vidikov, z vidikov cene, v vidikov varnosti? To ni bil minister Počivalšek. Kdo je podpisoval vse te silne pogodbe za te milijone, o katerih se danes govori, pa se manipulira z nekimi številkami? Tudi to ni bil minister Počivalšek. Kdo pa je bil tisti, ki si je upal dati svoj obraz in ki si je upal prevzeti odgovornost za to celo zgodbo? To pa je bil minister Počivalšek, ker drugega ni bilo. Ker drugega preprosto ni bilo. Pa dajmo povedati, zelo natančno imate namreč tu napisano, jaz sem že v obravnavi poročila prebrala, kdo je bil tisti, ki je znotraj protokola, ki je bil oblikovan in je bil jasen, kdo kaj počne, in to imate napisno v poročilu vlade, ne bom še enkrat brala, ker sem to storila že prejšnjič, ampak ko pridemo do zadnje faze v tem protokolu ko nastopi soglasje ministrstva za gospodarski razvoj in tehnologijo, pa dajmo pogledati, kaj je to soglasje obsegalo. To soglasje je preverjalo izključno skladnost vsebine pogodbe s petletnim programom državnih blagovnih rezerv in zagotovljenost finančnih sredstev. To je tisto, na kar je dalo ministrstvo za gospodarski razvoj in tehnologijo soglasje, ne na kake maske, ne na kdo jih bo pripeljal, ne na kako jih bo pripeljal – na nič, samo na skladnost s petletnim načrtom in na finančno pokritost. In ravno iz razloga tega pa ministrstvo za gospodarski razvoj k nekaterim pogodbam tega soglasja ni dalo. Ni dalo. In ves čas se tako pogovarjamo, »so zahtevali, minister je sklenil pogodbo s tem«, pa z tistim, pa s tretjim. Dajmo pogledati, kdo je v resnici podpisoval te pogodbe. Sklenjeno je bilo namreč 59 pogodb in 10 aneksov. Od tega je gospod Ivan Gale podpisal 11 pogodb in 3 anekse v vrednosti 69 milijonov. Gospod Anton Zakrajšek 13 pogodb v vrednosti 17 milijonov, gospod Černe 34 pogodb in 6 aneksov v vrednosti 139 in še nekaj, gospod Dušan Šelih eno v vrednosti 9 milijonov in gospod Toni Rumpf en aneks v vrednosti 30 milijonov. Ampak med temi imeni ni gospoda Zdravka Počivalška, preprosto ga ni. Ga ni. In danes se cela ta razprava v bistvu odvija na enak način kot se je vodila tista prva slavna oddaja 23. aprila – iztrgali so se koščki, ti koščki so se zlepili, naredila se je oddaja in v tej oddaji se je pokazalo zgolj tiste stvari, zgolj tiste izjave, zgolj tiste interpretacije razvoja dogodkov, ki so to zgodbo potrjevale. Na terenu lahko slišimo, da še dandanes novinarji hodijo okrog in želijo neke izjave. Dobila sem tudi več sporočil, da nekateri so v zvezi s to isto zgodbo že takrat, torej 23. aprila pa dali izjave, pa ker se niso vklopile v to zgodbo, niso bile objavljene. Tudi elektronska sporočila naše kolegice Andreje Potočnik, ki je bila danes kar nekajkrat omenjena, pa je tudi ni tukaj, da bi se lahko branila, mimogrede, ni je tukaj, da bi se lahko branila, ampak to seveda nikogar ne ustavi. In kolegica Potočnik je dala na razpolago neka elektronska sporočila, ki dokazujejo - kaj. Dokazujejo, da tega, kar je bila obtožena ona, ni naredila, se pravi, da ni izvajala mobinga, da ni vpila nad nikomer. Dokazuje pa tudi nekaj drugega, da tisti, ki je to izjavil, se je v resnici zlagal. Zakaj? Zato, ker ta oseba ta elektronska sporočila napisala in v njih pravi, citiram zdaj mail gospoda Galeta: »Je minister že imenoval gospo Andrejo Potočnik, da je zadolžena za koordinacijo med MRT in zavodom, pa čeprav je bila v zadnjih tednih iz meni nepoznanih razlogov na tem delu manj aktivna, smo na zavodu z delom, željo in vnemo gospe Potočnik izjemno zadovoljni.« To je napisal gospod Gale. Napisal je tudi: »Gospa Potočnik je bila skrbnica Cross Continentala, ves čas je ona komunicirala z njimi in urejala posle. Meni je sicer Potočnikova delovala kot ena redkih, ki si je res želela, da bi prišli do mask in ostale opreme, pa ni važno kdo jo je pripeljal.« Tudi to je napisal gospod Gale. In še nekaj je napisal. »Andreja, in tako naprej, hvala za ves tvoj dosedanji trud.« Tudi to je napisal. Ampak kot je bilo že rečeno, gospod Gale je bil tisti, ki je podpisal tudi tiste tri sporne pogodbe, kjer pa MGRT ni moglo podati soglasja. Zakaj ne? Prva je bila OECO d.o.o., podpisnik Gale, 2000 trislojnih kirurških mask v vrednosti 3 milijone, rok pogodbene dobave 23. april, še pred iztekom pogodbenega roka dobave je zavod 1. aprila, torej iztek je bil 23., 1. Aprila je zavod predlagal sklenitev aneksa k pogodbi, kjer je bilo predlagano povišanje cen in s tem skupne vrednosti iz, pozor, 3 milijonov na 4,9 milijonov evrov in podaljšanje dobavnega roka na 15. maj. Seveda MGRT na to ni dal soglasja. Potem zgodba z Hamdy Globalom, tudi tu je bil podpisnik gospod Gale, ki je podpisal dobavo mask tipa FFP2 v znesku skoraj 10 milijonov 9 milijonov 968 tisoč. In kaj? Ponovno ista zgodba, zavod ponovno predlaga aneks za podaljšanje roka, vendar tokrat s podjetjem, za katerega danes vsi vemo, da je bilo podjetje v preteklosti poznano po prevarah in da je njegov letni promet v letu 2018 znašal zgolj milijon in pol, pa se pogovarjamo zdaj zakaj, pa s katerimi podjetji, pa tako naprej. Tudi tu MGRT ni dalo soglasja. In še ena pogodba, to je pa SLA marketing, ta je pa zelo zanimiva, ko se tudi pogovarjamo o tem kdo so prejemniki razno raznih mailov, kdo je vse na svoje elektronske naslove dobival na zasebne, na službene in ne vem še kaj, bom prišla do tiste točke. Torej, tudi iz SLA marketing, ki je pogodbo podpisal gospod Gale, vrednot je bila 1,8 milijona evrov in podpisal je pogodbo kdaj, po tistem, ko so se zadeve že toliko umirile, da so bila skladišča zadosti polna in je minister dal izrecno navodilo, da se k podpisovanju pogodb pristopa bolj racionalno in se ne pristaja več na vse pogodbe za vsako ceno. Nenavadno pri tej pogodbi je bilo, da je dobavitelj na dan podpisa že dobavil zaščitno opremo v obsegu 1,4 milijona zaščitnih mask, torej od skupno naročenih 1,8 milijona. Ampak pri tem je še nekaj drugega nenavadnega. Jaz sem namreč od tega podjetja, prvič slišim za njih, dobila tudi eno elektronsko sporočilo in to v ponedeljek, 20. aprila. Zadeva pravi: »Ne vem kako bi naslovil.« In tisto kar piše SLA marketing, ne bom prebrala imena in priimka, imam pa tudi če hoče kdo videti, piše tako: »Mi smo dobavili 1,4 milijona mask v štirih dneh.« In pazite zdaj. Že zato pogodbo MGRT ni izdalo soglasja, za teh 1,4 milijona mask ni izdala soglasja. Tu pa piše še nekaj drugega. Dobili smo pogodbo še za naprej, še za 5 milijonov mask tipa 2R, jo v petek podpisali in zaradi napovedi dviga cen nemudoma plačali 3 milijone mask. Sedaj pa s strani zavoda ne dobimo podpisane pogodbe nazaj. Seveda ne. Zato, ker že prejšnje niso mogli, zato ker je že prejšnjo MGRT ustavil. In tu je nadaljevanje. Že prejšnja ni bila skladna z zakonodajo, pa so jo vseeno podpisali. In tu je nadaljevanje še enkrat več. Kot je bilo rečeno, zelo lahko je operirati z nekimi pavšalnimi trditvami, zelo lahko je govoriti nekaj na pamet. Sedaj pa bom prebrala tisto, kar prej kolega, kot predlagatelj, ni prebral, kar zadeva mnenje dr. Podbregarja, pa si povejmo, da je prof. dr. Matej Podbregar eden izmed dveh rednih profesorjev za interno medicino v Sloveniji, ki imate evropsko diploma iz intenzivne medicine, eden od dveh. In da njegovo mnenje nekaj šteje. In tisti del, ki je bil izpuščen iz tega elektronskega sporočila in ki ga nisem mogla prebrati pravi takole: »R30 z opcijskimi oblikami ventilacije in nadzora bi bil v epidemije primeren ventilator za široko uporabo.« Ja, govori tudi o tem, kar je predlagatelj prej prebral. Ni dvoma. Ampak govori tudi to. In to je ta način, razumete, to je ta način, ko nekaj ven iztrgaš, malo izpustiš, pa se sestavi in imaš kar pač hočeš imeti. Pa še nekaj je dodal dr. Podbregar: Noben tip njihovega ventilatorja ne omogoča neinvazivne ventilacije. Ampak ko smo se prej pogovarjali, da je pa dr. Podbregar označil Mindray kot boljšega. Ja, ga je, seveda ga je. Ampak tega je ponujal isti dobavitelj in to je javni podatek. Torej, isti dobavitelj. In kaj je pa resnica? Da Mindraya v resnici ni bilo več možno sploh dobiti, ker sicer ne bi vzeli Mindray. Ta podatek sesuva celotno zgodbo. Ampak jo sesuva zato, ker do sedaj nikoli ni noben tega v celoti povedal. Torej, mi izbiramo tu oziroma ta mail se nanaša na enega izmed dveh istega dobavitelja. Zato trditi, da so hoteli imeti še eno mnenje zato, da bodo lahko s tem dobaviteljem sklenili je popoln nesmisel. In to se tako ne dela. Res se ne dela. To je tako kot tista seja Odbora za delo, ki se je zadnjič izkazalo po tistem izvajanju vseh povabljenih, da je šla v franže, ker je šla v franže, ker je bila seja sklicana na pamet. Zaključila bom pa še z enim sporočilom. To pa ni elektronsko sporočilo, ampak je SMS sporočilo. Torej, Tarča je bila na sporedu 23. aprila 2020 ob osmih zvečer. In to sporočilo, ki ga bom sedaj prebrala je bilo poslano 23. aprila 2020, 19.44. Pošiljatelj je bil gospod Ivan Gale, prejemnica pa je bila gospa Andreja Potočnik. In v tem sporočilu piše: »Andreja žal mi je, da nisi podprla mene in direktorja. Sedaj je prepozno. Ker če bi naju podprla te ne bi nabil na Tarči. In ker naju nisi te pač bom.«
Hvala lepa. Besedo ima predlagatelj.
Mislim, da je kolegica popolnoma zgrešila bistvo. Nobenega ventilatorja nismo rabili tako nujno, da bi to opravičevalo sistem, karkoli za kakršnokoli ceno. To je tisto glavno sporočilo. 453 ventilatorjev smo imeli 15. oziroma 13. marca in to nenehno pozabljate. Nobenega nismo rabili, ne primernega ne neprimernega.
Besedo ima kolega Boštjan Koražija.
Spoštovani predsednik, najlepša hvala za besedo. Bom pa kar danes začel s predsednikom Vlade Janezom Janšo, ki je tudi na Twitterju ljubkovalno imenovan »maršal tvita«. Zjutraj ko je pač sedel tam in sem ga videl, da je zelo pridno tvital in pač, moram priznati, da tudi žal ni spremljal razprav in stališč vseh poslancev, ki so jih pač podajali, pa tudi žal me je tudi zmotilo to, da ni bil v neko pravo podporo gospodu Počivalšku, ker sem pričakoval, da ga bo tudi poslušal, pa tudi nekako, bom rekel, tudi z neko govorico telesa nakazal, da vas podpira, čisto iskreno. Dejansko tudi vi ste potem in tudi oba sta dejansko skos govorila o tem, da tudi, vi ste govorili o stališču, da se vam zdijo to, kar so bila ostala stališča poslanskih skupin, da so to osnovnošolski spisi, pa tudi gospod Janez Janša je potem na Twitterju napisal, da se mu to zdijo pod nivojem stališča. Pa sem jaz potem pri sebi razmišljal, kaj bi v bistvu vaju dva sploh zadovoljilo, da bi imelo neko literarno in umetniško vrednost. In sem potem razmišljal v smeri recimo, kaj je primernega za današnjo sejo, recimo lonci, kuhinja, politična kuhinja, potem interpelacije in te zadeve in sem pač prišel na idejo, da bi pač povzel tale naš slovenski pregovor, ki pravi, vsak lonec najde svoj pokrov. In moram priznati, da sta se tu z gospodom Janšo zelo dobro našla. Gospod Janez Janša kot lonec, vi kot pokrov oziroma kot, mi pri nas na Štajerskem dobro rečemo, vi to dobro veste, da vsak piske najde dekl [[?]] . In moram priznati, da v tem primeru pač, da pač nadaljujem to literarno zadevo, bom rekel, da pri vama v bistvu pride, bi lahko rekel, da sta postala neke vrste ekonom lonec. In bom povedal, zakaj. V bistvu za vse, kar se dogaja med vama, in tudi kar se dogaja pač, ko podajate informacije in te zadeve, stalno deluje zelo kot pod nekim pritiskom in tudi ekonom lonec je v bistvu znan kot zadeva, ki pač deluje zelo kompaktno, pod pritiskom te zadeve, in tudi vajina naveza zelo na bazi nekega ekonomskega sodelovanja in tudi dobička in kapitala. In, kaj naj rečem? Problem je tudi v tem, da pač ta ekonom lonec, kakor bom vaju dva imenoval zdaj po novem, če lahko [[smeh]] , v bistvu je tudi znan po tem, saj to smo tudi danes spoznali, ko smo pač poslušali stališča pa razprave pa te zadeve, da ste zelo, pač ko pride do nekega, da bi nekdo želel pogledati bližje oziroma da bi želel imeti vpogled v te zadeve, ki so se kuhale, bom rekel, v tem ekonom loncu. Da dostikrat potem začnete biti zelo napeti pa pod pritiskom, kar je škoda, ker je prav, saj tudi gospod poslanec z eno izmed opozicijskih oziroma pardon, koalicijskih strank je rekel enkrat na oddaji, mislim, da je bilo na RTV-ju, da pač, da smo v bistvu tu poslanci zato v Parlamentu, dejansko da iščemo resnico. Mislim, da je bil gospod Danijel Krivec, če se ne motim. In to je res, to ima prav. Dejansko poslanci smo tukaj v Državnem zboru, da iščemo in poiščemo resnico tako ali drugače, in tudi v bistvu državljani od nas so nas tudi zaradi tega izvolili, da pač, da smo tu v iskanju resnice in tudi neresnic, kakorkoli zadevo pogledamo, s katere strani. In tudi je prav, da nam pač potem podate vse podatke, ki so točni, pa tudi, da dobimo vsi podatke, ki bi jih morali dobiti oziroma, ki nam bi pripadali, da izvemo. Zdaj bom pa kar nadaljeval tole zgodbo z, bom rekel, literarno zgodbo s temi piskrčki in lončki naprej. Pač, gospod Počivalšek je stari maček politični, treba je priznati, in pač zna tudi dobro svoj piskrček oziroma lonček zmeraj pristaviti, ko je potrebno. Recimo, en primer je tale slovenski turistični holding. Je pa tudi dostikrat kriv in to je tudi gospa Janja Sluga enkrat omenila, da se včasih mogoče obnaša bolj kot neki slon v trgovini s porcelanom in tudi dostikrat kakšen lonček razbije, hote ali nehote. In to pač govorim o Adrii Airways, recimo, primer, ker je potem zadeva je bila glih prodana pod ceno, žal je tudi ogromno delavcev potem ostalo na cesti. Pa potem meni ljubo Velenje in Gorenje oziroma Gorenje Hisense zdaj, bom pa povedal, zakaj. Bil sem večkrat v Gorenju in moram priznati, da predstavlja to neko moje drugo mesto v Sloveniji, pač ljudje so res fajn, fajn je bit z njimi. In dejansko moram priznati, da sem bil zelo prizadet, ko sem izvedel, da pač Gorenju slabo kaže oziroma da bo prišlo do odpuščanja, Je pa tudi res, da takrat, ko se je Gorenje prodajalo tej kitajski firmi Hisense, ste vi bili minister. In sem tudi pričakoval, da boste takrat mogoče malo bolj pozorno spremljali, kaj se dogaja, oziroma upam, da boste tudi zdaj naredili vse za to, da boste pač ohranili čim več delovnih mest, ker v bistvu ne samo Velenje, ker niso poslovalnice oziroma tovarne samo v Velenju, ampak so po celem Balkanu v resnici oziroma tudi potem v Logatcu v Sloveniji, in upam, da bo pač, da boste res naredili vse, da boste rešili čim več delovnih mest, meni bi bilo super, da bi lahko vse, ker si pač to tudi Gorenje oziroma tudi slovenske državljanke in državljani zaslužijo. Je pa tudi še ena zadeva, ki meni osebo zelo leži na duši in ta zelo glasna lakirnica tovarne Magna, Graška. Takrat je bilo dosti debate o tem, da pač bo potrebno gledati na to, da ne bomo zazidali teh kmetijskih zemljišč, ki so v bistvu najbolj prodna oziroma rodovitna in se je žal to zgodilo. In kar je v bistvu najbolj tragično v tej situaciji, prav tega koronavirusa, da imamo zelo slabo prehransko samooskrbo v Sloveniji in v resnici bi taka zemljišča prišla še kako prav za obdelovanje oziroma tudi za pridelovanje hrane. Tako, da upam, da boste tudi v bodoče bolj trajnostni in ekološko osveščeni, pa mislim to tudi za celotno Vlado. Poglejte, dejstvo je, da če ne bomo sami poskrbeli za to, da kako živimo in da bomo živeli bolj zdravo, drugi ne bodo. In se strinjam, ko recimo poslušam te razprave, da bi morali več sodelovati, se strinjam, ker dostikrat je tudi problem tukaj v parlamentu, da se ne poslušamo oziroma se ne slišimo oziroma se nekje izgubi v prevodu in te zgodbe raznorazne. Velikokrat je pa kriva prav ta zloglasni tviter, na katerem se včasih dogajajo prave vojne in upam, da se ne bo danes, ker ste prej omenil gospoda Čeferina in se mu zahvalili, upam da ne bo tviter eksplodiral. Tako da, to je to. Hvala.
Hvala lepa. Besedo ima kolega Marijan Pojbič.
Spoštovani gospod predsednik, torej spet je pred mano bil razpravljavec, ki je daleč od teme razpravljal, ampak nič hudega, saj tako vemo v kakšno smer razpravljajo ekstremni levičarji. Prva stvar, ki jo moram reči je ta, da moram čestitati gospodu Počivalšku. Če je kdo danes poslušal njegovo razpravo, sem prepričan, da je lahko ugotovil, da je ta interpelacija resnično zelo na trdih tleh. Povedal je in argumentiral maksimalno kar je mogoče. Praktično je odgovoril na vsa pomembna vprašanja, ki so mu bila ali pa ne, postavljena, povedal je po vsebini čisto vse kar je bistveno in kar se je dogajalo v času, ko je bilo treba konkretno takoj in odgovorno odreagirati. Zato vse čestitke, spoštovani gospod minister Počivalšek. Bil ste eden izmed ljudi, ki ste bil daleč najbolj izpostavljen v tistem delu, skupaj s predsednikom Vlade, torej Janezom Janšo in pa Matejem Toninom in moram reči, da ste vaše delo opravili vrhunsko maksimalno dobro, v dobro ljudi, njihovega zdravja, v dobro vseh Slovenk in Slovence in verjemite mi, še kakšna taka interpelacija in bo stranka SMC imela 7, 8 %. Super! Dragi kolegi iz Šarčeve stranke, dajte še kaj takega narediti in boste videli kako bo rasla priljubljenost SMC, ker si to zasluži, ker takrat, ko ste se vi usrali v hlače, oprostite na izrazu, ki ga moram uporabiti, ko se je vaš predsednik Vlade usral v hlače, se je gospod Počivalšek odločil strniti vrste s tistimi, ki nam gre za stvar, ki nam gre za ljudi in ki nam gre za Slovenijo. To je neprecenljive vrednosti. Tega gospodu Počivalšku ne more nihče vzeti, tega ne more vzeti ne Desusu, tega ne more nobeden vzeti Novi Sloveniji in nobeden ne more vzeti Slovenski demokratski stranki. To so pogumni ljudje, ki so dokazali kaj zmorejo in ko je hudo, takrat se pokaže kdo je na pravem mestu in to so dokazali. Sedaj pa ena stvar. Zakaj mislite, da je bila ta interpelacija še preden je sto dni Vlade minilo, vložena proti gospodu Počivalšku. Zakaj mislite? Veste zakaj, tukaj gre za maščevanje gospoda Šarca, njegove stranke, njegovih podaljšanih rok, SD, Levica, itd. Gre za maščevanje, ampak verjemite mi, nobeno maščevanje ni koristno, je škodljivo in je tudi nesprejemljivo za katerokoli demokratično družbo. Gospod Šarc, ko je ugotovil, da ni sposoben peljati Vlade skozi to težko situacijo, se je pač odločil tako kot se je odločil in se je zakalkuliral, verjetno se ni sam odločil, njemu je zagotovo tukaj statirala ta hudodelska združba, jaz temu rečem. Ali bom drugače rekel, morda globoka država, strici iz ozadja, ne vem, kako se naj izrazim, da bi bilo pravilno, da bodo ljudje to pravilno razumeli. Ampak vsi skupaj, ta ekipa, so živeli v oblakih, bili prepričanih, da se njih nič ne more dotakniti in da oni karkoli naredijo je okej, je dobro in bodo vedno uspeli. E, poglejte, tokrat je bila njihova računica brez krčmarja. In hvala bogu, da se je to končno enkrat zgodilo. in še bolj čakam in pričakujem, da boste tudi poslanke in poslanci stranke LMŠ, SD, Levica ugotovili, da je bila to velikanska napaka in da ni bil pravi človek na pravem mestu, ki je vodil vlado, ker je celotno vlado skregal. Je individualist, ki skrbi izključno zase in želel je narediti to, da bi posrkal SMC, posrkal SAB, vprašanje je, kaj narediti z SD-jem. Na drugi strani je imel pa tihi dogovor z Levico, da naj gredo iz vlade oziroma naj ne bodo več nadkoalicijska stranka in tako mislil poleg spremembe volilne zakonodaje lepo prejadrati na naslednji mandat in dobiti večino na tej strani, postati relativni zmagovalec volitev in sestaviti novo vlado. Pred tem si ne more noben zakrivati oči, to so dejstva neizpodbitna in edina resnica. Hvala vsem tistim, ki ste sodelovali v tej bitki in da lahko danes govorimo o stanju, v kakršnemu je v naši državi in kako smo prebrodili to krizo, ki jo nihče ni pričakoval in ki je prva v zgodovini Slovenije. Rezultati so odlični. Vsi smo skupaj lahko ponosni na to, vsem ljudem je treba se zahvaliti, vsem zdravnikom, medicinskim sestram, vsem tistim, ki so pridno delali. Se pravi še enkrat ministru, celotni vladi, celotni koaliciji, da smo, bom rekel skorajda nepoškodovani prišli iz te skrajno težke situacije, iz te krize. In, veste, če je nekdo delal dobro, mi verjemite, da ljudje to ugotovijo ne glede na vse pritiske in poskuse zmanjšati moč tistega dobrega rezultata, ki je bil dosežen, te vlade in te koalicije. Vi pa ste seveda, pač bog pomagaj, na tisti drugi strani, kjer svojega dela niste bili sposobni opraviti. Sedaj pa se bom osredotočil na dve, tri stvari, ki se mi zdijo zelo pomembne. Boste tudi sami razumeli zakaj. In sicer bom prebral tri citate posameznih političnih analitikov, ki so se zelo jasno opredelili do določenih stvari, do tudi te interpelacije. »Afera nakupa medicinske opreme spolitizirana, pričakujem, da se bo Počivalšek obranil ne samo zato, ker ima koalicijski večino, ampak ker mislim, da ima tudi argumente na svoji strani. mislim, da je bilo to pumpanje afere okrog nabave medicinske opreme precej spolitizirano in se tukaj najprej zanemarja sam kontekst momenta, v katerem se je dogajala. Cel kup je nekih elementov, iz katerih so naredili nek velik konstrukt«, zapisal je politični analitik Sebastjan Jeretič. Nadalje, naslednji. »Mislim, da je sama interpelacija zelo, zelo na trhlih temeljih. Nekih utemeljenih očitkov tukaj ni mogoče zaznati. Te interpelacije, ki jih sedaj vlaga in napoveduje opozicija, vidim izraz nekega obupa vrst leve opozicije, sploh v luči dejstva, da se je aktualna vlada zelo dobro soočila s kriznimi razmerami«. Politični analitik dr. Matevž Tomšič. In še enega: »kako naj bi bilo pri ministru Počivalšku, ki je prej korektno sodeloval v levosredinskih vladah, že po nekaj dneh v Janševi vladi toliko stvari problematičnih. Tu se težko znebim vtisa, da gre bolj za frustracijo do nedavnih vladajočih strank in tako dalje. To so vse citati, ta citat je pa podpisal politični analitik, dr. Matej Makarovič. In drage kolegice in kolegi, še za zaključek eno stvar, ki se mi zdi zelo pomembna, na katero je nujno potrebno opozoriti. Kdo naj bi še prišepetaval žvižgaču Galetu? Tomaž Vesel, šef računskega sodišča in kandidat za politiko. Kako je mogoče, da bi lahko računsko sodišče korektno preiskovalo afero maske, če naj bi predsednik tega sodišča še pred izbruhom afere prikrito svetoval žvižgaču oziroma skesancu Ivanu Galetu. Bojan Požar. In nadaljuje: Po nekaterih novih informacijah naj bi se Ivan Gale, žvižgač ali skesanec ter osrednji lik afere maske že pred izbruhom afere dobil tudi s predsednikom računskega sodišča Tomažem Veselom. Po navedbah virov naj bi bilo to konec aprila na sedežu Zavoda za blagovne rezerve. Ta sestanek med Galetom in Veselom, ki naj bi svetoval, prišepetaval Galetu, naj bi bil prikrit, saj uradne evidence zavoda tega obiska predsednika računskega sodišča ne razkrivajo. Prav tako naj o tem sestanku ne bi obstajal noben zapisnik. Pri tem je zanimivo naslednje. Zakaj Ivan Gale pogovora oziroma srečanja s Tomažem Veselom doslej še ni omenil, prav tako tega še ni povedal Tomaž Vesel, čeprav sta oba omenjena imela od izbruha afere maske številne medijske nastope? Kako je mogoče, da bi lahko računsko sodišče korektno preiskovalo afero maske, če naj bi predsednik tega sodišča še pred izbruhom afere prikrito svetoval Galetu? Pomenljiv pa je tudi politični kontekst. Tomaž Vesel je namreč eden od kandidatov za vstop v politiko, celo eden od tistih, ki se jih omenja med potencialnimi novimi obrazi ali novimi izbranci tranzicijske levice, Vesel pa naj bi želel afero maske izkoristiti za močno lansiranje svoje politične kariere. Vsa ta vprašanja danes javno postavljamo tudi Tomažu Veselu, njegove odgovore pa bomo objavili takoj, ko jih dobimo. Spoštovane kolegice in kolegi, zdaj vidimo sprege, potem nam počasi postaja jasno, kdo je Gale. S katere strani je bil ta žvižgač, oziroma ne bom rekel žvigač, postavljen, da bi poskušali skupaj razvrednotiti vse tisto, kar je Vlada v teh težkih okoliščinah ustvarila, naredila in uspela izpeljati. In danes sem poslušal toliko razprav o teh ventilatorjih in tako dalje. Pa bom prebral en delček. Slovenija je imela 12. marca 2020 po zbirnih podatkih Vlade Marjana Šarca na razpolago vsega skupaj 26 postelj, opremljenih z ventilatorji po celi državi. To je bila Šarčeva pripravljenost na prihajajočo epidemijo Covida-19. Gre za podatke, ki jih je imel nekdanji zdravstveni minister Aleš Šabeder. In sicer, v UKC Ljubljana tri ventilatorje, v Mariboru štiri, Novo mesto tri, Celje pet, Murska Sobota dva, Golnik dva, Izola dva, Slovenj Gradec dva, Bolnišnica Trbovlje dva in pa Ptuj ena. Skupaj 26. To je resnica o pripravljenosti Šarčeve Vlade na koronavirus. Torej, spoštovane kolegice in kolegi, jaz upam, da so ti podatki, še enkrat ponovljeni, prispevali k temu, da počasi vsaj državljanke in državljani razumejo pravo resnico. Gre za farso, gre za nagajanje, gre za, tako kot sem uvodoma povedal, gre za maščevanje SMC-ju in ministru Počivalšku. Zato moram zelo jasno povedati, da bom z velikim veseljem nasprotoval tej interpelaciji, ker sem prepričan, da je to, kar je danes gospod Počivalšek povedal v tem Državnem zboru, verodostojno, izjemno dobro argumentirano in ta interpelacija, na koncu ne moreš drugače razumeti, kot pa, če bi, kot sem že pred nedavnim povedal, Šarcu vzameš iz ust »lizalko« in je seveda, zamislite si otroka, kako se začne jokat in Šarec počenja ravno to. Pričakujem, da bo gospod Šarec počasi razumel, da je v opoziciji in da je za to kriv sam, zaradi tega, ker ni bil sposoben obdržat »lizalko« v svojih ustih. Na žalost mu je padla pač ven. Hvala lepa.
Hvala. Besedo ima kolega Marjan Šarec.
Hvala za besedo, spoštovani predsednik. Tudi jaz nisem na začetku mislil govorit, ker je bil Zdravko Počivalšek minister v naši Vladi in moram reči, da sva sodelovala korektno. Jaz zoper njega, zoper njegovo delo, v tej Vladi, naši Vladi, nimam nobenega takega očitka, da bi ga kakorkoli tukaj izražal ali pa, da bi bil karkoli celo osebno žaljiv do gospoda Zdravka Počivalška. In, mi danes tudi ne govorimo, vsaj naj ne bi govorili o tem, kaj se je dogajalo pod našo Vlado in kaj se ni dogajalo, vendar, imam občutek, da je danes interpelacija proti Ivanu Galetu in meni, kot nekdanjemu predsedniku Vlade. In, gospod Počivalšek, jaz bi se zelo zamislil, če bi me na tak način branil gospod Marijan Pojbič, kot smo imeli zdaj priliko slišat, ki me osebno diskreditira. Veste, gospod Pojbič, saj, meni se je tudi trapasto zdelo, ko se vam za novo leto videl v Božičkovi opravi, na družbenih omrežjih, pa tega nisem komentiral, pa ne vem, če je bilo to ravno primerno za enega poslanca, ko ste bili slikani z drugo poslanko, ki je pač prestopila v vašo stranko, kajne? Skratka, kaj hočem povedat? Take razprave, kot ste si jo vi pravkar privoščili oziroma jih lahko spremljamo, so razprave, ki »doličijo« in so primerne tudi vaši stranki in tudi zaradi takih razprav ljudje pred televizijskimi ekrani, razen tistih, na Nova24, ki imajo vmes še poseben filter, lahko vidijo, zakaj je tako v tej slovenski politiki in take razprave, ki jih producirate tamle, na strani SDS, tudi povzročajo potem nek odpor in nenazadnje se potem dogaja, kar se dogaja. Kot sem rekel na začetku, nismo danes na interpelaciji proti meni in proti naši Vladi, ampak se spet počutim tako, kot sem se počutil na seji, ko smo obravnavali slavno poročilo vaše Vlade, ki ste ga frizirali, ki ste ga producirali ne vem koliko časa, da so se številke nekako izhajale, vam v prid. In danes gledamo reprizo, točno taiste seje. Pa ne bom navajal, citiral, vseh razprav, ki sem jih poslušal danes, kajti pozorno sem jih poslušal in nekatere ali pa veliko njih, iz strani koalicije, gredo pač proti meni, česa jaz nisem naredil, kaj bi jaz moral naredit, pa s kom vse sem se sestal na mednarodni ravni, pa druge zadeve. Vse sorte poslušam in zakaj sem odstopil. Vemo, zakaj sem odstopil in kdaj sem odstopil in tako, kot sem povedal že zadnjič, ko sem jaz odstopil, se ni ne vam, ne bodoči Vladi, ne delu prejšnje Vlade, ki je tudi v sedanji, ni sanjalo, kakšna epidemija se približuje in ste se ukvarjali s pisanjem koalicijske pogodbe, ste se ukvarjali z resorji in ste se ukvarjali še s kakšnimi drugimi zadevami. Kajti če bi bil ta virus vam tako znan in bi se tako zavedali, da prihaja, potem bi o njem tudi kaj pisalo v koalicijski pogodbi in tudi koalicijska pogodba bi bila potem napisana tako, da bi predvidela kakšen padec gospodarske rasti, če smo že pri tem. Jaz se zavedam, da v politiki in v tem Državnem zboru ne sedi noben svetnik, ne vi ne jaz. Vsi smo ljudje s svojimi tisočimi in tisočimi napakami in mogoče kakšno dobro lastnosti. Tako tudi gospod Zdravko Počivalšek in ta interpelacija nikakor ni uperjena vanj kot človeka, osebno in kakorkoli, je pa interpelacija bila spisana zato, ker smo videli kakšne so številke in smo zdaj ugotovili, da smo imeli preko 400 ventilatorjev v javnih zavodih, ki so bili tudi zadolženi za nakupe, za nakupe te opreme. In zato je bila spisana interpelacija, pa ji lahko rečete prosti spis, lahko ji rečete šolski spis, lahko ji rečete karkoli hočete, imate vso pravico na svetu, da diskreditirate, da zamegljujete, da preusmerjate pozornost in preusmerjate pozornost spet na prejšnjo Vlado in zato se je tudi na tviter omrežju že razvila debata, kaj vse se ne bi zgodilo, če bi naša Vlada ukrepala pravočasno. Ampak vi živite v nekem vzporednem svetu. Vi mislite, da so zunaj kolesarji tak, ker jim nekdo plačuje, ker je ne vem kaj jim kdo dal, in da zato kolesarijo. Ja, če to verjamete, prav. Ampak saj v vaši stranki SDS tudi zanikate globalno segrevanje. Vladni tviter je okupiran že ne vem koliko časa s strani vaše stranke in že cel teden gledamo citate iz prireditve ko kočevskem rogu in spet obujamo neke stare zgodbe, ki smo jih že zdavnaj dali na kraj in smo že zdavnaj priznali, da kar je bilo je bilo, in da je treba živeti naprej. Živeti je treba naprej. Vi pa še kar se zatekate v ideologijo, v zamegljevanje, v ne vem kaj vse, nas diskreditirate vsak dan, kaj smo pustili, česa nismo pustili, itn. Zato jaz odgovorno trdim, da gospod Počivalšek zagotovo ni opravil nakupov zato, ker bi se to sam spomnil, ampak je to nekdo naročil, je od nekje prišlo in prej smo tudi že slišali kakšna imena. Ampak kdaj ste nas slišali govoriti neke osebne diskreditacije. Gospod Pojbič, s kakšno pravico vi označujete ljudi kot jih označujete? Ali vi mene osebno poznate mogoče? Ne, osebno me zagotovo ne poznate. Zagotovo ne. Da bi toliko vedeli o meni, da dajete takšne oznake kot jih dajete, pa še vsem drugim, zmerjate nas z ne vem čim vse. Ja, to znate, to vam ustreza in zato gospod, spoštovani gospod minister Zdravko Počivalšek, jaz bi se danes predvsem zamislil nad tem, kdo vas brani in kdo vas zagovarja. Razumem, da člani vaše stranke vas zagovarjajo, saj ste njihov predsednik, zagovarjajo vas tako, da hkrati blatijo mene, kako sem bil nesposoben, kako sem bil tak kako sem bil drugačen, kako sem ne vem kaj vse počel, to je njihova pravica. Ampak jaz nisem nič užaljen, kot se skuša prikazati, da sem zdaj užaljen, ker ste vi v Vladi jaz pa ne. Daleč od tega, ker ta Vlada, ki jo gledamo danes, je čudovit dokaz kaj bi se zgodilo že leta 2018, če bi katerakoli od tistih strank, ki so šle potem v našo vlado, šla že takrat v vlado pod vodstvom SDS. Tukaj imamo odgovor na dlani in imamo evidenten empiričen dokaz. Zato jaz nisem nič užaljen. Prav je, da tisti, ki nam očitajo nesodelovanje, ki nam očitajo, da 2018 nismo bili sposobni stopiti skupaj in ne vem kaj, prav je, da tisti skeptiki vidijo zakaj 2018 nismo šli v to vlado, ker gledamo kakšna vlada bi to bila. Ideološka, usmerjena v preteklost, daleč od operativnosti. V 24 urah se spremeni ne vem kolikokrat odredba glede karantene. Ljudje pridejo z letalom, se vrnejo takoj, ker niso bili obveščeni, da bo karantena in tako naprej. Skratka, če vi mislite, da boste tole interpelacijo ljudem lahko predstavili tako, da vam bodo ploskali, pa ne tako kot so vam na začetku, ker so bili pripeljani in pravzaprav jim je bilo naročeno, da vam zaploskajo na koncu, če mislite, da vam bodo ljudje, ki to gledajo ploskali in da vam verjamejo, jaz mislim, da vam ne. Ja, interpelacijo boste preživeli, verjamem, ker imate dovolj glasov v Državnem zboru. Zagotovo jo bost preživeli politično. Ampak tisti, ki so vas, gospod Počivalšek, blatili leta 2016, 2017 in potem tudi v času, ko je bila naša vlada, vas danes hvalijo na vse pretege. Vas hvalijo na vse pretege zato, ker ste pač šli v njihovo vlado. Ko jim ne boste več koristni vas bodo ravno tako zavrgli. In to sem vam tudi povedal preden ste šli v to vlado. In to se danes kaže. In sedaj bom pa še enkrat ponovil, pa se nočem ves čas ponavljati, ko jokate kako vam je opozicija metala polena pod noge, en mesec ni bilo ne opozicije, ne kritike v medijih, nobene. Kdaj se je začela kritika? Ko smo videli kako nabavljate. In gospod Zdravko Počivalšek, vi ste rekli, kako bi pa bili lahko še bolj transparentni, a naj bi kupovali in objavljali na družbenih omrežjih? Saj ste. Gospod Tonin in vi ste sta kar tekmovala kdo bo prej pri tovornjaku. Ampak bolj pomembno je v času te epidemije koga mi nismo videli. Mi nismo videli gospoda Gantarja nikjer, pa je to epidemija. Skratka, sodi v resor zdravstva. Vsi drugi ste se ukvarjali. In na koncu ste se zahvalili zdravstvenim delavcem in vsem s preletom letal. Tudi jaz izredno cenim vojsko in tudi me ne bi motila, me ne motijo postroji Slovenske vojske, me ne moti, da se Slovenska vojska pokaže, ker je naša, slovenska vojska. Vendar mi nismo bili v vojni. Mi smo bili v epidemiji. Zato lovci F16 pač niso bili na mestu, ampak bi bilo bolj na mestu, da bi se zdravstvenim delavcem hitro izplačal tisti dodatek, bi imeli več od tega. In to je bistvo vsega. Zato še enkrat, gospod Počivalšek, ja, midva sva korektno sodelovala. Ko ste pa stopili v drugo vlado, ste pa pač začeli uporabljati takšne prakse, kot vam je nekdo naročil in kot ste se zmenili. In to ste se verjetno že en mesec dogovarjali, preden je naša vlada končala svoj mandat. Pa mi oprostite, če sem mogoče nekoliko imel takšno razpravo, ampak že cel dan poslušam razprave, kot sem rekel, o gospodu Galetu in o sebi. Ivana Galeta danes ni tukaj, se ne more braniti, jaz sem se pa odločil, da bom spregovoril in bom povedal teh par besed, zato da si ne bom očital, da sem bil tiho. Vem pa, da na strani SDS to ne bo naletelo na kakšen bogve kakšen odziv, ker pač oni vidijo svojo resnico, oni imajo svoj pogled na svet in oni so mi 99. dan naše Vlade dali ne interpelacijo, ampak ustavno obtožbo. Ustavno obtožbo za nekaj, kar sem bil pa še najmanj od vseh v tej državi Republiki Sloveniji v politiki odgovoren. Zato se mi zdi izjemno, izjemno, bom rekel, ne ravno s ponosom ne bi sprejel tega, kar gledamo danes, da vas takšni ljudje zagovarjajo. Razmislite. Vem, da odstopili ne boste, vem, da boste danes politično preživeli, zagotovo, ampak mogoče boste pa razmislili. Hvala za pozornost.
Zdaj pa kolega Pojbič, replika.
Ja, hvala, spoštovani predsednik, ker sem bil omenjen parkrat osebno, jaz mislim, da jaz spoštujem dejanja. Gospod Šarec je trdil, da ga ne poznam dovolj dobro, ampak tudi ne rabim ga osebno poznati, saj nisem, jaz poznam tiste, ki so v moji družini osebno, in hvala bogu, da ga ne poznam osebno. Ampak njegova dejanja. Imel je leto in pol časa dokazati svoje sposobnosti in je dokazal to, kar je. Razpad Vlade, odstop, nobenih konkretnih reform v letu in pol in še in še bi lahko našteval. Ampak ne bom se spustil tako daleč. Spet gospod Šarec podtika, poskuša manipulirati na vse možne načine, pritiska na tak ali drugačen način na gospoda Počivalška, na poslance SMC in tako dalje, da se morajo česa zavedati. Jaz sem prepričan, da se je stranka SMC skupaj z gospodom Počivalškom odgovorno odločila za to koalicijo, ki je dokazala, kaj je sposobna. Medtem pa, kot pa gospod Šarec s svojo ekipo je tudi dokazal, kaj zmore, in to zmore, da je tiho stisnil rep med noge pa odstopil kot predsednik Vlade, pustil celotno koalicijo na [[nerazumljivo]]. Rezultati, gospod Šarec, o katerih ste vi zdaj govorili, vaše Vlade, so jasni. Vi ste bili prva odgovorna oseba, ker ste bili predsednik Vlade, ampak očitno so bili to za vas preveliki čevlji. In še samo to, ko govorite o tem, kako se je nabavljala oprema, maske in tako dalje. Dovolite, jaz sem poslušal, sem čisto tiho. Jaz sem bil tiho. Zato še mene poslušajte, da zaključim. [[oglašanje iz dvorane]] Rad bi še samo to rekel. Ko nekomu podtikate češ kako in kaj je vse narobe bilo pri nabavi opreme, jaz bi vas samo spomnil, gospod Šarec, kako pa je s tisto šolo pa investicijo v Kamniku. To pojasnite.
Hvala lepa. Besedo ima kolega Igor Peček.
Hvala lepa. Zdaj, o smiselnosti postopkovnega predloga gre diskutirati, ampak to ni namen moje razprave. Hvala lepa, spoštovani predsednik za besedo, spoštovani gospod minister, spoštovane kolegice, spoštovani kolegi. Odločitev o smiselnosti nabave blaga direktno od proizvajalca ali preko posrednika je po mojem mnenju stvar poslovne presoje in pa logike, predvsem tistega, ki kupuje, potem ko pretehta vse argumente, ki govorijo v prid eni ali pa drugi odločitvi. Glede na izkušnje in pa znanje, ki sem si ga pridobil po več kot 20 letih dela v gospodarstvu, pa žal ne morem mimo dejstva, da poudarim in da rečem, da direkten nakup ne glede na to, kakšni argumenti stojijo zadaj, ima več prednosti. Dve sta ključni po mojem mnenju. Eno je hitrost, drugo je pa cena. Če pa vseeno oceniš, da je bolje kupiti blago preko posrednika zaradi takšnih ali drugačnih razlogov, pa se je potrebno zavedati, da boš to storitev, ki ti jo posrednik nudi, tudi dodatno plačal. In poslovni vidik po presoji argumentov dopušča obe možnosti, vendar pa se običajno kupec, ko ima ustrezno znanje in kompetence za izvedbo določenega posla, skoraj večino odloči za direkten nakup, kar je bilo povedano tudi že prej z dveh ključnih razlogov, se pravi cene in hitrosti. In tukaj me bo težko prepričal kdorkoli o nasprotnem. Prav zato me v postopkih nabave zaščitne opreme glede na mojo, recimo bom rekel temu relativno enostavno poslovno logiko moti nekaj stvari. In prva stvar je vsekakor zavajanje, zavajanje javnosti z informacijami. Zavod za blagovne rezerve je imel možnost, da zaščitno opremo kupi neposredno od kitajskega državnega podjetja. vemo, da do nakupa ni prišlo, ker naj bi zakonodaja omogočala le nakup prek slovenskih dobaviteljev – tako ste pojasnili na gospodarskem ministrstvu. to seveda ne drži. In zavod za blagovne rezerve je imel možnost direktne nabave zaščitne opreme od preverjenega dobavitelja, in sicer drugi polovici marca, ko je prevzel koordinacijo nabav zaščitne opreme. Vendar do posla kljub temu ni prišlo, na ministrstvu pa ste takšno odločitev pospremili z razlago, ki jo bom citiral: »ker podjetje nima zastopništva v Sloveniji, Republika Slovenija pa ne more izvajati neposrednih finančnih transakcij na Kitajsko, saj lahko posluje zgolj s slovenskimi dobavitelji. In to ni odločitev vlade, temveč je stvar veljavne zakonodaje«. Tak odgovor je ministrstvo ponudilo ne glede na dejstvo, da je smernice za poslovanje neposredno s proizvajalci moč najti tudi v sporočilu Evropske komisije, ki navaja, naj javni kupci z namenom, da bi pospešili svoja naročila, stopijo v stik s potencialnimi izvajalci tako v Evropski uniji kot tudi zunaj nje. Dodatna prednost takšnega postopka je tudi možnost izvedbe t.i. postopka s pogajanji brez predhodne objave, ki javnim naročnikom omogoča, da se s ponudniki neposredno pogajajo za boljše pogoje nakupa in s tem povezano v prvi meri, kar je običajno cilj, tudi nižjo ceno. Ne glede na to pa je gospod državni sekretar na vašem ministrstvu v svoji izjavi povedal naslednje, tudi to bom citiral, da je bil dogovor na nivoju vlade, »da moramo poslovati samo s slovenskimi podjetji. To je pravilo, ki se ga ni izmislila ta vlada, ampak velja že ves čas za nabave zavoda za blagovne rezerve« - tudi za to trditev danes že vsi vemo, da ni resnična, še manj pa, da je gospod državni sekretar za takšno izjavo kadarkoli imel kakršnokoli pravno podlago. Kasneje je gospod državni sekretar to izjavo na seji komisije za nadzor javnih financ opisal kot komunikacijski šum in priznal, citiram: »seveda ni nobene zakonske omejitve«. Ne morem razmišljati in zaključiti drugače kot, da rečem, da se je na neznanem kraju s strani neznanih oseb, sicer v primežu epidemije in kaotičnih razmer na trgu zaščitne opreme, kar je potrebno priznati, vsi vemo, da so se nakupno-prodajne razmere z dneva v dan, iz ure v uro spreminjale, vendar kljub temu se je po mojem mnenju oblikoval nek duh negospodarnega ravnanja, ki ima tudi pridih koruptivnosti. Če sem uvodoma rekel, da je prva stvar, ki me zmoti, zavajanje javnosti, potem je vsekakor to slednje tisto drugo, se pravi netransparentno in negospodarno ravnanje, stvar, ki me lahko zmoti še bolj. Za primer dobre prakse, kako se da gospodarno ravnati brez posrednikov, lahko navedemo primer Hrvaške. Hrvaška je z meddržavnim dogovorom za 5,5 milijonov evrov pridobila 60 ton opreme s Kitajske. Podobno je ravnala tudi Nemčija s posebnim dogovorom, ki ga je sklenila gospa kanclerka. Republika Hrvaška bo za nakupe zaščitne opreme porabila približno 52 milijonov, od tega 1,7 milijonov preko posrednih nakupov, vse ostalo so direktni nakupi. V Republiki Sloveniji pa po znanih podatkih predvidevamo na dan 5. 6. je ta podatek velja, da bo za že dobavljeno oziroma za dobavo, ki je v teku, namenjeno 108,6 milijona. Minister, danes ste navedli dva podatka, in sicer, da smo na današnji dan porabili dobrih 60 milijonov in da ocenjujete, da bo končni znesek okoli 80 milijonov. Verjetno veste na podlagi kašnih ocen ste te navedbe navedli, vendar vseeno bi povedal še en podatek. V poročilu, ki smo ga obravnavali tako na Odboru za finance in pa na seji Komisije za nadzor javnih financ, je bilo teh prerazporeditev znotraj proračuna za 180 milijonov. Dopuščam možnost, da se vse prerazporeditve ne bodo izvedle, mogoče tudi dvom, ki je potem prišel na 200 milijonov iz teh 180 milijonov oziroma ta podatek, ki smo ga slišali večkrat v različnih izjavah. Dejstvo je, da bi se dalo poslovati direktno, vendar so postale nabave preko posrednikov del zgodbe kako vzpostaviti nepregleden sistem in to je takrat Vladi ali pa mogoče tudi vam na ministrstvih ustrezalo, zdelo se je, da je to kupoval Zavod za blagovne rezerve, po mojem mnenju pa je bil v resnici prav MGRT tisti, ki je zahteval, da se za vsak posel, kar je bila tudi praksa, najprej pridobi soglasje. Soglasje, takrat je bilo tudi jasno, da Zavod za blagovne rezerve nima ne človeških ne drugih virov dovolj zadostnih, dovolj kompetentnih, da bi to zares delal sam, zato sta bili tudi ustanovljeni kar dve delovni skupini, ena v okviru MGRT, druga v okviru MORS-a oziroma Ministrstva za obrambo, ki naj bi zavodu pomagalo pri izvajanju javnih naročil in to ste danes tudi povedali. Seveda danes, ko pogledamo za nazaj lahko vidimo, o tem smo slišali že veliko, da je imela predvsem delovna skupina v okviru Ministrstva za gospodarski razvoj in tehnologijo, ki jo je vodil gospod Trče, še nekatere druge pristojnosti, pod njihovo pretvezo pa so dejanske posle dobave zaščitne opreme vodili in koordinirali na vašem ministrstvu. Če nadaljujem malo bolj na strokovnem delu. Rad bi uvodoma pojasnil nekaj dejstev, ki smo jih sicer slišali že od gospoda Vesela, predsednika Računskega sodišča, a se mi zdijo izjemnega pomena tudi za ugotavljanje takšne ali drugačne odgovornosti, če hočete gospod minister, tudi vaše politične odgovornosti. Delo in poslovanje Zavoda za blagovne rezerve ureja Zakon o blagovnih rezervah. Ta določa, da mora zavod pri nakupu in prodaji blaga uporabljati določene določbe, predpise, ki urejajo oddajo javnih naročil. V Republiki Sloveniji javno naročanje ureja Zakon o javnem naročanju in pa Zakon o javnem naročanju na področju obrambe in varnosti. Na Računskem sodišču so poudarili, da oba predpisa izrecno prepovedujeta krajevno diskriminacijo ponudnikov. Ker je Slovenija članica Evropske unije je dolžna spoštovati tudi pravila enotnega trga znotraj Evropske unije. Predpisi o javnem naročanju pa podlage za omejitev oddaje javnih naročil zgolj na slovenske ponudnike ne dajejo. Ko gre za razpolaganje z javnim denarjem so stvari zelo jasno zastavljene, tudi v situaciji v kateri smo se znašli zaradi razglašene epidemije in tukaj ni nobenega dvoma. Vsi se strinjamo s tem, vsaj upam in mislim, da je temu tako, da je treba javni denar trošiti gospodarno, transparentno in zakonito. Konkretno v naši državi kljub razglašeni epidemiji nismo suspendirali temeljih načel, ki veljajo v postopkih javnega naročanja, kjer vemo, da razpolagamo z javnimi financami, še več, na vladni spletni strani, kjer tako ponudniki kot javni naročniki najdejo vse potrebne informacije v zvezi z elektronskim javnim naročanjem, lahko zasledimo vladni zapis, da je za naročaje blaga ali storitev mogoče uporabiti bolj preproste in manj formalne postopke, še vedno pa je potrebno ob tem spoštovati in se držati zakonsko določenih pravil. Zakonsko določenih pravil. Po mojem mnenju, je zagotavljanje kakršnekoli odgovornosti ključnega pomena, zakonitost in samo ob doslednem spoštovanju temeljnih načel javnega naročanja, ki so, mimogrede, del zakonskih določil in temeljnih načel, ki veljajo pri razpolaganju z javnim denarjem, bi se vsi in na tem mestu tudi vi, gospod minister, kot glavni akter, lahko »ekskulpirali« svoje odgovornosti, v nasprotnem pa ne in vse kaže, da spoštovani gospod minister, teh minimalnih standardov niste upoštevali, zato so očitki o vaši politični odgovornosti danes na mestu. Bi pa rad še enkrat povedal, ti očitki in pa navedbe, ki sem jih navedel, v nikakršnem primeru ne pomenijo vaše osebne diskretizacije, pač pa se nanašajo samo na vodenje postopkov, ki smo jih bili priča pri nakupih zaščitne opreme. Hvala lepa.
Hvala lepa. Besedo ima kolega mag. Dejan Kaloh.
Predsednik, hvala lepa za dano besedo. Zdaj, včasih, po tolikih urah tukaj, je že malo duhamorno poslušat iz opozicije vedno iste obtožbe, ki jih je sicer, po mojem mnenju, spoštovani minister Počivalšek res, rečem v žargonu, posekal oziroma povsem deklasiral, bi pa rad povedal nekaj dejstev, ker je bil tudi omenjen večkrat naš, UKC Maribor, institucija, ki mi ji posebej pri srcu, ker tam so seveda odlični zdravniki, odlično zdravstveno osebje, ki se je tudi izkazalo v času Covida-19. Zdaj, kolega Pavšič je prej dejal, da je na dan 13. 3. UKC Maribor imel 49 ventilatorjev. Glejte, seveda je pa pozabil, priročno je pozabil povedat, da jih je pa kasneje UKC Maribor nabavil še 17 novih ventilatorjev, kajne, ker so seveda mislili, da bo razsežnost epidemije še večja. Od tega, pazite, jih je 10 bilo, ravno od tega podjetja, o katerem danes tukaj govorimo, Geneplanet, se pravi, oznake Siriusmed R30. Zdaj, ko pravite, da niso bili ustrezni. Seveda so bili ustrezni. Glejte, jaz sem se z več zdravniki pogovarjal in bi jih zdravniki brez pomisleka uporabili, če bi v UKC Mariboru, se pravi razsežnost epidemije, da bi se povečala, ampak, hvala bogu, s pravočasnimi ukrepi, s pravočasnimi vladnimi ukrepi, v sami bolnišnici, jih teh niso rabili, drugače pa bi jih vsekakor uporabili. Več mnenj zdravnikov imam, iz našega UKC Maribora, tako da, to zavajanje, da niso bili uporabni, je čisto mimo. Ni resno, je zelo namerno in naj povem to, da, če ste pogledali malo, kje so jih uporabljali, v več bolnišnicah po Evropi, v ZDA, se pravi, o spornosti teh ventilatorjev nikakor ne moremo govoriti. Zdaj, minister Počivalšek, ga jaz ocenjujem kot stvarnega človeka, stvarnega človeka iz prakse. Danes je na začetku svojega odgovora interpelacijo, povedal nekako takole. Potrebno je govoriti o realnem življenju, kjer se rešitve odvijajo, kjer so se reševala človeška življenja, v času epidemije Covida-19. Seveda, bilo je govora predvsem o samem terenu, o samem bolnišničnem ukrepanju v času epidemije in glejte, če bi spoštovani kolegi naredili kako analizo, jaz sem jo za UKC Maribor seveda naredil, da imamo neko osnovo, da se sploh resno pogovarjamo. 13. 3. so bili sprejeti zelo rigorozni ukrepi. Se pravi, od takrat dalje, oni so imenovali faza 3, so obravnavali le urgentne primere in tako imenovane »karcinomske« bolnike. Situacija se je potem seveda, zaradi praznih skladišč prejšnje Vlade, do 27. 3. zaostrovala tako, da so zaradi pomanjkanja osebne varovalne opreme, prešli v fazo 4. Kaj to pomeni v praksi? To je pomenilo, da obravnavajo zgolj in samo še urgentne primere. Se pravi, situacija se je zaostrovala na samem terenu. In zdaj, te količine, osebne varovalne opreme, so bile tako nizke, da jim je še za, v tistem kritičnem momentu, na dan 27. 3., za tri dni je še zadoščala, se pravi, ob maksimalni restrikciji, to je, dnevna poraba mask, ca 2 tisoč. Govorim seveda FFP2, FFP3. Grozilo pa je, seveda, da niti te zaščitne opreme ne bo niti za urgenco. In potem, če ste delali nek research v tej vaši interpelaciji ste videli, da se je UKC Maribor dejansko iz te problematike izvil tako, da so iz pošiljk iz Zavoda za blagovne rezerve prišla 30. marca in 1. aprila. Takrat so se blagovne rezerve spet napolnile že po zaslugi seveda aktualne sposobne operativne in učinkovite vlade. In potem več teh restrikcij dela ni bilo, ker so dovolj zaščitnih sredstev potem v našem UKC Mariboru imeli. To ukrepanje oziroma nabava te zaščitne opreme je bila transparentna. Danes smo slišali večkrat, bilo je javno objavljeno, da na portalu e-naročanje so vse pogodbe bile v roku 48 ur objavljene, se pravi vse je črno na belem, vse skladno z zakonodajo, tako da jaz sem sam kot pravnik strinjam, da je to nujno potrebno, se mora delati v skladu z zakonodajo, ampak tudi ko se je govorilo zakaj je bil uporabljen 46. člen zakona o javnem naročanju, tudi tri kratke postavke, ki so vsakemu zdravorazumskemu tako jasni: izredne okoliščine, ekstremno pomanjkanje zaščitne opreme in pa potrebe po hitrem delovanju. Tako da, poglejte, spoštovani predlagatelji interpelacije, če tega ne morete teh kratkih jedrnatih obrazložitev razumeti, potem seveda tudi kakšnega daljšega poročila ne morete razumeti. Tudi ta epska laž, ki se je izpostavila, da je bilo, da je država za nakup zaščitne opreme porabila 200 milijonov evrov. Večkrat je bilo pojasnjeno, plačala je država do sedaj 62 milijonov evrov brez DDV. Če bodo [[nerazumljivo]]vse pogodbe bo tu prišlo do zneska 80 milijonov. Seveda se pa četrt milijarde bolj sliši dramatično, kot pa trikrat manjši znesek in seveda na tem znesku potem lahko še dalje manipulirate in zavajate. Ampak poglejte, ravno poslanci iz LMŠ z lahkoto zamenjujejo visoke cifre. Saj smo že večkrat slišali, da vsem ni jasno kaj so milijoni, kaj so milijarde. To se kar nekaj tako operira, tako da poglejte, tudi ta interpelacija v smislu, ko uporabljate zneske, ne drži oziroma se dejansko na nek način samo smešite. Nisem se mislil oglasiti še na temo prejšnjega predsednika Vlade, gospoda Šarca, saj je rekel, da to ni interpelacija proti njemu. Ja, saj tudi slovenski tožilci ga ne bodo nič vprašali, tako kot so oziroma bodo vprašali italijanskega premierja Conteja. Ampak italijanski premier tega ne problematizira. Bo pojasnil, je bil pravočasno ukrepal zoper krizo ali ni. Sedaj seveda naš prejšnji predsednik Vlade pa se vsake odgovornosti nekako, ki že je, ki ali je ni ali visi v zraku se nekako otepa, ampak dejstvo je, da njegova vlada je prepozno razglasila epidemijo, skladišča so bila prazna, tako ko tukaj. To je dejansko njegova odgovornost. In sedaj, poglejte, ko so se objavila eksaktna poročila hitrosti odziva po državah glede na prvi primer okužbe, Avstrija prva okužba 25. februarja 2020, razglasitev epidemije 19. 2., štiri dni. V Italiji prva okužba 31. 1. 2020, izredne razmere 31. 1. 2020, se pravi takojšen odziv. Estonija mislim, da je celo dva dni pred prvim primerom razglasila epidemijo. Naša vlada pa je rabila 8 dni od prve okužbe. Kaj ste pa delali en teden od tega, da je že vsa Evropa vrla v COVID-19? Kaj ste delali 8 dni? Sedaj, če se bom milo izrazil, pa da rečem, da [[nerazumljivo]]interpelacija res pamflet, konstrukt in seveda je v tej domeni destabilizacije vlade, ki pa seveda pri tem poskusu vašem bo zgolj ostalo. Gre za tak cagavi, klaverni poskus, ta vlada gre namreč uspešno dalje in tako kot je delovala v času COVID-19, se pravi za blagor in, poudarjam, za zdravje vsej Slovencev in Slovenk. Hvala lepa.
Hvala lepa. Besedo ima kolega marko Bandelli.
Hvala, predsednik, za besedo. Mi smo tukaj natančno toliko ur, da človek skoraj izgubi željo in voljo, da bi kaj povedal pametnega v tem prostoru. V glavnem meni se zdi, da je žalostno, da smo sploh danes tukaj. Žalostno in se vprašam, če je sploh potrebno, ali če bi bilo to potrebno. Veste, najhujše je ko državljan izve, da na račun njegove bolezni ali potencialna obolenja ali možnosti, da bo lahko obolel da se nekdo nedostojno, nepošteno, sramotno okorišča ali pa služi. To je grda zadeva. In zdaj tukaj se moramo malo zamisliti, kakšen dogodek je za nami, ni še za nami, upajmo, da počasi bo, in zakaj smo mi danes tukaj. Ta epidemija je resnično res posegla korenito v naše življenje. Kaj se je to zgodilo? Naše življenje se je dobesedno ustavilo. Vsi smo bili doma, zaprti objekti, trgovine, dejavnosti, poslovanje, gospodarstvo se je zaustavilo, a kljub temu nekateri so situacijo izkoriščali. In to je dejstvo. Zdaj veste, z davkoplačevalskim, mislim, moramo ravnati vedno skrbno in gospodarno. Vedno. In tukaj zdaj bom ponovil eno zadevo, ne bom ponavljal besedo drugih, jaz sem tukaj prepričan in tudi bom še enkrat ponovil večkrat to zadevo, jaz tukaj ne vidim direktno odgovornost ministra Počivalška, in da vas ne bo to presenetilo, moje besede. Ker tukaj je odgovornost drugih, večjega lobija, letnega, desetletnega lobija, ki obstaja v tej državi, hobotnica, tako rečena, ki je vedno obstajala kadar se je dogajalo kaj takega, nikoli v taki meri, to je prvič, ki se je zgodilo in upamo, da se ne bo več zgodilo, vsi upajmo, četudi vemo, da ne moremo tega drugega kot si želeti. Zdaj, jaz bom nekaj tukaj povedal. Nikoli nisem in nikoli ne bom uporabljal izraze lopovi in kriminalci, ker to vsaj v stranki SAB tega si ne bomo nikoli dovolili in to sem že prej ponovil s stališčem. Res pa je, da strogo, res strogo obsojam, da se katerokoli krizo pod pretvezo pomoči izkoristi in zlorabi za vojno dobičkarstvo. En se vpraša, kaj pomeni to vojno, tako imenovano vojno dobičkarstvo. Tudi drugega ni kot izkoriščanje tragedije na plečih davkoplačevalcev v odbor nekomu. To je to. Nič drugega. Zdaj, so bili, niso bili vojni dobičkarji. Kakor omeniš vojne dobičkarje, takoj oni rečejo, da ni res, da je bila prilika. Seveda je bila prilika. Kako ni bla prilika. Saj smo videli kaj se je dogajalo. Veste, jaz mislim, da ta zadeva, nabava vse te opreme, zaščitne, se ne bi dogajala, če bi mi kupovali neposredno, brez posrednikov. To sem večkrat povedal, jaz sam, [[nerazumljivo]]naša podjetja kupujejo direktno, po celem svetu in vemo kako se vodijo procesi, in država sama s takim aparatom bi lahko tudi sama to delala, razen če so določeni ljudje na določenih mestih želeli, da bo tako, izkoristili sistem in situacijo. In to je tisto kar sem prej povedal, zakaj jaz tukaj ne dajem popolne odgovornosti ministru. Seveda, poglejte, minister je kolateralna škoda, kako bi rekel, minister je tisti, ki odgovarja za vse. On je podpisan, četudi v teh primerih pogodbe sploh ni podpisal, če sem jaz dobro razumel, so bile pogodbe podpisane od drugih. Seveda on nadzira notri. Veste, to je kot župan, ki sem bil jaz, odgovoren vedno za vse. Vedno odgovoren popolnoma za vse, za vse napake, ki so jih naredili notri, zaposleni, vedno odgovarja župan. Pa gremo iskati nazaj kdo je bil kriv, kdo ni bil kriv, zakaj se je to zgodilo, ampak je prepozno. Prvi, ki si v časopisu, si ti, župan. Končano. Zakaj sem to povedal? Za dati v razmislek ljudem, da res je danes interpelacija proti ministru, ampak mislim, da tukaj bi morala biti interpelacija celi Vladi, ne ministru Počivalšku. Kje so drugi ministri danes v tej igri? Ministrstvo za obrambo, Ministrstvo za zdravje, vsi so bili vpleteni v to zgodbo. In direktno niso bili. Ker spet so bili odzadaj drugi ljudje. Ostali, kje je zdaj odgovornost, koga, čigava je zdaj odgovornost? A iščemo mi ta prave ljudi, a se dela kaj na tem? Saj mi nismo inkvizitorji tukaj, da bomo mi zdaj iskali to, mi nismo policaji. Mi tukaj gledamo politične odgovornosti kot take. Ampak dejansko tukaj odgovorni so tisti, ki so sistem si ga lepo potalali, ki ga imajo pod rokami že toliko časa. Jaz ne bom govoril o enemu, drugemu, žvižgaču, ne, oni, ki se je skesal, kaj je? Kakšno skesal? Mož je povedal pošteno tisto, kar se je dogajalo. Kakšno kesanje? Kesanje o čem? Človek se skesa, če je napravil nekaj, napako, in potem reče, kako mi je to žal, in pač se je skesal. Človek je samo javil to, kar se je dejansko dogajalo tam. In zdaj ti ljudje, ki so bili tam, in ki jih je več kot eden, ki je tam. Jaz jih ne bom imensko govoril, ker me ne zanima, da ne bo potem kakšen mislil, da to govorim na tak ali drugačen način. Ampak tisti, ki so bili tam, ki so nabavljali, ki so bili odgovorni za te nabave, a bo odgovarjal kakšen? Veste, to so državni uslužbenci, ki veste, vedno večji problem je, z vsem spoštovanjem do vseh, ampak so nedotakljivi. V državni upravi, v javni upravi ljudje so nedotakljivi. Mi v privatnem sektorju bi jih poslali že v tri pi*, v tri prostore in bi takoj šli na svoja mesta in bi ratalo, kar bi ratalo. Pa naj tožijo, če je treba. In se dokazuje potem. Ampak tukaj noben ne bo odgovarjal, ne bo odgovarjal, garantiram, da ne. Njihova je odgovornost v prvi osebi. To je po moje. Zdaj, potem smo se spraševali in danes se slišal večkrat eno in isto, ampak bom ponovil še enkrat, da morda ljudje, tisti, ki so se povezali lahko zdaj na televizijo in gledajo zdaj v tem trenutku, zakaj nekateri so imeli prednost pred drugimi? To bi tudi mene zanimalo. Ker dejansko to se je dogajalo. Nekateri ponudniki so imeli prednost pred drugimi. In kaj se je zgodilo? Potem je prišla Tarča. In ko je prišla Tarča, so vsi skočili v zrak, ustrašili so se. Ustrašili so se. In prvi trenutek celo, niti minister in ne vem kdo, ministra oba nista niti prišla na Tarčo. Ker normalno, to je bil šok. Da bo lahko nekdo povedal reči ven, kaj se dogaja v tistih prostorih. In se je začelo. Kaj se je začelo potem? Odpravljati vse nepravilnosti. V trenutku se je začelo odpravljati nepravilnosti. Odpirati ponudbe, druge, povezave [[?]] dokazovati, je prihajalo na maile, je prihajalo v poročila, koliko ponudb je bilo odprtih. Potem, ko je to že prišlo ven. Ne prej. Prej, ponudbe so bile tam. Odprte, naročila in podpisane točno za določene ljudi. Tako poročajo mediji. Tako so dejstva, ljudje. Zakaj se je kupovala neustrezna oprema, se sprašujem? Ker se je kupovala neustrezna oprema. To se je kupovalo. Povejte mi, zakaj se je kupovalo in popravljalo pogodbe, ki so imeli ponarejene certifikate? Jaz se sprašujem tukaj. Jaz se samo sprašujem. Prišlo je blago, ni imelo pravih certifikatov, je prišlo blago popolnoma drugačno tudi. Veste zakaj? Zato, ker vodenje celih postopkov je bilo amatersko, neprofesionalno, nestrokovno, brez znanja. Ma tu govorimo o državi, o Zavodu za državne rezerve, o organu, ki nabavlja določene top zadeve, niso znali niti kontrolirati, kaj so v ponudbo napisali, ne pa, da bi naročevali sami. Seveda ne morejo naročati blaga sami taki ljudje. Ma kako bi ga naročili, če ne znajo niti po ponudbi pogledati, če je pravi artikel ali ni pravi artikel. In ti, ki so bili dobavitelji, so razumeli, da so inkompetentni in so jih nategnili po domače povedano. To je bilo to. In zdaj iščemo odgovornost in zdaj imamo Počivalška tukaj, reveža, ki si misli »kaj jaz sploh delam tukaj, kaj sem jaz prikril«. Seveda ni on kriv samo tukaj, tukaj je cela veriga kriva. Veriga cela je tukaj kriva, ne samo Počivalšek. In zakaj govorimo vedno, da je bil kriv prej Šarec? Šarec je bil kriv? Saj jaz ga nočem nič braniti, ker on je meni naredil bolj slabega kot dobrega v moji karieri politični. Ma, ga ne bom branil zaradi tega, saj ga ne. Ampak če govorimo o odgovornosti Šarca, zakaj pa ne govorimo nikoli o odgovornosti Janeza Janš? Kdo je na čelu zdaj te vlade? Če prej je bil na čelu Šarec, ki je odgovoren za vse rezerve, ki jih ni bilo kao, s tem, da morate vedeti, da je v današnji vladi, ena tretjina vlade je ista, ki je bila, ena tretjina vlade je ista, Janeza Janše se ne omenja nikoli? Janeza Janša ni, je za vogalom, je skrit, ker on pošilja druge spredaj, da ne bo nikoli kriv on. Ja, zdaj dajmo malo razmisliti o tem. Če je en kriv tukaj, je vedno glavni. V tem trenutku glavni vodja vsega je predsednik vlade. Predsednik vlade danes se kliče Janez Janša, če prej je bil Marjan Šarec. Ker potem vi bi morali govoriti drugače. Je Marjan Šarec bil kriv, ko so bila prazna skladišča? Ne, je bil Počivalšek kriv, saj je bil vedno isti minister tam. Zakaj govorite vedno, predvsem vi iz SDS-a, da je bil kriv Marjan Šarec? In še enkrat bom rekel, ga ne branim, jaz samo povem dejstva. Zdaj v tem trenutku bi moral biti kriv – kdo? Janez Janša, ma, saj je čisto normalno. Ne, ga ni. Ga ni na tapeto, njega. Ga ni, se je smejal prej, ko je bil tukaj, ko smo brali. Je šel proč, ko smo brali in smo prebirali stališča strank. Nobenega ni bilo od ministrov, so vsi šli. A je to prav, se sprašujem. Kaj, je to prav? Imamo interpelacijo za največjo krajo stoletja, ki je bila narejena v Sloveniji in zdaj so šli vsi proč, ko smo imeli mi tukaj stališča, strankarska stališča našega parlamenta - parlamenta, ki jih je izvolil, ker oni so izvoljeni zaradi parlamenta, zaradi nas tukaj, ne glede kdo je glasoval za ali pa proti. oni morajo delati to, kar parlament tukaj diktira. In to govorim jaz. Bil je usedljen tam 20 minut, se je smejal ne vem, na katere izjave, in potem šel proč. Dobro, prav. Če je to sistem, pa naj bo tak sistem. Meni ni prav, bom povedal pošteno, meni osebno to ni prav. Jaz bi rad, da on bi bil tukaj, da bi poslušal stališča ostalih strank, ki niso bila vsa negativna stoprocentno, so bila tudi realna, z dejstvi podkovana. Niso bila mnenja, da bi razumel malo, za kaj se gre. Vlada je potem ustanovila, veste, kako je potem ratalo, potem je ustanovila medresorsko delovno skupino, potem je projektno skupino ustanovila in potem je na koncu vse dala v roke, da so pogodbe podpisali zavod za blagovne rezerve. Kdo resnično potem nosi odgovornost tukaj? Dajmo se vprašati, kdo? Veste, to je bilo nalašč vse to narejeno, ker na tak način se tako porazdeli zadeva, da ti ne veš več, kdo je odgovoren za kaj. Kolikokrat smo mi rekli, kolikokrat smo mi povedali, da hočemo en enoten račun? Samo za kontrolo financ, pa tega problema nebi bilo. Prej sem slišal enega, ki je rekel, da je bilo zdaj prerazporejenih 160 milijonov, potem reče 180 milijonov, potem tisti drugi ti reče, da je bilo nabavljenih za 200 milijonov, potem pride do nas podatek, da je 62 milijonov. Pa, kdaj bomo mi vedeli, kaj je resnično bilo? dajte mi povedati, kdo tukaj notri od nas poslancev, ki sprejemamo določene zadeve, ve, koliko denarja je danes šlo za nabavo zaščitne opreme? Ne, ni šlo 20 milijonov, ker so pogodbe, ki so tudi še v aktu, ki niso bile še dostavljene. Zadnja pogodba, podpisana predvčerajšnjim za 20 milijonov mask, tudi to ima še za biti realizirano. Se pravi, ni še realizirano vse, ne vemo še točno, koliko bo znesek. Ne vemo. Upam, da bomo vedeli jutri. Jutri, govorim en drug dan. Upam, nisem pa prepričan, ker na 15 kontih, kjer vse gre ven, nikoli ne boš vedel točno, kakšen je bil realen znesek. Nikoli ne bomo vedeli, govori se pa, da bomo zapufani za 5 milijard, ne? To pa je, to pa nekako drži, ne? Zdaj odgovornost, če ponavljam tukaj, jaz mislim, da je tukaj popolna neorganiziranost in zato je prišlo tudi do te zadeve. In zato so prišli ti problemi. In še enkrat ponavljam, jaz mislim, da je tukaj krivcev polno, ni samo eden. Seveda eden pa mora priti na stol, da odgovarja za to. Zdaj sem jaz vprašal še nekaj drugega, jaz sem vprašal dostikrat tudi na odborih eno reč, pa so mi rekli, se mi zdi, da je kolegica prej Dimičeva nekaj omenila o teh očalih, pa nisem dobro razumel ali je bilo naročenih, govori se o teh 400 tisoč očal. Ljudje nas gledajo, glejte, ljudje nas gledajo in ljudje se sprašujejo, ma smo prav bedaki, ma kaj smo mi za eni. 20, 25 tisoč ljudi je maksimalno število, ki bi naj lahko uporabljali ta očala, cel personal zdravstveni, gasilci, reševali, tisti, ki pomagajo, ne vem kateri še vsi, cel aparat ljudi kar je 20 do 25 tisoč. 400 tisoč jih je bilo nabavljenih očal, pazite, ki ni to maska, ki jo vržeš v smeti, to samo dezinficiraš in uporabiš nazaj, nas je 90 tukaj bi mogli 20 očal imeti mi doma. Jih imamo? Ma ne vem niti če so resnično tam, niti ne vemo, saj ne vemo. Tu so tisti problemi, ko se človek vpraša kam gre ta denar, s kakšno lahkoto. Človek plača, kakšen espejevec plača tistih 50 evrov na mesec, ki mora plačati dajatev, da si trže kri iz sebe. A tukaj govorimo o milijardah, o milijonih, ki sploh ne vemo kam gredo. Ma, smo mi normalni, ma kaj naj si mislijo od politike naši ljudje, naši državljani, saj je normalno, da smo vedno, pustimo stati sedaj. Brez zveze, mislim res je nekaj postalo nekaj neverjetnega. Mislim, zaščitna oprema in potem koliko njih, povejte vi meni, koliko jih je bil resnično v bolnici s temi respiratorji. Koliko jih je bilo? Maksimalno število, ki so bili notri. Ne vem, če je bil gospod Kreka ali ne vem kdo drug, je rekel, tam enkrat marca meseca, da če gre tako naprej ekspotencialno ta okužba, da bo 90 tisoč mrtvih ali ne vem koliko, nekje je bil en podatek. Sem rekel, ti, v procentih na prebivalstvo. Hvala bogu, da ni prišlo do tega, da so bili ukrepi pravi, jaz to vedno povem, še enkrat bom povedal, ukrepi vlade glede zajezitve so bili pravi in je bilo vse narejeno prav. Saj tu nimamo v debati to zadevo. Tukaj govorimo o nabavi, o nekontrolirani nabavi, o neregulirani nabavi, o amaterski nabavi, če hočem tako reči. In potem so umrli. In potem slišiš ljudi, meni osebno eden mi je povedal, da so klicali, mislim, poglejte, to je resnično, umre človek, bomo napisali, da je COVID, ker tako dobiš plačan pogreb, vse. Mislim, kaj smo normalni. Prijavili, dve priči imam, dve, poklicali, so pisali. Poglejte, ker ljudje pišejo, veste, kadar pride taka reč, ne molčijo. Dajmo napisati, da je umrl od COVID, tako boste dobili plačan cel pogreb. Ma, kaj smo normalni? Mislim, kje živimo? V Sloveniji ja. Mene zanima odgovornost glede enega izdelka. Vi veste, ko sem jaz takrat napravil kar nekaj galame s tisto famozno masko, to masko, zaščitno. Jaz sem dosegel zelo dosti s to maso. Sedaj vam bom tudi povedal kaj sem jaz dosegel s to masko. Mene zanima nekaj, minister sedaj vi ste tukaj ali pa sekretar Cantarutti vi ste bolj vpleten v to zadevo. Ali mi poveste kam so šle končati te maske? Mene res zanima. Mislim, da zanima tudi moje kolege tukaj. Povejte mi, kam so šle, ker mene, jaz vam povem, bom jaz lahko odgovoril, če mi lahko, ampak jaz vam povem kam so šle. Toliko jih je prišlo nazaj in toliko ne bom več govoril kam, ker sem zadosti povedal. In poglejte, to je bil izdelek, ki je bil plačan 80 centov. In sedaj jaz bi tako rad vas videl državni sekretar Cantarutti takrat, da bi se oblekel vi takrat, ko ste bil tukaj z maskami, ki je bila obvezna in da bi bil samo 20 minut s to masko gor, kajne, razumete? In kaj smo mi dosegli potem, ko smo to prijavili? Mi smo dosegli res odličen rezultat in zdaj vam bom tudi povedal. Lastnik od materiala, ne tisti, ki je delal maske, ker lastnik od materiala, je prišel k meni, ker je bila laž tisto, ko so drugi govorili, tukaj, da so nas tožili ali ne vem, da bi jo tožili, nič ni bilo res. On je prišel k meni, osebno in je sam prijavil ta izdelek, da boste vedeli. In kaj je naredil mož? Je preuredil proizvodnjo. Preuredil svojo proizvodnjo in je začel delat odlične - in ga bom prav pohvalil – odlične maske, dvoslojne, ker štiri slojne nisi mogel, ker te je zadušilo, samo CO₂ ti je prišel noter [[nerazumljivo]], njegov izdelek in je začel izdelat te maske. Zakaj jaz zdaj to govorim? Ker, zdaj jaz bi rad vedel, v komu, kajne, Tomi [[nerazumljivo]]ki jaz ga, ga ne poznam, kdo je, ampak vem, da je, zdaj, od Zavoda za blagovne rezerve, je za zavod neki firmi, ki ne bom omenil, je komaj naročil 20 milijonov mask, ki so bile toliko časa na carini, baje, ker niso bile ustrezne. Niso bile ustrezne. To vemo. In ker niso bile ustrezne, edino pametno, kar je naredila Vlada in mislim, da to je dobro, je rekla, glej, predragi, moja firma, če ti hočeš, da mi ti te maske spravimo iz carine ven, ki so bile že pri nas, boš znižal ceno, boš znižal cenoKer maske so bile brez certifikata, niso bile uporabne za tisto, kar so bile kupljene in, na koncu, potem berem in vidim, da so se dogovorili, za 52 centov, mislim, ne vem, kje sem jaz bral, nekaj, no, v glavnem, 52 centov na kos in so potem te maskena 56 centov celo, znižane na 56 centov. Glejte, minister, jaz vam dam en predlog za jutri. Ta gospod, ki dela te maske, jih prodaja po 40 centov. Slovenski proizvod in daje delat na desetine, stotine ljudi. V redu? In jih dela že približno mesec in pol. Dobro? Tako da, dajte razumet, zakaj sem hotel priti na to debato. Ta maska je odlična. Itak jih [[…]]Zaenkrat jih ne rabimo, a, če ste jih naročili še 20 milijonov in jih je še ene 50 milijonov na zalogi, ker jih je verjetno za celo Evropo dovolj, kajne, tako da, mislim da, če boste rabili še enih 20 milijonov, kajne, ne vem zakaj, ampak, če boste še rabili, dajte se obrnit na slovenskega proizvajalca, ki mislim, da je tudi, je potreba v tej krizni fazi, z vso industrijo našo, da pomagamo domačemu proizvajalcu, z odličnim materialom. Tako da je, jaz mislim, da tukaj, za zaključek tega, bom še enkrat ponovil – tukaj, na tej klopi, ne bi smel bit minister Počivalšek, ampak po moje bi mogla sedeti cela Vlada tukaj, da bi odgovarjala, odgovarjala za to, kar smo danes tukaj brali. Za neodgovorno nabavo, za amatersko nabavo, za nekontrolirano. Pa ni opravičila, za reči, da v tistem trenutku ni bilo drugega, ker ni res, ni res. Pa ne bom šel v detajle, ampak vam jaz povem, da smo jih mi nabavljali brez nobenega problema in se je dalo dobit take in drugačne vire. In če bi država sama nabavljala, bi zdaj imeli krepko, krepko nižjo ceno. Ker tudi, če je 62 milijonov, veste, in če je Hrvaška res dala 50 milijonov, govorimo o 100 % prebivalstvu več, smo mi še zmeraj kupili za 100 % več in ni končano, ker bo ratalo 200 % več in to naj se zamislimo. Hvala, predsednik.
Hvala lepa. Gospa Sluga, replika. Izvolite.
Ja, hvala, gospod predsedujoči. Zdaj, kolikor so mi sicer zelo simpatične razprave kolege Bandellija, je pa vseeno treba dve stvari povedat, da ne bo [[…]]Ker zdaj si že drugič, kolega Marko, rekel, da ni res nekaj, kar sem jaz rekla, kajne, govorila sem pa o tisti pošti, ki sem jo dobila. To je ta pošta, zato ne govorit, da ni res. [[oglašanje iz dvorane]] [[…]]nisem rekla. [[oglašanje iz dvorane]] Rekla sem, poziv na takojšnje javno opravičilo [[…]]
Gospod Bandelli, prosim [[…]]
[[…]]Poziv na takojšnje javno opravičilo in tukaj piše, njihova dejanja, nedvomno izpolnjujejo vse znake kaznivega dejanja [[…]]Bla, bla, bla, ne bom [[…]]Kaj ste se vi potem zmenil, me v bistvu niti ne zanima, ampak dejstvo je, da smo to pošto dobili, tu so vsi certifikati, tu si na eni sliki celo ti in tu je ta maska. To smo vse dobili, zato, da ne bi slučajno se zdaj pregovarjali, kaj je res pa kaj ni res. Ampak to ni tako zelo pomembno. Veliko bolj pomembno je to, da je bilo zdaj rečeno, da je bil minister Počivalšek tudi minister v prejšnji Vladi, ki pa seveda ni nabavila zadostne količine opreme, in si rekel, da če je kdo potem za to odgovoren, je seveda to minister Počivalšek, ker je bil minister že v prejšnji Vladi. Ampak v tisti Vladi si bil tudi ti minister in verjamem, da veš, da v tisti Vladi je bil en drug resor odgovoren za nabavo zaščitne opreme in ne gospodarstvo.
Hvala lepa. Gospod Dušan Šiško, postopkovna.
Ja, hvala, predsedujoči. Jaz bi, sem z veseljem poslušal kolega Markota, ko mi je tiste maske kazal, samo ne vem, če ste vsi videli, nekaj je gor pisalo, pa bi prosil, da še enkrat pokaže z obeh strani, kaj je pisalo na teh maskah. In kako so prišli do te maske? Če jim je ta proizvajalec, ki pravi, da je dober proizvajalec, kaj je on z njimi naredil. Bi prosil, če lahko pokaže. Hvala.
Gospod Šiško, vas moram opozoriti, to ni postopkovni predlog, in predlagam, da gremo naprej. [[oglašanje iz dvorane]] Besedo ima mag. Elena Zavadlav Ušaj. Prosim. Gospa Ušajeva, imate besedo, izvolite.
Hvala za besedo, podpredsednik. Prav lepo pozdravljeni, minister, vsi ostali, kolegice in kolegi. V začetku vam bom povedala pričevanje zaposlene v domu za starejše. Vse, ki delamo v domovih, nas žalostijo medijska dogajanja zadnjih dni. Kot delavka v domu lahko rečem, da smo se maksimalno potrudili, delali smo, ko je večina ostalih bila doma na čakanju. Delali smo brez zaščitne opreme in v strahu, da zanesemo virus v dom. Edino željo, ki smo jo poleg strahu imeli, je bila ta, da bi imeli dovolj zaščitne opreme, da bi zaščitili stanovalce, sebe in naše najbližje. A žal so se nam v tem času že zgodili Metlika, Šmarje pri Jelšah, Ljutomer. Domovi so prosili druge domove, če imajo kaj zaščitne opreme, da bi jim poslali. V kolikor bi jo imeli, bi jim jo seveda z veseljem dali, a na istem smo bili vsi. Nismo imeli ničesar. Takrat se nobeden od nas ni spraševal, od kje bodo prišle maske in kakšna bo njihova cena. Pomembno je bilo le to, da jih dobimo. Ponosna sem na svoje sodelavce, ki so kljub pomanjkanju zaščitne opreme hodili vestno v službo in skrbeli za naše starostnike. Sedaj pa nas mediji blatijo in poslanci opozicije želijo prenesti odgovornost ob pomanjkanju zaščitne opreme na nas, zavode, da bi pred [[?]] epidemijo morali sami poskrbeti za ustrezne in zadostne količine zaščitne opreme. Sprašujem se, kje je tu etika, kje je tu empatija do sočloveka, ki trpi v kontrapturah, ki že leta ni zaužil hrane skozi usta, ker je njegova edina pot prehranjevanja cevka, vstavljena v želodec. Da ne govorim o prisotnosti bolečin, katere spremljajo kontrapture in preležanine. Takih je v domovih večina oskrbovancev in ne vem, če se pri tem zavedate, da tudi mi nismo mogli načrtovati nekaj, kar sploh nismo vedeli, da nas bo doletelo, in na žalost je tudi Slovenijo dosegla nalezljiva bolezen Covid-19, zato smo pričakovali od države, da nam bo priskočila na pomoč. In kaj smo dobili? To je bilo pričevanje ene od zaposlenih. Enako zgodbo pa smo poslušali na odboru iz ust direktorice doma upokojencev Šmarje pri Jelšah, ko so zaščitno opremo zbirali iz dneva v dan po celotni Sloveniji. Tu, na tem mestu pa vam bom sama povedala, kaj so takrat dobili. Namesto roke pomoči so spremljali informacije o odstopu takratnega predsednika Vlade gospoda Marjana Šarca. Zelo žalostno, da nas pusti na cedilu nekdo, ki bi moral v težkih časih, kot so takrat bili, biti prvi, ki bi prevzel krmilo in nas vodil. Ampak ne, stisnil je rep med noge in odšel. Pustil je nas, pustil je Slovence in našo državo Slovenijo v najtežjih trenutkih. Vedel je, kaj se približuje in kaj ga čaka, zato smo še kako bili veseli, da je krmilo vodenja prevzela sedanja Vlada pod vodstvom Janeza Janše, in minister Počivalšek je ravnal odgovorno, priključil se je novi vladi in se ni kot strahopetec v krizi potuhnil v luknjo ter skupaj s predsednikom vlade in ostalimi ministri prisluhnil vsem, ki so takrat prosili pomoči. Skupaj so nas v tej epidemiji vodili. Državljani in državljanke smo se ravnali po zastavljenih načrtih in skupaj smo uspešno prešli prvi val okužbe z virusom SARS-COVID, sedaj pa po bitki poslušamo očitke o neustreznih certifikatih, o negospodarnih nakupih, o neustreznem in pretiranem številu nabav ventilatorjev, nabav nekakovostne opreme, napačno izpeljanim postopkom nabav zaščitne opreme in tako dalje. Kar je pa pri tem najhujše, je to, da očitajo predlagatelji interpelacije, da se vse skupaj skuša skriti pod krinko reševanja življenj. Sedaj pa vas v tej točki sprašujem, ali mogoče niste gledali poročanja iz sosednjih držav? Očitno ne. Jaz sem, ker živim tik ob meji z Italijo in sem bila še kako zaskrbljena, ko sem gledala krste v Bergamu. A za vas to ni pomembno, ker ste varno sedeli doma, daleč od dogajanja. Sama sem bila takrat še v vlogi podžupanje v mestni občini Nova Gorica in povem vam, v etru dogajanja na terenu, je takrat bila želja domov za starejše občane, bolnišnic, zdravstvenih domov, šol in ostalih javnih zavodov le ta: pomagajte nam, nimamo opreme, dobavni roki so nemogoči, v roku enega meseca nam nihče ne more zagotoviti dobave, pa še cene so vrtoglave. In to so bili klici vsak dan znova in znova, poleg drugih težav in strahov, s katerimi so se srečevali, ki pa danes niso predmet razprave. In vi, dragi predlagatelji, kje ste takrat bili? Ni vas bilo, sedaj pa so vas polna usta obtožb. Poslušamo, kako bi morali nabaviti zaščitno opremo neposredno, brez posrednikov kljub temu, da smo videli, kako je oprema na tak način v drugih državah bila nedobavljiva in avansi pobrani. In take in drugačne obtožbe poslušamo že od samega nastopa te vlade oziroma še prej so že bili protesti, za katerimi pa vemo, kdo stoji, kajne? Polna usta pa so tudi vaših laži, s katerimi zavajate državljane in državljanke te naše dragocene države. Najhuje pa je v tem hramu demokracije poslušati obtožbe s kriminalci. Tisti, ki to izreka, očitno ne pozna kazenskega zakonika in tudi ne, kdo je pristojen za izrekanje takih obtožb. Pa bom prebrala 162. člen kazenskega zakonika: očitanje kaznivega dejanja z namenom zaničevanja. Kdor z namenom zaničevanja komu očita, da je storil kaznivo dejanje, se kaznuje z denarno kaznijo ali zaporom do treh mesecev. Pa naj razmisli tisti, ki to govori. Ne čudi pa me tudi dejstvo, da je interpelacija, sicer prva v vrsti, ki jih opozicija še načrtuje, saj na mizi imamo že naslednjo interpelacijo zoper ministra za notranje zadeve gospoda Aleša Hojsa, vložena ravno zoper ministra Počivalška, ki je delaven človek in gospodarstvenik in ve, kaj pomeni delati in ne samo govoriti, kot to počnejo nekateri izmed poslancev podpisani pod interpelacijo, ki so prišli iz študentskih klopi naravnost iz parlament. In tudi – saj je lažje sodelovati pri protestih kot pa sprejemati odločitve v času epidemije COVID-19, kot je to počela vlada pod vodstvom Janeza Janše. Na koncu bi vas pa še vprašala ali se v opoziciji zavedate, kolikšno škodo ste naredili podjetju in vsem, ki ste jih v to zgodbo potegnili. Pa tu ne mislim na politike. Kako jim nameravate to škodo in ugled povrniti? Seveda to za vas in tudi za gospoda žvižgačka, žviga, žvižgača Ivana Galeta ne zanima. Prepričana pa sem, da državljane in državljanke vidijo, kako so vaša dejanja sprevržena. V boju za oblast in za prevzem te oblasti ste pripravljeni narediti vse – očrniti delo vlade, dobro ime podjetja, prezreti opozorila in sporočila stroke, označiti poslance koalicije in vlado s kriminalci ter tudi ugled države Slovenije v Evropi in svetu. Interpelacija in vse izrečene besede zoper ministra za gospodarstvo gospoda Počivalška je le eno izmed neetičnih dejanj, ki se bodo iz dneva v dan vrstila v tem državnem zboru. V Slovenski demokratski stranki smo ponosni na delo celotne vlade. Torej, dobro opravljeno delo tako predsednika Vlade kot tudi vseh ministrov. Državljani in državljanke pa so hvaležni za pomoč v boju z virusom SARS COVID in za ukrepe iz vseh treh protikorona paketov.
Hvala lepa. Besedo ima Aljaž Kovačič, pripravi naj se Soniboj Knežak. Izvolite.
Hvala za besedo, predsedujoči. Spoštovani gospod minister, kolegice in kolegi! Sam bom govoril o dejstvih, čeprav so nekateri koalicijski poslanci govorili, da o tem ne govorimo. Tako da če bom karkoli rekel kar ni resnično, me prosim spoštovani gospod minister na to opozorite. Dejstvo je, da če bi Slovenija imela visoke neke demokratične standarde te interpelacije ne bi bilo. S tem se strinjam, kajti v nekih demokratičnih državah z visokim standardom po takih aferah ministri odstopijo sami. Vi ste se odločili drugače in zato smo se v opoziciji odločili, da vložimo interpelacijo. Koalicija in vi danes govorite o povsem drugih zadevah kot vam jih očitamo v samem besedilu. Da je Slovenija ena izmed najbolj uspešnih v boju z epidemijo je dejstvo. Ampak to ni današnja tema. Podobno kot ni tema, da bi se zahvaljevali vsem strokovnim delavcem, katerim gre, seveda, vsa zasluga, da smo tako uspešni. Je pa zanimivo, da se zahvaljujete zdravstvenim delavcem, ki jih ob drugih priložnostih tudi diskvalificirate. Dr. Knafelj je eden izmed največjih strokovnjakov na svojem področju. Če se izrazim po vaše, je Ferrari na svojem področju, ampak so ga mediji največje opozicijske stranke, na kateri televiziji tudi v vi v zadnjem času radi nastopate, na zelo osebni način zelo grdo diskreditirali. V svoji obrambi ste se zahvaljevali tudi dobremu javnemu servisu, kar se popolnoma strinjam. Ob tem pa ste se zahvaljevali tudi nevladnikom in medijem. Sprašujem se, da se ob tej priložnosti zahvaljujete medijem in nevladnikom, po drugi strani pa sedite v vladi, ki uničuje nevladnike in se spravlja osebno tudi na medije in jih hoče diskreditirati. Se pravi, to nekako ne gre skupaj. Govorili ste tudi nekateri o žvižgačih. Za mene ni pomembno na kakšen način se Gale imenuje. Dejstvo je, da je dal neke informacije ven, ki so bile skrite. Govori se tudi o Snowdnu, Assange, niti to niso zadeve oziroma nista podobni zadevi. In za primerjavo naj povem, ko je kolega Rajić rekel, da se žvižgači takoj oglasijo, Snowden je več kot osem let delal v tajnosti in zbiral podatke preden je prišel ven. Tako da govoriti na nekih primerih in kako se vsi takoj oglašajo, se pravi, ne držijo. Se pravi, danes ni tema to, kaj vsi druge govorite, ampak je tema ignoranca nekih osnovnih načel transparentnega javnega naročanja. Ne govorimo koliko oziroma kaj ste nabavljali, ampak na kakšen način ste te zadeva nabavljali. In glede na to, da smo se znašli v največji krizi v zgodovini Slovenije bi morala ta transparentnost biti še toliko večja. Dejstvo je, da Erar nekaj časa ni deloval. To je pač dejstvo. Tudi same pogodbe niste dali od vsega začetka na plan, ampak ste jih dali šele kasneje. Nekateri trdimo, da pod pritiskom javnosti, vi pač govorite, da ste na lastno željo to dali, ker ste hoteli nekako pokazati transparentno delovanje te vlade. Dejstvo je tudi, da je 70 % naročil, to je okoli 130 milijonov evrov dobilo malo podjetij. Ampak to ni nič narobe. Tudi ne bi bilo nič narobe, če bi dobilo samo eno podjetje. Je pa vprašanje katera podjetja so to dobila in na kakšen način. Mnogi se sprašujemo zakaj ste vključili posrednike. Mnogi se s tem tudi ne strinjamo. Vi ste se danes odločili oziroma že celoten čas govorite neko svojo argumentacijo, ampak če ste se za to odločili, se sprašujem ob vseh teh ponudbah, zakaj je 40 % ponudb ostalo nepregledanih. Kako lahko vemo, da med temi ponudbami ni bilo boljših ponudb? Potem drugo vprašanje. Če ste se odločili s posredniki, zakaj se niste odločili za neka javna podjetja? Zakaj ste dali to podjetjem, ki do sedaj niso imela nikakršnih izkušenj s pridobivanjem neke medicinske in zaščitne opreme? Se pravi, vse kar sem zdaj povedal mislim, da drži, če ne me prosim popravite. So to nekako vaše sprenevedanja in napake, pa vam bom probal opisati na enem primeru enega podjetja. V vašem tvitu ste se danes nekoliko športno izrazili, ne vem, če ste to mislili na košarko ali na rokomet, da ste igrali beka levo krilo in tudi play makerja, če se ne motim. Zakaj to govorim? Ker ste mogoče se ne najboljše izrazili na podlagi tega primera, ki bam ga govorim, se pravi, na podjetja Acrona, kajti tukaj se je politika zelo vmešala v neko športno delovanje, vemo kaj so mediji pisali, kaj se je dogajalo na združenju prvoligašev, kateri klubi bi morali izpasti iz prve lige in katere osebe so povezane v raznih podjetjih in kaj se je tudi na sami tej skupščini, če lahko tako rečem, dogajalo. Zdaj, kolegi tudi govorijo koliko škode se je naredilo nekim podjetjem, ki jih izpostavljamo. Podjetje Acron, je leta 2018 imelo nekaj več kot 21 milijonov prometa. Samo z maskami pa ima 30 milijonov evrov prometa. Se pravi, tukaj ne vem kdo lahko govori o neki škodi, če je podjetje, ki se ne ukvarja z maskami, dejansko s tremi pogodbami sklenilo večje posle kot je v preteklem letu dejansko poslovalo. V tem podjetju, govorimo o maskah FF5 2, kjer je bila prva pogodba podpisana 27. 3., vrednost maske 3,20 evra, vrednost 640 tisoč evrov. Mislim, da to drži. Druga je bila podpisana 29. 3., v znesku 9 milijonov 600 tisoč, prav tako za 3,20 evra. In tretja pogodba, prosim bodite tukaj pozorni na datum, je bila podpisana 31. 3. 2020, v znesku nekaj maj kot 20 milijonov. Pri tej pogodbi se aneks povečal na 3,90 evra na masko. Zdaj isti čas, 31. 3. 2020, je vojska s podjetjem Lediks, podpisala pogodbo za 1,97 evra. Se pravi, če vzamem nižjo, se pravi, 3,20, 1,97 evra, kasneje pa je bilo to celo povečano na 30,90. V tej Vladi sedi tudi gospod Matej Tonin, ki govori, visoke marže so nesprejemljive. Zdaj, kaj je razlika med temi podjetji. Se pravi, podjetje, po mojem mnenju lahko da kakršnokoli ceno, je pa na vas, kot na kupcu bilo, da izberete katero boste kupili, se pravi, ali ceneje ali dražje. Vi ste se pač tukaj odločili za maržo, ki je bila več kot 100 procentna. Zdaj, eden izmed lastnikov podjetja Lediks je celo rekel, nisem se okoristil na račun države v krizi, vzel sem 18 % maržo, saj je bilo dela ogromno, ponudili pa smo pošteno ceno. Neki drugi lastnik se je odločil, da bo imel 100 % maržo. In če je vojska to kupila za ena cela sedem [[…]]evra, isti dan ko ste vi sklenili pogodbo z drugim podjetjem me zanima, zakaj potem niste s tem, ker bi samo dejansko, če ne bi na primer imeli posrednikov, privarčevali več kot 16 milijonov evrov, vemo pa koliko domov bi se dejansko s tem lahko zgradilo. Tudi danes smo že slišali, da je bilo neko soglasje, da se sklene z Lediksom, ampak, če citiram, MGRT pogodbama nikoli ni dalo soglasja. Zdaj se sprašujem zakaj ni dalo vaše ministrstvo soglasje k tem pogodbam. Govorili ste tudi, da ste morali gledati na dobavni rok. Pri podjetju Acron, po mojem mnenju niste gledali na dobavni rok, če vemo, da je v prvotnih pogodbah bil dobavni rok mesec oktober, potem pa ste z aneksom sklenili za mesec julij, se pravi, meseca julija še niti nismo, pa še vedno čakamo na te maske, vi pa govorite, da ste pogodbe podpisali, ker se je s temi maskami tak mudilo. Prav tako ste prej izjavili, da ste plačevali dostavljeno v Slovenijo, plačano v Slovenijo. Tudi pri tem podjetju ste to nekoliko drugače naredili, saj k tretji pogodbi pri podjetju Acron ste se dogovorili, da se maske dostavijo le do skladišča v kitajskem mestu, ki je v lasti multinacionalke, lastnice Gorenja, od tam pa Slovenija krije stroške mask. Se pravi, pri tem podjetju ste ponovno naredili izjemo, čeprav ste prej rekli, dostavljeno v Slovenijo, plačano v Slovenijo. Zdaj, kolega Bandelli je nekaj že govoril tudi o domači proizvodnji mask. 24. marca ste, spoštovani gospod minister, izjavili: »Tako bomo po malem vedno večje količine zaščitnih sredstev in pa mask dobavljali tudi od naših domačih proizvajalcev.« Se pravi 24. marca, tudi kolega Bandelli je govoril, da domača proizvodnja lahko zagotavlja maske, in me zanima, zakaj ste pred 14 dnevi podpisali pogodbo za 20 milijonov mask, ki jih ne more uporabljati zdravstveno osebje, za nekaj več kot 11 milijonov. Se pravi tudi tukaj zgodba ne gre skupaj, če ste 24. marca govorili, da domača proizvodnja bo, tudi kolega Bandelli govori, da lahko proizvajamo maske, vi pa kupite za, mislim da za, se pravi 20 milijonov mask za 11 milijonov evrov. In če zaključim. Danes vam ne sodimo, zato so sodišča, ker pa ste minister, govorimo o vaši politični odgovornosti. To je nekaj povsem drugega. In če si na vrhu neke piramide, moraš tudi to odgovornost sprejeti, tako kot bodo morali tudi vsi poslanci koalicije, ki se velikokrat skrivajo za svojimi strankami, sprejeti svojo politično odgovornost, da so glasovali za Janeza Janšo, da je predsednik Vlade, kakor tudi, da bodo danes glasovali proti interpelaciji, in to bo vedno njihova politična odgovornost, saj bo vedno v njihovem življenjepisu. Ne govorim pa to o kazenskih odgovornostih, tako da prosim, da tega ne mešate in še bolj, da nam tega ne očitate, koalicija, da bi mi o tem govorili.
Hvala lepa. Besedo ima Soniboj Knežak. Pripravi naj se Mojca Žnidarič. Izvolite.
Hvala, predsedujoči. Spoštovane kolegice, kolegi, cenjeni minister. Jaz bom danes, v bistvu ne bom za razliko od mnogih ne bom ne obsojal, ne bom ne etiketiral nikogar s takšnimi ali drugačnimi etiketami, ampak bom poskušal biti v svoji razpravi, se dotakniti tistih dejstev, ki sem jih sam kot, pa mislim, da večina poslancev izmed nas, poznali okrog zgodb o nabavi zaščitne opreme. Zdaj, večina informacij, ki smo jih poslanci dobili, so bile informacije iz medijev. Iz medijev. Prvo uradno nekak poročilo, ki je prišlo s strani Vlade, mislim, da smo dobili nekako v mesecu maju, zdaj, če se nekako vrnem najprej ta vir informacij s strani Vlade, prvi, ki je bil. Super poročilo, če ga prebereš, bi lahko rekel, da je nekak priročnik tudi nekega projektnega vodenja, nekih projektov, znane so strukture, znani so odgovorni, pooblastila, super. Ampak tisto, kar smo mi spremljali preko medijev, pa ne daje takega vtisa, da je bilo vse tako zorganizirano, da je bilo vse tako jasno določeno, pa ne bom obsojal. Se močno zavedam situacije, ker jih je danes uvodoma tudi pojasnil minister Počivalšek, da danes smo lahko pametni po neki časovni razdalji parih mesecev, da pa v mesecu marcu, da so bili drugi časi in tudi mislim, da velika večina nas ve, da ni bilo lahko, vsaj kar se tiče nabave opreme, ker dejansko ni samo Slovenijo ta koronavirus dočakal, ni samo Slovenija dočakala ta koronavirus nepripravljena, mislim, edino, kar je delovalo od prejšnjih struktur, mislim, da je v tej krizi dobro delovala civilna zaščita s svojimi izpostavami po občinah, da vse ostalo smo imeli velike probleme in da je bila ena velika kopica tudi improvizacije. Spomnim se izjav, govorim spet iz medijev, ko smo poslušali, pa vsi težko pričakovali neke tovornjake z maskami, ki so prihajali, ki so prišli, ki so na poti, ki jih kasneje ni bilo, mnogi so se takrat v bistvu nekako naslajali, meni, moram reči, da mi ni bilo do smeha, ker mi je kazalo neko situacijo, v kateri smo se znašli, da je težava, da zadeva ne bo enostavna v naslednjih mesecih in da bo to kot razumem tudi eno iskreno izjavo, pa ne vem, če bom prav citiral ministra Počivalška iz meseca marca, da kupujemo v bistvu vse kar dobimo,pa tudi po ceni, ki jo dobimo. Mi je tudi čisto nekako realna in poštena slika tistega obdobja, ker je bil en sam cilj, zagotoviti ustrezna sredstva. Malo manj, minister Počivalšek pa ne razumem nekaterih naslednjih pote, jaz sem o tem že malce razpravljal tudi na samem odboru, in to, da je Vlada sklenila takrat v mesecu marcu, da ste v bistvu [[nerazumljivo]]vse tiste nabavne službe preko katerih so potekale nabave teh mask v kliničnem centru, v zdravstvenih domovih, v bistvu centralizirali so vso nabavo na enem mest brez tega, tisto kar je za mene najbolj pomembno, da kot kaže in tudi kasneje še zgodbe, da niste imeli zagotovljenega ustreznega resursa kadrovskega. In zato verjetno zunanji sodelavci, želeli ste zadevo pospešiti, ne bom se spuščal danes v status teh zunanjih sodelavcev, ki so, kot sem že rekel na odboru, komunicirali preko mailov državnega oziroma preko vladnih mailov, pooblastila so danes takšna ali drugačna. Skratka, da ti ukinjaš neki in sistem, ki je deloval, vzpostaviš pa novega, pa nimaš resursov, mi pa ni čisto jasno, predvsem od tega, ker verjamem, da ni veliko specialistov, ki so usposobljeni nabavljati to specifično opremo tudi pri tem mi ni jasno zakaj niste aktivirali tiste službe, ki so v tej državi sposobne teh naročil, ne vem, to je bil direktorat za javno naročanje, nabavne službe teh večjih, ne vem UKC-ja verjetno, da imajo strokovnjake. Zdaj, da ni bilo čisto nemogoče opremo dobiti vsaj meni nakazuje tudi podatek ogromnega števila prijav, ki je prišlo na samo ministrstvo oziroma na naslov, ki je bil za to opredeljen. Sami pravite, da je kar en lep del teh pogodb tudi niste uspeli pregledati, pa tudi če to razumem, da ste v bistvu tiste, ki so ustrezale razpisnim pogojem, ki so vam zagotavljali glede na to, da so bila skladišča, kot pravite, prazna, mislim, da je danes kolega Trček pridobil podatke tudi za leta nazaj, da ta skladišča civilne zaščite tudi v preteklosti zaradi sistema, kakršen je bil vpeljan, niso bila nikoli ne vem kako polna, ker je nabava potekala, kako smo že rekli, preko bolnic, preko zdravstvenih domov. Tako, da verjamem, da po tednu, 14-ih dneh oziroma mislim, da ste imeli nekje konec meseca marca sestanek v Cankarjevem domu kjer so pa pritisnili zavodi, zdravniki, vsi z eno potrebo »nimamo zaščit« in verjamem, da ste imeli težko delo, verjamem, da niste spali ne vi ne ekipa in to so dejstva. Zdaj, drugo je pa potem zgodba okoli samega poteka te nabave, jaz ne bom, nisem niti v teh mesecih se poglabljal, pa poskušal raziskovati pa dobiti podatke okoli števila ventilatorjev, pa mask, pa očal, pa vsega tega, ker se mi zdi, da to niti ni moje delo, tisto, kar sem jaz hotel danes opozoriti, minister Počivalšek, vi ste danes uvodoma omenil, mislim, da sem si celo zapisal, da za nobeno sklenjeno pogodbo ni bilo drugega interesa kot interes javnosti, pa vam verjamem, jaz verjamem, da je to. Ampak veste pa iz tega kar smo lahko zasledili spet iz medijev, eno kopico botrov takšnih ali drugačnih, jaz verjamem, da veliko večino tistih, ki so bili pripravljeni pomagati državi, pa so ponudili pomoč, da je bilo dobronamernih. So bile pa tudi take, ne vem, no in že večkrat omenjen, to je dobavitelj SDS-a in take zgodbe, verjetno boste tudi sam pri sebi razmislil, ker danes po devetih urah in pol ste ostali sami tukaj, ni nobenih koalicijskih partnerjev, ne predsednika Vlade, v bistvu ste pa vi na tnalu, pa jaz mislim, da ne vem, če ste glih prava oseba, da se danes pogovarjamo o interpelaciji, ker vas v končni fazi tiste dve leti kar vas poznam iz dela v Državnem zboru pa tudi glede na to, da sem član Odbora za gospodarstvo, moram reči, da sem vsaj jaz z vami našel kar hitro skupni jezik, ker tudi sam izhajam iz gospodarstva in se mi je dopadlo prvo, da nismo imeli ne vem koliko sej na Odboru za gospodarstvo, ker sledi tistemu, s čimer se oba strinjava, da ne spreminjajmo pogojev z gospodarjenjem. Stabilno poslovno okolje je bistveno, kar si naši podjetniki želijo, tako da, tudi ni bilo nekih velikih zakonskih sprememb, kar vam štejem za dobro. Hkrati vas pa seveda tudi razumem iz vašega preteklega podjetniškega delovanja, kot menedžer, da ste pri svojih odločitvah velikokrat tudi na svoji poslovni poti hodil po meji, po meji, najsibo pravnega, po meji rizika, sklepanja poslov, da [[…]]Se pa bojim, glede na to, da na vsa ta dogajanja, ki smo jim bili priča, verjetno nekaj od tega bo tudi držalo, kajne, jaz upam, da oziroma se bojim, da ste pa tokrat tudi pri kaki zadevo malo prekoračili, no, to mejo. Pa, tako kot sem rekel uvodoma, ne bom sodil, nisem ta prav. Mi imamo inštitucije, če je bilo kaj narobe, upam, da bojo pravilno odreagirale, tako da, bo čas, ki bo pred nami, bo pokazal, kaj je dejansko bilo. Tako da, da je bilo dejansko težko, jaz sem tudi, imam, oba otroka, tudi njune partnerje, ki delajo vsi v zdravstvu. Tudi na odboru sem to omenil, ki so mi pošiljal slike, v mesecu marcu, ker so bili dežurni, trije od njih, dežurni v ekipah, v Trboveljski bolnici, ko so mi poslal slike z, ko so imeli z zdravnikom vred, pri sprejemu prvih osumljencev s korona virusom, plastične vrečke, prozorne, na glavi, ker ni bilo sredstev, tako da, vem, da je bilo težko, mi pa še, tako kot tudi ostalim, našim razpravljavcem, tudi danes ni jasno in tudi mislim, da odgovora nisem dobil oziroma nekako ste omenil, da, zakaj ne nakupi prek, brez posrednikov, kajne? Ta je bila, minister Počivalšek, za mene tu danes, tu malo, z vaše strani, kar malo huda no, da ste v bistvu glavni razlog namenili to, da bojo pač, ne bo država nesla riziko, ampak bojo podjetniki in to slovenski. To ne more bit izjava ministra za gospodarstvo, [[nerazumljivo]]skrbet za gospodarstvo. Ne bomo država, naj podjetniki, prevzamejo rizik, no. Vloga ostalega, ki bi se moglo vključit, predvsem v Ministrstvo za zunanje zadeve. To je obdobje, ki je gospod Logar pisal pismo, evropskim državam, da imamo težave s komunističnimi mediji, pa z ne vem kakšnim, bav bav od komunizma, ki jih preganja že 30 let. V dopisu je sam pozabil, da je edini od vodij, ki je še [[…]]bivših komunistov, ki je na Vladi, da je njihov predsednik oziroma da je predsednik Vlade Janez Janša. Pa ne igra vloge, ampak, hotel sem to povedat. Če so Hrvati lahko direktno nabavljal, v Nemčiji direktno nabavljal, pri nas smo imel pa tisoč razlogov, da tega naredimo, kljub temu, nekateri, vsaj jaz sem s ponudbo SAZU, pa še nekaterih, ki sem jih bral, ste že tudi danes omenil, jaz še tudi danes ne razumem, da nismo šli v sklepanje teh poslov, prek, po teh kanalih. Ampak dobro, zdaj, po treh mesecih, je lahko bit pameten, jaz vem, da vas bo danes koalicija pokrila, čeprav jih danes nekako ni v dvorani, da ob glasovanju bodo prišli, karkoli so pa vpletal, razne svoje politike in razne svoje pajdaše, firme, ki imajo par tisoč evrov prometa, pa so dobivale posle, upam pa, da se zavedate, minister Počivalšek, da to odgovornost ste pa prevzel vi, kajne. Tako da, toliko zaenkrat, z moje strani. Hvala lepa.
Hvala lepa. Besedo ima Mojca Žnidarič, pripravi naj se Tina Heferle. Izvolite.
Hvala za besedo. Lepo pozdravljeni vsi. Nabava zaščitne opreme v Sloveniji, do razglasitve epidemije, je bila v pristojnosti posameznih ustanov – od bolnišnic, do drugih zdravstvenih zavodov. Torej, ni bila v pristojnosti ministra Počivalška, v prejšnji Vladi. Centralna nabava zaščitne opreme, preko Zavoda za blagovne rezerve je bila uvedena s sklepom aktualne Vlade, 14. marca 2020. To je bila sobota. Takoj naslednji dan po nastopu te Vlade. Ali so prvi delovni dan, ko so že vladale izredne razmere, izbrali najbolj primerno institucije za centralne nabave, ne morem trditi, vem pa, da je naš izjemno delaven minister za gospodarstvo, nikoli ne bo rekel, da česar ne bo opravil. Prvi delovni dan v novi vladi bi naj zavrnil to nalogo, da zavod, ki spada pod njegovo okrilje, tega ne bo delal? Ne, on tega nebi storil nikoli, ker je človek dejanj in akcije ter malo manj človek besed. Ali bi te nabave naložili ministrstvu za zdravje, kot jih je tri dni pred tem naložila prejšnja vlada? Mislim, da je ministrstvo za zdravje imelo dovolj drugih nalog in skrbi pri zdravljenju obolelih. Naročanje zaščitne opreme je takrat potekalo v izrednih razmerah doma in po svetu. Vse logistične povezave so bile nepredvidljive, šlo je za popolni zlom trga zaščitne opreme. Ali je kdo iz opozicije slišal ali preveril pri teh dobaviteljih opreme [[…]]
Replika.
[[…]]koliko denarnih sredstev so porabili zgolj za varovanje, za varnostnike, da je ta zaščitna oprema iz tovarn na Kitajskem bila poslala v Slovenijo in da je k nam tudi prispela. Glavni cilj našega ministra in te vlade je bil le en: čim prej zagotoviti opremo za tiste, ki jo nujno potrebujejo. Najprej za zdravstveno osebje, ki je v solzah takoj tisti vikend, tisto nedeljo prosilo za opremo, da bo sploh lahko zdravilo ljudi, in tudi za druge zaposlene. V trgovinah dolgo niso imeli zaščitne opreme. In vse to je vladi in našemu ministru s požrtvovalnim delom, tudi donacijami in hitrim odzivom domačih proizvajalcev, uspelo. In opozicija je pred nekaj dnevni sklicala sejo na temo nepotrebnih smrti v domovih za starejše - v domovih, kjer je vlada maksimalno zaščitila starostnike. Ali se danes vprašate, koliko nepotrebnih smrti bi bilo, če nebi nabavili dovolj zaščitne opreme? Danes to ni vprašanje. Glede dobaviteljev opreme moram opozoriti, da nikakor ne moremo govoriti o priviligiranih dobaviteljih, ker se je izbralo vse tiste, ki so opremo sploh lahko dostavili v Slovenijo. Rok dobave in zmožnost dobave sta bila na prvem mestu, in tukaj je jasno, da so imela prednost podjetja, ki so že imela dobre poslovne vezi na Kitajskem, tudi, če pred tem niso uvažala zdravstvene opreme. Takrat se je kupovalo vse, kar je bilo mogoče dobiti čim prej in kar je ustrezalo vsaj osnovnim standardom. To je bilo večkrat povedano. In po mojem mnenju ko gre za življenja, je čas pomembnejši od denarja. A danes ne gre za maske, ne gre za ventilatorje, ne za zdravje, ampak želi ena politična opcija, ki ni na oblasti, zrušiti drugo politično opcijo. Gre za prestižni politični boj. To so besede zelo znanega zdravnika, s katerimi se lahko popolnoma strinjam. Da dodam še nekaj glede ventilatorjev. Strokovnjaki so pregledali čez 90 različnih ventilatorjev. Trinajst od teh je bilo ocenjenih za primerne. In Siriusmed Air 30, okrog katerega je bilo največ polemike in neresnic, ti so bili na trinajstem mestu – na trinajstem od devetdesetih, ampak edini, ki so bili takrat dobavljivi. Edini. In, če želite, najslabši med najboljšimi, torej trideseti med devetdesetimi in ne devetdeseti, kot je bilo prej rečeno. Vsi ostali ventilatorji so imeli daljši ali negotov rok dobave. Ali ni bolje, da smo dobili solidne ventilatorje kot nobenih? Je kdorkoli takrat vedel, kako hitro in v kakšnih razsežnostih se bo širila epidemija pri nas? LMŠ danes govori o visokem številu ventilatorjev v Sloveniji na dan 13. 3., dopoldan so govorili od 404, sedaj popoldan so že prišli na 450. Zakaj tega podatka niste povedali takrat ob predaji vlade? Vi ste vodili ministrstvo za zdravje zadnji dve leti. Ali naj bi nova vlada prvi dan delala popise vseh ventilatorjev po vseh zdravstvenih ustanovah v Sloveniji? Če bi res delali v javno dobro, bi povedali, ker pa delate le v škodo nove vlade, tega niste. Ali pa podatkov niste imeli takrat, kot jih tudi nova vlada ni imela, in ste jih pridobili šele sedaj. Na našo srečo so se pri črnih napovedih za Slovenijo zmotili številni oziroma skorajda vsi. Napoved je bila, da bomo sredi aprila dosegli kritično mejo okuženih in potrebovali tam nekje do 400 ventilatorjev. 168 bi bilo najprimerni, smo slišali danes s strani ministra, ampak on jih ni prešteval, te podatke je dobil. In vi ministru danes oporekate, da niso nabavili najboljših ventilatorjev, in da so jih nabavili celo preveč. Neverjetni ste, da ne rečem kaj drugega. Ta Vlada in minister Počivalšek so navkljub izrednim okoliščinam pravočasno zagotovili zaščitno opremo in to v krajšem času kot mnoge druge evropske države. In poraba do danes je bila 62 milijonov. Smo slišali že danes večkrat, pa ne vem, če si je kdo zapomnil. In ne 180 in ne 262 milijonov torej. Ker po bitki je vsak lahko general, takrat v tej COVID bitki pa je bil pravi in odličen general minister Zdravko Počivalšek, zato te interpelacije seveda ne bom podprla. Hvala.
Hvala lepa. Repliko ima dr. Franc Trček. Izvolite.
Hvala za besedo. Beseda, ki jo v slovenščini ne morem več slišati, je ventilator, ampak bom rekel, pa ljubi bog, predihovalnik ni pinceta, predihovalnik ni skalpel, v Sloveniji nimamo 527 bolnišnic, imamo jih malo čez 20, kristus bog. Usedeš se za telefon, pokličeš v dveh urah, narediš od osmih do desetih dopoldne, ob enih moraš vedeti koliko je teh vaših ventilatorjev, pa nehajte se budale delati. Drugič bom ponovil, ker smo očitno v mlinu. Vse države v Evropi, razen Bosne, ki je kupoval te zadeve nekdo, ki je, kaj že, fižol pa jagode uvažal in Slovenija, so to nabavljali skozi neke ustanove, ki imajo zdravstvo zdravje notri in ne na takšen način kot mi, pa nehajmo se norca delati. Hvala.
Gospod Trček, kakšna replika je bila vaša?
Gospod predsedujoči, ali vi poslušate, govorila je o opoziciji, jaz sem opozicija, narobe je razumela kar ubeseduje opozicija in sem ji razložil, replika, šolski primer replike, lahko jo v učbenik daste. Hvala.
Hvala lepa. Gremo naprej. Besedo ima Tina Heferle, pripravi naj se mag. Bojana Muršič.
Hvala predsedujoči. Gospod minister, vsi funkcionarji, tudi vi, bi morali vedeti kaj vse predstavlja in pomeni politična odgovornost o kateri danes govorimo, in če se jo dotaknem samo na kratko, politična odgovornost sicer nima neke formalne definicije v kakšnem pravnem aktu, recimo zakonu ali kje drugje, gre pa pri politični odgovornosti vsekakor za vsebino, ki se je razvila tekom časa, skozi prakso in je kot takšna ravno zato še toliko bolj pomembna v družbi, ker se jo mora spoštovati na podlagi nekih gentlemanskih pravil igre, kar pa premorejo le redki politiki. Gospod minister, žal mi je, da zdajle ni z nami, pa vseeno, danes smo slišali veliko močnih očitkov podkrepljene z dokazi in po mojem mnenju je vaša politična odgovornost danes nesporno ugotovljena. Bilo bi odgovorno od vas, da bi z ministrske funkcije odstopili sami, tako kot je to davnega leta storil vaš ministrski kolega gospod Maks Tajnikar. Morda do konca tega dneva celo najdete to modrost in pogum, da to storite. Ampak, če se vrnem na začetek, vse skupaj se je začelo takrat, ko ste centalizirali nabavo zaščitne opreme in pristojnost za izvedbo vseh tovrstnih javnih naročil prenesli na Zavod za blagovne rezerve. Zdaj najprej, ker omenjen zavod spada pod vaše ministrstvo, gospod Počivalšek, ste morali in mogli vedeti, da je v resnici zavod za blagovne rezerve kadrovsko in strokovno preveč podhranjen, da bi lahko uspešno in kvalitetno izvajal tako velika javna naročila kot so nekaj milijonski posli nabave zaščitne opreme in ventilatorjev. Zakaj se to torej kljub tem vedenju se odločili, da naprtite Zavodu za blagovne rezerve tako veliko breme in odgovornost, to je verjetno še eno izmed današnjih retoričnih vprašanj. In tu moram poudariti, že sama odločitev je bila neodgovorna in negospodarna, gospod minister, in če kdaj, potem danes verjamem in sem prepričana, da ste takšno odločitev sprejeli samo zato, da ste se v prvi vrsti izognili vsakršni odgovornosti, torej da ste izognili kakršnemukoli podpisovanju pogodb z dobavitelji. Seveda ob tem ne smemo pozabiti vašega spretnega manevra, da ste si na ministrstvu vseeno zadržali ključno pristojnost, to je da nobena pogodba za dobavo zaščitne opreme ali nakupa ventilatorjev, ni mogla biti sklenjena brez vašega izrecnega soglasja. Danes ste rekli, da gre pri tem za nek običajen postopek pri sklepanju katerihkoli pogodb, ki so v domeni MGRT. Gospod minister, vaš klic neposredna zahteva za sklenitev posla s točno določenim ponudnikom, zahteva za plačilo sto procentnega avansa brez bančne garancije, to zagotovo ni običajen postopek sklepanja pogodb. Je prej nezakonit. In ker ste kršili vsaj enega izmed temeljnih načel, ki jih zahteva zakon o javnem naročanju, to je načelo enake obravnave ponudnikov, so vaša takšna ravnanje zelo sporna. In gospod minister, oba verjetno veva, da je drugo temeljno in pa glavno načelo pri izvajanju javnih naročil, načelo gospodarnosti. In oba verjeto tudi veva, da kljub centralizaciji javnih naročil in kljub nekim drugačnim razmeram, ki so v času epidemije vendarle veljale na trgu, ta temeljna načela javnega naročanja še vedno so veljala in jih je bilo potrebno spoštovati. Kaj pa ste počeli vi? Nabavljali ste dražje preko posrednikov, kar ste utemeljevali z vašim neposrečenim izgovorom, da naša zakonodaja državi ne dovoljuje neposredne nabave. Slišali smo danes že večkrat, celo priporočilo Evropske komisije je bilo, da države zaščitno opremo nabavljajo neposredno, torej brez posrednikov. In še enkrat, kaj ste storili vi? Kot sem že povedala, pristojnost za nabavo ste v celoti prenesli na, roko na srce, nekompetenten Zavod za blagovne rezerve. In to samo zato, da ste kasneje to dejstvo spretno izrabili zato, da ste zaščitno opremo in ventilatorje nabavljali preko posrednikov. Zakaj oziroma kako to je v eni izmed svojih izjav pojasnil kar vaš državni sekretar gospod Cantarutti, ko je rekel, citiram: »Zavestno smo se odločili, da nabavljamo preko posrednikov, ker Zavod za blagovne rezerve z nekaj zaposlenimi tega ni bil sposoben izvesti.« Konec navedka. In danes ste ponovno zavajali, gospod minister, ko ste v svoji dodatni obrazložitvi dopoldan rekli, da so te smernice Evropske komisije prišle prepozno, šele konec aprila. To ne drži, to ni res. Smernice so bile uradno objavljene 1. aprila, seveda znane pa so bile že kar nekaj časa prej. Torej, ne razumem zakaj takšno sprenevedanje in manipulacija z dejstvi, gospod minister. Z vsem spoštovanjem, vse to je skorajda šolski primer negospodarnega ravnanja, ki si ga vi kot minister ne bi smeli privoščiti. Pa tudi če pustimo vse te sume o tem kdo in koliko je na račun dražjih poslov dražve osebno karkoli prejel, to vsi vemo, je tema za preiskovalne organe, za uveljavljanje politične odgovornosti je dovolj to, da ste z javnim denarjem naročeno blago preklo posrednikov preplačevali za kar nekajkrat. In danes ste v odgovoru na te očitke o nabavah preko posrednikov rekli, gospod minister: Način, ki smo ga izbrali je bil zakonit. In pri tem ste ko pravno podlago navedli 46. člen Zakona o javnem naročanju. Seveda se sliši veliko bolj verodostojno, če človek kakšno svojo izjavo podkrepi z nekim citiranjem člena, ampak, gospod minister, tudi s tem ste zavajali, ker zakon v tem členu ne govori o neposrednih ali posrednih nabavah in besedilo člena si lahko prebere prav vsak. Ta člen govori o postopku nabave s pogajanji brez predhodne objave, tako da tudi tam, kjer sicer poskušate očitke ovreči z neko vsebino, vam to danes ne uspe. Vsi vemo, danes res vsi vemo, da naša zakonodaja državi seveda dovoljuje nakup tudi brez posrednikov. In gospod minister, kot predstavnik MGRT-ja in funkcionar objektivno odgovarjate za delo vseh svojih podrejenih, v današnjem primeru tudi za vam neposredno podrejen Zavod za blagovne rezerve. In ko pravite, da je bil tako imenovan žvižgač edini pristojen za sklepanje vseh poslov, ne smete pozabiti, da je bilo prav vaše ministrstvo tisto, ki je moralo za prav vsako sklenitev posla dati soglasje. In gospod minister, takoj, ko ste na ministrstvu s strani Zavoda za blagovne rezerve prejeli v soglasje kakršno koli pogodbo, ki bi samo nakazovala na neko negospodarno ravnanje, bi jo vi kot minister in kot edini odgovoren morali zavrniti. Vi pa ste, prav nasprotno, vi ste si pa privoščili vsem znan ministrski klic. In prav to je tista objektivna odgovornost, objektivna politična odgovornost, ki jo danes dokazujemo, gospod minister. In še več, ob vsej današnji razpravi je po mojem mnenju mogoče govoriti celo o vaši subjektivni politični odgovornosti, gospod minister, ker imamo vsaj v primeru tega vsem znanega ministrovega klica neposredno vzročno zvezo med vašim ravnanjem in posledico, in posledica v tem primeru je negospodarno ravnanje z javnim denarjem. Glede na neposrednost telefonskega klica pa je očitno jasna tudi vaša krivda, in s tem, kot sem že rekla, je, vsaj zame, jasna tudi vaša subjektivna politična odgovornost. Zato še enkrat, z vsem spoštovanjem, gospod minister, upam, da premorete toliko politične higiene in modrosti na eni strani, da boste danes odstopili sami. Hvala.
Hvala lepa. Janja Sluga, replika, izvolite.
Ja, to pa moram replicirati, ker zdaj mi je namreč jasno, zakaj sem prej bila ustavljena sredi stavka in zakaj sem dobila opomin. Zato ker kolegica počne ravno tisto, na kar sem jaz prej želela opozoriti, namreč zdaj govori o tem famoznem telefonskem klicu, v katerem naj bi po njenih besedah minister posredoval za sklenitev pogodbe s točno določenim ponudnikom. To je kolegica rekla. Zdaj bi pa jaz rada vedela, kje v tem klicu je minister zahteval sklenitev pogodbe s točno določenim ponudnikom? In dajte to že enkrat na dan. Dajte! Minister je posredoval, zato da se izvede pogodba, ki je bila sklenjena. In lepo prosim takoj, dobesedni navedek, kje je on rekel, da je treba s tem ponudnikom skleniti pogodbo.
Hvala lepa. Predlagatelj Robert Pavšič, izvolite.
Ja, kolegica Sluga, to smo enkrat že razložili ministru, pa verjetno niste takrat poslušali. 18. marca, sicer je minister rekel, da smo si ta datum izmislili sami, ker baje ni znano, kdaj je bil ta posnetek narejen. Kaj reče tistikrat minister po telefonu vodstvu Zavoda za blagovne rezerve? »Vi plačajte takoj,« vam bom uredil dobesedni prepis. »Vi plačajte takoj, Bitenc mora ta posel dobiti.« In glede na to, da je bila pogodba s tem podjetjem podpisana 18. marca, je tudi jasno potem, kdaj je to bilo. Ker način plačila in višina plačila sta sestavni del pogodbe. Torej ni minister urgiral samo za plačilo avansa, ampak je urgiral za sklenitev pogodbe. In tega ni zanikal do sedaj, pa sem že pred enimi trem, štirimi urami mu to povedal, pa ni zanikal. Hvala tudi vam, gospod minister. Upam, da so vas ujeli na kamero.
Hvala lepa. Replika, Janja Sluga.
Še enkrat ponavljam. Še enkrat, pa stokrat še. Kje, kdaj je minister rekel sklenite pogodbo s točno določenim ponudnikom?
Hvala lepa. Besedo ima mag. Bojana Muršič. Pripravi naj se Lidija Ivanuša. Izvolite.
Hvala lepa, predsedujoči, za besedo. Spoštovani minister, najprej iskrene čestitke, da danes zdržite oziroma ste že zdržali saj že ne vem več, koliko ur. V glavnem grozno. Grozno, dosti je in 5 ur še bomo sedeli danes na tej seji na žalost. Tako pač je. Jaz mislim, da tudi teh 5 ur še boste zdržali. Naj sicer v uvodu povem, da ne zavidam vladi in ministru, ki so se soočali s pomanjkanjem zaščitne opreme in težavam tudi glede teh kadrovskih resursov, ki so pač nastali. Najprej pa bi rada se iskreno zahvalila vsem zdravnikom, zdravstvenemu osebju, pomožnemu osebju tako v bolnišnicah kot tudi v domovih za starejše, kjer so res reševali življenja, kajti vsako življenje je sveto in vsako rešeno nam mora biti ali pa jim mora biti v čast. Ob tem ne smem spregledati tudi vseh tistih zaposlenih, ki so delali v trgovinah, na bencinskih servisih in vsepovsod, da smo mi danes oziroma da smo lahko živeli kolikor toliko normalno. In ob seveda je treba razumeti, da sta vlada in tudi posredno minister Počivalšek imela temeljni cilj nabaviti zaščitno opremo. Ta cilj ste morda tudi dosegli, a žal pri doseganju tega cilja se kažejo nekatere stranpoti. Še vedno in tudi v uvodu ste povedali, da danes boste odgovarjali na vprašanja, ampak žal do danes in do sedaj po, bom rekla po 10, 12 urah, 10 urah razprave oziroma 11 urah razprave še nismo dobili odgovorov. Prvo vprašanje. Kdaj, kdo, kje je sprejel odločitev, da ne bo neposrednih nabav? Torej država oziroma v imenu države ali ministrstva ali zavod lahko sklene neposredno pogodbo z dobaviteljem. To je povedal tudi, to so tudi evropske smernice, prav tako je povedal predsednik računskega sodišča, da je možno sklepati neposredne pogodbe. Nekaj danes sicer ste že povedali, bolj me pa bode in skrbi ta možnost, ki se je nakazala, da bi šla lahko nabava brez posrednikov z oblastmi Ljudske republike Kitajske. Za ta posel so bile garancije tudi Slovenske akademije znanosti in umetnosti. Pričakovati je bilo, da boste tudi uporabili vsa svoja poznanstva, ki ste jih spletli s kitajskimi oblastmi. In s tem ko bi minister povedal javnosti, da je naredil vse, kar je bilo v njegovi moči, da pač drugače ni šlo sklepati pogodb kot posredno, bi to na koncu koncev tudi lahko sprejeli. In s tem bi se odmaknili vsi sumi, da so bili kakršnikoli posredniki vključeni v to zgodbo in da je šlo za kakršnakoli preplačila te zaščitne opreme. Žal pa ob tem obstaja grenak priokus še bolj, da je skoraj polovica ponudb ostala nepregledanih – nekatere iz neznanih vzrokov in razlogov, nekatere so bile celo usklajevane in potem tudi zavrnjene. Zato še enkrat, minister, lepo prosim: kdo, kdaj in zakaj je sprejel odločitev, da se ne gre v direktne nabave? In zakaj ni prišlo do odločitve podobno kot so jo ubrale nekatere druge države, Hrvaška in Nemčija? Danes je bilo nekajkrat omenjeno, da so Hrvati porabili za nakup zaščitne opreme 54 milijonov. Mi smo porabili 62 milijonov ali jih bomo 80, tega še danes ne vemo, ampak - obstaja tukaj ampak - v Sloveniji nas samo 2 milijona, pa smo porabili do danes 62 milijonov. Hrvatov je enkrat več, pa so porabili 8 milijonov manj sredstev. Tako da, tukaj se postavljajo vprašanja. Naslednje vprašanje, na katerega tudi nismo dobili jasnih odgovorov je, kdaj, kdo in zakaj, je sprejel odločitev, da v imenu države izvaja največje javno naročilo Zavod za blagovne rezerve, ki sploh v resnici ni bil usposobljen za takšna naročila. Zakaj niso opravljali tako pomembnega javnega naročila tisti, ki imajo možnost, da si zagotovijo kadre z vsemi ustreznimi kompetenci? In ne gre spregledati tudi tega, da morebiti bi bilo Ministrstvo za zdravje lahko to počelo, v kolikor pa je stroka takrat ugotovila, da tega ne morejo, bi pa to prenesli tudi na Ministrstvo za javno upravo in aktivirali Direktorat za javna naročila. Direktorat za javna naročila, ki je strokovno usposobljena institucija za izvajanje javnih naročil. Lahko bi samo dali strokovnjake v to skupino in lahko bi javna naročila peljali transparentno, ekonomično in gospodarno. Torej, še enkrat, zakaj je bil izbran Zavod za blagovne rezerve? Medtem, ko je minister že ničkolikokrat povedal, da zavod ni imel primernih ljudi in neustrezne kompetence teh ljudi so bile na zavodu. Ob tem se moram dotakniti, gospod minister, na začetku je bilo govora, Hmezad TVT d. o. o., ki ste navedli, da je bila pogodba s tem podjetjem sklenjena v začetku marca - lepo prosim, če me poslušate - za nakup mask za splošno uporabo. Še enkrat, v začetku meseca marca. Žal je to napačno ali je napačna objava na strani Zavoda za blagovne rezerve ali gre za lapsus, ki ste ga povedali, kajti, po seznamu, ki ga imamo, ki ga tudi vodi Zavod za blagovne rezerve, na dan 5. 6. izhaja, da je bilo naročeno 3. 4. 2020. Upam, da je naročilo identično s sklenitvijo pogodbe. V kolikor ne, boste tudi to povedali, ampak jaz mislim, da je bil 3. 4. in da je šlo iz vaše strani za lapsus, ampak, resnično, tu je potrebno dajati jasna navodila oziroma jasna pojasnila. Nadalje se dotikam tudi nekaterih kontradiktornosti med poslanko in vami. Poslanko iz vaše poslanske skupine. Poslanka je navajala, da podjetje [[nerazumljivo]]Marketing, ni imelo soglasja za sklenitev pogodbe, medtem, ko ste vi, v vaši razpravi oziroma v vaših pojasnilih povedali, da so vse sklenjene pogodbe, ki jih je zavod imel, pridobili vsa ustrezna soglasja. Še enkrat, minister, lepo prosim, povejte, ali so bila soglasja pri vseh pogodbah ali niso bila? Jaz moram reči, da sem zmedena, pa mislim, da še marsikdo drug. In, moram se dotakniti tudi tega nepreglednega sistema, ki je bil vzpostavljen. To je bil izjemno kompleksen sistem, nepregleden, neučinkovit. Zakaj navajam? Od 16. 3. 2020 do 20. 3., je Zavod Republike Slovenije za blagovne rezerve prejemal in v celoti obravnaval ponudbe za dobavo zaščitne opreme – do 20. 3. Dne 20. 3., se je v dogovoru z Ministrstvom za gospodarski razvoj in tehnologijo, vse ponudbe pošiljalo oziroma posredovalo na Ministrstvo za gospodarski razvoj in tehnologijo in sicer, ustvaril se je naslov, elektronski, maske.mgrt@gov.si, kjer so se te pregledale - strokovno, ustreznost ponudb – in tudi varnostno preverjale. Le tri dni kasneje, 23. 3., je v skladu z dogovorom MGRT in Ministrstvom za obrambo, to funkcijo prevzela Uprava Republike Slovenije za zaščito in reševanje in sicer, prek elektronskega naslova, ki je bil ponovno na Upravi za zaščito in reševanje, kar pa je imelo seveda za posledico izgubo pregleda med ponudbami in postopkom njihovega vrednotenja, ter izbire. Zavod je tako izgubil možnost pregleda vrednotenja in izbire pogodb, ki sta ga prevzela MGRT in Uprava Republike Slovenije za zaščito in reševanje brez, da bi tudi prevzeli odgovornost, zavodu pa so preostali le priprava in podpis pogodb oziroma pogodb s ponudniki, ki so jih izbrali drugi ter seveda tudi odgovornost, zavodu pa so preostali le priprava in podpis pogodb oziroma pogodb s ponudniki, ki so jih izbrali drugi ter seveda tudi odgovornost. In glej ga zlomka, Vlada Republike Slovenije je 24. 3. 2020 imenovala še medresorsko delovno skupino in žal v tem ni bilo predstavnikov stroke. Zato je ta medresorska skuina znotraj sebe ustanovila še eno delovno skupino za pregled ponudb, kar je ponovno zameglilo vse postopke nabav. Zakaj takšen sistem? Zakaj toliko sprememb, zakaj tako kompleksen in zapleten sistem? Še bolj pa izražam skrb in ponovno izpostavljam kar sem že izpostavila na Komisiji za nadzor javnih financ. Nekajkrat je bil danes omenjen predsednik Računskega sodišča gospod Tomaž Vesel, ki nabave zaščitne opreme tudi preverja s strani smotrnosti teh nabav. Še enkrat, bojim se, da bo sedanja vlada naredila vse, da še preden bomo prišli do konca, do končnega poročila, da bo poiskala možnosti za njegovo odstavitev, odstavitev predsednika Računskega sodišča gospoda Tomaža Vesela, ki raziskuje in preiskuje smotrnost nabav. In še enkrat, za voljo zdravja ljudi in tudi njihovih življenj bi pri vsem tem morali veljati vsaj neki minimalni, etični in moralni standardi. In ne morem in ne morem in ni mi všeč, da nenehoma to tudi ponavljam, da iz obravnavne problematike o neustrezni kvaliteti zaščitne opreme in načinih dobave smo se seznanili tudi na Odboru za zdravstvo 21. 4. 2020, kjer smo v opoziciji predlagali sklep in pozvali Vlado, da samostojno brez posrednikov transparentno izvaja javno naročanje nujno potrebne zaščitne opreme in poslušate v sodelovanju s stroko, skrbi za njeno ustrezno kakovost in sočasno zagotavlja tudi ekonomičnost nabav. In še danes ne morem verjeti, da takšen sklep vladajoča koalicija, koalicija SDS, NSi, SMC in Desus ni podprla. Le zakaj so se te stranke SDS, NSi, SMC in Desus tako odločale? Hvala lepa.
Hvala lepa. Besedo ima Lidija Ivanuša. Pripravi naj se Mateja Udovč. Izvolite.
Spoštovani, gospod predsednik, hvala za besedo. Spoštovani gospod minister Počivalšek. Lep pozdrav vsem! Bom čisto na kratko začela s stavkom iz medijev, ki ga je izpostavila poslanka iz vrst opozicije na mnenje dela in pomoči ljudem v času COVID-19 ministra Počivalška in s tem tudi Vlade. Citiram. »Gre za sprevržena dejanja in ravnanja, ki so do ljudi ponižujoča.« Do katerih ljudi ste mislili? To je vprašanje. Ampak, kot rečeno, dobro delo Vlade pa je za vas v opoziciji označeno za sprevrženo in ponižujoče dejanje do državljank in državljanov Republike Slovenije. Pa bi vprašala vse državljane in državljanke kaj je za njih sprevrženo in ponižujoče? Zagotovo bi bili odgovori različni, ampak to, da so bili preskrbljeni s finančnimi dodatki in medicinsko opremo zagotovo ne. Pa se v tem primeru sprašujem kaj vse bi lahko našteval in uvrstili v ta stavek, ko ste bili na oblasti vi, tako imenovana sprevržena in ponižujoča dejanja bi človek označil lahko prej pranje denarja, odpis milijonov, švercanje ilegalnih migrantov, korupcija v zdravstvu in še bi lahko naštevali. In zakaj vse bi se lahko interpeliralo določene osebe bivše Vlade. In za kar so bili davkoplačevalci dejansko oškodovani in to je za vas ugledno. Ne pa to, ko se v času krize človek trudi priskrbeti medicinsko opremo, ki bi morala biti že v osnovi na zalogi v blagovnih rezervah, pa je ni bilo. In dobivamo očitke o preplačani medicinski opremi v času pandemije, ko je bila ta zelo težko dobavljiva, nihče pa ni izvajal interpelacije na temo preplačane medicinske opreme skozi ves čas vašega vladanja in je vse skupaj potihnilo. Če ste se že znašli na ceni mask, naj opozorim na to, da ne glede na to, da je v času, ko je bila zaščitna oprema težko dobavljiva, vseeno naša Vlada plačala maske po 3,04 evra, kar pomeni, da so se nabavne cene za isto vrsto mask znižale v času krize. In poleg tega, da ste v opoziciji vložili interpelacijo zoper ministra Počivalška na temo javnega naročanja in še kakšno neutemeljeno govoričenje, rekoč boj proti smrtonosnemu virusu ni krizna situacija, temveč samo pandemija, in da ministre ni ravnal v skladu z zakonom. Pa človek pomisli, ali se hecate. Se je pa pošteno za zamisliti kaj vi sploh hočete in katera je vaša poleg naštetih domnev ključna problematika v zvezi z ministrom Počivalškom in pa našo Vlado. Vas je mogoče jezilo dejstvo, da je gospod Počivalšek, ki razmišlja in deluje v smislu ZKP, in da ni imel srca pustiti državljanov in državljank Republike Slovenije na cedilu, tako kot gospod Šarec in njegova LMŠ, SD, SAB in seveda tudi Levica. V teh kriznih in kaotičnih razmerah je poskušal skupaj z vsemi ostalimi odgovornimi politiki, ki sedaj tvorijo koalicijo in Vlado Republike Slovenije, ter s podjetniki in zdravniki rešiti problem nujno potrebne medicinske opreme in pa zdravja ljudi. Upamo lahko, da nam bodo ti ljudje in podjetniki še kdaj pomagali glede na to kakšno diskriminacijo in ponižanje so doživeli ob pomoči naši državi s strani današnje opozicije. In se jim ob tem iskreno tudi zahvaljujem, situacija je bila katastrofalna, zaščitne opreme pa ni bilo. Kaj so delale oziroma je delala prejšnja Vlada, da so bila skladišča prazna, je pa vprašanje. Človek bi pomislil, da so namesto skladišč polnili svoje žepe. Gospod Gale, zaposlen na blagovnih rezervah, pa je to krizno situacijo poizkusil obrniti sebi v prid in izkoristiti to krizo za rušenje te Vlade. Sicer se je gospod lotil tega malo nerodno, ampak preiskovalna komisija bo pokazala dejstva. Pa naj vas spomnim tudi na to, da Vlada skupaj z ministri ni imela sto dni časa, ni imela niti minute. Se pravi, da so se morali obrniti 180 stopinj in delati 24-ur na dan in primorani sprejeti hitre ukrepe na vseh področjih in pa zaupati sodelujočim. Ljudje in medicinsko osebje so potrebovali medicinsko in zaščitno opremo, to je dejstvo. Ključni cilj vložene interpelacije proti ministru Počivalšku [[…]]
Gospa poslanka, jaz se opravičujem, se opravičujem, prosim da [[…]] [[govorita oba hkrati]] da ne motite govornika, ko govori.
[[…]]pa je na argumentiran napad na ministra osebno zaradi odločitve Vladi Janeza Janše.
Hvala lepa. Izvolite naprej, se opravičujem.
Dobro. Se pravi, da ljudje in pa medicinsko osebje so potrebovali medicinsko in zaščitno opremo. To je dejstvo. Ključni cilj vložene interpelacije proti ministru Počivalšku pa je neargumentiran napad na ministra osebno zaradi priključitve k vladi Janezu Janši. Vprašamo se lahko samo to, kaj bi se zgodilo, koliko smrti bi bilo, če se vlada nebi sestavila v tem pandemičnem času in bi šli na volitve. Kdo bi potem odgovarjal na vse te obtožbe in bil interpeliran? Kdo bi bil politično odgovoren za smrti, ki bi se zgodile? Kdo bi odgovarjal za medicinsko opremo, ki je ni bilo? Vi v opoziciji danes bi se verjetno ukvarjali s kampanjo. Se vam ne zdi ,da je skrajni čas, da prekinete z lažmi in poskušanjem obsoditi slehernega ministra, podjetnika, posameznika in pa celotno vlado, ki so pomagali v tej krizi in naredili veliko dobrega za ljudi? Lotite se poštenega opozicijskega dela in začnite sodelovati. Gre za dobro naše države in naših otrok. Podtikanje, obsojanje in laži niso na mestu in ne sodijo v hram demokracije, niti niso zgled za našo mladino, ta interpelacija, ponavljam, pa je zgolj napad na ministra osebno. Z njegovo odločitvijo vam je spodneslo stolček in pa dejstvo, da si tokrat niste mogli odtrgati kos pogače. In za konec bi se strinjala s kolegom Möderndorferjem. Res je, kar je dejal, ne sme se obtoževati ljudi, ki nimajo možnosti zagovora. In prav to bi bilo mogoče fino, da sporoči to svoji novi poslanski skupini, ki je nedolžno obsodila družine, člane naše vlade brez dokazov za karkoli. In vračam besedo: lahko vas je sram. Hvala.
Hvala lepa. Besedo ima Mateja Udovč. Pripravi naj se mag. Andrej Rajh. Izvolite.
Hvala lepa, predsedujoči, za besedo. Narod, ki ni sposoben prenesti velikih zmag in uspehov, je nesrečni narod. Ne vem zakaj, ampak prav to se nam Slovencem dogaja znova in znova. Pa da se moja teza potrdi, nam ni treba pogledati daleč nazaj v zgodovino. Vse od osamosvojitvene vojne naprej imamo neprestane težave ob večjih skupnih uspešnih dogodkih. Namesto, da bi nas povezovale, združevale, so predmet nenehnega spora za razdvajanje oziroma polarizacija na vseh nivojih, predvsem in tudi na političnih. Enak vzorec se nam dogaja tudi danes. Ko smo dosegli odličen rezultat pri zajezitvi epidemije COVID-19, do sedaj neznanega, nevarnega in zelo nepredvidljivega virusa, ki je ogrozil celotno populacijo, predvsem pa je nevaren za najbolj ranljivo skupino – skupino starejših občanov. V življenju se vedno najdejo interesne skupine, predvsem pa posamezniki, ki so po končanih dogodkih največji generali. Tudi v tej epizodi danes ni nič drugače. Kar mrgoli znalcev, ki se hvalijo, kako bi vsak po svoje veliko boljše rešil zadevo, kot pa so jo pristojni državni organi. A, glej ga zlomka, v najbolj kritičnem času ko so se morale sprejemati težke odločitve, pa so bili le redki tisti, ki so s svojim znanjem z vezami in sredstvi pomagali rešiti to zadevo. Tem vsem vse priznanje. Potek stanja na tem področju sta v torek na odboru za zdravje in odboru za delo, družino, socialne zadeve in invalide nazorno predstavila župan občine in direktorica doma upokojencev Šmarje pri Jelšah. Nazorno sta opisala vse stiske, probleme, negotovosti, neznanja in nerazumevanja s katerim so se kot prvi v Slovenijo soočali v najbolj brutalni obliki. Jasno sta predstavila težave, ki so jih imeli pri zagotavljanju zaščiten opreme, v kakšnem stanju je bilo osebje doma, s kakšnimi problemi so se ukvarjali oskrbovanci in njihovi svojci ter kako je celotna lokalna skupnost reševala svoj problem. Zelo zgovorne so bile tudi poslovodje večjih trgovinskih verig, ki so nazorno opisovale obnašanje kupcev v trgovinah. Kupci so panično nakupovali vse možne artikle, ob tem, da so si dobesedno puli iz rok, se prerivali med policami, pogosto pa so kar iz transportnih vozičkov pograbili artikle. Poslovodkinje in trgovke niso uspele prevzeti in pregledati blaga, če je ustrezno, če odgovarja deklaracijam, če je primerne kakovosti in tako naprej. Skratka, nihče ni mogel preveriti niti kvalitete, niti vsebine in niti količine, samo da so bili kupci zadovoljni. Si predstavljate, kaj bi bilo v tistem času v tistem trenutku, če ljudje v trgovinah ne bi mogli kupiti hrane? In zakaj vam vse to govorim? Kakšno zvezo ima to z današnjo interpelacijo? Veliko. Pravzaprav vse. To je bilo začetno stanje časa, ko dejansko nismo vedeli kako in kaj. Vedeli smo le, da zaščitnih mask, rokavic, razkužil za roke in respiratorjev ni nikjer mogoče kupiti. A vsi smo želeli kupiti prav te artikle. Naj stane kolikor hoče in prav je tako. Tu se je šlo za zdravje, za življenje in trpljenje, predvsem starejših. Potrebno je bilo hitro in učinkovito ukrepati, da smo zajezili lahko epidemijo in se ustrezno zaščitili, hkrati pa pomagali bolnim. Podobne izkušnje z nabavo zaščitne opreme iz tistega časa imajo tudi druge države, odločale so se za različne poti nabav. Nekatere so posegale po neposrednih nabavah, druge so to storile preko dobaviteljev. Vse pa so naletele na kup velikih težav. Izgubljeni tovor, zasežba že plačane opreme, sporni certifikati in tako dalje. Prav to se očita ministru Zdravku Počivalšku, ki se je z vsem znanjem, zvezami in močjo odločno trudil zagotoviti zaščitna sredstva. Seveda se v tej naglici in borbi na trgih v začetni fazi ni bilo mogoče držati vseh ustaljenih pravil javnega naročanja. Glavni cilj je bil, da zaščitna oprema sploh prispe v Slovenijo. Pri tem pa moram poudariti, da v teh postopkih ni bila kršena obstoječa zakonodaja. Nabave so bile izpeljane po 46. členu Zakona o javnem naročanju, ki opredeljuje postopke skrajne nujnosti v nastalih nepredvidljivih razmerah. Ker dobro poznam razmere v javni upravi na področju javnega naročanja sem prepričana, da bi Zavod za blagovne rezerve s takim pristopom kot ga je imel še sedaj vodil postopke za nabavo. Danes je čas, ko se moramo vsi skupaj zahvaliti ministru Zdravku Počivalšku in njegovi ekipi za uspešno opravljeno delo, ne pa da ga neupravičeno, pavšalno in brez resnih argumentov napadate. V svojih razpravah sem že večkrat poudarila, da sem zagovornica pravne države. Zato sem po eni strani vesela, da je do današnje razprave sploh prišlo, tako minister lahko pojasni svoje delo. V kolikor pa bo pri teh nabavah ugotovljene večje nepravilnosti pa imamo za preiskovanje pristojne državne organe, kot so državno tožilstvo, policija, inšpekcijske službe in nenazadnje tudi Računsko sodišče. Nikakor ne morem pristajati pa na razne javne medijske linče, ki enostransko in enoznačno predstavljajo zadeve oziroma enostransko in enoznačno predstavljajo resnice. Če pa je res, kar poslušam danes, da je prejšnja Vlada že veliko storila v boju zoper epidemijo, se mi pa postavlja vprašanje, zakaj pa se je prav v tem času, tako elegantno izvila iz tega primeža? Vsi Slovenci smo zaslužni za to zmago, z vestnim in doslednim izvrševanjem priporočil, zato naj nas to povezuje in ne razdružuje. Politika, ki izkorišča nesreče, za samo promocijo, ni lepa politika in srčno upam, da se to čim prej konča. Za konec pa le misel, koliko je vreden kozarec vode oziroma v našem primeru, maska, je samo odvisno, kdaj in v kakšni situaciji, ga oziroma jo potrebujemo. Hvala lepa.
Hvala lepa. Repliko ima dr. Franc Trček. Izvolite.
Ja, hvala. Glejte, poslanke in poslanci smo tudi skrbniki proračuna in če ni resni argument, da je nek »predihovalnik« dvakrat, trikrat preplačan, pa neuporaben in če ni resni argument, da si nekdo privošči 100 % marže, kar nekateri imenujejo vojno dobičkarstvo, potem ne vem, kaj je resen argument in potem očitno več ne vem, kaj je del našega šihta. Hvala.
Hvala lepa. Besedo [[…]] [[nemir v dvorani]] Prosim? [[oglašanje iz dvorane]] Ja, saj [[…]] Besedo ima mag. Andrej Rajh, izvolite. Pripravi naj se Andreja Zabret.
Hvala lepa, predsedujoči, za besedo. Debata v Državnem zboru postaja zmeraj bolj pestra, celo dramatična in, tudi moja predhodnica je bila zelo dramatična, kajne in, zavedat se moramo, da so zadeve v zdravstvu in v Evropi bile resne in da je ta virus na en način posegel v naša življenja, na katera nismo, v bistvu na način, kot mi že dolgo nismo bili pripravljeni – omejil je našo svobodo. In, krizna situacija, ki je bila prisotna v Evropi in po celem svetu, se je seveda manifestirala v visokih cenah, v kaotičnih razmerah in tudi odpovedi regularnega sistema nabavljanja. Jaz se, kot državljan in poslanec zavedam, da na legalen in regularen način, pri uradnih dobaviteljih, ni bilo možno nabavit zaščitne in varovalne opreme. Prav tako se zavedam, da so države prepovedale izvoz zaščitne in varovalne opreme, zato so jo tudi zasegale in tu je treba bit korekten. Me pa, seveda, kot državljana in poslanca moti in je tudi motilo že prej, ustvarjanje nekih posebnih izrednih razmer, ki so pripomogle k temu, da so, bom rekel, interesenti, ki so v pozivu Vlade videli tudi poslovno priložnost, te kritične razmere zlorabljali v svojo korist in seveda, ponudba je odziv na povpraševanje in če je bilo povpraševanje, bom tako rekel, zmedeno, je to ponudnik izkoristil in, bom rekel, izkoristil naivnost povpraševalca. In, za mene, kot državljana, je zelo pomembno, da se iz tega nekaj naučimo. Naučimo to, da moramo imet strokovne službe, ki so v stanju same nabavljat opremo, brez posrednikov. Za mene je nesprejemljivo, da imamo službe, ki tega niso same v stanju naredit, da imamo službe, ki so v stanju samo iskat posrednike in to je očitno praksa, pa ne samo na blagovnih rezervah, ampak širše, v javni upravi in v bistvu javne službe v teh nabavnih službah v javni upravi, morajo bit v stanju same, samostojne izvrševat naloge, za dobrobit državljanov. Torej, ne smejo bit omejene na to, da bodo v stanju iskat samo posrednike. To morajo bit strokovnjaki in tudi ustrezno plačani in nagrajeni. Jaz bi ob tej priliki tudi rad jasno povedal tudi zakaj se mi zdi nesprejemljivo, da se je v Sloveniji slikalo posebej izredne razmere. Naši sosedi Hrvati imajo za zdravstvo na razpolago pol manj denarja kot mi, pa je njihov minister za zdravje med njihove prebivalce in državljane vnašal en mir in zaupanje, naše Ministrstvo za zdravje, državna sekretarka pa je govorila o kaotičnih in kriznih razmerah in seveda je to nedvomno pripomoglo k višanju cen in oderuštvu. Ni prav in ni pošteno, da je zaradi tega 2 tisoč, okrog 2 tisoč subjektov, pravnih ali pa fizičnih, v pozivu Vlade videlo svoj poslovni interes. In zavedati se moramo, da so pred nami številni izzivi, predvsem gospodarski, kako ohraniti gospodarsko rast. In prav zaradi tega smo tudi v naši Poslanski skupini s ciljem, da bi se ta sredstva, ki so bila namenjena za spopadanje s Covid-epidemijo, trošila racionalno, smo predlagali ustanovitev posebnega proračunskega nadzora parlamentarne komisije in posebne proračunske postavke. Žal v Državnem zboru nobena poslanska skupina našega predloga ni podprla. Danes se ukvarjamo ponovno s posledicami in lahko bomo ugotovili na koncu samo, da denarja ni več. Odgovornost Državnega zbora in tudi priporočila Evropske komisije so šla v smer, da je potrebno za spopadanje z epidemijo Covid ustanoviti posebni enotni proračunski podračun, v katerem bi se vsa ta sredstva beležila, in tudi mi, poslanci, bi, če bi ta podračun bil ustanovljen, v realnem času lahko spremljali nabave in porabo vseh sredstev. Danes žal to ni na voljo in bojim se, da bomo te posledice občutili tudi v prihodnje. Spoštovani minister, vi osebno ste, bom rekel, odgovorni po komandni odgovornosti, je pa zadeva širša in v bistvu jaz pričakujem oziroma tudi zahtevam, da se v celotnem javnem sektorju vzpostavi sistem, ki ne bo temeljil na posredništvu, ampak da bo ta sistem lahko zagotavljal, da bodo potrebe države zagotovljene brez posrednikov. Torej, v primeru na primer javnega sektorja, da če imamo tisoč informatikov zaposlenih, da za vzdrževanje po nepotrebnem ne bodo iskali podizvajalcev, ampak da bodo zadeve počeli sami, in enako tudi na primeru blagovnih rezerv. Hvala lepa.
Hvala lepa. Besedo ima Andreja Zabret, pripravi naj se mag. Meira Hot. Izvolite.
Hvala za besedo, predsedujoči. Lep pozdrav vsem, že lahko rečem dober večer. Zdaj, danes je bilo že veliko povedanega in pri sami nabavi medicinske opreme moram reči, da je odprtih kar veliko front in jaz se bom lotila ene, in to so te famozne servetne maske. Te maske se imenujejo maske z gumico, maske serviet, servietne maske in še bi lahko naštevala imena, ki so se pojavljala v medijih. Zdaj, ta maska je sestavljena iz serviete pa dveh zdaj trenutno dveh rdečih gumic. To masko, ki jo je predstavil minister Počivalšek na novinarski konferenci, ki jo je pokazal, je imela tudi rdečo elastiko. Za te maske je minister povedal, da je to zavajanje, da so te maske iz papirja, da ima potrdilo UKC-ja Službe za preprečevanje in obvladovanje bolnišničnih okužb, da je material ustrezen, da so te maske namenjene za nemedicinske namene, da so prejeli zahvale od 20 občin in 16 podjetij in ko bo čas bodo preverili vse cenovne ponudbe in da je potrebno pri končni ceni upoštevati vse bele maske, se pravi servete in gumice. Edino kar se mu je zdelo sporno pri teh maskah, pa je, da bi bilo morda, jaz se opravičujem, smiselno zamenjati le barvo elastike, gumice, se pravi namesto, da bi bila rdeča, da bi bila bela. Zakaj se smejim? Zato, ker ko sem jaz gledala to novinarsko konferenco jaz nisem mogla verjeti ali je to res ali ne, pa še danes ne vem ali je bila to cinična izjava ministra, se je hecal ali je resno mislil. Skratka, največji pomislek glede te maske je bil, da niso prave barve gumice. Vse to kar sem prej omenila, da ima minister potrdila za material in tako naprej, deloma oziroma lahko tudi drži, vendar je pa dejstvo, da teh mask v tistem trenutku Slovenija ni potrebovala, ker te maske so bile uporabne za splošno uporabo, mi pa smo rabili takrat maske za medicinsko uporabo, katere bi dejansko res reševale življenja, za kar se je stalno ponavljalo in za kar naj bi takrat nabavljali medicinsko opremo. In resnica je, da bi morala, kot sem že omenila, Vlada v tistih časih kupovati zaščitno opremo izključno za zdravstveno uporabo, kjer je bila potreba po maskah največja in najbolj nujna in tam so se reševala življenja. In če pogledamo tudi po priporočilih in smernicah svetovne zdravstvene organizacije ni bila predvidena uporaba mask za širšo populacijo, ampak Vlada je vseeno nabavila moram reči ogromne količine teh serventnih mask, ki jih ne moremo uvrstiti ne v osebno varovalno opremo ne v medicinske pripomočke. Maske so brez certifikatov in takšne maske niso bile namenjene oziroma ja, niso bile namenjene zaščiti pred možnimi okužbami in so bile za ta namen popolnoma neustrezne. Pa vendar smo jih kljub temu dostavljali bolnišnicam, policiji, občinami, civilni zaščiti. In tu se postavlja vprašanje na mestu kdo je prižgal zeleno luč za nakup teh mask. Vrednost vseh teh mask skupaj je bila 860 tisoč evrov vreden posel, kar bom še nekoliko kasneje obrazložila. Tudi policijski sindikat je opozoril, da so v uporabo prejeli neustrezno zaščitno opremo v uporabo, da so prejeli tako imenovane higienske maske, ki so namenjene uporabi v prehrambni in trgovski industriji za zaposlene, ki so v stiki s hrano. In med tem smo lahko tudi zasledili, ko je želel minister Hojs zvaliti krivdo na bivšo vodstvo policije, da so prejeli blago iz obstoječih zalog, so le kasneje priznali, da naj bi te sporne maske policistom razdelili le zaradi napake posameznega uslužbenca policije. Kar se tiče pohval javnih glede teh mask, ki jih vidite, jih nisem zasledila, je pa kar nekaj kritik na te maske in morda preberem le eno izmed izjav, ki jo je dal vodja civilne zaščite Dravograd, ki je rekel: »Maska je tako ozka, da z njo lahko prekriješ le usta, nos pa delno in vseh teh 2300 mask bomo poslali nazaj, saj si teh mask sploh ne moreš nadeti, če že, te pa te navadni kuhinjski gumici po desetih minutah tako ožulita, da maske preprosto ne moreš več nositi.« Mal za šalo, malo zares morda in ni imel prave barve gumice. Toliko na kratko o kvaliteti materiala, pa gremo naprej kašni so bili tu dobavitelji in pa cene teh mask. Zavod za blagovne rezerve je krepko preplačal te maske, za teh 1,1 milijona mask je plačal 860 tisoč evrov, za kar je podpisal pogodbi s podjetji Korez-Sorting group in Zaščite Lukač. Za te maske je plačal po 0,76 ali 0,80 evrov za kos. In če pogledamo glede na ceno materiala smo te maske izrazito preplačali. Namreč, če bi to surovino, material in elastike kupili sami, nas ena takšna maska stane ca 10 centov. Narejena je v pol minute in lahko bi pravzaprav nam dala Vlada navodila in bi te maske ljudje izdelali sami in bi jih imeli res za neko nujno splošno uporabo v tistem trenutku, ko drugih mask ni bilo za dobiti in v končni fazi, če bi takrat Vlada tudi sprejela prvo ponudbo podjetja Seti, ki izdeluje te servete, bi za te maske lahko plačala le 59 centov. Ampak očitno, kot že vidimo pri vsej nabavi opreme, Vladi to ni bil v interes, saj imamo tudi evidentno korespondenco, da je za posel zaščite Lukač posredovala Jelka Godec, ko je 26. marca na MORS poslala ponudbo podjetja Lukač, v katerem je namignila, da naj s podjetjem to pogodbo podpišejo. In res, 30. marca je bil denar tudi nakazan. Po vsem tem pa človek res ne more verjeti, da je tržni inšpektorat, ki sodi pod okrilje Ministrstva za gospodarstvo, za enako masko za katero je podpisal pogodbe, narejeno iz enakih surovin in je bila le v prodaji v spletni trgovini od drugega proizvajalca uvedel inšpekcijski nadzor. Pa verjemi, če lahko. Naprej. Maske za splošno uporabo, sicer te so bile šivane, smo kupili tudi oziroma je Vlada kupila tudi pri podjetju Konfekcija Maria. A zanimivo pri tem poslu je to, da podjetje izdeluje in prodaja ženska, moška in otroška oblačila. In zdaj, če se vrnem nazaj, odziv MGRT je bil, da minister pri tem poslu, minister Počivalšek pri tem poslu pri podjetju Maria in zavoda za blagovne rezerve ni posredoval in je potekal postopek dobave in proizvodnje zaščitnih mask v teku po ustaljeni praksi. Vendar vemo, da so lastniki tega podjetja sorodniki ministra Počivalška. Zato me zanima, glede na to, kako je možno, pri vseh vemo, da 40 % ponudb ni bilo pregledanih, kako je ravno ta ponudba bila realizirana oziroma iz tistega kupa ven vzeta, kako je torej prišlo do posla, je res le slučaj, da je prav ta ponudnik dobil te maske in podobnih ponudnikov je bilo sigurno več, ampak sta ravno tega izbrali in me pravzaprav zanima po kakšnem ključu ali gre za preferiranje ponudnika z določenim razlogom. Še velik stvari je, ki bi jih lahko izpostavila, vendar nimam dovolj časa. Ga pa bodo imeli, vaj upam oziroma definitivno pristojni organi, ki bodo ugotavljali vse te zadeve bolj podrobno, namreč danes mi lahko ugotavljamo le politično odgovornost. In za zaključek lahko rečem le to, da je nedopustno, da smo nabavljali maske, ki niso bile primerne za rabo v ustanovah, kjer smo jih najbolj potrebovali in sedaj nihče ne želi prevzeti odgovornosti za posel, ki ga je država bogato plačala, maske pa so praktično neuporabne. To vemo in tudi te maske po vseh govoricah in informacijah, ki jih imamo, so jih vsi vračali nazaj in te maske so ali so v skladišču blagovnih rezerv ali pa v skladiščih občin in ne vem kje vse, in pravzaprav me tudi zanima, ko enkrat bo verjetno te maske treba uničiti oziroma jih odpeljati na deponijo, pa me zanima, kdo bo plačal te stroške odvoza. Evidentno je, da se je posle s temi maskami sklepalo po političnih oziroma prijateljskih ključih in tukaj odgovornost nosite vi, minister, gospod Počivalšek. Funkcija ministra vas zavezuje k odgovornosti v prvi vrsti in za zakonitost, za transparentno sklepanje poslov on nenazadnje gospodarni porabi javnih sredstev, česar po vseh teh dejstvih niste storili. Hvala.
Hvala lepa. Besedo ima mag. Meira Hot, pripravi naj se Gregor Perič. Izvolite.
Hvala za besedo. Spoštovani gospod podpredsednik, spoštovane kolegice in kolegi, spoštovani gospod minister! Danes je bilo že veliko izrečenega, povedanega. Na mnoge očitke ste celo odgovorili, a kljub temu menim, da gre za večinoma precej zavajajoče odgovore z vaše strani. Ker najprej dejstvo je in to smo v preteklih tednih resnično večkrat poudarili, zavod za blagovne rezerve ni bil usposobljen za izvedbo največjega javnega naročila v zgodovini Republike Slovenije. Niso imeli znanja, niso imeli kadra, niti nimajo tovrstnih nalog zapisani v okviru svojih zakonskih nalog. Ne glede na to, da vi vseeno zatrjujete, da je to njihova zakonska naloga, to ne vzdrži. Zalog de facto mora nakupovati blagovne rezerve v normalnih razmerah zato, da jih lahko v kriznih razmerah sprosti. Ne nakupuje v kriznih razmerah. Vsepovsod po svetu je primarno naročila in nabave zaščitnih oprem vodila institucija, ki je stroka, ki ima vsaj v nazivu termin zdravstva. Slovenija je tu nedvomno neke vrste unikum oziroma, ko beremo svetovne medije, znašli smo se v družbi precej zanimivih držav glede na sporne prakse nabav opreme v času krize. Bosna in Hercegovina, Ukrajina, Romunija, Kolumbija, Argentina, vse te države druži dejstvo, da so jim bile očitane koruptivne in kriminalne prakse na področju nabave zaščitnih oprem, na področju nabave rezerv hrane in zdravil. In vse to zaradi lukenj v zakonu in zaradi sistematičnega suspenza ključnih varovalk pri izvedbi javnih naročil v času epidemiološke krize. Žal mi je, da nismo v družbi nekaterih drugih držav, na primer Nove Zelandije. V času svetovne zdravstvene krize smo bili na koncu koncev resnično priča neverjetnim humanim zgodbam, človeški empatiji in solidarnosti, vendar smo bili hkrati ponovno priča in odkrivali smo vse slabše oziroma najslabše ljudske lastnosti so prišle na dan, na primer brezsramni pohlep in pehanje za denarjem, ustvarjanje neverjetnih dobičkov na zdravje ljudi. Pa dobro, kako nizko lahko še sploh gremo? Kako lahko posamezni podjetniki stopijo pred kamere, se slikajo ob kupih zaščitne opreme in zatrjujejo, da so to naredili za Slovenijo, da so domoljubi, da so želeli rešiti Slovenijo, da so želeli pomagati? Kako lahko to mirno zatrjuješ in hkrati veš, da si na ta način koval neverjetne dobičke? In, da se razumemo, absolutno je normalno, da podjetje zasleduje dobiček, ker to je ključno pri zasebni gospodarski pobudi, a ko se slikaš pred opremo in zatrjuješ, da si to naredil, da bi rešil Slovenijo, je najmanj, kar je, vse skupaj skrajno neokusno, resnično. In potem, ko se začnejo porajati vprašanja, pod kakšnimi pogoji se je kupovalo, zakaj samo izbranci, zakaj izbranci, ki se niso nikoli ukvarjali z nabavo zaščitne opreme – in to je, se opravičujem, kot, da bi jaz kot pravnik šla zdaj nabavljati elektromaterial, o tem pojma nimam –, to zame nikakor ne more vzdržati. In potem vi začnete z raznoraznimi izgovori oziroma sintagma je seveda »reševali smo življenja, razumite nas«. Nadalje je dejstvo, da ta zavod ni bil izbran naključno. Bi je izbran zelo namensko, ker je dejstvo, da je bil sistem nabav netransparenten, da so se ustvarile krizne in kaotične razmere, ki so nato upravičevale nabavo opreme po principu divjega zahoda in ne neke urejene države članice Evropske unije. Nato se najdejo še različne podporne skupine, medresorske skupine pa pro bono svetovalci, ki to v resnici niso, temveč so po pričevanjih zelo jasno in neposredno usmerjali delo in izbor nabav zaščitne opreme. Izjemni neformalni pritiski, izjemne neetične prakse - vse v tajnosti, vse za kulisami. Ustrahovanje in mobing, to so prakse, ki so na koncu namesto reševanja življenja, ta življenja dejansko ogrozila. Neuporabni predihovalniki, neuporabne maske. In za ustvarjanje takega sistema je nekdo neposredno in objektivno odgovoren – in v danem primeru ste to vi, gospod minister, ker ste bili nadrejeni in ker ste bili predvsem dolžni ukrepati. Če so bile v resnici razmere na svetovnem trgu tako zelo kaotične, potem ste nedvoumno vedeli, da se bodo pojavili posamezniki, ki bodo te razmere brezsramno izkoristili za lasten zaslužek. Na podlagi preteklih izkušenj pa ste nedvoumno dobro vedeli, da zavod ni bi l sposoben izvesti takega naročila. Vseeno se ves čas zdi, da je bila intenca in želja ustvariti nepregleden in netransparenten sistem, ki je onemogočil neposredno ugotavljanje odgovornosti. In prevalitev celotne odgovornosti na nekaj posameznikov, ki so jim bili naloženi podpisi pogodb. Vi ste danes povedali, da ta oseba ni žvižgač. To je klasičen odgovor oblasti na žvižgače, to je način, kako uničiti njihovo verodostojnost, izpodbijate njihovo kredibilnost. Ampak za razliko od vladajočih je ta konkretna oseba jasno povedala, da pa je pripravljena prevzeti soodgovornost za prav vse izvedeno, za vsak njegov podpis, in od vas tega do danes še nisem slišala. In še enkrat, v času epidemije niso bile razglašene izredne razmere, vsa zakonodaja je veljala. Dejstvo je, da so obstajale izjeme pri izvedbi javnih naročil, a to ni pomenilo, da se lahko vsa dela izvede površno oziroma po domače, še vedno je bilo potrebno slediti načelom gospodarnosti in transparentnosti, zato me konkretno zanima, koliko lobističnih stikov ste prijavili v času epidemije s koronavirusom, ker nedvomno in jasno na podlagi medijskega poročanja je, da so ti stiki bili, zato me zanima, koliko ste jih torej dejansko prijavili in ali je bil na podlagi teh stikov sklenjen kakršen koli posel dobave zaščitne opreme. In to, da je prišlo do teh kriznih in kaotičnih razmer, ki jih konstantno navajate, še enkrat, ne opravičuje vseh spornih praks, ki so se dogajale in ki še danes prihajajo na dan. Ni bilo vse skupaj posledica objektivnih dejstev, ki so bili izven vaše moči, kar je skupna točka zadnjih treh mesecev, kakorkoli pogledamo, kaos. Tako pri navodilih ljudem, nosite maske, mask ne rabite, nosite rokavice, rokavic ne rabite in tako dalje, kakor tudi resni absurdi, ki se dogajajo pri nabavi zaščitne opreme. Zdaj, a je šlo tukaj za neko nerodnost, za nek plansko izveden in nelogičen sistem prevaljevanja odgovornosti na nek zavod, je v bistvu popolnoma vseeno, kajti oboje kaže na malomarnost in opustitev dolžnega nadzorstva in konec koncev neposredno na vašo objektivno odgovornost. Mi kot opozicija smo vam ob imenovanju 13. marca izkazali voljo za sodelovanje in podprli imenovanje brez kakršne koli razprave. Državljanke in državljani pa so vam zaupali, da boste znali v teh nikoli prej videnih razmerah ravnati gospodarno in vestno. Vse, kar prihaja na dan, pa kaže ravno nasprotno, žal. In še na koncu, izpostavili ste, da je pred Slovenijo čas velike gospodarske negotovosti. Mi vas na to opozarjamo od začetka, pri vseh predlaganih protikorona paketnih zakonih in ukrepih smo vam dali ogromno pobud, amandmajev, sklicali nujne seje Odbora za gospodarstvo, vse z namenom pomoči in preživetja gospodarstva. Žal posluha ni bilo. Rezultat pa je, da so danes mnoge dejavnosti na robu preživetja, obstoja, pred vrati so stečaji, nujno potrebnih likvidnostnih kreditov ni, poroštev se nihče ne poslužuje, ker si ne upajo prevzemati novih obveznosti ali pa ker enostavno ne izpolnjujejo pogojev. In danes vam povem, da bo zaradi vaših gluhih ušes na naše predloge čez 6 mesecev mnoga podjetja iz na primer industrije srečanj, turistični vodniki, raznorazni, ki tvorijo, turistični sektor, da bodo enostavno prenehali obstajati in poslovati. Zato apeliram, da stopite s tega piedestala reševanja življenj in te neke nonšalantne arogance v smeri vse obvladamo, vse vemo, in zares prevzamete objektivno odgovornost za kaos, ki se je v času epidemije dogajal, kakor tudi za gospodarsko katastrofo, ki pa ste jo z opuščanjem odgovornosti in z opuščanjem posluha zagrešili. Hvala.
Hvala lepa. Besedo ima Gregor Perič, pripravi pa naj se Alenka Jeraj. Izvolite.
Hvala, da se malo umirimo, ker tukaj notri zgleda, kot da bi poslušali na sodišču dva skregana zakonca, ki se ločujeta in toliko, da se ne bosta pobila med sabo. Pa mislim, da je škoda, ker je Slovenija, pa poudarjam, Slovenija obvladala epidemijo, zdaj lahko rečemo, da je Vlada k temu pripomogla, če nočemo, lahko rečemo, da ni pripomogla, ampak dejstva oziroma številke okužb povejo svoje in mislim, da povejo vse, tako da smo lahko v svetovnem merilu ponosni, to je bilo tudi priznano, jaz mislim in upam, da se bo odrazilo tudi na področju ne samo gospodarstva, ampak tudi turizma. Kar se samih nabav tiče, v tisti situaciji, ki smo jo danes že pozabili, a je bilo vse optimalno, ja, valda ni bilo, ker je vladal kaos, ampak danes je pač priročno reči, da kaosa ni bilo, danes vemo veliko več, kot smo vedeli pred dvema ali pa tremi meseci in smo zelo enostavno pametni, ker govoriti je eno, sprejemati odločitve in vleči poteze je pa nekaj drugega. Tudi ne vem in ne razumem, dajte se malo v opoziciji odločiti, ker gospa Muršič je rekla, prva seja Vlade, dramatično in vse, maske, ki jih je krvavo primanjkovalo. Tako da se odločimo, ali smo imeli polna skladišča, a smo imeli prazna, je bilo nekaj na pol, jaz mislim, da če smo čisto objektivni, smo lahko zelo korektni do samih sebe in rečemo, da bi lahko imeli veliko večjo zalogo zaščitne opreme, pa je nismo imeli, iz vrste razlogov, jaz ne bom ponavljal še enkrat, zakaj ne, kdo je bil odgovoren, ker smo to že stokrat ponovili, v zadnjih mesecih, bili so odgovorni, vsak posamezen javni zavod, zdravstveni, za nabavo, šele zadnji dan Vlade oziroma predzadnji, prejšnje Vlade, je to prišlo na Ministrstvo za zdravje, ki je bolj ko ne spraznilo nekaj skladišč dobaviteljev, slovenskih dobaviteljev, ki so imeli to opremo na zalogi in to je bilo dejansko to. Tako da, jaz se težko znebim občutka, da je prejšnja Vlada kot nekako bila pasivna in se ni zavedala resnosti situacije ali pa, če sem malo bolj hudomušen, je že od 20. februarja pisala interpelacijo za kogarkoli, ki bo prišel na njeno delo, ker, reševanje te situacije, z opremo, če bi jo začeli nabavljati že od 20. februarja, ko so nam, če drugje ne, iz Evropske komisije oziroma Sveta Evropske unije, jasno povedali, da se situacija zaostruje in če bi šli takrat v akcijo in naredili nekaj zaloge, verjamem, da bi tudi vsi tisti restriktivni ukrepi, ki so sledili potem kasneje še v oziroma že v zdajšnji Vladi, bili veliko manjši, veliko manj ostri, tudi veliko manj škodljivi za gospodarstvo, kar bi se navsezadnje odrazilo tudi v veliko manjšem padcu BDP-ja, če že štejemo milijone, desetine milijonov ali pa stotine milijonov škode, ki je nastala. Tako da, dajmo se vprašat še malo okrog teh stvari, predno tako zelo lahkotno delamo raznorazne kalkulacije. Tako da, še enkrat, jaz se težko znebim vtisa, da se je čakalo na intervencije, vse te nujne intervencije, pri nabavi opreme, na naslednjo Vlado. Toliko bolj se mi je ta vtis potrdil okoli teh izračunov, koliko ventilatorjev sploh imamo. Danes smo 11. 6. in šele 11. 6. so kolegi iz LMŠ, kljub temu, da so skoraj dve leti vodili Ministrstvo za zdravje, ugotovili, koliko teh »predihovalnikov« ali kakorkoli jih imenujemo, sploh Slovenija premore. Pa, smo mi resni pri vseh teh stvareh? Jaz mislim, da ne. Tako da, dajmo ustavit to debato, ki dejansko ne pelje nikamor, ker je namenjena zgolj nekim obračunavanjem in jaz se ne morem znebit vtisa, da je za tem tudi neka zamera, neka slaba volja, da je neka druga Vlada nastala, kljub temu, da je bila želja po predčasnih volitvah in je še vedno prisotna, izredno močna. Jaz ne bi rad, da se kadarkoli spet ponovi, da nam potem zdravniki pišejo, da strokovno etične teme postanejo del obračunov, da izkoristimo vsako stvar, ki smo jo naredili v preteklem obdobju, da bi zaščitili naše državljanke in državljane, za neke prestižne politične boje in kdor pač preživi tukaj, preživi, kdor ne, pa preprosto ne. Jaz se zavedam, da ima levica, leva sredina, ali kakorkoli jo poimenujemo, neko težavo, ker se tukaj merijo moči, med različnimi akterji in kako je to, kaj bi bilo lažje naredit oziroma, kako je to lažje izpeljat kot na hrbtu nekoga drugega. Če že to delate, okej, je politično legitimno, ampak, ne delajmo škode na račun države, ker jaz mislim, da bomo eni druge v tednih in mesecih, ki so pred nami in ne bodo enostavni, zelo potrebovali. Tako da, dajmo se ustavit tukaj in nehajmo polemizirat pri stvareh, ki ne peljejo nikamor in v končni fazi pustimo tudi ostalim institucijam, da opravijo svoje delo, tako da, jaz te interpelacije ne bom podprl, ker se mi zdi, da razmišlja samo o času, ki se je začel štet od 13. 3., zanemari pa vse tisto, kar je bilo pred 12. marcem letos. Hvala lepa.
Hvala lepa. Besedo ima poslanka Alenka Jeraj, za njo bo dobila besedo Tadeja Šuštar. Izvolite. [[oglašanje iz dvorane]] Oprosti, nisem videl. Bomo dali pa še prej besedo predlagatelju. Robert Pavšič, izvolite.
Najlepša hvala. No, zelo zanimivo, da je morala poslanska skupina ugotavljati, koliko predihovalnikov dejansko imamo v tej državi. To bi lahko naredil katerikoli od ministrov, ki se je izpostavljal v teh nabavnih tokovih z eno samo prošnjo. Koliko pa smo jih mi imeli? Ravno toliko, 453 ob 13. marcu. Ampak zanimivo je to, da je na SSNAV, ki je bil že januarja, začetek leta, bilo to vprašanje izpostavljeno. In državni sekretar je bil na tem SSNAV. In kaj je bil takrat odgovor vseh strokovnjakov za obvladovanje potencialne epidemije? Da je opreme dovolj. Zato ni bilo nobene panike. In danes se je očitno še enkrat izkazalo, da dejansko ni bilo nobene panike, ker smo imeli dovolj ventilatorjev oziroma respiratorjev ali predihovalnikov, čeprav respirator je nekaj drugega. In ko sem že pri besedi, gremo, kar je prejle kolegica spraševala, dobesedni zapis telefonskega pogovora. Minister za gospodarstvo reče: v treh urah, v dveh urah, treh urah je rekel bo imel, bodo naredili bančno garancijo za tega Bitenca. Bitenc pa bo moral to dobiti. Vi pa plačajte zdaj. Gremo naprej. Nekdo, ki ni imenovan: Okej, zmenjeno. In potem reče spet minister za gospodarstvo: Plačajte. Neimenovan: Kar plačamo. Pa še dva imamo. Kar vsem, ki želijo v zvezi s temi ventilatorji damo, vsem damo sto procentne avanse? Minister reče: Ne, to pa jaz nisem rekel. Vsem, ki želijo. Jaz sem rekel za tole. Za ostale pa se boste zmenili. Vprašajte jih kje imajo kaj za bančne garancije. Neimenovan: Ja, vsaj nekaj. Minister: Za tole boste dobili bančno garancijo oziroma mi, kdorkoli že. Neimenovan: Ja, ne, mi. Okej, zmenjeno. Iz tega jasno izhaja, je bila urgenca za avans ali za podpis pogodbe, glede na to, da poznamo poslovne uzance, je šlo, po moje, za oboje. In vi tudi niste nikoli zanikali tega klica. Važno je samo kdaj je bil. Če bi ga zanikali bi lahko še kakšno tezo razvili. Mogoče je klical na Zavod za blagovne rezerve Vid Valič, ki vas zelo dobro oponaša ali pa Jure Godler, če se že toliko hecamo vmes. 17. marca, danes sem že govoril, pa bom še enkrat, Marko Bitenc pošlje vašemu državnemu sekretarju in Andreji Potočnik na gmail: »Pošiljam še enkrat ponudbo, v oklepaju, ki bi naj bila danes že potrjena, zaklepaj, v priponki. Respiratorji sedaj čakajo v skladišču in so lahko dostavljeni čez tri dni.« In potem to pošto Andreja Potočnik iz kabineta ministra, tako je podpisana, pošlje naprej prof. dr. Podbregarju: »Vljudno vas naprošam za vaše strokovno mnenje v zvezi s spodnjimi respiratorji. Potrebujemo jih za nabavo države za Zavod za blagovne rezerve.« In sedaj so leteli vmes, ko smo mi tole razpravljali, kar nekaj mailov smo še dobili različnih ljudi. Samo tako za medklic, dajte mi povedati, kam je izginila ponudba družbe Framed za 50 ventilatorjev, ker tega nismo uspeli preveriti do sedaj še nikjer. In imam še eno zanimivo korespondenco. Med Tejo Pirih ekonomsko svetovalko na veleposlaništvu Republike Slovenije v Pekingu in tudi vašim kabinetom, med veliko naslovniki je tudi vaš kabinet oziroma vaš državni sekretar. Piše pa takole: »Danes 23. 3. 2020 sem šla na ogled proizvodnje in preverila, če bo dejansko odpremljenih 20 respiratorjev naročenih preko podjetja Geneplanet in namenjenih slovenskim bolnicam. Ogledala sem si proizvodnjo, odpremo in govorila z vodjem prodaje,« bom izpustil kdo je bil vodja prodaje. »Prvič podjetje ima kapaciteto 110 respiratorjev na teden. Po besedah vodje prodaje kapacitete trenutno ne morejo povečati, ker od 28. 1. 2020 delajo brez prestanka. Najeli so še eno nadstropje, da bi proizvodnjo povečali vendar ne dobijo delavcev zaradi omejitev gibanja, veliko se jih še ni vrnilo v Peking.«, in tako naprej. Kar nekaj teh točk je. Je pa zanimiva ena, peta točka oziroma četrta prej, »Klicali so jih iz kitajskega veleposlaništva v Ljubljani, da je odprema za Slovenijo pomembna. Po njihovih besedah je Slovenija na prioritetni listi in naslednja točka, povedala sem jim, da gre za državno naročilo za bolnice, in da je izrednega pomena, da se držijo dogovorjenih rokov. In to je točno tisto kar vas že ves čas sprašujem in ste mi šele danes med enim stavkom potrdili. Ministrstvo za gospodarski razvoj je izbralo zasebno družbo za izpeljavo državnega posla in to preko dveh veleposlaništev, kitajskega v Sloveniji in slovenskega na kitajskem. In še eno ceno zanimivo smo tudi dobili v tej korespondenci notri. Siriusmed R30 stane med 10 in 12 tisoč evri z vso opremo, torej tudi z dodatno opremo boljši, predihovalnik R50 pa je za 2 do 3 tisoč evrov dražji. Cena pa nikakor ne more biti za 300 % višja. Ne more biti. In tega posla niste zanikali, danes tega ste ga celo potrdili. Država je izbrala zasebno podjetje, ki je lahko udejanjilo 300 procentov večjo maržo, pa recimo, da so bile cene še višje, 150 % maržo in to se vam zdi gospodarni nakup. Samo pri enem poslu. Za 108 milijonov poslov pa je še odprtih na Zavodu za blagovne rezerve. Toliko za enkrat, da mi ne zmanjka časa.
Hvala lepa. Besedo ima poslanka Alenka Jeraj, pripravi naj se Tadeja Šuštar. Izvolite.
Temu današnjemu izvajanju bi lahko rekli, da je po bitki lahko vsak general, govorite tako kot da konec marca ne bi živeli v Sloveniji, kot da bi takrat živeli tukajle v idealnih razmerah kjer smo imeli mir in lepo čas za pregledovanje ponudb pa v miru pregledovanje cen, primerjanje cen in še potem, ko smo se odločili kaj bomo kupili, bi to naredili lepo počasi, brez problemov, pa vsi vemo, da tako ni bilo. Prvič smo bili v tistem trenutku, ko se je pred nami odvijal en zelo hud scenarij v Italiji, v postopku menjave Vlade. 13. marca zvečer je prisegla Vlada in ugotovila, da so zaloge prazne oziroma da jih ni. Kolegi iz LMŠ, vam je treba čestitati, da ste do današnjega dne prešteli ventilatorje koliko jih je bilo, namreč takrat Vlada ni dobila nobene primopredaje v kateri bi bilo jasno koliko ventilatorjev v državi je oziroma ali jih imamo dovolj glede na stvari, ki so se nakazovale. Minister Ganter je sicer takrat dejal, to je bila pač neka okvirna ocena, verjetno je neke podatke že dobil, ob dveh popoldne, 13. 3., imamo jih 168, potrebovali bi jih vsaj še 100. Torej najmanj kar je, očitati zdaj novi Vladi, da ni vedela koliko imamo ventilatorjev, kolegi iz LMŠ, minister za zdravstvo je bil v tistem trenutku pred gospodom Gantarjem, minister Šabeder iz vrst LMŠ in on bi moral imeti podatek koliko je ventilator in on bi moral novi Vladi povedati koliko jih je treba kupiti, če jih ni že sam začel nabavljati. Zdaj, očitno niste prebrali poročila, je bil zelo kritiziran, cel dan smo se o njem pogovarjali, za vse tiste, ki se sprašujete zakaj so bile blagovne rezerve izbrane zato, da nabavljajo. Torej v državi imamo od leta 2016 sprejet načrt, državni načrt zaščite in reševanja ob pojavu epidemije oziroma pandemije nalezljive bolezni pri ljudeh. Jaz ne vem ali ga je Šarčeva Vlada vzela v roke ali ga ni, ko je prišla nova Vlada, 13. 3., zvečer, je vzela v roke ta državni načrt, mimogrede, še to je treba povedati, sprejet je bil leta 2016, testiran v letu 2018 po eno drugo Vlado, ne našo, kjer se je ugotovilo, da bo verjetno ozko grlo in težava nastala pri centralni nabavi na blagovnih rezervah, ampak tisti, ki bi bil zadolžen in bi moral potem to popraviti in dopolniti tako, da ne bo težav, tega ni naredil, pač pa je državni načrt romal nazaj v predal in nova vlada ga je potem iz predala vzela 13. 3. In potem državnemu načrtu zaščite in reševanja ob pojavu epidemije oziroma pandemije nalezljive bolezni pri ljudeh je ta načrt predvideval, da se nabava vzame, torej gre iz nabav po bolnicah in po zavodih na centralno nabavo na Zavod za blagovne rezerve Republike Slovenije. In to se je naredilo po državnem načrtu, ki je tukaj sprejet in sprejeli sta ga dve vladi pred to vlado. Tako, da tisti, ki, kar nekaj vas je o tem razpravljalo, imeli smo že eno razpravo na to temo, o tem smo se že pogovarjali, jaz ne vem ali ste prebrali poročilo ali niste, kritizirali ste ga zelo, bi človek pričakoval, da ste ga prebrali, in to v tem poročilu tudi piše. Zdaj, ko seje pokazalo dejansko, to ni bil test, ampak, ko smo bili dejansko v takih razmerah, da blagovne rezerve ne bodo zmogle tega dela, je bila ustanovljena medresorska skupina z ljudmi iz več ministrstev, ki je potem si razdelilo delo, da je to kolikor toliko teklo glede na izredne razmere v katerih smo bili. Zdaj se pa vrnimo v tisti čas. Mi smo imeli 12. marca 133 okuženih, 21. marca 383, takrat so številke še tako rasle, 29. marca smo imeli 73 ljudi hospitaliziranih, torej niso vsi rabili ventilatorjev, ampak 73 ljudi je bilo v bolnicah v nekaj dneh, kasneje pa 110 celo hospitaliziranih in kot rečeno takrat je številka še rasla. V tistem času je bilo sredi Italije cel kup mest že v izolaciji oziroma v karanteni, v Lombardiji je na dan umrlo 368 ljudi, 368 ljudi je umrlo in Slovenci smo gledali poročila in krste, kjer so povedali, da ljudje nad 60 sploh jih več ne bodo priklapljali na ventilatorje, ker jih nimajo dovolj. To je bil čas, ko so v Italiji morali zbirati komu bodo dali ventilatorje in komu ne. 9. februarja so imeli eno in pol strani osmrtnic, 9. marca so jih pa imeli deset strani in to smo Slovenci gledali in gledala je tudi Vlada, mrtvašnice v Bergamu ne morejo sprejeti vseh pokojnih, krematorij je zatrpan, 250 krst je čakalo v krematoriju zato krste s pokojnimi začasno zlagajo kar v cerkev vseh svetih pri pokopališču. Take razmere so bile, 7-krat več mrtvih kot običajno in kot rečeno v Italiji ni bilo dovolj ventilatorjev, potem zgodba 72-letnega duhovnika, ki je odstopil ventilator mlajšemu in tako naprej. V Financah 13. Marca respirator najpomembnejša stvar pri koronavirusu, V Italiji jih delajo kot v vojnih razmerah, kje smo mi. Kje smo mi? Kot sem rekla minister Gantar je takrat rekel 168 jih imamo, vsaj še 100 jih potrebujemo. Vi ste jih zdaj našteli 400, omenili ste tudi klinični center. Naj vam povem klinični center je 12. marca naročil pri enem podjetju 50 ventilatorjev in pri drugem 54, torej 104 skupaj, v treh dneh do 17. 3. so jih dobili, torej čez pet dni, so dobili 3, do 24. 4., torej en mesec po tem pa še malo, ko so jih naročili, so jih dobili 16, od teh 104 naročenih. Tako, da ne govoriti, da je bilo to vse zelo enostavno dobiti in da je bilo kar ve na voljo. Zdaj, kam je izginila ponudba Frameda? Nikamor ni izginila, oni so samo povedali, da jih bodo sukcesivno dobavljali od 3. Aprila dalje, to je čez 14 dni oziroma 3 tedne, ko smo mi imeli, kot sem povedala 383 okuženih in preko 110 ljudi v bolnicah in številka je šla tako gor. Zdaj govorite, da jih imamo preveč, takrat bi jih bilo lahko premalo. In zato jih je bilo potrebno nabaviti in hvala bogu, da so jih nabavili, če se spomnite smo na televiziji gledali dr. Trampuža, ki je napovedal, da bo Slovenija sredi aprila dosegla kritično mejo, ko v državi ne bo dovolj respiratorjev, projekcije napovedujejo, da bo sredi aprila respirator potrebovalo skoraj 400 bolnikov, po eni prognozi 595. In zdaj naj bi Vlada čakala, če jih bomo mogoče rabil ali naj bi jih nabavila, tako kot je to naredila in nabavila je tisto, kar je bilo dobavljivo. Glejte, v poročilu spet, ki ne vem, očitno ga niste prebrali, dobavni roki konec aprila, konec maja, takoj, ko bo možno, takoj, ko bo možno. Ali ti naročiš nekaj, takoj, ko bo možno? Možno je lahko junija ali pa avgusta. Torej je bilo treba nabavit oziroma naročit tiste, ki so bili dobavljivi takoj ali pa vsaj v nekem relativno kratkem času, recimo, sukcesivno, najprej nekaj, potem nekaj in tako naprej, kar je bilo v primeru Geneplaneta. Ne, vi bi počakal do zdajle, da »pametnjačite«, da imamo 400 ventilatorjev zdaj pa preveč in da jih ne rabimo. Hvala bogu, da jih ne rabimo. Če bi imel številke, kot v Bergamu, bi pa najbrž drugače razpravljal oziroma bi pa kritiziral ministra, zakaj niso nabavili takrat, ko je bil čas. Je boljše, da imamo kakšnega preveč, kot pa da jih imamo premalo. In, tisti ventilatorji, ki so že v slovenskih bolnišnicah, niso bili vsi prosti. Mi imamo zdajle, saj niso vsi v čakalno uporabo v Covidu. Bolnice jih imajo in jih uporabljajo tudi za druge bolezni. Zato je bilo takrat treba sploh ugotovit, koliko je prostih, če jih sploh kaj je in tako naprej, kajne, pogovarjamo se pa, kot da je bil to en lep miren čas, ko smo mi lahko hodil po bolnicah, pa štel, koliko imamo respiratorjev oziroma ventilatorjev in tako naprej. Mislim, dajte se malo spomnit, kako je bilo takrat, dajte se spomnit, ko ste doma čepel, pa molil, da ne bi zbolel, ne pa tukaj napadat in nekih neumnosti govorit. Zdaj, nakupi direktno. V tej državi, preko posrednikov, medicinsko opremo kupujemo že 30 let. Nekateri pravijo, da so pri tem preplačila za 400 milijonov. A koga to skrbi? SD? Ali vas kaj skrbi? Ministre ste imel. Vsa leta se to dogaja. Ne, to je zdaj problem, v izrednih razmerah je pa to en velik problem. Minister je povedal, zakaj so tako nabavljal. Mi smo takrat že imel primere, Zürich, Hamburg, nabavil za 15 milijonov mask, ki niso nikoli prišle. Stuttgart, predplačilo za dobavo zaščitnih mask, 700 tisoč evrov. Angleži so poslali letalo na Kitajsko, po robo, že vse plačal, prišli s praznim letalom nazaj. Podjetje v Hongkongu, nakazalo 2,4 milijone za dobavo zaščitnih mask, ki jih nikoli ni bilo. In še cel kup takih primerov, in se zdaj vse te države pogajajo, da bodo ta predplačila, te avanse, ki so jih dal, dobil nazaj. In vi sprašujete, zakaj smo se mi odločil, da bomo tako nabavljal? Minister je povedal, zato, da bomo opremo dobil oziroma, da tisti, ki jo bo moral dobavit, garantira in on prevzema tveganje in ne vem, kaj je v tem problem, saj tudi, kajne [[…]]Ko kupite avto, ga ne greste iskat na Korejo, ampak ga kupite od zastopnika v tej državi. In očitate, da to ni bilo v skladu z zakonodajo. Bilo je v skladu z zakonodajo. Po 46. členu Zakona o javnem naročanju, gre za postopek s pogajanji, brez predhodne objave, ki se lahko uporabi v primeru skrajne nujnosti in, preko posrednikov, kot sem rekla, zaradi tveganja, da ne bi ta preplačila pač nekje končala in na koncu opreme ne bi dobil. Zdaj, rečeno je bilo še nekaj, kajne, od kolegice Heferle, da smo imel smernice Evropske komisije. Torej, smernice Evropske komisije smo dobil 1. aprila. 14 dni po tem, ko smo mi bili že v zelo kritičnih razmerah oziroma Italija sploh, mi smo se pa temu približeval. Spomnite se, takrat je Srbija zaprla mejo za nas, da ne smemo tja hodit, ker se je pač iz Italije širil virus tudi k nam in če ne bi mi takrat sprejel ukrepov in zaprli gibanje med občinami in tako naprej, bi se dejansko širilo tako, kot se je drugje. Nekje je bilo žarišče in potem je šlo to po celi državi. Pri nas smo to potem uspel ustavit. Sem prepričana, da če bi bila še naprej Šarčeva vlada, se to ne bi zgodilo, ker smo še tisto, da so rekel, da bomo zaprli šole, na pol prisilili, kajne, ko so že vsi se jezil, zakaj ne zapremo šol in so starši, že sami, niso otrok pošiljal in tako naprej. In poleg tega, kajne, ta Evropska komisija nam je obljubila končno ene maske 8. maja, torej tri mesece po, pardon, dva meseca in pol po začetku epidemije pri nas, da nam bo dala maske. In se spomnite, smo dobili te maske in so rekli »ne jih še uporabljati, ker najbrž so neki problemi z njimi, niso v redu«. In to Evropsko komisijo naj bi mi čakali. Zdaj, pri preplačilih, torej pri avansih, ki so jih ta podjetja dobila, to je šlo za 5 podjetij, 4 pravzaprav, ki so povedala, da bodo dobavila takoj. Minister je povedal, da je bilo njim pač treba dati avans, če smo hoteli to opremo dobiti in to se je dogajalo še v tistem času preden smo potem vzpostavili to komisijo in preden so se stvari, bom rekla normalizirali, čeprav normalne v tistem času niso bile ne na začetku ne na koncu, ker niso mogle biti, ker so se cene spreminjale iz ure v uro, dobave spreminjale iz ure v uro. Tukajle imamo v poročilu, da je nekdo rekel »bomo tole dobavili«, podjetje Labena, potem pa so javili odpoved dobave s strani Labena, ker ventilatorjev MidRay ni več mogoče dobaviti. To se je zgodilo v enem dnevu, 16. so podpisali, 17. so javili »ne moremo dobaviti« in je bilo prekinjeno. Jaz ne vem, ali ste to prebrali. Mislim, niso bile stvari tako rožnate, no. Zdaj pa še dve besedi o vplivanju in o tem, kar tudi ves čas poslušamo. Glejte, jaz sem napisala direktorju blagovnih rezerv, ker ga poznam, ker je župan občine Velike Lašče, kjer jaz kandidiram in smo tudi kolegi v stranki, za eno podjetje, da jih poznam in da naj pogledajo njihovo ponudbo. Kaj se je potem s tem dogajalo, se nisem ukvarjala. Oni so pogledali njihovo ponudbo, ni bila v redu in tega nismo kupili. Zame to ni nobeno vplivanje. Vplivanje bi bilo, če bi jaz še desetkrat klicala in zahtevala, da to podjetje vzamejo, pa tega nisem naredila, tako kot noben drug, kolegica Jelka in ne vem kdo še, ki so nas tam vlačili potem po časopisih in po medijih. Kaj je vplivanje, pa najbrž vemo, a ne? Če bi jaz zahtevala, da naj to podjetje vzamejo in da to podjetje mora dobiti posel, potem bi me lahko obtoževali. To, da smo pa rekli »poglejte njihovo ponudbo, podjetje poznamo, je v redu«, to pa ni nobeno vplivanje. Zato je bila tam strokovna komisija, ki je to pogledala, ugotovila, da ponudba ne ustreza in jih ni izbrala. To ni bila naša naloga, ampak tistih, ki so pregledovali ponudbe. In včeraj smo se na enem drugem odboru prepirali s kolegico Sukičevo, ki je trdila, da smo porabili 200 milijonov, Hrvatje pa samo 50. Glejte, prvič, ne vemo, če so Hrvatje že zaključili z dobavami in bo res to samo 50, ker je najbrž podobno kot pri nas, ko so pogodbe še v teku in vsega še ni dobavljenega in vse še ni plačano. Minister je povedal: do tega trenutka smo porabili 62 milijonov. Prišli bomo verjetno tam do ene 80, toliko je pogodb. če ste pa brali poročilo in njegov odgovor, je bilo pa pogodb sklenjenih za 183 milijonov evrov, ampak seveda vse niso bile realizirane, ker, tako kot sem povedala, nekdo je odpovedal, ni mogel dobaviti, se je spremenilo, karkoli. In opletati z enimi številkam in pote še rečete »ja , to smo slišali na RTV-ju« in ko jaz RTV-jevcem rečem zakaj dajo lažne informacije, take informacije oni imajo. Tukaj čepijo cel dan, vse snemajo, pa ne znajo iz poročil in iz vsega, kar stokrat povemo, prebrati pravo številko. Mislim, to izgleda kot, da hodimo v službo za, ne vem, malo za hec, ne pa zato, da bomo stvari resno in ne pa pretiravali tam, kjer ni treba pretiravati. Tako, da ta interpelacija je seveda napad na celotno vlado. Tisti, ki imate težave s tem, da je ta vlada, kolega Bandelli je cel čas stokal o Janezu Janši, ki ga ni v projektu nabav, kolega Pavšič prav tako. Če ne bomo našli Janeza Janše, bo nekaj narobe, ne? Ampak tudi gospoda Počivalška ne boste našli. In če govorite o ne vem kakšnih dobičkih in ne vem kakšnih provizijah, morate to dokazati. V kriznih razmerah pa cene ne morejo biti take kot so v mirnih razmerah, ko lahko kupujemo po javnem razpisu, ko lahko preverjamo cene, jih primerjamo in se potem odločimo za najcenejšo. Razmere so bile take, kot sem vam opisala, in mi je res hudo, da se kar naenkrat ne spomnimo, kaj je bilo dva meseca nazaj, ko se je, dobesedno so si države kradle opremo, zmanjkali so, že na poti je kar zasegla država kakšen kamion in tako naprej. Jaz imam tudi znance, ki so dobavljali opremo, so jim v Nemčiji zasegli kamion, ki je bil na poti v naš Klinični center. Plačano pa itak ne bodo dobili, ker imajo časa tri mesece, da plačajo, in ker niso nikoli dobavili, tega ne bodo plačali. Tako da ni bilo vse tako, da bi se lahko. Za konec pa samo še tole. Ena pogodba vas pa sploh nič ne skrbi, 14. 4., torej ko so se pa stvari že malo umirile in ko je minister Počivalšek rekel, zdaj bomo pa nabavljali mirno in primerjali cene in ne vem v izrednih razmerah, takrat je pa gospod Ivan Gale podpisal pogodbo Sla marketing, d. o. o., za dobavo 2 milijona troslojnih kirurških mask v vrednosti 1,8 milijona evrov, podpisal pogodbo, čeprav je minister takrat že rekel, 10. 4., da, na redni koordinaciji, da se zadeve umirjajo in da je k podpisovanju pogodb potrebno pristopiti bolj racionalno. In 14. 4. je bila podpisana pogodba, ki jo je podpisal gospod Gale, na isti dan je bila plačana in na isti dan je že dobavil 1,4 milijone zaščitnih mask. To pa je zelo sporno, ampak to gospoda Galeta ne boste vprašali, njega ne boste klicali na odgovornost, tukajle boste od ministra zahtevali neke pogodbe, ki so tekle, tako kot so bile podpisane. Ta pogodba je pa res problematična. In je tudi o tem v poročilu in saj bomo imeli računsko sodišče, že preiskuje, ne vem, kdo še vse preiskuje, preiskovalna komisija v tem Parlamentu bo preiskovala, pa bomo potem ugotovili, kje smo in kako je. Jaz seveda interpelacije ne bom podprla. Se mi zdi, da res v dveh mesecih pozabite, v kakšnih razmerah smo bili, in se tukajle repenčiti je pa res malo pretirano.
Hvala lepa. Besedo ima predlagatelj Robert Pavšič. Izvolite.
No, saj to, da bi vi interpelacijo podprli, je bilo iluzorno in tega nismo niti pričakovali od vas. Koliko ventilatorjev potrebujemo, ne more ugotoviti Vlada, to vejo po bolnicah. Samo nekaj direktorjev bolnic bi vprašali, koliko imate ventilatorjev, pa bi povedali. Ne rabi bit to cela znanost iz tega, je pa razlika v tem, a ti utemeljuješ take panične nakupe vsake robe za vsako ceno s številom ventilatorjev. In ta številka se giblje, zavestno, od 0, 20, 30, 168, 281 in zdaj 453. V tem je problem, ne v izraženem potencialnem pomanjkanju, ampak v tem, da je Vlada očitno zavajala vso javnost s številom ventilatorjev in to priznala šele 25. maja. Minister Gantar je priznal, da so že sredi marca oziroma najkasneje konec marca točno vedeli, koliko ventilatorjev je v tej državi. Ni problem v številu ventilatorjev, problem je v zavajanju in v tem, da je očitno bilo predihovalnikov dovolj in da se ni tako zelo mudilo, kot vi to želite zdaj prikazati. In to za vsak denar, in to najmanj ustrezne ventilatorje. Lahko prepričujete vse živo, kar se pa tiče vašega klica, jaz upam, da ste ga prijavili na KPK kot lobistični stik, ker to dejansko je to bilo. Pa še nekaj, skoraj polovica ponudb ni bila pregledana, vaša je bila, očitno na vašo intervencijo, to pa je vplivanje na postopek. A je bila realizirana ali ne, to sploh ni pomembno, vi ste podlegli lobističnemu stiku in urgirali naprej, z vašo intervencijo je bila ta ponudba obravnavana, medtem ko jih skoraj polovica ni bila.
Hvala lepa. Replika Alenke Jeraj. Izvolite.
Torej, minister Gantar je 13. marca rekel, da imamo 168 respiratorjev in da jih rabimo še vsaj 100 in pogodbe so bile sklenjene, torej so se začele podpisovati ali bile sklenjene 15. 3., 16. 3., 17. 3. Konec marca ste rekli, da smo pa vedeli, koliko jih rabimo. Če bi minister Šabeder predal in povedal, imamo, ne vem, 200 ventilatorjev, rabimo jih še 100, potem bi ta Vlada vedela kaj mora nabaviti in koliko mora nabaviti. Vi niste svojega dela naredili, ne polagajte zdaj to drugim. Minister Gantar je potem dobil podatke kakršne je dobil in kasneje so potem šli preveriti po bolnišnicah, kar bi morali imeti že na začetku, da bi vedeli kaj moramo dodatno kupiti. In kot rečeno, 16., 17., 18. so bili izbrani ti ventilatorji in sklenjene pogodbe, ker sem povedala, tisti trenutek v Italiji ljudi nad 60 let niso priklapljali na ventilatorje kjer jih ni bilo in tudi mi jih nismo imeli. Danes jih imamo 400, ne vem koliko, takrat jih pa nismo imeli. Gospod Trampuš je pa napovedal, da jih rabimo najmanj 400, če ne 595, 25. marca.
Hvala lepa. Predlagatelj Robert Pavšič, izvolite.
Hvala lepa. 28. februarja je bila točna številka ventilatorjev na ministrstvu za zdravje. Ostala je pri strokovni sodelavki, ki je potem kontinuirano delovala tudi v naslednji Vladi, tako da, nehajte prosim že maličiti te podatke. Problem pa je v temu, da se je pač tudi ob zavedanju do 25. maja ste vi vztrajali na številki 168, do 25. maja. Saj bi lahko vmes rekli, poglejte, smo imeli napačne podatke, ampak mi te predihovalnike še vedno rabimo, in pa ne. Do 25. maja ste vztrajali na napačnih podatkih, pa jaz ne vem kako naj vam še, ali naj vam narišem. Gre za zavajanje, ne gre za dejansko število. Izmišljevali ste si ga, nenehno. Enkrat s temi podlagami drugič z drugimi podlagami. Do 25. maja, 15. maja pa je bil konec epidemije, sicer samo formalno.
Hvala lepa. Besedo ima poslanka Tadeja Šuštar, za njo bo dobil besedo poslanec Rudi Medved. Izvolite.
Hvala podpredsednik za besedo. Predstavitev predmeta interpelacije je bila polna laži. Če bi predlagatelja takrat v času predstavitve priključili na poligraf, bi ta verjetno ponorel. Mogoče pa tudi ne, saj je čisto možno, da sam verjame svojim lažem, saj so jih v opoziciji že večkrat ponovili in laž v njihovih očeh počasi postaja resnica. Ob začetku epidemije so bila skladišča prazna, za kar je poskrbela Vlada Marjana Šarca. Prejšnja Vlada kljub največjemu žarišču v Evropi v sosednji Italiji, ni dala navodil naj Slovenci ne hodijo tja, zato so trditve, da so naredili vse kar je bilo takrat v njihovi moči, neumestne. Verjamem, da vsi vemo kaj se je dogajalo v Italiji, opreme sosedje niso imeli, bolnišnice so bile prezasedene, veliko je bilo mrtvih. Zdravniki in medicinsko osebje so si opremo izdelovali sami, zaščitno obleko so si naredili iz vreč za smeti, kar nikakor ni primerno za boj za zaščito proti koronavirusu, zato ni čudno, da je bil italijanski scenarij grozovit in smo si vsi želeli, da se ne bi uresničil niti v Sloveniji. Opreme niso dobile nobene zdravstvene ustanove, po celem svetu, zaščitna oprema pa je bila zelo iskana roba. Kakršnakoli zaščitna oprema je v tistem času prišla prav, kakršnakoli. Tudi če bi za eno masko plačali 5 evrov, bi se jo splačalo kupiti, saj bi ta zagotavljala zaščito in varnost zdravnikov, medicinskega osebja in drugih ljudi in seveda bi tudi reševala življenje. Seveda je zdaj opozicija pametna, kako se je vse dalo, vse dobilo in ni nobenega problema, ni bilo nobenega problema pri dobavi. Zanima me, kaj so takrat počeli? Za Dejana Židana vemo, da je tudi želel pomagati pri dobavi mask in je pošiljal meile kje imajo zaščitno opremo. Pred nastopom epidemije pa je takratna Vlada, Vlada Marjana Šarca pošiljala opremo na kitajsko in pustila prazna skladišča. Spomnim se prošnje osebne zdravnice, v začetku epidemije, kje naj dobi zaščitno opremo, da bo lahko skrbela za svoje redne paciente, ker opreme ni dobila, je ambulanto zaprla, saj ni želela ogrožati svojih predvsem starejših pacientov. Opreme je res primanjkovalo, ni je bilo v zdravstvenih domovih, ni je bilo v bolnišnicah, skladiščih ali domovih za ostarele. Aktualna Vlada se je takoj po prevzemu oblasti soočila s praznimi skladišči in ne, niso imeli stotih dni miru niti niso imeli sto ur miru, ampak kvečjemu eno noč preden so začeli s trdim in odgovornim delom. Ni pa minilo niti 100 dni od prisege Vlade, ko že obravnavamo prvo interpelacijo, ki je seveda ne bom podprla. Predlagatelje interpelacije lahko razumem le v kontekstu kako zelo jih boli, ko so na vrhuncu svoje moči in vladanja puško vrgli v koruzo, takoj naslednjo sekundo pa jim je bilo žal, da te puške niso imeli na vrvici in je ostala v koruzi. Hvala lepa.
Hvala lepa. Besedo ima kolega Rudi Medved. Pripravi pa naj se poslanec Samo Bevk. Izvolite.
Hvala lepa, podpredsednik. Spoštovani minister, spoštovane kolegice in kolegi! Poslušamo, da razprava kot je današnja pomeni neverjetne spore, delitve, napade in kdo ve kaj še vse. Poglejte, Vlada je zato, da vlada. Opozicija je zato, da Vladi gleda pod prste. Kaj je tukaj nenavadnega? Da Vladi gleda pod prste in ko presodi, da so šle morda nekje stvari predaleč, se posluži instituta interpelacije in ta interpelacija je tako neverjetno nenavadna, mislim v zgodovini samostojne Slovenije mislim, da je 48., če se ne motim, torej nič nenavadnega. Ne pa pričakovati od opozicije, da bo lakirala delo Vlade, tako kot ga lakira koalicija, kar je na nek način tudi normalno, vendar skozi ta lak pa tudi udarijo madeži in na te madeže opozicija upravičeno opozarja. In še kar naprej poslušamo o tej koruzi, pa je to koruzo, če jo že spet omenjamo v nekem drugem kontekstu nek visok državni uradnik zdaj, prej pa poslanec, čisto drugače videl, dve stranki je videl tam, da klečita na koruzi med drugim. In še eno novo teorijo smo slišali, da je Marjan Šarec odstopil zaradi COVID-19, to pa je nova teorija, ki jo je sproducirala danes tukaj Stranka modernega centra, Stranka modernega centra pa res zelo dobro ve zakaj je odstopil Marjan Šarec, če kdo, potem pa ta stranka, ker je preprosto zbistril, zbistril politični prostor, v koaliciji sta bili dve zamaskirani stranki že kar nekaj časa in potem so maske padle preden smo si jih znova nadeli in to je vsa resnica tega, ko toliko govorimo o koruzi in puškah in ne vem še čem. Spoštovani minister, jaz vas ne bom zmerjal niti s kriminalcem, pa vseh vaših sodelavcev in vseh, ki so sodelovali v teh postopkih nabav, pač to ni v mojem besednjaku in imam določeno spoštovanje tako do ljudi kot tudi do funkcij, ki jih opravljate, zato so pač pristojne neke inštitucije, ki bodo stvari preiskale in jaz verjamem, če je res kaj narobe, da bo to tudi sankcionirano, se pa bojim danes se je v tej razpravi že pripravljal teren kako indikativno, ker seveda te posle preiskuje tudi Računsko sodišče, so se danes kolegi in kolegice iz koalicije že dodobra lotili predsednika Računskega sodišča, bolje v naprej diskreditirati, zdaj je razglašen že jaz mislim, da že malte ne že skrajnega levičarja, kmalu bo verjetno postal tudi biciklist po teh razlagah, ampak seveda bolje diskreditirati vnaprej za vsak slučaj. Kaj pa, seveda, če bo Računsko sodišče ugotovilo takšne in drugačne nepravilnosti? Predsednik je že diskreditiran, s tem, seveda, tudi to poročilo bo v javnosti pač prikazano, da ne velja nič, ker je predsednik tako ali tako pod vplivom, ne vem koga. To pa so te metode, mislim, nevarne metode, ker potem pa, seveda, lahko na koncu dejansko pride do tega, da pač ni bilo nič narobe. Ker tudi če je nekdo dokazal, da je, je pa ta itak levičar, komunist in pač ni, mi rečemo pri nas, na našem pasu. Jaz trdim, kljub temu, da, pa poznam in poznamo vsi kaj govori Zakon o javnem naročanju, za takšne primere, ampak vendarle tudi v teh razmerah Zakon o javnem naročanju ni imun oziroma zapoveduje transparentnost. Zapoveduje transparentnost. In tukaj pa, seveda, glede na vse podatke, ki so bili prikazani in danes tukaj, pa tudi v celotnem tem obdobju, imamo pa pač upravičene dvome, da vendarle ni bilo vse tako transparentno. In začelo se je z vprašanjem, ki še vedno ni razčiščeno, zakaj je vse skupaj prevzel Zavod za blagovne rezerve, glede na to, da je stresni test leta 2018 pokazal, da tam ljudje oziroma da zavod pač ni dorasel situaciji epidemije neke navadne gripe, kaj šele, ne vem, COVID-19. Pa je kljub temu seveda ne glede na ta stresni test prišlo do te odločitve in nič ni res, da državni načrt aktiviranja državnega načrta pomeni avtomatičen prenos te dejavnosti na Zavod za blagovne rezerve. To preprosto ni res. Ministrstvo za zdravje je po zakonu pristojno za te nabave, ampak prišlo je do te nenavadne odločitve ob zavedanju, da zavod temu najbrž ne bo dorasel in tudi večkrat je bilo iz vrst Vlade, tudi s strani Ministrstva za gospodarstvo povedano, da Zavod za blagovne rezerve teh stvari pač ne bo mogel peljati. Vrh tega pa seveda ga je potem tudi v zavod udarila epidemija. Ampak ni tako nenavadno, če se spomnimo pa obdobje kupovanja ograj za slovensko-hrvaško mejo. Tudi tam je najprej te ograje začelo kupovati Ministrstvo za notranje zadeve, potem pa je zelo na hitro vse skupaj prešlo na Zavod za blagovne rezerve. In tam so se potem pojavili ponudniki brez referenc, z enim zaposlenim ali z brez zaposlenih, celo davčni dolžniki. To je ta vzorec. Zato pravzaprav v končni fazi niti ne preseneča, da je to prešlo na zavod za blagovne rezerve v sozvočju z vsemi komisijami in delovnimi skupinami, ki so delovale dodatno zamegljevale celo situacijo. In Zavod za blagovne rezerve bo tistem, kar imamo lahko dostopnih podatkov, ni bil res popolnoma nič drugega kot izvajalec odločitev, ki so se sprejemale nekje drugje. In sedaj Zavodu za blagovne rezerve pripisovati, da je kaj odločal, to seveda pravljice, ne verjamemo, da je karkoli odločal, ampak je pogodbe pač podpisoval po befelu. O tem pričajo tudi javno objavljene izjave. Tako da par mesecev nazaj smo živeli v neki normalni državi, kjer so poslanci odstopali zaradi sendviča ali pa ministri zaradi neumnih mailov. Zdaj pa smo v neki novi realnosti, to je zdaj ta nova realnost, ki ne verjamem, da jo je prinesla epidemija, ampak pač način delovanja, oblastniški način delovanja te koalicije in te vlade.
Hvala lepa. Besedo ima poslanec Samo Bevk, za njim pa bo razpravljal poslanec Franci Kepa. Izvolite.
Hvala za besedo, gospod podpredsednik. Bom zelo kratek, ker nisem pristaš nočnih sej. Po moje bi morali vsako sejo končati najkasneje ob 22. uri. Nekoč smo celo imeli poslovnik, ki je opredeljeval redne seje od 10. ure dopoldne do 18. zvečer in to bi bilo pametno ponovno uvesti. Sedaj pa k točki dnevnega reda. S temi problemi so se oziroma se soočajo povsem v svetu. Kriza, kot je že dolgo ni bilo. Pravi voditelj, na primer Janez Janša kot predsednik vlade, ali pravi politik in minister ko vi, gospod Počivalšek, se pokaže, da izrednih kriznih razmer ne izkoristiti za svoje sebične strankarske interese, ampak mora praviloma voditi državniško in državotvorno politiko. Imeli ste izjemno priložnost, ki se morda ponudi enkrat v življenju, pa ste jo žal zapravili, tudi z odpiranjem ideoloških tem, dobičkarstvom, nekaterimi strankarskimi eskapadami posameznih ministrov ali z neiskreno ponudbo partnerstva za razvoj. Hvala lepa.
Hvala lepa. Besedo ima poslanec Franci Kepa, za njim pa bo razpravljala Maša Kociper. Izvolite.
Hvala za besedo, predsedujoči. Lep pozdrav sekretarkam, ministrom, kolegicam, kolegom. Okužba se je začela po Evropi širiti po koncu kitajskega novega leta, ko so začeli prihajati delavci nazaj v Evropo. Največji epicenter okužb je bil v Italiji, ki je soseda naše države. Takratna vlada, vlada Marjana Šarca, se je odzvala kasneje kot države, ki ne mejijo z njo. Prejšnji premier bi moral zadevo vzeti resneje, ni poslušal nasvete strokovnjakov, njegove izjave so bile, da so zdravniki, da se zdravniki bojijo virusa, popolnoma neustrezno je, da se zdravi ljudje, ki prihajajo iz tujine, tudi z ogroženih območij, ostajajo na bolniškem staležu in tako dalje. Stanje zalog zaščitne opreme v skladiščih je bilo zelo slabo. Nova vlada je 13. marca 2020 dobila skoraj prazna skladišča, šele tik pred odstopom so podali zahtevek za nabavo malo večje količine, pritisk opozicije. ko se je epidemijo razglasilo, je bilo zelo težavno nabavljati opremo, nabavljati zaščitna sredstva, skoraj nemogoče je bilo dobiti opremo, ker je ni bilo. Odločitev je bila, da se nabavlja preko posrednikov, ker ni bilo izkušenj in kadrovsko podhranjeno. Odgovornost je tako padla na posredniške firme, katere so kupovale na ta način opremo. Tudi tuje države, katere so nabavljale direktno, so imele zelo velike težave pri nabavi. Respiratorje se je ob garancijah plačevalo vnaprej posrednikom delno ali tudi v celoti, le-te pa so bile še največji problem, ker so jih vse države nujno potrebovale in so neposredno reševale življenja. Za primer samo zakaj je očitek, zakaj se ni nabavljajo brez posrednikov na primer v kliničnem centru, ki je že nekaj desetletij se nabavlja preko posrednikov, izgubljajo se milijoni, na desetine milijonov. Za temi nabavami so stali boter Zemljović in drugi kolegi. Te nabave je preiskovala kolegica Godčeva pred časom. Nabavljajo se je praktično vse, kar se je dobilo na trgu oziroma kar se bo proizvedlo v bližnji bodočnosti, od najslabših do slabših oziroma manj primernih respiratorjev. Pohvalno je, da so se sredi epidemije tudi slovenska podjetja in posamezniki organizirali in začeli izdelovati pralne maske, skupina firm pa je izdelala respiratorje oziroma »predihovalnike«, sicer še ne »scertificirane«, kateri bi v primeru nadaljnjega širjenja epidemije ali drugega vala, reševali življenja. Po dobrih dveh mesecih, je že prva interpelacija ministra, zdajšnjega gospodarskega ministra, najavljena je že druga interpelacija, proti ministru za notranje zadeve. Zlato pravilo dosedanje politike je veljalo, 100 dni miru novi Vladi. Naslednja zadeva, o opozarjanju o številu »predihovalnikov« je zavajajoče, saj se ni vedelo, koliko se jih bo potrebovalo, glede na širjenje epidemije. Videli smo, kakšno pomanjkanje respiratorjev je bilo v Italiji, zaradi česar so ljudje množično umirali. Umrlo je tudi preko 200 zdravnikov in drugega zdravstvenega osebja. V naših levo usmerjenih medijih, se je prikazovalo, da so naši ukrepi prestrogi in da bi se morali zgledovati po Švedski in Veliki Britaniji, kjer so bili ukrepi Vlad precej blažji, a se je kasneje izkazalo, da je bil takšen pristop katastrofalen za ljudi tam. Nabava vseh zaščitnih sredstev, od mask do respiratorjev, je potekalo kot v vojnih razmerah. Vse države so imele težave z nabavo nujne zaščitne opreme. Glavni proizvajalci imajo proizvodnjo locirano na Kitajskem. Debata o Galetu, o domnevnem žvižgaču. Če bi res hotel opozoriti na napake, bi to storil že na začetku, ne pa na koncu, ko niso bili izpeljani posli z njegovimi »preferiranimi« podjetji. Dejstvo je, da mesto predsednika Vlade ne more prevzeti vsak komik. Mi ne rabimo mevžastih premierjev, ampak odločne, pogumne predsednike Vlade. Še posebej v kriznih časih. Pravi premier kljub odstopu dveh ministrov in pred nevarnostjo bližajoče se bolezni, ne vrže puške v koruzo. Delovanje trenutne Vlade, Janševe vlade, med epidemijo, so pohvalili mnogi mediji po Evropi in po svetu, saj smo ena najbolj uspešnih držav pri zajezitvi virusa in prva država v Evropi, ki je epidemijo odpravila. Cena premagovanja te bolezni bo zaradi dvomesečnega nedela velika, vendar največ šteje preživetje prebivalcev. Imeli smo malo število umrlih, glede na druge države. Če ne bomo imeli ponovno epidemije, si bo gospodarstvo opomoglo že drugo leto, letos je predvidenih minus, okoli 7 % BDP-ja, naslednje leto pa približno enaki odboj. Vse, kateri so pomagali pri premagovanju virusa, je treba pohvaliti. Vse, kateri so se trudili, da v težkih časih dobimo zaščitna sredstva, pohvala gre predvsem zdravstvenem osebju, civilni zaščiti in drugim. Pohvaliti je potrebno vse prebivalce, kateri so upoštevali navodila strokovnih služb iz Vlade. Mislim, da je minister za gospodarstvo zelo dobro opravil svoje delo v kriznih časih. Delali so dan in noč, se trudili z drugimi ministri, da pripeljejo zaščitni material in zelo odgovorno postopali v kriznih časih. Ker je gospodarski minister, bi bilo bolj primerno, da bi danes pomagal gospodarstvu in ne bi tukaj zapravljali časa. Od opozicije bi pa pričakoval več konstruktivnih pripomb in pripomb, za dobrobit vseh ljudi, pa manj političnih nabijanj. Interpelacije ne bom podprl. Hvala.
Hvala lepa. Besedo ima kolegica Maša Kociper, pripravi pa naj se mag. Branko Grims. Izvoli.
Hvala, podpredsednik. Vedno se, če ne drugo, pri sebi malo nasmehnem, ko kakšen član stranke SDS pripomni, da si želi več konstruktivnih pripomb in konstruktivnega sodelovanja in manj opozicijskega nagajanja pri vsem nagajanju in nekonstruktivnosti, ki smo je bili s te stranke leta in leta deležni. Ampak, ni to bistvo današnje razprave. Kaj je bistvo, je pravzaprav tudi po 13 urah težko povedat in, tudi sama se sprašujem o smiselnosti takšnih dolgih sej in takšnih dolgih razprav. Po 13 urah je ena stran te dvorane še vedno popolnoma prepričana, da minister nič ni naredil narobe, opominja nas ves čas, kakšne so bile razmere in tako naprej, kako je bilo težko, kako je bilo takrat ene druge razmere, in druga stran, zlasti predlagatelji interpelacije popolnoma prepričani, da je bilo vse narobe. Mimogrede, vsaka čast, minister, da vse te ure tukaj sedite in zdržite to sejo. Jaz si v teh 13 urah moram reči, da čisto jasne slike nisem ustvarila in mislim, da si je človek tudi ne more. Konec koncev gre tu za neke precej konkretne obtožbe, gre za neke obtožbe v smislu okoriščanja, v smislu zlorabe pooblastil ali pa pridobivanja javnih sredstev, proračunskih sredstev in tako naprej. To so zelo, zelo resne obtožbe, in pričakovati, da bo v eni taki politični debati v tako razgretem prostoru moč najti pravi odgovor, je tako ali tako iluzorno. Še bolj iluzorno je pričakovati, da del te dvorane ne bo izkoristil take razprave za nadaljevanje državljanske vojne, ki jo imam jaz osebno že poln kufer, res, sploh pa, na tak dan ko 13 ur to poslušam. Jaz recimo sem takrat, ko se je začelo o tem govoriti, najprej z velikim razumevanjem gledala na vse ministre Vlade, ki ni moja Vlada, Vlade, kateri predstavlja moja stranka in jaz osebno opozicijo, z velikim razumevanjem gledala na to, da so se kar naenkrat od danes na jutri znašli v zelo zelo kritični situaciji, ko se je bilo treba zelo na hitro obrniti in ko res nismo vedeli, tudi mi, ki sedimo v tej dvorani, ali je to nek navaden virus, malo hujša gripa, ali pa je to morda španska gripa, taka, kot so jo poznali leta in leta nazaj v prejšnjem stoletju, ko je v zelo kratkem času umrlo milijone in milijone ljudi. Po nekaterih ocenah 50 milijonov. V danem trenutku tam 13., 20., 25. marca se to še ni moglo vedeti in je bil možen najhujši scenarij. In prav, kot rečeno, z razumevanjem in sočustvovanjem sem gledala novo Vlado, nove ministre, ki so se mogli spopasti s to zelo neugodno situacijo, s situacijo, ko se je greblo za temi medicinskimi pripomočki, respiratorji, ko nisi vedel, kaj boš dobil, kdaj boš dobil, koliko boš česa rabil, in to so bili gotovo zelo, zelo težki časi. In ljudje so se nadelali in gotovo, vsaj večinoma, delali z željo, da bi naredili nekaj dobrega in da bi pomagali državi. V tem smislu ne obtožujem niti tistih, ki so dobronamerno poslali kakšen kontakt pa poskušali pomagati prepričanju, da stvari ni dovolj in da morda lahko pomagajo. Ampak kot je bilo že rečeno, opozicija v parlamentarnem sistemu ima neko svojo vlogo, in ta vloga je, da bdi nad ravnanjem koalicije. In če je potencialno samo kak % možnosti, da se nekdo, kak visok politik, ni nujno Zdravko Počivalšek, lahko bi se ugotovilo, da je to kdorkoli drug, ali kak visok uradnik v takšni situaciji, ki smo ji bili priča prvič v življenju, šel okoriščat, se šel vojno dobičkarstvo, potem je pa to res skrajno, skrajno zavržno. In če je vloga opozicije v čem, je prav gotovo v tem, da bdi, kako se naj čim bolj racionalno porabi proračunski denar. Tudi v kriznih časih. Ker saj veste, prilika dela tatu in marsikaj se zgodi ravno takrat, ko se kaj dela na hitro. Zato je SAB že na začetku, pri prvih zakonih predlagala parlamentarni nadzor, sprotni parlamentarni nadzor, tak, ki ga zdaj pred enim mesecem ali tremi tedni je priporočila tudi Evropska komisija, kjer bi sproti poslanci dobivali te dobave in vsa ta trošenja sredstev in lahko bi, kot smo predlagali, tudi posebni proračunski sklad se ustanovil, kjer bi na enem mestu se vsa sredstva, ki se porabljajo v okviru krize, beležila in lahko tudi nadzorovala. Tega niste sprejeli, ni sprejela niti opozicija, če smo pošteni, ampak to so stvari, ki v takih trenutkih pomagajo, da zadeve tečejo tako, kot je treba. Da ne pride do skušnjav, ker so pa v takih trenutkih seveda vedno gospodarstveniki take vrste, ne ta pravi, ki pa začutijo svojo gospodarsko priložnost. In jaz sem daleč od tega in se mi zdi zelo zelo zavržno, da se ljudi, ki so takrat delali in se trudili, imenuje za kriminalce, lopove, da se jih želi linčati, itn. Ne. S tem se ne strinjam in glede tega sem v tem parlamentu vedno dosledna. Ne želim, da se tako obtožuje ljudi kar na pamet, brez dokazov. Po drugi strani pa seveda sem prepričana, tudi glede na vlogo, ki jo zdaj kot poslanka opozicije imam, da je treba stvari razčistiti in ugotoviti kaj se je takrat dogajalo. Ker nekaj je napaka, nekaj je zloraba, nekaj je, ne vem, luknja v zakonu, nekaj je pa kaznivo dejanje in to so različne stvari, ki jih tukaj včasih mešamo. In kot rečeno, sem prepričana, da je večina ljudi dobronamerno, z dobrim namenom, v dobro države in državljanov, ampak en kup pa je eni stvari, ki pa zahtevajo odgovor. Recimo, kako to, da so toliko različne bile informacije o številu respiratorjev. Ali smo res država, ki ni mogla v nekem kritičnem trenutku stopiti skupaj ne glede ali je to bila naloga prejšnje ali zdajšnje Vlade in ugotoviti kakšno je dejansko stanje. Potem dalje. To, da se je kupovalo včasih tudi, da se je nakazalo naprej, vse razumem, če je bil tak pogoj tistega, ki je ponujal blago, ki ga takrat ni bilo, si pač moral ta pogoj sprejeti. Ne razumem pa, da je en kup, kot se je zdaj pokazalo, nekih ponudb, sporočil, nekih podjetnikov, tudi drugih dobronamernih ljudi, ki so imeli neke svoje vzvode, da bi dobili te stvari ceneje, ostalo v predalu. To so potem stvari, ki vzbujajo dvom. Ali pa to, da se je potem kupilo dlih respiratorje, ki so bili ocenjeni s strani neke strokovne komisije kot, ne vem, deveti najboljši ali kateri že. In po dobri stari tradiciji določene skupine z desnice se potem začne diskreditirati zdravnike, itn., ki so ta mnenja dajali. Skratka, stvari je treba razčistiti. Kaj se je zgodilo, kako se je zgodilo, konec koncev, je tudi prav, da ima minister možnost, da je danes tukaj povedal in odgovarjal na vse te napade in obtoževanja, ki so se pojavila v javnosti že pred časom in je zdaj imel tudi ta čas, da nam jih odgovori. Ampak tukaj danes seveda resnici do dna ne bomo prišli, zato ker mi nismo sodišče, tudi ne moremo biti, ker ne razpolagamo z dokazi, ker nimamo dokazov takih, da bi vsi videli vse dokaze, eni mahamo z enimi drugi z drugimi, pa ni nam jasno kakšna je njihova verodostojnost, itn. In če koalicija pač misli, da je minister ravnal v redu, super, naj ga danes podpre in s tem prevzamete svojo politično odgovornost. Njegovo odgovornost ste s tem prevzeli nase in to je meni čisto okej. Ne pa zameriti opoziciji, če igra svojo vlogo, se pravi, bdi nad porabo proračunskega denarja, nad ekonomičnim delovanjem Vlade, nad tem, da ne prihaja do zlorab, in vse to kar sem že prej povedala. Tako da, jaz bom v nadaljevanju še seveda poslušala kaj bo imel tudi minister še za odgovoriti, ne pričakujem pa, da bi kaj blazno še lahko po vseh teh urah izvedeli. Ne pozabimo pa, na to temo se pripravljajo še parlamentarne preiskave in tudi organi pregona in Računsko sodišče bodo naredili svoje in upam in želim si, da bi na koncu izvedeli, da pravzaprav nihče ni naredil nič narobe. To si želim za ministra Počivalška in za vse ostale, zato ker mislim, da to pa je bil trenutek v zgodovini naše države, zgodovini celega človeštva, ker res ni bil trenutek za razne igračkarije in zlorabe in okoriščanja. Tako da, kot rečeno, upam in želim, da se bo na koncu vseh teh postopkov ugotovilo, da ste vsi delali tako kot je treba in da smo optimalno in kar se da, pač glede na okoliščine tudi glede denarja, itn., pozitivno šli skozi to krizo. Hvala lepa.
Hvala lepa. Besedo ima mag. Branko Grims, za njim bo dobil besedo mag. Dušan Verbič. Izvolite.
Hvala za besedo. Vsem prav lep pozdrav! Danes je res narobe svet v Sloveniji, ne samo da Romi lovijo policiste, ki ropajo banke, ampak tisti, ki so krivi za to osebno, objektivno in subjektivno, da Slovenija ni bila pripravljena pred tremi meseci na prihajajočo pandemijo, danes postavljajo pod vprašaj vse tiste, ki so potem reševali kar se rešit da. To, gospe in gospodje, je pa res narobe svet. Kaj smo bili priče januarja, februarja meseca, takrat ko bi se še dalo iti v nakupe po normalnih cenah, ko so bile še stvari dosegljive? Takrat se je predsednik takratne vlade Marjan Šarec, ko sem ga opozarjal na to, ko sem mu postavljal vprašanja, dobesedno delal norca. Lahko vam postrežem s citati, lahko vam postrežem z odgovori, saj je šlo tudi za pisna poslanska vprašanja naslovljena na Vlado. Še več, ko sem 26. januarja, če me spomin ne vara zaradi datuma, ampak mislim, da je bil 26. januar, postavil vprašanje zakaj Evropa in Slovenija ne omejita prometa, se pravi prihodov iz Kitajske in na ta način preprečita prežečo nevarnost, iz Evrope nikoli nisem dobil odgovora. Pač nisem evropski poslanec. Če bi bil bi bilo morda kaj drugače, ker bi mi morali odgovoriti. V Sloveniji pa je odgovor prišel tak, da bolje, da ga ne citiram. Pri nas so po Sloveniji v tistem obdobju vozili avtobusi kot v posmeh vsem zdravem razumu s turisti iz Vuhana, ki je bil center pandemije na Kitajskem. Takšno je bilo pa v resnici stanje v Sloveniji. In potem se je poslalo še zadnjo zalogo mask, tiste, ki so bile dosegljive pri firmah, na Kitajsko kot pomoč, da so se ljudje lahko slikali zraven. Za seboj so pustili prazna skladišča in 26 operativnih praznih dihalnikov. Kaj to pomeni smo si lahko ogledali v Bergamu v Italiji, pa Španiji, pa še kje, kjer so bili potem zdravniki porinjeni v vlogo, da so rekli temu damo možnost, da diha in preživi, temu tega ne moremo dati. In je človek umrl. In pred tako dilemo ste postavili s svojo neodgovornostjo celotno Slovenijo, zlasti pa medicinsko osebje in vse šibke skupine, ki so bile virusu posebej izpostavljene. Namesto, da bi potem nadaljnjih deset let hodili okoli s tisto opremo, ki ji Američani rečejo »brown paper bag« ali po domače rečeno s papirnato vrečko na glavi, ker bi vas moralo biti tako sram in ste pobegnili tik preden se je dejansko nevarnost začela, z odstopom gospoda Marjana Šarca, sedaj vlagate interpelacije. Interpelacijo zato, ker se je reševalo kar se je rešiti še dalo. In pri tem imate dvojna merila. Danes cel dan poslušam kdo je telefoniral, kdo ni telefoniral. Gospe in gospodje, telefoniral je tudi gospod Židan za gospoda Češka, o tem smo lahko brali v nekaterih medijih. Kolikor vem ni bilo od tega nič zanikano. In sedaj samo čakam, da bodo vsi predlagatelji te interpelacije pritekli, pa bodo rekli, ampak to je naredil z najboljšimi nameni. Gospe in gospodje, vsi, verjamem, ki so takrat sodelovali, da so imeli najboljše namene. Reševali so kar se je rešiti dalo. In v normalni demokratični državi opozicija premore vsaj toliko minimuma politične kulture, da prvih sto dni pusti vlado, da zajame sapo in da lahko normalno dela. Še posebej pa če prevzeme odgovornost v takih razmerah, kot jo je prevzela koalicija pod vodstvom SDS oziroma vlada pod vodstvom Janeza Janše. Teh sto dni pri nas seveda niti slučajno ni bilo, ma, tudi enega dne ni bilo, sto sekund ni bilo. Smo že priče dvema interpelacijama. Prvi, privlečeni za lase zmontiranim pač videzom, kako naj bi se ne vem kaj narobe delalo, ko se je reševalo tisto, kar so drugi zavozili. Tisti, ki danes vlagajo to interpelacijo. In po drugi strani imamo sedaj že drugo interpelacijo v teh sto dneh, pazite, in to zato, ker je nek minister, pomislite, spoštoval pravnomočno odločbo nekega sodišča. Ne zato, ker bi jo kršil, ampak zato, ker jo je spoštoval. Ali se sploh zavedate absurdnosti tega, kar počenjate? To je opozicija, ki jo imamo. In da je mera polna, ta ista opozicija, že tedne, tudi te dni in konec koncev, je tudi ta interpelacija temu bila prvotno najbrž namenjena, spodbujajo ljudi k množičnim zborovanjem, k množičnim protestom, k množičnim zbiranjem torej, čeprav se ve, da to prinaša tveganje. Ravno danes, ne boste verjel, so tudi tiste, dejansko precej levo nagnjene, velike, osrednje firme, kot je recimo Reuters, pa mislim, da je za njim povzel tudi to CNN, pa še nekateri drugi, kajne, znani sicer zelo levi mediji, opozoril, da je velika možnost, da bo v Evropi ravno to vzpodbujeno, množično zborovanje, množični protesti, prineslo predčasni drugi val koronavirusa, obolenja, kar bo imelo zelo hude posledice za gospodarstvo in seveda usodne posledice za tiste, ki bodo žrtve tega neodgovornega početja. To je pa v resnici tisto, kar počne naša opozicija. Govori o sodelovanju, govori o tem, kaj naj bi vse storila. Po drugi strani gre v resnici samo in izključno po logiki, slabše kot je, bolje za nas, z upanjem, da ljudje ne bodo opazil te igre. Ampak jaz zaupam v ljudi, zaupam v njihov razum in zaupam tudi to, da bodo videl, kdo želi Sloveniji pomagat, kdo želi, da bo Slovenija varna in kdo s svojim neodgovornim ravnanjem to Slovenijo v resnici ogroža in vodi tja, kamor si Slovenija ne zasluži in kjer nikoli ne bi smela bit. Zato, seveda, danes te interpelacije ne bom podprl, pričakujem pa, da se bo opozicija resno soočila s svojim ravnanjem in v Slovenijo, če že nič drugega, kajti to, pazite, je objavljeno na Antifa straneh, po internetu, kar pojdite jih pogledat, nehala vabit tuje teroriste Antifa, zato, da bi povzročal tukaj nemire in Slovenijo pripeljal v val nasilja, ki je zdaj pljusknil že iz Združenih držav Amerike, v Veliko Britanijo in tudi Evropo. Tako početje seveda presega vsake meje, ne samo opozicijskega delovanja neke politične kulture, ampak, pazite, tudi meje zakona in meje slovenske Ustave. Te pravice pa nima nihče.
Hvala lepa. Besedo ima mag. Dušan Verbič, pripravi pa naj se kolega Ljubo Žnidar. Izvolite.
Hvala lepa, podpredsednik. Spoštovani minister Počivalšek, obe ministrici, člani Vlade, poslanke in poslanci, en lep večer. Skušal bom v tem razpoložljivem času bit zelo kratek, jedrnat in bom mogoče malce z besedo hitrejši. Veliko govora je bilo, vsaj v prvi polovici današnje razprave, vsaj iz strani predlagateljev, o politični odgovornosti, potem tudi od ostalih odgovornosti, in tukaj moram malce nadaljevat tudi iz strani zastavljenih besed predhodnika, ampak se ne morem izognit naslednjega dejstva – politično odgovornost ministra, v tem primeru »interpeliranega«, mislim, da bi že s strani predlagateljev, se zavedali, da to ni stvar ugotavljanja na tej redni ali izredni seji, ampak je preprosto to postopek preko ustanovljene parlamentarne preiskovalne komisije in tudi na tem mestu bom ponovil tisto, kar sem na Komisiji za nadzor javnih financ, sedaj, ko imajo dobrega strokovnjaka iz tega področja, gospoda Möderndorferja, naj se podučijo, kdo ugotavlja politično odgovornost nosilcev javnih pooblastil. Kar se tiče, kdo ugotavlja odgovornost glede gospodarske ali kakorkoli, neučinkovitosti, o tem ne bom razpravljal, kajti menim, da je dolžnost poslancev, da se tudi sami malce podučijo, kateri so tisti postopki in kdo je pristojen za to ugotavljat. Prva polovica današnjega poteka izredne seje, moram priznat, da me izredno spominja na potek tako imenovane tovrstne teme na Komisiji za nadzor javnih financ, kjer sem članom komisije zelo jasno izrazil besedo, skoraj očitek, da potek in sklic seje je šel v smeri debatno-preiskovalnih dejanj. Sam ne želim, predvsem zaradi tega, kajti ta prva polovica današnje seje je resnično potekala v smer preiskovanja in pozivanja interpeliranega ministra, da odgovarja s konkretnimi številkami in še kaj drugega, da ne bom govoril tudi izraz besed, ki so popolnoma neprimerne za ta Državni zbor. Se pa z današnjo interpelacijo dobesedno utemeljeno postavljajo vprašanja, in sicer naslednja, ki jih bom izpostavil zgolj samo tri: Ali je vložena interpelacija z dne 4. 5. resnično tista zadeva, glede časa in vsebine, upravičena in argumentirana? Predvsem argumentirana, zato ker je pravna podlaga ali kakorkoli že iz te, ki izvira razprava, vezana zgolj na sum in dvom. O tem nekaj več besede, kolikor mi bo še ostalo. Kot drugo vprašanje: Ali so navedbe interpelacije, prvič, resnične, preverjene, in ali sledijo ugotovitvam institucij v Republiki Sloveniji, ki so edino pristojne, da se tovrstne zadeve ugotavljajo? In tretjič: Ali je cilj te interpelacije vnaprej jasen, kar pomeni očrniti ugled ministra za gospodarstvo in trenutne Vlade? Zdaj, odgovor na vsa tri vprašanja lahko dobim ali bom kar rekel dobimo z naslednjo izjavo, in sicer tako imenovanega glavnega žvižgača, ki je izjavil za medije naslednje: »Izjemno sem razočaran nad predsednikom Vlade, ki je ministru Počivalšku stopil v bran. To veliko pove o njem ravno zaradi njegove podpore ministru Počivalšku. Pričakujem, da se bo zadeva končala s padcem trenutne Vlade, ker si je Slovenija ne zasluži.« To je izjava žvižgača glede nabave zdravstvene zaščitne opreme. Ni kaj temu dodati. Politična opredelitev za dosego cilja opozicije brez Slovenske nacionalne stranke, se pravi, cilj pa je izredne volitve. Res pa je, da se s to izjavo daje jasno sporočilo, da ne moremo govoriti o žvižgaču v pravem smislu besede, vendar nekako veljajo drugačni motivi oziroma drugačne okoliščine. Temu primerno moram takoj navesti nekako tudi izjavo interpeliranega ministra, ki je še kako potrebno, da se s tega mesta tudi izpostavi. Njegova izjava pa je naslednja: »Zdaj, ko vsi lažje dihamo, je opozicija prišla [[znak za konec razprave]] iz varnih skrivališč, kamor je pobegnila ob izbruhu zdravstvene krize. Danes je lahko biti pameten. Tudi sam vsega, kar smo naredili, danes ne bi več ponovil na enak način, a bili smo v situaciji, ko je šlo za človeška življenja.« V tem kontekstu je potrebno tudi reči glede sklepa Vlade, ki je od 27. 2. nabavo zaščitne zdravstvene opreme [[znak za konec razprave]] , da se izvede preko Zavoda za blagovne rezerve. Njegova izjava interpeliranega ministra: »Zakaj ravno zavod in ravno resor, ki ga vodim? Morda zato, ker drugih [[izklop mikrofona]]
Hvala lepa. Hvala lepa. Mogoče v delitvi časa še, če boste prijavili. Besedo ima poslanec Ljubo Žnidar, pripravi pa naj se kolega Danijel krivec. Izvoli.
Hvala lepa, spoštovani podpredsednik, ministrski zbor, kolegice in kolegi. Tudi če današnje seje ne bi bilo, je meni slika zelo jasna. Zelo jasno in zelo evidentno, jaz bi rekel, z lune se vidi, da je največja nočna mora opozicije uspešno delo Vlade Janeza Janše. Zelo evidentno se vidi, da je največje nezadovoljstvo opozicije, da je bilo v času epidemije premalo umrlih pod Vlado Janeza Janše. Če bi v Sloveniji imeli sliko kakršna je bila v Italiji in v Španiji, bi opozicija skakala od veselja, kajti to se je zgodilo pod Vlado Janeza Janše. In to je vaša največja mora, ker temu ni bilo tako. Danes smo lahko zadovoljni, ponosni, da smo v taki meri in tako uspešno obvladali to epidemijo, zelo veliko priznanj tudi z raznih strani sveta smo dobili za to svoje uspešno delo. Saj z interpelacijo ni nič narobe in je povsem demokratična in seveda osnovno orodje, da jo opozicija uporabi, ampak vi kot opozicija današnjo interpelacijo in seveda že tudi napovedane nove interpelacije uporabljate za zavestno širjenje laži, za zavestno neupravičene obtožbe, za zavestno zavajanje državljanov, seveda, ker vsi to gledajo, seveda mediji to dobro posredujejo, to pa ni namen interpelacije oziroma jo vi izrabljate v drug namen, jaz bi temu rekel v nepošten namen, ker danes ne prihajate s konkretnimi dejstvi, z jasnimi primeri, ampak so te interpretacije tako malo na počez, pa malo pavšalno. Jaz bi rekel, da vse to se opozicija poslužuje zgolj in izključno samo z enim ciljem, s ciljem oblasti in kako na najbolj nizek način oblatiti aktualno vlado, samo to je jasen cilj. Današnja interpelacija ministra gospoda Počivalška je, bi rekel, obrobna stvar, vaš fokus, vaša točka in vaš cilj je zelo jasen in je ta, ki sem ga jaz povedal, ampak za vas še to ni dovolj, vi se greste še več in se poslužujete še marsičesa, naklepno širite sovraštvo med ljudstvom v Republiki Sloveniji. Poglejte si te proteste, niso sami od sebe, zelo jasno dirigirano, zelo dobro vodeno, namensko in naklepno širite sovraštvo med ljudstvom v Republiki Sloveniji, ampak ne samo to, celo tako daleč greste, da se naklepno grozi desnim politikom, da je treba vse pobiti, celo tako daleč greste za izključno dosega enega cilja. Jaz mislim, da vas bodo slej ko prej državljani zelo hitro prečitali, mislim, da prej, ko boste vložili že naslednjo napovedano interpelacijo. Če pa samo na kratko ponovim današnjo temo. V sredini marca so vladale izredne razmere pri nabavi zaščitne medicinske opreme. Šlo je za bolj, za preživetje in kako obvarovati ljudi državljane pred okužbo. In poglejte, Evropa je najbolj razviti del sveta in v Evropi, v tistem času ni bilo možno kupiti ene maske, ni bilo možno kupiti enega respiratorja, ni bilo možno kupiti kakršnekoli medicinske zaščitne opreme v najbolj razvitem delu sveta. To je jasen signal, da so takrat vladale izredne razmere kar se tiče nabave zaščitne medicinske opreme. In takrat dejansko se je začel ta boj na svetovnem trgu za medicinsko opremo in ta boj, tukaj ni šlo za normalne postopke naročanja javnega ali zasebnega ali kakršnegakoli naročanja, tukaj je šlo za, bi rekel, kdo ima več poznanstva, kdo ima več denarja, kdo si je več upal, kdo je komu kaj ukradel in v ta boj v katerega se je spustil cel svet, se je spustila tudi mala Slovenija, ki ima 2 milijona prebivalcev, tričetrt zemljanov sploh ne ve kje je Slovenija in mala Slovenija se je spustila v ta boj. In zdaj si pa lahko zamislite, kako se je bilo potrebno boriti na tem svetovnem trgu, da smo bili tukaj uspešni, ampak smo bili uspešni. No, zdaj vas bom pa vprašal, kako pa vi cenite eno življenje? Ali je to življenje vredno, če je maska deset centov dražja ali cenejša? Ne. Takih primerjav se ni zdravo iti in se jih ne sme iti in vi danes za ta čas nazaj zdaj tukaj iterpretirate kaj bi bilo, če bi bilo. Kaj pa, če ne bi bilo? Bi pa imeli italijanski ali pa španski scenarij. Takrat bi šele z veseljem nabijali. Tako da, seveda takšnih namišljenih interpelacij seveda nikakor ne bom podprl. Hvala lepa.
Hvala lepa. Besedo ima Danijel Krivec, za njim pa bo dobil besedo Franc Jurša. Izvoli.
Hvala za besedo, spoštovani predsednik. Lep pozdrav ministru oziroma ministrom in ostalim v ministrski ekipi, kolegicam in kolegom! Najprej naj povem, da jaz te interpelacije ne bom podprl, ne bom jo pa podprl iz več razlogov. Prvič menim, da je ta interpelacija definitivno nepotrebna, ne rečem, da je nelegitimna, ker po Poslovniku in vseh ostalih dokumentih, ki obstajajo v Državnem zboru, je to možno, je pa do neke mere malček neprijetno, da se ne spoštuje nekaterih pravil, ki govorijo o nekem stodnevnem miru za ekipo, ki dela v novi Vladi. Zdaj, dejstvo je, da je ta ekipa naredila izredno veliko delo, izredno dobro delo in tukaj gredo vse pohvale celotni Vladi, še posebej pa ministru Počivalšku, ki je zadeve na nek način tudi vodil in tudi z moje strani njemu vsa zahvala in zahvala dejansko vsem tistim, ki so bili vključeni v te ekipe, ki so pomagale tako pri nabavi kot pri izvajanju vseh ukrepov, ki so bili odrejeni s strani ministrstev Vlade na osnovi državnega načrta, ki predvideva ukrepe v primeru velikih pandemij in ki ga imamo sprejetega, ki pa se kot kaže, ki pa kot kaže ni dodelan do take mere, da bi bil res ustrezen. Na vsak način je pa težko metati neko blato na ljudi, ki so se v tistem trenutku po svojih močeh trudili, da bi naredili kar najbolje za to državo, predvsem za te ljudi, tisti ki v tistih začetnih dneh tega niste spremljali na način kot bi rekel od blizu, tega ne moremo, ne morete in ne moremo, ker tudi sam nisem bil v tej vlogi presojati tako kot si vi dovolite skozi to interpelacijo. Tisti, ki so sodelovali na sestankih z zdravstvenim osebjem in z osebjem iz domov za starejše občane, vedo kakšen pritisk in kakšne stiske so v tistem trenutku obstajale. In kakšne so bile dejansko zahteve po zaščitni opremi na vseh koncih in krajih. Jaz verjamem, da bo minister v nadaljevanju, ali pa tudi Vlada, mogoče še kakšne dodatne dokumente, ki to dokazujejo, tudi predstavila, če bo potrebno. Zdaj, veliko je bilo pri predlagatelju besed, ki naj bi podkrepile to interpelacijo, kar smo vsi pričakovali glede na predhodne razprave že na matičnih odborih, kjer se je veliko operiralo s polinformacijami, predstavljalo konkretne dokumente samo z izseki in človek bi pričakoval, da se v primeru interpelacije izvede to na tak način kot je pač potrebno. Velikokrat ste nam očitali, da so interpelacije prazne, puhle, brez konkretnih dokazov, brez konkretnih stvari, vendar je ta, ki smo jo danes poslušali, še zelo, zelo velik ali pa dolg približek od tistega, kar smo mi včasih vlagali in zagovarjali. Nobene konkretne stvari danes dodatno nismo slišali. Še več, predlagatelj je na teh svojih listkih večinoma zaključil, da sklepa na neke stvari, ne pa da dokazuje ali pa predlaga in ugotavlja. Večinoma je govoril, da sklepa na neke zaključke. Zdaj, na osnovi sklepanja se interpelacija ne dela, interpelacija se dela takrat, ko minister krši neko konkretno zakonodajo, ko minister krši Ustavo ali karkoli drugega. Nobene od teh stvari minister ni storil. Kot sem rekel, tisti, ki v življenju nikoli niso bili v izrednih situacijah, ne morejo ocenjevati, kaj se v takih trenutkih dogaja in jaz dopuščam tudi možnost, da se je kakšna stvar zgodila mimo nekih pravil igre, vendar je tudi minister in vsa vladna ekipa jasno poudarila, da če je bilo karkoli v tem postopkih napačnega oziroma nezakonitega oziroma si je kdo kakšno stvar po svoje prikrojil, bo za to odgovarjal. Ne moremo pa na splošno posploševati in obtoževati vseh, ki so pri tem sodelovali, da so lopovi, da kradejo brez nekih resnih argumentov. In tukaj je nivo opozicije za moj okus zelo zelo padel na izpitu. In to se zdaj dogaja že kar nekaj časa na vseh odborih, mislim, da so počasi tudi državljani že siti tega obtoževanja brez nekih resnih dokazov. In mogoče bo tudi kdaj čas, da bo kdo od teh, ki so ves čas na tapeti, sprožil tudi kakšno odškodninsko tožbo za kakšne stvari, ki niso bile primerne. Kot sem rekel, tisti, ki se nikoli ni znašel v situaciji, ko je treba v nekem trenutku odreagirati ne glede na to, da v mirnodobnem to po navadi ni problem in imamo veliko nekih instrumentov, tako zakonskih kot tudi v smislu resursov na voljo, ne ve, kaj pomeni delovati v nekih izrednih situacijah, ko imaš pritiske z vseh strani na področju, ki bi ti moralo pomagati, to govorim o posameznih ministrskih resorjih, pa se stvar šele ekipira in ekipa, ki pa tam sedi, pa ne glede na to, ali je, bi rekel, usposobljena ali ne, noče sodelovati. Če se spomnite, ste tudi vi na začetku mandata veliko govorili o tem, da v posameznih resorjih pač uradniki ne delajo najbolje. In verjetno nobena vladna ekipa, ki se usede, v prvem trenutku nima 100 % »supporta« in je treba stvar tako zorganizirati, da se zadeve začnejo odvijati v pravo smer. In v primeru izrednih razmer, je pač potrebno poiskati vse možnosti, da se zadeve izpeljejo, tudi če bi jih v normalnem času na nek drug način odpeljali. In težko si predstavljam, da bi zdaj tako mirno sedeli, če bi imeli, bi rekel, rezultat tega spopada s to pandemijo bistveno slabši, verjetno bi v tistem trenutku sedeli v tej dvorani in bi opozicija ves čas tulila, zakaj minister Počivalšek ni nabavil več opreme, zakaj ni bilo to realizirano, drugo, tretje in četrto. Sedaj ko pa je šla zadeva zelo lepo skozi, zelo učinkovito, bi rekel, sanirana ali pa zaključena ta prva faza okužbe, pa so nekateri zelo pametni kaj bi bilo treba in kako bi bilo treba določene stvari narediti. In to brez enega konkretnega dokaza. Jaz upam, da je bil kdo tudi že v kakšni prejšnji funkciji, da je kakšno stvar moral podpisati in ve kdo kakšno stvar pripravi in kdo za kaj odgovarja. Upam, da ste bili v kakšni taki funkciji in točno veste, kako se kakšni dokumenti in glede na to, da nikjer ni podpisa ministra, se je treba pač vprašati, če je nekdo v neki službi pravnik in pravi, da je vse v redu, potem pa v nekem trenutku reče, da je vse za nazaj narobe se jaz vprašam, ali je to pravnik. Zakaj pa je tam v tisti službi, da se po treh mesecih spomni, da tisto, kar je v preteklosti podpisal, pa sprocesiral je pa napačno. Tako da jaz te interpelacije absolutno ne podpiram. Mislim, da je nepotrebna in da se imamo v tem državnem zboru, pa tudi Vlada nujno ukvarjati s kakšnimi bolj pomembnimi stvarmi. Se pa zavedam, da je to pravica opozicije in do neke mere sem vseeno vesel, da danes ni bilo nekih hudih napadov na ministra in da je bila razprava do neke mere umirjena, razen nekaterih izjem, ki jih pa ne želim omenjati. Še enkrat, hvala ministru z ekipo, vsem na Vladi, da so zadevo odpeljali tako kot so jo. Tiste inštitucije, ki pa morajo zadeve raziskati pa naj jih raziščejo in upam, da bomo takrat imeli toliko moči vsi, da priznamo ali smo imeli prav, pa da priznajo tudi tisti, ki so se motili in ki so blatili dobro ime, da se bodo takrat znali opravičiti, čeprav do sedaj tega nismo velikokrat videli.
Hvala lepa. Besedo ima Franc Jurša, za njim pa bo dobil besedo Jožef Horvat. Izvolite.
Dober večer! Hvala za besedo, podpredsednik. Ura bo skoraj 23. V tem državnem zboru sedimo tudi ljudje, ki zastopamo starejšo generacijo. In jaz mislim, da bi v prihodnosti morali začeti razmišljati o tem, kot je že eden od poslancev rekel, da bi to razpravo nekako zožili in jo umestili v pravi čas dneva. To, kar počnemo sedaj mislim, da ni normalna zadeva. Minister Počivalšek, ne bom podprl interpelacije, ker tu več ne gre za maske, tu več ne gre za predihovalnike, za okužene, za umrle. Tu gre za politična vprašanja. Da ena politična opcija dejansko strese z oblasti drugo politično opcijo. Gospod Marjan Šarec je fajn gospod. A je naredil eno napačno politično presojo. Skočil je v prazen bazen, ne bom rekel na glavo, ampak skočil je v prazen bazen. Ni prišlo do predčasnih volitev in seveda ni prišlo tudi za oblikovanje nove vlade, na katere čelu bi bil zopet predsednik LMŠ. Vse to se je pač drugače odvilo. Najprej je bilo ponujeno SMC, da naj njihovi poslanci kandidirajo na njihovih listah. Ni se izšlo. Niso se dogovorili. Pobegnil jim je tudi Desus. Prazen političen prostor, ki je nastal, potem je spretno prevzel stari politični maček Janez Janša in oblikoval novo Vlado oziroma novo koalicijo. [[zank za konec razprave]] Ta Vlada, hočete ali ne, morate priznati, da je v tej Covid-19 krizi, dobro opravila svoje delo. Seveda so se znašli pred praznimi skladišči. Zaščitne opreme ni bilo dovolj in začela se je dejansko dirka, pod narekovaji, za to opremo. [[znak za konec razprave]] Ampak, te opreme na trgu ni bilo dovolj. Prisiljeni so bili, jo nabavljati po seveda nekoliko višji ceni. Jaz bom rekel takole [[izklop mikrofona]]
Hvala lepa. Nisem jaz kriv. Besedo ima Jožef Horvat, za njim pa bo dobila besedo Violeta Tomić.
Hvala lepa, gospod podpredsednik. Spoštovani kolegice in kolegi. Spoštovani predlagatelji interpelacije, poglejte, to je del vladne ekipe, ki si je upala, ki je znala, ki se ni bala in je naredila tako, kot treba, v času epidemije. Doma tega ne boste nikjer prebrali ali skoraj nikjer. Treba je brat malo tudi tuje časopise, pogledati analize, kako so se posamezne Vlade spopadale z epidemijo Covid-19. Kolegi predlagatelji in kolegice predlagateljice. Danes poslušamo in gledamo predstavo, generali po bitki. Danes veste vse, 12. niste vedeli nič, 27. januarja niste vedeli nič oziroma še manj, niste hoteli vedeti ali pa ste se zbali. Stisnili ste rep med noge in ste šli. Tako smo to mi videli in tako je videla slovenska javnost. Mnogi nas danes podpirajo, ves ta dan dobivam številne maile, sporočila, v podporo. To je tista tiha večina, ki je ne boste videli med »politkolesarji«. Ne boste jih tam videli. Ves dan govorite o številkah. Koliko smo imeli, ker ste spraševali, menda, zdravstvene inštitucije, bolnice, UKC-je, da naj vam povedo, koliko »predihovalnikov«, respiratorjev imajo, ali pa, da so imeli, ne vem, na dan 13. 3. Pa kaj jih sprašujete? Saj ste bili na oblasti. To bi vi morali vedet. To pa je nerodno vprašanje. Tisti, ki je na oblasti, mora vedeti vse in še več. Ampak, saj sem poslušal v pisarni razprave, številke predlagatelj, ki jih je mnogokrat ponavljal, ampak, ja seveda, da bolnice in UKC-ji in druge zdravstvene inštitucije imajo respiratorje in so jih imele tudi pred epidemijo. Nisem pa zaznal, morda ste zavajajoče vprašanje postavili - koliko respiratorjev imate za bolezen Covid-19? - bi po moji skromni oceni moralo bit vprašanje in o tem bi mi morali govorit. O tem, gospe in gospodje. Zdaj pa govorite, da smo imeli preveč in tako dalje in da zdaj, da je bilo negospodarno ravnanje in tako dalje. Res, pravi generali po bitki. Kapo dol, res. In kolegice in kolegi, to diskusijo v zadnjih dveh mesecih smo pripeljali predaleč. Stanje duha v tej državi je na dnu. Ni bilo nižje nikoli, v zadnjih 30 letih, odkar imamo svojo državo. Ga ni bilo. Kultura smrti je na pohodu. Protesti so po celem svetu, legitimno. Res je, nikjer nisem videl kakšnega transparenta v Ameriki, tudi najbrž ne v Venezueli, da bi bil poziv k smrti. Smrt. Ne granitni kocki, ker je itak, materija mrtva, poziv k smrti. In nekoč je kolega Jurša ali pa, morda tudi kdaj danes, povedal, da je problem v tem, da se retorika iz Državnega zbora seli na ulice. Torej politika je kriva za to stanje duha, in, veliko zasramovanj smo poslušali. Veliko smo poslušali o tem, v zadnjih dveh mesecih, da smo kriminalci. Ja, da so tudi naše družine del kriminalnih združb, a si predstavljate, kaj artikulirate? Ja, to zdaj leti po vseh vas. Se opravičujem, saj niste vsi tega govorili. Priznam, zelo na glas. Kakšen pa je? In to so kazniva dejanja. Lahko tudi pokažem, da sem dobil kar od nekaj odvetniških hiš ponudbo, da me bodo branili na sodišču pro bono. Ne bom tega delal. Ne bom tožil mojega kolega, poslanskega. Tako daleč, tako nizko ne sežem. Pa tudi vprašanje je, kako bi se odzvala pravna država. Ampak tega je dovolj, res, res, lepo prosim, zaključimo danes to zgodbo pa gremo naprej. Jaz komaj čakam, da bo računsko sodišče dalo temeljito poročilo, vem, da je preiskava, da so preiskave, saj ni samo ena, temeljite, ja, računsko sodišče mora pregledati gospodarnost porabe davkoplačevalskega denarja, zato smo ga postavili, tudi drugi seveda, druge institucije. Ne more pa politika, ne more se Državni zbor dvigniti celo nad sodišče, zato sem temu rekel, trdo se sliši, gre za izvensodne politične poboje. Ampak kolega Zdravko oziroma minister Zdravko, se že dolgo poznava, tudi kot opozicijski poslanec sem ga podprl na »hearingu«, ne samo enkrat, zato ker je očitno dober minister za gospodarski razvoj in tehnologijo, kar je včasih razumel tudi gospod Marjan Šarec. Pa še nekaj, kolegice in kolegi, predlagateljice in predlagatelji. To, kar se je v zadnjih dneh tudi na odborih dogajalo, z vaše strani, ko ste zasramovali in obtoževali celo zdravniško stroko. Tega si nisem jaz izmislil. Slovensko zdravniško društvo, poglejte, je imelo včeraj, predvčerajšnjim tiskovno konferenco. Iz kakšnih razlogov? Piše, pišejo, sporočilo za javnost. Imam pa tudi posnetek, eno dobro uro je trajala tiskovna. V medijih aktualna razprava o zdravstveni obravnavi nekaterih prebivalcev v domovih starejših občanov v času pandemije Covid-19 v Sloveniji nas je spodbudila, da smo v Slovenskem zdravniškem društvu na dnevni red glavnega strokovnega sveta uvrstili točko o delu sodelavcev v času pandemije v DSO-jih, seja je potekala 9. 6. in povzetek, kot rečeno, so predstavili na tiskovni konferenci. Jaz sicer vsem želim, da nikoli nobeden od nas ne bi od danes naprej uporabljal, iskal kakšne zdravstvene ali pa zdravniške storitve. To, kar se je dogajalo, zdaj bomo pa jutri šli k zdravnikom, tem ta istim, ki se morajo oglasiti, ki se branijo in napišejo, podpišejo se imanentni pod naslov Seznami neodgovornosti večnega politika Kebra. Glejte, gre za zdravnike, ki so izgorevali, ki so bili, kot sem v uvodu povedal, tudi mladi zdravnik recimo v prvih bojnih linijah. In tako vse povprek skritizirati, lahko mi politično polemiziramo, saj smo politični konkurenti, normalno, ampak lepo prosim, tudi politik mora uživati dostojanstvo, dostojanstvo človeka. In ne pa kar tako s prstom pokazati, kriminalci na oblasti, kriminalec, kriminalna združba, lopovi, kradete in tako naprej. To je možno očitno samo v Sloveniji. Jaz vem, da je bolečina, jaz vem, da je bolečina, da ste čez noč, niti niste vedeli, zdaj se komaj zavedate, da ste predali oblast. Mi vas nismo vrgli z oblasti, nismo, podpirali smo vaše sicer redke predloge, poglejte si glasovanje. Zdaj pa takšno sovraštvo. V redu, da bi interpelacija, ampak tudi na interpelaciji se je da vzdrževati kulturni parlamentarni dialog. Še enkrat, ministra gospoda Zdravka Počivalška bomo danes ubranili in mu želim veliko zdravja naprej. Od danes naprej bo imel debelejšo kožo in verjamem, da je končno napočil tudi čas, da se bomo ukvarjali s projekti, za katere smo se zavezali v koalicijski pogodbi. Ni skrivnost, včeraj smo o njih debatirali na Brdu pri Kranju in smo se odločili, da gremo naprej, da jih bomo realizirali projekte od katerih bodo ljudje nekaj imeli ali z drugimi besedami bodo lažje in boljše in bolj kvalitetno živeli in to je naš cilj. Hvala lepa.
Hvala lepa. Še kot zadnja razpravljavka dobi besedo gospa Violeta Tomić. Izvolite.
Najlepša hvala. Zdaj po 14-ih urah razprave je zelo težko biti izviren, ampak bom skušala. Zdaj čemur smo priča danes ob tej interpelaciji je popolno pomanjkanje samokritike te vlade in popolna odsotnost minimalnega razumevanja demokratičnih procesov. Zdaj, ko pravite naj raziščejo inštitucije, če je bilo kaj narobe in nekako dovoljujete, da je bilo nekaj narobe, vi ste vse te inštitucije preventivno obglavili od policije, NPU, napadate vse medije, ki so kritični, napadate sodišča, ki bi mogoče našla kaj, napadate opozicijo, napadate zdravnike, strokovnjake, policijo, vse ste zamenjali. Kako naj upamo na nek osnovni demokratičen objektiven standard pri preiskavi? Slišali smo pa ogromno moraliziranja kje ste bili, stisnili ste noge in ste šli. Mi tukaj smo zakonodajna veja oblasti in smo tudi kot opozicija za to, da povemo kaj po našem mnenju in po mnenju javnosti ni šlo tako kot bi moralo iti. Jasno je, da medtem ko je ena petina Slovenije pristala na socialnem dnu, ni ravno primerno in okusno, da smo bili priča tem masnim provizijam in lažem, da ni možno nabaviti opreme direktno pri proizvajalcih, to je bila velika laž. In priča smo ogromno lažem, to, da je minister Počivalšek rekel, da nima pojma in da prvič sliši, da si je Vlada zvišala in ministri plače v času, ko so drugi morali zategovati pasove, je bila laž in je dvakrat novinarki v enem dnevu rekel: »To sem izvedel od vas.« Potem se je lagal, da Republika Slovenija oziroma zavod za blagovne rezerve ne more izvajati neposrednih finančnih transakcij in lahko posluje samo s slovenskimi dobavitelji. Ni res. Poleg tega, da večina kitajskih podjetjih zahteva 100 % predplačilo tudi ni bilo res, zraven pa je zahteval 100 % avanse za Bitenca. Zdaj kar se mene tiče, jaz, ki izviram iz kulture in umetnosti bi zame ta minister Počivalšek moral leteti že zdavnaj, že pred petimi leti, že, ko je vzklikal »kdor ne dela naj ne je«, ko je srečal kulturnike. To je bil zame dovolj velik razlog, da bi odšel. Ko je zavod Ksevt v Vitanju prevzel posledica je uničena javna kulturna dediščina, uničenje umetnine slovenskih umetnikov, nezakonita zaplemba knjig in kakor smo brali v Reporterju kripto milijonarji so si tam delali neko svojo zadrugo. Skratka, v treh letih so zapravili milijon evrov, beremo v Reporterju, pa ne recite, da je to levi časopis. Ko je v Magni izbetoniral 100 hektarjev prvovrstnih kmetijskih zemljišč, da bi slabo plačana delovna mesta znotraj lakirnice avtomobilov naredil in je nasprotovalce temu projektu zmeraj z ekoteroristi. Ko je rekel, mi nobeni javnosti ne rabimo ničesar razlagati, v stilu kaj nam pa morejo. Skratka, da ne govorim, da jaz razumem, da se kdo zmoti, pa da česa ne zna, vendar ko je nekdo aroganten, takrat pa moja tolerantnost popusti. Ko je razlagal, da bo maska čisto uporabna, če zamenjamo gumice, rdeče gumice z belimi, pa veste, se mi je pa zdelo, da se iz državljanov in državljank res krepko norčuje. Zdaj, prazna skladišča. Ne vem, mogoče so bila mogoče niso bila, toda gospod Počivalšek je tretjič minister od kar sem jaz v tem parlamentu. Bil je minister v Cerarjevi Vladi, v Šarčevi Vladi in zdaj v Janševi Vladi. Če je res videl, da so skladišča prazna, potem si deli to odgovornost. Mislim, da se ukvarjamo z napačnimi miti in zato se to tolerira, samo v Sloveniji je možno, da se ob takih razkritjih Vlada ne umakne, da minister ne odstopi, ampak ne, mi verjamemo, da Kralj Matjaž spi pod Peco, in ko se bo zbudil, bo ustanovil noriški kraljestvo in rešil slovenski narod. Po drugi strani pa imamo podpredsednika Vlade, ki se očitno zgleduje po Martinu Krpanu, ki šverca sol in mu noben zakon ne pride do živega, ampak pride na Dunaj in poseka stoletno lipo. Skratka, vsi so delali posle in rihtali nekim svojim dobaviteljev provizije, daleč od tega, da je šlo za reševanje Slovencev. Ko smo premagali COVID, smo ga premagali s samodisciplino in z vestnim delom zdravniškega osebja, ki ga ravno tako diskreditirate, če ne govori tako kot bi radi vi. Ko je dr. Knafelj, obelodanil da so respiratorji neprimerni, je bil takoj tarča vašega napada. Tudi Ivan Gale. Verjamem, da vi ne verjamete, da je Gale kriv in ne Počivalšek. Verjamem, da ne verjamete, da bi brez razkriti v Tarči bilo vse v redu s to nabavo. In jaz verjamem, da ne verjamete, da vseslovensko vstajo kolesarjev vodi nevidna roka neke organizirane Levice. Skratka, verjamem, da veste, da ni bilo vse okej. Razlika med nami in vami pa je, kako daleč ste sposobni braniti svojega človeka zaradi nekih svojih privatnih partikularnih interesov. In v tem, veste, je velik problem. Mediji niso vaši sovražniki, tudi naši ne, ampak so ogledalo politike, kritično ogledalo, razen seveda v diktaturi kamor na mojo veliko žalost očitno drvimo. In moj predhodnik je govoril, da se dogaja stanje duha, da je na dnu. Ne morem se bolj strinjati kot se strinjam, veste, ampak riba vedno smrdi pri glavi. Kultura smrti je na pohodu. A res? Komu ali čemu, še enkrat, slovenščina. Komu, človeku čemu ideologiji. Ideologiji, ki zmerja novinarke s prostitutkami, ideologiji, ki napada vse drugače misleče, ideologiji, ki ne spoštuje demokracije. In veste, govorite o smrti. Tudi jaz sem dobila na dom beli prah, pa ga nisem nikomur poslala, verjamem pa, da je treba razglasiti smrt vsaki ideologiji, ki je proti človeku in ne ljudem. Tukaj je naša razlika. Zgodila se je privatizacija proračuna in javna sredstva so šla v privatne žepe. In vam se zdi to v redu. Vi se hvalite kako ste reševali življenja. Reševali ste privatne žepe. Onemogočena je bila opozicija, da bi kakorkoli opravljala svojo demokratično dolžnost, kajti takoj ste spremenili nadzor in lahko delate, kar hočete. Govorite o sodelovanju, kar je popolnoma smešno, kajti ponujali smo sodelovanje, dajali smo amandmaje. Nič. Napadate vsakega, napadate neodvisno sodstvo, krivosodje, strokovno osebje, zdravnike in potem igrate žrtev. Prav neverjetno kakšni manipulaciji smo priča. In vedno ste nedolžni, nič krivi, ampak grozna opozicija si dovoli, so dovoli vas kritizirati. Ja, vodja poslanske skupine SMC je rekla, da me je citirala, ko rečem »vsak v drugem gleda sebe«. Res je, vsak v drugem gleda sebe in zato jaz v vas vidim ljudi, ki ste nas slišali, ki ste še kako razumeli in ki ne verjamete vsemu, kar vam rečejo. Vidim tudi stranke, ki so po mojem mnenju ugrabljene, kajti tri stranke, ki podpirajo vlado Janeza Janše, nebi tega nikoli počele, če bi imele vodstvo kot v začetku. Ljudmila Novak je rekla, da ne bo šla nikoli v vlado skrajneža kot je Janez Janša – zamenjal jo je Tonin. Miro Cerar je bil izvoljen pod krinko etike in morale, pa se je pokazalo, da je vse drugo in vse prej kot to – stranko je prevzel Počivalšek, ki mu to nikakor ni problem. In ravno tako so zamenjali svoje barve in vodstvo tretji podporniki koalicije, veste, ki jih vse skupaj danes procentualno ne pokriješ s 5 %. Mogoče boste naslednje volitve šli kar na listi Janeza Janše. Mogoče boste v tem primeru izvoljeni, vendar verjemite, ljudje bodo terjali odgovore. Ljudje hočejo vedeti, kam je pel davkoplačevalski denar. In to, da si boste podredili medije, da boste uničili javno RTV, vam ne bo pomagalo, kajti, veste, ljudje v Sloveniji nikoli nismo živeli v diktaturi in za železno zaveso, kamor bi nas radi spravili. In vedno smo bili ponosnega in upornega duha in to je tisto, kar nas je ohranilo skozi stoletja in kar nas bo tudi tokrat. Najlepša hvala, vem, da se veselite tega konca mojega ubesedovanja.
Hvala lepa. Preden preidemo v sklepni del razprave, imamo še en postopkovni predlog gospoda Jelinčiča. Izvolite.
Lepa hvala. Gre za popravek izjave naše tete Violete. Namreč, Krpan ni švercal soli, ampak je švercal angleško sol. To je soliter, iz katerega se uporablja za izdelavo smodnika. Mislim, da je to zelo zgodovinsko in eksaktno povedano. Hvala lepa.
Hvala, gospod Jelinčič. Za ta vložek vas niti ne bom opomnila, da to ni bil postopkovni predlog. Hvala. Prehajamo v sklepni del razprave, v katerem dobita besedo še gospod minister in predlagatelj. Najprej besedo dobi gospod minister za gospodarski razvoj in tehnologijo gospod Zdravko Počivalšek. Izvolite.
Spoštovani, spoštovana predsedujoča, poslanke, poslanci. Spoštovane kolegice, kolegi ministri, državni sekretarji. Hvala za besedo. To sejo smo začeli zjutraj, ko je bilo upanje, da se bomo o nabavah zaščitne opreme pogovarjali tehtno in na osnovi dejstev, še živo. Danes vidimo, da smo upali zaman. Štirinajst ur smo se vrteli okoli enih in istih zgodb. Jaz sem vam govoril o tem kar smo počeli, navajal številke in uradne podatke. Poskušal sem vas spomniti na to kaj se je dogajalo zlasti med 14. marcem in 10. aprilom, ko je bil trg zaščitne opreme obrnjen na glavo in je bilo na njem težko dobiti karkoli. Vi ste mi vračali z enimi in istimi, bom rekel, neresnicami. Trudil sem se, odgovarjal na očitke, ki so se ponavljali, vi pa spet kot hrčki, ki gonijo svoje kolo v nedogled. Zato naj naj na kratko povzamem nekaj dejstev, ki si jih, prosim, zapomnite, ker nam bo tako veliko lažje. Nabave zaščitne opreme, kot jih je v času med epidemijo izpeljala Slovenija so bile najzahtevnejše nabave tovrstne opreme naenkrat v zgodovini samostojne Slovenije. Lotili smo se jih na hitro, dobesedno čez noč in tako kot so dane možnosti tudi to omogočale. Gotovo bi se jih lotili drugače, če bi nas ob izbruhu epidemije pričakale večje zaloge zaščitne opreme po bolnišnicah in drugih zdravstvenih zavodih. Zakaj sredi marca ni bilo praktično nič, bi morali slovenski javnosti pojasniti tisti, ki so bili zanje tudi odgovorni. Žal to nisem jaz. Ker te opreme ni bilo, ker smo jo urgentno potrebovali, ker se je ni več dalo dobiti pod normalnimi ali običajnimi pogoji smo se dela lotili na način, ki je bil takrat optimalen, verjetno pa tudi edini možen. Nabave smo centralizirali. Organizirali smo jih tako, da smo združili sile več resorjev. Zavod za blagovne rezerve, ki je bil končna točka nabav v tej zgodbi ni bil sam. Nihče pri zdravi pameti ne bi tega dopustil. Vse skupine, ki so bile ustanovljene so bile ustanovljene zato, da zavodu olajšajo delo. Trditi drugače je manipulacija. Nobena pogodba se ni sklenila pod mizo, noben posel ni bil narejen zato, da ti izkoristili težak položaj v katerem je bila država. Sam sem minister že v tretji vladi šest let. Vem komu odgovarjam za svoje delo. To ni vsakokratni šef vlade, to so naši državljani. Kdor me vsaj malo pozna ve, da v poslu nisem naiven in da znam prepoznati nevarnosti. Pri nabavah z zaščitno opremo sem jih prepoznal. Želel sem preprečiti scenarije kot smo jih videli v mnogih drugih državah in to ne samo na jugu Evrope, kot je prej površno trdila poslana Hot. Zato sem bil naporen, zato sem bil glasen, zato sem do onemoglosti priganjal k delu. Če ne bi bil ta, bi me danes lahko z vso pravico privijali na pranger. Ker pač nič od tega, kar ponavljate ni res, bi bilo pošteno sedaj počasi ugasniti motorje vašega napada name. Da se razumemo, ne jemljem osebno tega kar mi govorite, čeprav je res, da tega ni prijetno poslušati. A zdi se mi škoda, da vse te energije, ki smo jih danes porabili tukaj ne bi porabili za kaj bolj plodnega. In da se vrnem k nabavam. Neposredni nakupi, ki bi jih radi videli nekateri, so bili marca in aprila visoko tvegano početje, ki ga v naši državi nismo mogli, niti želeli sprejeti. Če kdo misli, da se je dalo priti do mask, ventilatorjev oziroma predihalnikov, da ne bom deležen kritike, in druge opreme po neki enostavni poti se krepko moti. Ja, obstajala je enostavna pot, da vzameš kufre z novci in greš na Kitajsko po robo. To bi radi? Ja, tudi tako so nekatere država kupovale zaščitno opremo. Bi bili radi del take države? Kar izvolite, verjetno bo še kakšna prilika kdaj. Vse pogodbe za nakup te opreme so javne in pregledne. V njih ni nobenih skrivnosti in nobenega drobnega tiska. Danes je bilo veliko govora tudi o tem, zakaj ni država kupila te opreme. Zakaj ni sprejela ponudbe tega ponudnika? Zakaj ni šla v posredniške posle s pomočjo nekaterih ustanov? Povedal sem večkrat, na mizi smo imeli več tisoč ponudb, a le peščica je bila takih, ki so bile izvedljive. Tudi meni je žal, da nismo mogli sodelovati z nekaterimi zelo uglednimi podjetji in ustanovami. A o tem nisem odločal sam, o tem je odločal nek drug faktor, to je čas dobave, ki ga pozabljate. Sloveniji so v kritičnih dneh zelo pomagali številni donatorji, to so bili slovenski državljani, podjetja in države. Vsem sem hvaležen bolj, kot si to mislite. Nekateri med njimi še danes ne želijo biti javno izpostavljeni, ker si ne želijo, da senca medijskega linča pade tudi nanje. To veliko pove o klimi v naši državi in o odnosu dela javnosti do vsega, kar je bilo narejenega v minulih treh mesecih. In še enkrat, Slovenija je za nabave zaščitne opreme v času od 14. marca do danes namenila 62 milijonov evrov, ne 200, ne 180 in ne 120. Še enkrat bom ponovil, zato ker sem cel dan poslušal laži. Namenila je 62 milijonov evrov. Če si bomo od te predolge seje zapomnili vsaj to, smo vsi skupaj naredili korak k normali. Spodobi se, da država bdi nad porabo javnih financ, ne spodobi pa se, da se vse, ki smo sodelovali v nabavah zaščitne opreme, razglaša za kriminalce, lopove in državne sovražnike. Konstrukt, ki je bil zgrajen ob obilni podpori medijev, ne koristi nikomur več, to odgovorno trdim. Danes me nenehno napadate z očitkom, češ da ne vem, koliko ventilatorjev, predihalnikov smo imeli sredi marca v državi. Zanesel sem se na podatke, ki sem jih dobil od pristojnega ministrstva. In verjamem tem podatkom in verjamem tudi številkam, ki ste jih vi povedali, samo zamolčali ste, da so bili ti ventilatorji primerni, od teh, ko smo mi govorili, za zdravljenje Covida-19. Jaz nimam ljudi inštaliranih po raznih zavodih, ki bi mi plasirali podatke in bi mi pod mizo dajali zaupne dokumente. Danes je bilo takih dokumentov tudi v tej dvorani veliko in ne vem, če so bili vsi pridobljeni na način, ki se za urejeno državo spodobi. In tudi ne vem, če niso bili manipulacija, ker ni nobenih dokazov za vse to, kar ste silno predstavljali tukaj v državnem zboru. Tisti, ki se počutite domače na ideoloških bojiščih, imate do tega vso pravico, a zdaj ni čas za ideologijo, pač pa za dobre ideje o tem, kako razvojni ritem Slovenije pospešiti. Sam vam tudi s tega mesta odpiram vrata svoje pisarne zanje. Za nocoj pa vnaprej hvala vsem, ki boste zavrnili predlog za mojo interpelacijo, in posebna hvala vsem, ki ste velik del svojega časa, znanja, volje in živcev posvetili oskrbi Slovenije z zaščitno opremo v času epidemije. Ni bilo lahko, to vemo tisti, ki smo bili na vaši strani, z ulice je ta trud morda videti neznaten in nepomemben, a to vam ne sme pokvariti občutka, da ste svoje delo opravili tako, kot bi ga za svojo državo opravil vedno po najboljših močeh. In naj zaključim z mislijo, ki povzema besede velikega britanskega državnika Winstona Churchilla, ki pravi takole: »Pesimist vidi problem v vsaki priložnosti, optimist pa priložnost v vsakem problemu.« Problema, ki se mu reče epidemija, ne bi rešili, če bi se ga lotili tako, kot ste se podpisniki predloga za mojo interpelacijo lotili mene. Vse, kar sem naredil, razglašate za kriminal in vsako besedo za greh. Pikolovsko natančno secirate poteze, ki so nam prihranile veliko žrtev, škode in bolečine. Ne slišite pojasnil, ne priznavate argumentov. Če bi se tega izziva na tak destruktiven način lotili mi, bi se nam danes vsem zelo slabo pisalo, a kar je bilo, je bilo, danes je najhuje za nami in to je najpomembnejše. Spoštovani, zaradi konstrukta, ki ste ga ustvarili, ne bom odstopil. Odgovornost, ki sem jo imel kot minister, sem izpolnil tako, kot od mene zahteva Ustava in zakonodaja. Vse, kar sem vam povedal danes, sem javnosti pojasnil tudi že kdaj prej, drži, ampak za vsako besedo stojijo papirji in številke. Laži, ki mi jih pripisujete, si ne želim, nit ne morem privoščiti, tudi zato, ker me ne ščiti imuniteta. Spoštovani, zame se politični obračun na temo nabav zaščitne opreme nocoj zaključuje. Vem, kaj v življenju zares šteje, to ni politični položaj, to ni moč, to ni vpliv, to je privilegij, da lahko ljudem pogledaš mirno v oči. Prej ali slej, boste prišli do tega spoznanja tudi vi. Najlepša hvala in ostanite zdravi. [[aplavz]]
Besedo ima predstavnik predlagatelja, Robert Pavšič. [[nemir v dvorani]] Gospod Pavšič, imate besedo. [[oglašanje iz dvorane]] Mikrofon, če izklopite, ja. Okej.
Najlepša hvala, predsedujoči. No saj, potem, ko slišiš vse te sklepne besede, si lahko samo rečeš, da si vrgel en mesec dela v nič in da niti en argument ni bil slišan, ker ne vem, na mizo smo dajali konkretne podatke, konkretne očitke, konkretna vprašanja, odgovorov pa razen pričujočega moralizma, dejansko ni bilo, razen nekaterih drobcev, ki so vam mogoče ušli ali pa odgovorov, ki so odgovarjali vaši tezi, da je bilo vse perfektno in »ekscelentno« in nezmotljivo in ne vem, kaj še vse. Dve zadevi sta nedvoumno dokazani danes, najmanj dve, ki potrjujeta politično odgovornost ministra in ta minister danes ima ime in priimek. Zavajali ste do 25. maja, o številu ventilatorjev. Ne številu vseh ventilatorjev, ne številu razpoložljivih ventilatorjev. Od 0, 20, 30, 168, 281, danes 453 – do 25. maja – in ne mi reči, da niste imeli podatkov, ker to pomeni, da se s svojimi kolegi niste nič pogovarjali. 15. marca je imel minister za zdravje sestanek z direktorji bolnišnic, kjer so zagotovo govorili o opremi. 28. februarja je imela, takratna sekretarka, sestanek, zbrala podatke o tem, koliko dejansko je zaloge zaščitne in medicinske opreme. Pa se niste pogovarjali ali pa niste želeli slišat. To je vaša odločitev. Skratka, do 25. maja ste operirali zavestno, z napačnimi podatki, to je dokazano. Torej, ste zavajali. Takšne nujnosti, kot ste jo želeli prikazati, ni bilo. Popolnoma enostavno. Je to politično odgovorno? Se boste odločili vi in kolegi, ki boste glasovali. Drugo zavajanje. Sklicevanje na neobstoječo zakonodajo. Posredniki so nujni. Saj, če bi vi sredi marca rekli, glejte, ne upamo si tvegat državnega denarja, gremo raje čez posrednike, bi verjetno tudi ropotali, seveda, da bi, ampak, bi bili vsaj čisti, tako pa ste nenehno poudarjali to, da tega ne smemo počet, da [[…]]Potem, ko ste ugotovili, da tega ne smemo počet, ker zakon to, ne samo dovoljuje, ampak celo Evropska komisija priporoča tak način nakupa, ste se pa odločili, ne, zdaj je pa preveč tvegano. To sprenevedanje je tisto, kar vam mi očitamo in nismo nikoli rekli, da so bili vsi nakupi slabi, zgrešeni. Ne, daleč od tega. Tudi nismo rekli, da so bili vsi vpleteni v to umazani s tem poslom. Iz naših ust ni prišla beseda lopov, kriminalec. Samo iz enih ust sem tole slišal, potem pa se to generalizira popolnoma na vse. In potem slišimo, saj nonstop ponavljat mantre, ene maske ni bilo na trgu, ene maske ni bilo na trgu. Ja, ni je bilo tako kot je bilo nič predihovalnikov. Enaka analogija. In zdaj se pa sprašujem, če vi zdaj pričakujete drugi val, nadaljujte z nabavami. Zdaj je treba skladišča napolniti. Ampak vi? Ne, vi ste ubrali nasprotno pot. Vi ste vrnili sistem nazaj na prejšnje stanje – sistem, za katerega vi še danes trdite, da je bil neučinkovit, ampak zdajle, ko se mi pripravljamo na drugi val, bomo pa vrnili tako kot je bilo prej. Ja, mislim, zdaj se pa odločite enkrat ali je zdaj bolje ali je bilo prej bolje. Ne gre tako. Govorili ste o izrednih razmerah. Slovenija ni razglasila izrednih razmer, je pa razglasila epidemijo. To je pa velika razlika, velika razlika. Ali so bile razmere izredne? V semantičnem pogledu mogoče ja, ampak v pravnem pa zagotovo ne. In izognili ste se bistvenim vprašanjem. Ampak od tega kar smo danes slišali tukaj, pa je v redu, da imamo vse to posneto in zapisano, lahko sklepam, vam bom povedal. Očitno imate osebno povezave s podjetjem, ki sem ga dobro predelal, Geneplanet. Vi ste vedeli, da bo dobilo podjetje garancijo. Vedeli ste, da bo to podjetje dobilo posel. Vedeli ste, da je 110 teh predihovalnikov, ki jih ta država ni kupila, podjetje prodalo na Madžarsko. In vedeli ste, da je bila ta cena prodaje na Madžarsko 49 tisoč evrov. Vi ste vedeli kar nekaj zadev, ki sodijo v polje poslovnih skrivnosti. To pomeni, da ste z njimi komunicirali. In ko rečete »nobene pogodbe ni bilo pod mizo«, jaz vam, če imate te podatke, ne morem verjeti. Ne morem vam verjeti zato, ker ste že 16. marca najmanj vedeli, da je bilo to podjetje pod mizo izbrano z vašim blagoslovom in še blagoslovom koga drugega za izpeljavo državnega posla. Tega niste zanikali, niti potrdili. Oziroma potrdili ste, da ste celo urgirali na veleposlaništvu. Za koliko drugih podjetij ste urgirali z diplomacijo? A je gospod Logar tukaj? Je. Za koliko drugih podjetij je ta vlada urgirala z diplomacijo, da se je izpeljalo nabave zaščitne opreme, razen za to podjetje? Kje je teh 20 predihovalnikov, o katerih se je poročalo? To je kar izpuhtelo. Seveda so ugibanja o maržah. Verjetno jih vi poznate, če poznate toliko poslovnih skrivnosti, veste tudi, kolikšna je bila marža pri tem poslu oziroma razlika v ceni, da ne boste rekli, da uporabljam napačne ekonomske termine. Vi veste, kakšna je bila razlika v ceni. Kam pa je ta razlika v ceni šla, ne vem. In potem še celo, saj rahlo smešno postane, ravno Madžarom so jih prodali, pa državi. Potem lahko zdaj manipuliramo s tem še naprej, pa ne bom, ker se ne spodobi. Nebi bilo fer, naj to preiskujejo drugi. Vam smo pa dokazano predočili dve zadevi. Dvakrat ste kot minister Vlade Republike Slovenije, minister vlade, ki ga je potrdil ta parlament, zavajali. Zavestno. Ne samo ta parlament, že to je dovolj za politično odgovornost, zavajali ste vso slovensko javnost. In zdajle skrivanje za tem »imeli smo najzahtevnejše nabave«, seveda ste jih imeli, tega vam noben ne očita. Naredili ste jih hitro. Zakaj? V nekaterih primerih se vam je blazno mudilo še preden ste ustanovili medresorsko delovno skupino, ste izvedli te nabave in urgirali za podpis konkretnih pogodb s konkretnimi podjetji za konkretno blago. Kot so omogočale možnosti. Ja. Možnosti, ki ste jih sami ustvarili in v okolju, ki ste ga sami ustvarili, z neobstoječo zakonsko podlago, z napačnimi podatki, cilj opravičuje sredstva, očitno. Kupili smo vse za vsako ceno. Pa se je zdaj izkazalo, da ni bilo potrebno, da ste bili naporni, glasni in priganjali k delu. Ja krasno. Super. Ampak, da ste v to vpletli še nekaj drugih ljudi, in da je potem zaradi takšnih postopkov, kričanja, groženj, moral iti človek na bolniški dopust zaradi izgorelosti. Ja, jaz mu verjamem tole. Vi se lahko smejite, vam je to tako ako ali tako, že cel dan vam je smešno, se mi smejite. Ne vem, vam grem, verjetno vam grem zelo na jetra. Očitno. Pa ni, nimam s tem težav, veste. Neposredni nakupi so bili tvegano početje, ste rekli. Niso bili tvegano početje za Nemčijo, niso bili tvegano početje za Hrvaško, niso bili tvegano početje za celo Evropo, razen za Slovenijo pa Bosno, pa v Bosni je šel, veste kam je šel minister, zardi podobnih rabot, takoj v pripor. Ja. Ves čas ste govorili drugače. Ne govorim, da morate iti vi v pripor, daleč od tega, ampak da ste pa zavajali v dveh primerih, to je pa dokazano. Tega niste zanikali, zavajali ste o številu ventilatorjev in s tem opravičevali nujnost in zavajali ste o zakonski podlagi za uvedbo slovenskih posrednikov oziroma preprečitev neposrednih državnih nabav. In še nekaj očitkov smo slišali danes, da vse leti na vas, minister. Ne. Že v uvodnem govoru sem, ne vem, sedemkrat ali osemkrat poudaril, da je šlo za več ljudi. Najmanj štiri iz te Vlade, ki so morali o teh zadevah vedeti malo več kakor vedo drugi. In ja, med temi ljudmi je tudi predsednik Vlade, on je tudi moral vedeti. Ker dvomim, da predsednik Vlade ne ve kaj počnejo njegovi ministri. To bi bilo pa res malo čudno, še posebej ta predsednik Vlade, točno ve kaj počnejo njegovi ministri in zardi tega smo tudi prišli danes do tega stanja. In vidim, da je ministrskemu zboru blazno zabavno, kajneda, upam da vas tudi zdaj kamera pokaže. Danes je bilo toliko smeha v tem parlamentu, ampak mi govorimo o javnih sredstvih, govorimo o zdravju in varnosti državljanov in zdravstvenih delavcev. Vam pa naj bo smešno. Meni ni. Vem kakšen bo rezultat današnje interpelacije. In ja, tudi mene bi srce bolelo, če bi me s takšnimi argumenti branili. Če bi vam pred dvema letoma rekel, da vas bo SDS ognjevito, krčevito z Novo Slovenijo, z največjimi gromovniki in najboljšimi govorniki branil, kaj bi mi rekli, ali sem na glavo padel. Danes vam je to povsem nekaj normalnega. Marsikaj se vidi. Marsikaj se pa noče videti, predvsem vi nočete videti. Mi pa vidimo in vemo. Mi organiziramo proteste, pa dobro, ampak zdaj ste pa res na glavo padli, vi sprožate te proteste s svojim delovanjem, s svojim načinom komunikacije in s svojo konstantno ideološko delitvijo. Danes se nismo pogovarjali o ideologiji, vi ste jo začeli izpostavljati, nenehno. Pa, dajte enkrat se že sprijazniti, da je druge svetovne vojne konec. Vam odgovarja pač, da so izredne razmere in da se stalno delimo na dobre in slabe, na črne in bele, na modre in rdeče, zelene, ne vem, kaj še vse. In takšen odnos dejansko kaže tudi stanje duha te inštitucije. Z argumenti smo skušali, smo vam jih predočili, vi pa ste vrnili s praznimi puhlicami, tako kot smo bili do sedaj zdaj tudi že vajeni. Srečno vam tudi jaz želim nadaljevanje poti, predvsem pa zdravja, gospod minister. Ker tega tudi z glasovanjem v tem zboru ne more nihče dobiti. Lahko ga imaš ali pa ne. Lahko pa še 13 minut, ja, nakladam, če želite, saj, ja, saj itak bo zdaj še delitev času. gospod minister, vse dobro v vaši nadaljnji politični ali pa poslovni poti. Pa upam, da boste enkrat za vselej tudi na ta vprašanja, ki sem jih zdaj na koncu postavil, odgovorili. Ali je bila ta pogodba sklenjena pod mizo ali ne veste vi, pa verjetno priznali ne boste, razlika v ceni je bila pa ogromna. In to samo na enem poslu. Kaj bi bilo pa, če bi pregledali tako natančno in če bi informacije dobili tudi o ostalih poslih, ne vem. Škoda je ogromna, tako politična kot materialna. Hvala lepa.
Hvala lepa. Vsi prijavljeni razpravljavci, ki ste to želeli, ste dobili besedo. Ker čas, določen za razpravo, še ni potekel, sprašujem ali želi na podlagi 71. člena poslovnika državnega zbora še kdo razpravljati. Vidim, da je interes za razpravo, zato prožim listo. Evo, lista. Dve minuti trideset razprave. Prva ima besedo kolegica Mojca Škrinjar. Ne? Dve minuti trideset. Kolegica Škrinjar ali ne? Ne želite? Kolegica mag. Karmen Furman? Kolega Matjaž, proceduralno.
Saj razumem jaz, predsednik, vse te tehnike, ampak lepo vas prosim. Ura je polnoči. Kar smo si mislili povedati, smo si povedali. Predlagam- Samo malo. Predlagam, da zdaj vsi, ki ste pritisnili ta knof, da bi zdajle ob polnoči radi še govorili, da vsi naenkrat rečete, da ne boste govorili, da ne bomo izgubljali še 15 minut, no. Predsednik, daj malo v roke vzame nekatere. Mislim, pa saj nismo [[…]]
Procedura je žal taka, da moramo to izpeljati do konca. Zdaj predlagam, da to, odjave potekajo. Bomo hitro uredili. Mi boste pa pomagali, če se javite, kateri želite res razpravljati 2 minuti 30. Samo kolega Verbič in kolega Trček. Prvi ima besedo kolega Verbič.
Hvala lepa, predsednik. Morda na razočaranje kolega Hana, jaz sem resno pritisnil, ker sem želel razpravljati še. Glej, brez zamere. Glej, predsednik, samo malo. Meni čas teče in mi onemogoča, da normalno razpravljam.
No, dajte, dajte.
Najbrž imam pravico povedati še tisto, kar bi pač rad, o tej zadevi. In hvala lepa za priložnost. V mojem razpravi sem želel še dve besedi in je potreba še enkrat izpostaviti. Glede sklepa vlade, da se od dne 27. 2. 2020 nabava zaščitne zdravstvene opreme izvede preko Zavoda Republike Slovenije za blagovne rezerve, je bilo precej polemične razprave iz strani poslancev predlagateljev današnje interpelacije. In zato je prav, da podam tudi izjavo interpeliranega ministra, vezano ravno na ta sklep Vlade, in bi prosil, da predlagatelji interpelacije ste pozorni na njegovo dano izjavo. In je naslednja: Zakaj je ravno zavod in ravno resor, ki ga vodim? Morda zato, ker drugih junakov, ki bi si upali prevzeti to zahtevno nehvaležno, a nujno nalogo, ni bilo. In to je bilo v času, ko je predsednik Vlade bil v odstopu in ko Vlada ni imela polnega pooblastila. Upam, da je to zelo pomembno sporočilo predvsem na očitke ministru za gospodarstvo glede njegove aktivnosti [[znak za konec razprave]] , ker imam še malce časa, glede odgovornosti ministra Zdravka Počivalška v tej interpelaciji. Kdo je v Republiki Sloveniji pristojen in odgovoren za tovrstno ugotavljanje negospodarnosti javnih financ, vezano na tako imenovano nabavo. Očitno iz današnje razprave in razprav matičnih odborov je, da to ugotavlja Komisija za nadzor javnih financ Državnega zbora [[znak za konec razprave]] , podpisani poslanci te interpelacije, morda pa poslanci kot je gospod Kordiš ter gospod Pavšič. Osebno sem trdno na stališču [[izklopljen mikrofon]]
Besedo ima še kolega, samo malo. Zdaj pa, kolegica Tomić tudi želite besedo. Kolega Trček ima naslednji besedo.
Hvala za besedo, ne vem, če veste, Churchill je po vojni zgubil volitve in srčno upam, da se bo to zgodilo. Hvala.
Kolegica Tomić.
Hvala lepa, res moram reagirati, kajti minister Počivalšek je pač prebral, dobro so vam napisali ta zadnji govor, ampak prebrali ste ga slabo. Kljub temu da so vam ploskali z vseh koncev in človek se skoraj počuti, da je v teatru. Kar se mene tiče, bi zaradi mene odstopili že po izjavi: Mi se nismo šli gledališča, mi smo resno delali. S tem kažete primitiven nedostojen odnos do vseh delavcev v kulturi. Kulturniki delajo. Pa še kako delajo, in to zelo koristno delo. Hvala.
Hvala lepa. Kolega Pavšič kot predlagatelj.
Če kot predlagatelj, potem sem ta zadnji, ja, da bomo prekinili vse to in namesto obrazložitve glasu bom še te minutke izkoristil. Jasno je, kako bomo glasovali, ker smo tudi predlagali to interpelacijo. Jasno smo dokazali vsaj dve zadevi, in to sta bili dokazani numerično, torej empirično, zavajali ste v dveh primerih, gospod minister, in zavajala je cela Vlada z vami. In mogoče bi bilo res smiselno današnjo interpelacijo razširiti. Zavajali ste kot minister in zavajali ste kot Vlada o številu in upravičenosti nakupov predihovalnikov. In zavajali ste s pravno podlago za vzpostavitev posredniškega nakupa namesto neposrednih državnih nabav. In zato zavajanje ste kot javni funkcionar seveda politično odgovorni, najmanj zato. In zato drugega, če pustimo vse ostale teorije zarote, kot bi jih verjetno vi označili, ob strani, ne moremo stisniti drugega kot glas za, zavajali ste najmanj dvakrat.
Hvala lepa. Zaključujem razpravo o interpelaciji in prehajamo na odločanje. Poslanke in poslance prosim, da preverite delovanje glasovalnih naprav. Predlagatelji interpelacije predlagajo zboru, da po opravljeni razpravi sprejme naslednji sklep: »Državni zbor Republike Slovenije na podlagi vložene interpelacije izreka nezaupnico ministru za gospodarski razvoj in tehnologijo Zdravku Počivalšku in ga razreši s funkcije. S tem mu preneha funkcija ministra. V skladu z drugim odstavkom 118. člena Ustave Republike Slovenije bo nezaupnica ministru izrečena, če bo zanjo glasovala večina vseh poslank in poslancev, to je 46 ali več. Obrazložitev glasu v imenu poslanske, kolega Kordiš.
Hvala za besedo, predsedujoči. V Levici bomo interpelacijo zoper ministra Počivalška podprli in podprli jo bomo iz treh razlogov. Za začetek je bila odločitev za nabave preko posrednikov odločitev za provizije, zavestna namerna odločitev, ker se preko neposrednih nabav in preko meddržavnih dogovorov pač ne da zaslužiti. Pravilnim dobaviteljem povezanim s koalicijskimi strankami zagotovo ne. Drugi razlog je, da je Vlada zanjo, še posebej minister Počivalšek, potem ko jo je javnost našla z roko v kozarcu marmelade, provizije branila z lažmi. Celo serijo lažmi pravzaprav. Najprej o tem, kako neposredne nabave sploh niso mogoče, kako zanje ni zakonske podlage, potem pa tudi o konkretnih poslih, recimo, o tistih poslih povezanih z ventilatorji. Saj vemo, kupovali so golfe in ne marcedesov, ljudje s umirali, sicer bi čakali robo še do božiča. Nič od tega se ni izkazalo za resnično. Tretji razlog pa je, da vse te navadne rabote podčrtuje nesposobnost za organizacijo neposrednih nabav, nesposobnost za vodenje države. Spomnimo se le, kako so odpirali muzeje, kako so odpirali šole in kako so pomagali gospodarstvu. Slabo. In nesposobnost se zrcali tudi pri vladnem načrtu, državni proračun opleni, kjer ga opleni lahko, pa je nabava zaščitne opreme le nekaj, kar je zaznamovalo prve tri mesce te vlade. Kaj vse nas še čaka. Ne le, da mora oditi, minister Počivalšek, oditi mora celotna vlada. Za temi nabavami je navsezadnje tudi celotna vlada stala. V misiji organiziranega kriminala, da nahrani svoja dobaviteljska omrežja še preden se mandat izteče. Ni presenetljivo, da je slovenska javnost šla na noge, ni presenetljivo, da se po celi državi vsak petek zbere 20 tisoč kolesarjev, ki nasprotujejo korupciji, nasprotujejo poskusu madžarskega udara, ki ga ta vlada izvaja nad državo, nad demokracijo in navsezadnje tudi nad policijo, da svoj kriminal varuje tudi tako, da zavzema ključna mesta institucij, ki naj bi kriminal preganjala. In kot vemo, ni tožnika ni sodnika. In državni zbor v tem hipu ostaja eno izmed redkih upanj za normalizacijo razmer v tej državi, interpelacija zoper ministra Počivalška je njeno ključno orodje ta hip. Želimo si svobodno prihodnost, ne prihodnost v sledeh [[izključen mikrofon]]
Hvala lepa. Glasujemo. Navzočih je 89 poslank in poslancev, za je glasovalo 37, proti 51. [[Za je glasovalo 37.]] [[Proti 51.]] Ugotavljam, da ministru za gospodarski razvoj nezaupnica ni bila izglasovana. [[Aplavz.]] S tem zaključujem to točko dnevnega reda in 40. izredno sejo Državnega zbora. Seja je bila končana 11. junija 2020 ob 23.54.